
Avertisment 


Dragă Evangeline, 

Eventual îl vei revedea şi, când o vei face, 
să nu te laşi amăgită de el. Să nu te laşi 
păcălită de gropiţele sale fermecătoare, de 
ochii lui extraordinari de albaştri sau de 
fluturii pe care îi simţi în stomac când îţi 
spune Vulpiţă — nu e un alint, e o altă formă 
de manipulare. 

Inima lui Jacks poate că bate, dar el nu 
simte nimic. Dacă eşti tentată să ai încredere 
în el din nou, adu-ţi aminte tot ce a făcut. 

Reaminteşte-ţi că el a fost cel care l-a 
otrăvit pe Apollo şi ţi-a înscenat totul ca să 
adeverească o profeție uitată de mult — una 
care te-ar transforma într-o cheie capabilă de 
a deschide Arcada Valory. Asta e tot ce vrea, 
să deschidă Arcada Valory. Probabil va fi 
blând cu tine cândva în viitor, ca să încerce 
să te influenţeze să o deschizi. Nu o face. 

Ține minte ce ţi-a zis atunci în trăsură — că 
el e o Soartă şi că nu eşti nimic mai mult 
decât o unealtă pentru el. Nu uita ce e Jacks 
şi să nu cumva să îl compătimeşti din nou. 

Dacă ai nevoie să crezi în cineva, crede în 
Apollo când se trezeşte. Pentru că se va 
trezi. Vei găsi un mod de a-l vindeca şi, când 
o vei face, să ai încredere că voi doi veţi trăi 
fericiți până la adânci bătrâneți şi că Jacks va 
primi ceea ce merită. 


Mult noroc, 
Evangeline 


Termină de scris scrisoarea către ea însăşi şi respiră 
adânc. Apoi o sigilă cu un sigiliu mare de ceară aurie 
şi scrise: „În cazul în care uiţi ce a făcut Prinţul 
Inimilor şi eşti tentată să ai încredere în el din nou”. 


Trecuse doar o zi de când aflase de cea mai recentă 
trădare a lui Jacks — otrăvirea noului ei soţ, Apollo, în 
noaptea nunţii lor. Duplicitatea sa încă era proaspătă. 
Părea imposibil ca Evangeline să mai aibă încredere în 
Jacks vreodată, dar tânăra ştia că inima ei îşi dorea să 
spere la ce e mai bun. Credea că oamenii se pot 
schimba. Credea că viaţa fiecărui om era o poveste al 
cărei sfârşit nu era încă scris şi, astfel, viitorul 
fiecăruia avea posibilităţi infinite. 

Dar Evangeline nu îşi putea permite să spere sau să 
îl ierte pe Jacks pentru ce 1-a făcut ei şi lui Apollo. 

Şi, cu siguranţă, nu l-ar ajuta niciodată pe Jacks să 
deschidă Arcada Valory. 

Valorii, prima famile regală din Nordul Magnific, 
şi-au construit arcada drept un portal de trecere către 
un loc numit Valory. Nimeni nu ştia ce se afla acolo 
deoarece poveştile din Nord nu erau foarte credibile 
mulțumită blestemului care fusese aruncat asupra lor. 
Unele povestiri nu puteau fi puse pe hârtie fără să 
izbucnească în flăcări, altele nu puteau fi spuse în 
afara teritoriului Nordului şi multe dintre ele au fost 
schimbate de fiecare dată când erau povestite, 
devenind tot mai puţin credibile de fiecare dată. 

În ceea ce priveşte ceea ce reprezenta Valory, sunt 
două poveşti care se bat cap în cap. Una susţine că 
Valory era un cufăr în care se aflau cele mai 
importante daruri magice ale Valorilor. Cealaltă credea 
că Valory era o închisoare fermecată în care erau 
închise tot felul de ființe magice, printre care o 
abominaţie pe care Valorii o creaseră. 

Evangeline nu ştia pe care dintre ele să o creadă, dar 
nu plănuia să-l lase pe Jacks să-şi pună mâinile reci fie 
pe darurile magice, fie pe monștrii fermecaţi. 

Prinţul Inimilor era deja destul de periculos, iar ea 
era furioasă pe el. Ieri, după ce începuse să suspecteze 
că Jacks fusese cel care îl otrăvise pe Apollo, 
Evangeline avea în minte patru cuvinte: „Ştiu ce ai 
făcut”. 

Gărzile l-au scos afară din Palatul Lupului. Spre 
surprinderea ei, a plecat fără să opună rezistenţă sau să 
spună ceva, dar ea ştia că se va întoarce. Încă nu îşi 
terminase treburile cu ea, deşi ea era sătulă de el. 


Evangeline luă scrisoarea pe care tocmai o scrisese 
şi păşi spre cealaltă parte a încăperii regale, punând-o 
pe şemineu, cu partea sigilată în sus — ca să fie sigură 
că avertismentul rămânea vizibil, în cazul în care va fi 
nevoie de el. 


PARTEA I 


Cruzimea blestemelor 


În spatele bibliotecii regale din Palatul Lupului se 
află o uşă pe care nimeni nu reuşise să o deschidă de 
secole întregi. Oamenii au încercat să-i dea foc, să o 
distrugă cu topoare, şi să o descuie cu chei magice, dar 
nimeni nu a reuşit nici măcar să zgârie această uşă 
încăpăţânată. Unii cred că îşi bate joc de ei. În mijlocul 
uşii se află ştanţat un cap de lup cu o coroană şi lumea 
jură că zâmbeşte când ei eşuează să o deschidă sau că 
îşi arată colții când o persoană aproape reuşeşte să 
descuie această uşă de nedeschis. 

Evangeline Fox a încercat odată. A tras, a împins şi 
a răsucit clanţa de fier, dar uşa nu s-a clintit. Nici 
atunci, nici înainte, dar spera că pe viitor va fi diferit. 

Evangeline se pricepea foarte bine să menţină vie 
speranţa în inima ei. 

Se descurca şi la deschiderea uşilor. Cu o picătură 
voluntară din sângele ei, putea deschide orice lacăt. 

În primul rând, trebuia să se asigure că nu era 
văzută, urmărită sau spionată de nemernicul ăla 
mincinos şi mâncător de mere, la al cărui nume nici nu 
voia să se gândească. 

Evangeline privi peste umăr. Lumina lămpii sale 
reuşi să alunge umbrele, dar mare parte din biblioteca 
regală din Palatul Lupului rămase în întuneric. 

Se mişcă emoționată şi flacăra lămpii pâlpâi. Lui 
Evangeline nu îi fusese niciodată frică de întuneric. 
Întunericul era pentru stele şi vise şi pentru magia care 
avea loc între zile. Înainte să îşi piardă părinţii, privea 
constelaţiile cu tatăl ei şi o asculta pe mama ei 
spunându-i poveşti la lumina lumânărilor. Evangeline 
nu fusese niciodată speriată. 

Dar acum nu îi era frică de întuneric sau de noapte, 
ci de furnicăturile care-i înfiorau umerii. O treceau 
încă de când ieşise din camera regală în misiunea ei de 
a deschide această uşă, sperând că o va duce la un 
remediu care îi va salva soţul, pe Apollo. 


Această senzaţie neobişnuită era aşa de subtilă încât, 
la început, credea că era doar paranoică. 

Nu era urmărită. 

Nu auzise paşi. 

Până când... 

Evangeline scrută întunericul din bibliotecă până 
când întâlni o pereche de ochi inumani care o 
urmăreau. Albaştri-argintii, minunaţi şi sclipitori ca 
stelele. Se gândea că sclipesc doar în batjocură, dar 
Evangeline ştia că, deşi sclipeau acum şi emanau 
puţină lumină, o tentau să diminueze din lumina ei, iar 
ea nu putea să aibă încredere. Nu putea să se încreadă 
în el. 

„Jacks.” 

Încercă să nu se gândească la numele lui, dar era 
imposibil în timp ce îl privea ieşind din întuneric, 
nepăsător şi totuşi încrezător şi mai chipeş ca oricând. 
Se mişca de parcă întunericului trebuia să îi fie frică de 
el. 

Fiorii îi alunecară de pe umeri pe brațe ca o 
mângâiere deranjantă care cobora până la ultima 
cicatrice de pe inima ei frântă. Rana o durea, apoi 
pulsa, de parcă Jacks şi-ar fi înfipt colții în ea din nou. 

Evangeline ţinea lampa ca pe o sabie. 

— Pleacă, Jacks! 

Trecuseră doar două zile de când îi pusese pe 
gardieni să îl scoată afară şi spera să stea departe de ea 
mai mult timp — de preferat pentru totdeauna. 

— Ştiu ce ai făcut şi nu vreau să te mai văd, 
continuă ea. 

Jacks îşi băgă mâinile în buzunare. Cămaşa lui de 
un gri fumuriu era vârâtă neatent în pantaloni, cu 
mânecile suflecate pe braţele lui slabe şi cu nasturii de 
la gât lipsă. Părul lui ciufulit părea acum auriu în loc 
de albastrul seducător al cerului de noapte. Semăna 
mai degrabă cu un grăjdar decât cu o Soartă calculată. 
Dar Evangeline ştia că nu trebuia să uite ceea ce Jacks 
era de fapt. Era obsesiv şi intenţiilor sale le lipsea vreo 
urmă de moralitate sau conştiinţă. 

Poveştile spuneau că sărutul său era fatal pentru toţi, 
în afară de iubirea lui adevărată şi că în căutarea ei a 
lăsat în urmă o dâră de cadavre. Evangeline a fost 


cândva destul de naivă încât să creadă că Prinţul 
Inimilor înţelegea suferinţa unei inimi frânte pentru că 
inima i-a fost frântă din nou şi din nou în căutarea 
iubirii, dar acum era clar — el era cel care cauza 
suferinţă, pentru că nu ştia cum să iubească. 

Jacks spuse lin: 

— Înţeleg dacă eşti supărată... 

— Dacă! îl întrerupse ea. Mi-ai otrăvit soţul! 

Jacks ridică din umeri nonşalant. 

— Nu l-am omorât. 

— Nu primeşti puncte bonus pentru asta. 

Se chinuia să îşi păstreze tonul calm. 

Până în acel moment, Evangeline nu realizase că o 
parte din ea era încă agăţată de un fir de speranță că 
Jacks era nevinovat, dar el nici măcar nu încerca să 
nege. Nu îi păsa că Apollo era doar puțin mai mult 
decât un cadavru, la fel ca atunci când nu i-a păsat că 
Evangeline a fost transformată în piatră. 

— Trebuie să încetezi să îmi ceri să mă comport 
după standardele umane de moralitate, continuă Jacks, 
sunt o Soartă. 

— Exact de asta nu vreau să te mai văd. De când te- 
am cunoscut, prima mea iubire a fost transformată în 
stană de piatră, eu am fost transformată într-o stană de 
piatră, apoi am devenit o fugară, mai mulți oameni au 
încercat să mă omoare şi mi-ai otrăvit soţul... 

— Ai mai zis-o pe aia. 

Evangeline se încruntă. 

Jacks oftă şi se sprijini de un raft cu cărţi din 
apropiere, de parcă sentimentele ei erau echivalentul 
emoţional al unui strănut — ceva peste care treci 
repede, sau eviţi prin a te da la o parte. 

— Nu îmi voi cere scuze pentru ceea ce sunt. În 
mod convenabil, uiţi că înainte să ne întâlnim erai doar 
o orfană tristă, cu inima frântă şi cu o soră vitregă 
malefică. După ce am intervenit, ai devenit iubita 
salvatoare a Valendei, te-ai căsătorit cu un prinţ şi ai 
devenit prinţesă. 

— Toate astea s-au întâmplat doar pentru că aveai 
interese ascunse, răspunse veninos Evangeline. 

Tot ce făcuse pentru ea era doar ca să o poată folosi 
să deschidă Arcada Valory. 

— Copiii se poartă mai bine cu jucăriile lor decât tu 
cu mine, adăugă ea. 

Jacks îşi miji ochii. 

— Atunci de ce nu m-ai înjunghiat, Vulpiţă? În acea 
noapte în criptă, ţi-am aruncat un pumnal şi eram 
destul de aproape ca tu să îl foloseşti. 

Privirea îi sclipea de amuzament proaspăt în timp ce 
cobora pe gâtul ei, fixând locul exact unde gura lui se 
oprise cu trei nopţi în urmă. 

Roşi când îşi aminti fără să vrea de dinţii şi limba 
lui pe pielea ei. El era infectat cu otravă de vampir, iar 
ea cu prostie. 

Stătuse cu el în acea seară ca să îl ţină ocupat şi să îl 
împiedice să se hrănească cu sânge de om şi să devină 
vampir. Transformarea nu avusese loc, dar, în schimb, 
s-a hrănit cu simpatia ei. Jacks i-a spus povestea fetei 
care i-a făcut inima să bată din nou — Prinţesa 
Donatella. Fa trebuie să fi fost dragostea lui adevărată, 
dar în loc să joace acel rol, Prinţesa Donatella îl 
alesese pe altul şi îl înjunghiase pe Jacks în piept. 

După ce auzise acea poveste, Evangeline începuse 
să îl compătimească pe Jacks, considerându-l un Prinţ 
al Inimilor la care ea apelase cândva după ajutor. Dar 
Jacks era cu totul găunos şi fără inimă, iar ea trebuia să 
se oprească din a spera că ar putea fi mai mult de atât. 

— Am făcut o greşeală în acea noapte în criptă. 

Evangeline alungă roşeaţa din obraji şi îl privi pe 
Jacks drept în ochii săi inumani. 

— Dar oferă-mi încă o şansă şi nu voi ezita să te 
înjunghii. 

El zâmbi, etalându-şi gropiţele pe care nu le merita. 

— Aproape că sunt tentat să te testez, dar va trebui 
să faci mult mai mult de atât dacă vrei să scapi de 
mine. 

Jacks scoase un măr de un alb intens din buzunar şi 
începu să îl arunce dintr-o mână în alta. 

— Dacă chiar vrei să plec din viaţa ta pentru 
totdeauna, ajută-mă să găsesc pietrele lipsă şi să 
deschid Arcada Valory. Apoi îți promit că nu mă vei 
mai vedea niciodată. 

— Oricât de mult aş vrea să fac asta, nu voi 
deschide niciodată acea arcadă pentru tine. 

— Cum rămâne cu Apollo? 

Evangeline simţi o durere acută când îşi reaminti de 
prinţ şi încă o flacără de furie pentru Jacks. 

— Să nu îndrăzneşti să îi pronunţi numele. 

Zâmbetul lui Jacks deveni un rânjet. Părea ciudat de 
mulţumit de furia ei. 

— Dacă mă ajuţi, îl voi trezi din starea suspendată 
în care se află. 

— Dacă tu chiar crezi că te voi ajuta, ţi-ai pierdut 
minţile. 

Prima ei înţelegere cu Jacks a fost începutul acestui 
dezastru. Gata cu înțelegerile, parteneriatele, cu totul. 

— Nu am nevoie de tine să-l salvez pe Apollo. Am 
găsit o altă cale, adăugă ea. 

Evangeline îşi ridică bărbia ca şi cum ar fi vrut să 
facă un semn înspre uşa sigilată a bibliotecii. Încă era 
pe jumătate acoperită de umbră, dar putea jura că 
văzuse capul de lup încoronat zâmbind de parcă ştia că 
ea va fi cea care va reuşi, în sfârşit, să deschidă uşa. 

Jacks privi uşa o ultimă dată şi râse, încet şi 
batjocoritor. 

— Crezi c-o să găseşti un remediu pentru Apollo 
acolo? 

— Ştiu că acolo e. 

Jacks râse din nou, de data asta mai întunecat, apoi 
muşcă vesel din măr. 

— Spune-mi când te răzgândeşti, Vulpiţă. 

— N-o să mă răzgân... 

Dar el dispăru înainte să poată termina propoziția. 
Tot ce rămase în urmă era ecoul râsului său. 

Evangeline refuza să se lase iritată. Un bibliotecar 
bătrân îi spusese că în spatele acestei uşi se află fiecare 
carte şi poveste pierdută despre Valori. Deşi membrii 
primei familii regale din Nord erau oameni, era 
acceptat de toată lumea că aveau puteri remarcabile. 
Se spunea că Honora Valor, prima regină a Nordului, 
fusese cea mai bună vindecătoare din toate timpurile. 
Evangeline avea motive foarte bune pentru care să 
creadă că printre zvonurile despre ce se ascunde în 
spatele acestei uşi erau şi poveşti despre vindecare, 
care, cu puţin noroc, includeau şi un mod de a trezi pe 
cineva dintr-un somn suspendat. 


12 


Evangeline îşi scoase pumnalul, o lamă ornată cu 
nestemate, din care lipseau câteva. Era, de fapt, al lui 
Jacks — acelaşi pumnal pe care i l-a aruncat în noaptea 
pe care au petrecut-o în criptă. Îl lăsase în urmă în 
dimineaţa următoare şi nici ea nu era încă destul de 
sigură de ce îl luase. Nu voia să păstreze arma — nu 
acum —, dar nu avusese timp să o schimbe încă şi era 
cel mai ascuţit obiect pe care îl avea. 

O mică împunsătură cu pumnalul şi urmă un şiroi de 
sânge. Apăsă uşa cu degetul şi şopti: „le rog, 
deschide-te”. 

Încuietoarea scoase un sunet. Clanţa se răsuci cu 
uşurinţă. 

Pentru prima dată în secole, uşa se deschise. 

Şi Evangeline înţelese în sfârşit de ce Jacks râdea. 

Evangeline păşi prin uşa deschisă şi simţi cum 
pământul de sub picioarele ei se sfărâma de parcă 
tălpile ei călcau pe biscuiţi în loc de pietre. Era cam ca 
speranţa ei: se dezintegra rapid. 

Camera aceasta trebuia să conţină rafturi cu cărți 
despre Valori, răspunsuri la întrebările ei, un remediu 
pentru prinţul Apollo, dar înăuntru nu adia decât o 
briză de aer stătut în jurul unei arcade cioplite 
dramatic în marmură. 

Evangeline îşi închise ochii şi îi deschise înapoi, de 
parcă asta ar fi putut face arcada să dispară şi să o 
înlocuiască cu cărțile prețioase. Din păcate, clipitul lui 
Evangeline nu era magic. 

Totuşi, refuza să se dea bătută. 

În Imperiul Meridian, de unde provenea, această 
arcadă ar fi fost doar curba decorativă a unei pietre 
sculptate, destul de mare cât să înrămeze un set de uşi. 
Dar acesta era Nordul Magnific, unde arcadele erau cu 
totul altceva. Aici, arcadele erau portaluri magice 
construite de Valori. 

Această arcadă avea îngeri măreţi, îmbrăcaţi cu 
armură, sculptați pe coloane, ca nişte războinici aflați 
în taberele separate ale unei bătălii eterne. Unul dintre 
îngeri avea capul aplecat şi o aripă ruptă. Părea 
aproape trist, în timp ce celălalt arăta nervos. Amândoi 
aveau săbiile scoase şi le încrucişau în centru, 
avertizându-i pe toţi cei care voiau să intre. 

Dar Evangeline nu era oricine. În orice caz, natura 
interzisă a arcadei o făcu să vrea să privească tot mai 
insistent înăuntru. 

Poate această arcadă era pasajul către cărțile şi 
remediul de care avea nevoie pentru Apollo. Dacă 
bătrânul bibliotecar avea dreptate în legătură cu 
camera asta, cum că ar conţine toate poveştile despre 
Valori, poate îngerii protejau cărțile de blestemul 
povestirii, ca să rămână neatinse. Poate tot ce trebuia 

să facă era să îşi apese sângele pe una din săbii, iar ei 
se vor da politicos la o parte şi o vor lăsa să intre. 

Făcu încă un pas, simțind un fior de speranţă în timp 
ce îşi împunse degetul din nou şi îl apăsă pe una din 
săbiile îngerilor. 

Încăperea fu inundată de lumină. Pe săbii, pe îngeri 
şi pe întreaga arcadă apărură încrengături de vene 
aurii. Totul deveni luminos şi magic. Simți furnicături 
pe piele în timp ce praful din jurul ei se ridică şi 
începu să sclipească precum nişte stele micuţe. Aerul 
rece era acum cald. Ştia că trebuia să intre în această 
cameră, să găsească arcada, să o deschidă... 

Dintr-odată, simți că rămâne fără aer când se gândi 
la avertismentul pe care Tiberius, fratele mai mic al lui 
Apollo, i-l dăduse: „Tu eşti cea care o va deschide. 
Lucrurile magice mereu fac ceea ce au fost create să 
facă”. 

lar Tiberius credea că Evangeline fusese creată 
pentru a deschide Arcada Valory. 

S-a dat în spate, amintindu-și din nou de râsul lui 
Jacks. De data asta nu părea întunecat deloc. Părea 
amuzat, distrat, fericit. 

— Nu, şopti. 

Piatra încă sclipea de la firele aurite care traversau 
coloanele. Privea cum împânzeau arcada cu totul, 
dezvăluind nişte cuvinte care nu fuseseră vizibile până 
atunci. 

Concepută în nord, născută în sud, veţi cunoaşte 
această cheie, pentru că va fi acoperită în aur roz. 

Ea va fi atât ţărancă, cât şi prințesă, o fugară 
acuzată pe nedrept, şi doar sângele ei, vărsat voluntar, 
va deschide această arcadă. 

Lui Evangeline îi îngheţă sângele în vene. 

Acestea nu erau doar cuvinte. Aceasta era — se 
temea de ceea ce putea să însemne. Dar nu se putea 
preface, căci nu ar fi schimbat nimic. Aceasta era 
profeția Arcadei Valory, cea pe care Jacks a manipulat- 
o pentru a o împlini. Ceea ce însemna că nu se afla în 
faţa unei arcade oarecare. Aceasta era Arcada Valory. 

Panica înlocui orice alt sentiment. 

Nu ar trebui să fie posibil. Arcada trebuia să fie 
făcută bucăţi. Deşi erau două ipoteze cu privire la 

conținuturile magice ale Arcadei, toată lumea era de 
acord cu un singur lucru: Arcada Valory a fost 
dezmembrată şi piesele i-au fost ascunse pe teritoriul 
Nordului pentru a evita ca cineva să afle profeția şi să 
refacă arcada. 

— Nu, nu, nu, nu, nu... 

Frenetic, Evangeline încercă să şteargă sângele de 
pe pietre înainte ca Jacks sau oricine altcineva să afle 
ce a făcut. Îngerii nu îşi schimbară poziţia, dar se 
temea că în orice moment s-ar putea deschide o uşă 
din spatele lor sau că se vor da la o parte. 

Scuipă, apoi şterse cu mâneca mantiei sale, dar 
arcada sclipitoare nu se stinse. 

— Ştiam că vei putea deschide uşa. 

Vocea răguşită era prea bătrână ca să fie a lui Jacks, 
dar sunetul ei făcu inima lui Evangeline să îngheţe la 
fel de uşor. 

— Îmi cer scuze, Maiestatea Voastră. Văd că v-am 
speriat din nou. 

— Din nou? 

Se întoarse. 

Bărbatul din cadrul uşii era aproape la fel de mic cât 
un copil, dar mult mai bătrân decât Evangeline, cu o 
barbă lungă şi argintie, ornată cu fire de aur, care se 
asorta cu accentele robei sale albe. 

— Tu... 

Încă era prea emoţionată ca să spună ceva. 

— Tu eşti bibliotecarul care mi-a arătat prima dată 
uşa acestei camere. 

— Al ţinut minte. 

Deşi părea mulţumit, zâmbetul bătrânului nu o 
liniştea. La fel ca şi arcada, aproape părea că sclipeşte, 
barba lui transformându-se dintr-un gri obişnuit în 
argintiu scânteietor. 

— Aş vrea să avem mai mult timp să stăm la taclale, 
dar trebuie să te grăbeşti să găseşti pietrele care 
lipsesc. 

Bătrânul îşi ridică privirea înspre locul din care 
lipseau patru pietre, înspre vârf. Găurile păreau să fie 
mai mici decât palmele ei — nu bucățile enorme de 
piatră crăpată pe care şi le imagina. Dar Evangeline 

ştiu imediat că acestea erau bucăţile care trebuiau 
găsite pentru a deschide cu adevărat Arcada Valory. 

Sângele ei nu era destul. Se simţi uşurată. 

— Trebuie să le găseşti, insistă bibliotecarul, una 
pentru noroc, una pentru adevăr, una pentru bucurie, 
una pentru tinereţe. Dar trebuie să ai grijă. Pietrele 
sunt obiecte puternice şi viclene. Traducerea.. 

— Nu! îl întrerupse Evangeline. Nu voi găsi 
pietrele. Nu voi deschide niciodată această arcadă. A 
fost o greşeală să îmi pun sângele acolo. 

Bătrânul se încruntă la ea. 

— Nu e o greşeală, este destinul tău... 

Vocea lui păru să devină dintr-odată mai îndepărtată 
şi din gura lui începu să iasă fum în loc de sunete. 

EI se crispă şi încercă să vorbească iar, dar, din nou, 
nu ieşiră decât nişte vapori gri şi albi. De data aceasta, 
fumul formă cuvintele „La naiba”, de parcă genul ăsta 
de lucruri se întâmplau tot timpul. 

Barba bibhotecarului se transformă complet în fum, 
exact ca şi cuvintele sale. Mâinile sale erau dintr-odată 
transparente, la fel ca roba şi ridurile lui, care acum 
arătau ca nişte perdele. 

— Ce eşti? întrebă Evangeline, încercând să 
înţeleagă ce se întâmplă. 

Întâlnise destui vampiri şi destule Sorţi, iar sora ei 
vitregă era vrăjitoare, dar creatura care se găsea acum 
în faţa ei... nu ştia cum să o descrie. 

— Sunt bibliotecar, spuse în final, dar cuvintele 
ieşiră precum ceva dus de vânt din depărtare, ştiu că 
asta mă face să par suspect, dar te asigur, dacă ai şti 
adevărul... Dacă ți-aş putea spune... 

Dispăru cu totul înainte să poată termina, lăsând-o 
pe Evangeline singură cu norii de fum şi cu 
sentimentul deranjant că poate Prinţul Inimilor nu era 
singura forță supranaturală de care trebuia să se 
ferească. 


17 


Câteva zile mai târziu, inima lui Evangeline încă nu 
îşi găsise liniştea. Nu voia să se gândească la ce se afla 
înăuntrul Arcadei Valory. Nu voia să îşi pună întrebări 
în legătură cu secretele ei. Nu voia să îşi aducă aminte 
cât de disperat părea bătrânul bibliotecar când 1-a spus 
„Dacă ai şti adevărul...” 

— Nu mai avem mult timp, spuse Havelock cu un 
glas răguşit, în timp ce trăsura lor mergea încet pe altă 
stradă pietruită, acoperită de zăpadă albă-albăstruie. 

Havelock era gardianul personal al lui Apollo, dar 
acum juca rolul escortei personale a lui Evangeline în 
timp ce căutau în secret un remediu pentru starea lui 
Apollo. Pe parcursul ultimei săptămâni, vizitaseră 
mulți mistici şi multe farmacii, doctori atât fizici, cât şi 
psihici. Au deschis uşi închise şi au intrat în biblioteci 
pline de fabule, dar nimic nu i-a putut ajuta. „Nimeni 
nu s-a mai aflat într-o stare de somnolenţă suspendată 
încă de pe vremea lui Honora Valor”, le spusese toată 
lumea, apoi le aruncaseră priviri curioase şi îi 
părăsiseră repede fără prea multe cuvinte. 

Nimeni nu ştia că Prinţul Apollo era încă în viaţă şi 
nici nu se putea răspândi vreun zvon. Apollo era prea 
vulnerabil în starea în care se afla. În ceea ce priveşte 
ce ştia publicul, Prinţul Tiberius, fratele mai mic al lui 
Apollo, îl omorâse. Evangeline se simţise puţin 
vinovată ştiind că totul era fals, dar având în vedere 
faptul că Tiberius încercase să o omoare, a decis să 
lase vina deoparte. 

— Asta ar putea fi ultima noastră şansă să îl salvăm, 
continuă Havelock. 

Evangeline ştia că el nu avea pe deplin dreptate. Ar 
putea oricând să deschidă Arcada Valory pentru Jacks 
— dar nu i-a menţionat asta lui Havelock încă spera că 
mai exista un mod de a-l salva pe Apollo. 

— Ai văzut ultima gazetă de scandal? întreabă 
Havelock. 

— Încercam să o evit, răspunse Evangeline. 

Totuşi, când Havelock îi întinse ziarul rulat în 
trăsura răcoroasă, ea îl luă... 


ZVONUL ZILNIC 


Slavă lui Lucien Jareth Acadian 


Cel mai proaspăt moştenitor al tronului, Lucien Jareth din Casa 
Acadian, trebuie să ajungă în Valorfell mâine şi deja sunt mai 
multe zvonuri despre el decât pot număra. Am auzit că atunci când 
nu construieşte case pentru săraci sau găseşte familii care ar putea 
adopta căţeluşii şi pisicuţele de pe stradă, învaţă copiii orfani să 
citească. Legătura noastră regală de la Palatul Lupului a 
confirmat, de asemenea, că pregătirile pentru următoarea Nocte 


Neverending sunt deja în mişcare. 


Evangeline se opri din citit, nemaiputând să reziste 
să parcurgă mai mult. Se simţea aşa încă de săptămâna 
trecută. Încă din momentul în care a fost declarată 
inocentă pentru omor, ziarele au trecut la poveşti 
despre noul moştenitor la tron, un văr îndepărtat de-al 
lui Apollo, Lucien Jareth Acadian. Aceste poveşti au 
fost mereu însiropate, făcând persoana lui Lucien să 
pară mai degrabă sfântă decât omenească. 

— Mă întreb câte din lucrurile astea sunt adevărate, 
comentă ea. 

— Nu ştiu. Cred că singurul lucru de care putem fi 
siguri e că va ajunge mâine. 

„Mâine. ” 

Cuvântul părea dintr-odată atât de ameninţător. 
Chiar dacă acest Lucien era un pilon al virtuţii, care 
iubea orfanii şi îşi petrecea timpul salvând căţeluşi, tot 
îi va lua tronul lui Apollo mâine. Asta dacă nu reuşea 
Evangeline să îl vindece pe prinţ cât mai repede cu 
putinţă. 

— Nu trebuie să-ţi faci griji, spuse Evangeline cu 
mai multă încredere decât avea, LaLa ne va putea 
ajuta. 

Trăsura se opri când ajunseră la turnuri. Pentru 
Evangeline, turnurile întortocheate, în care se găseau 
apartamente şi magazine, arătau mai degrabă ca nişte 
grămezi de basme acoperite cu zăpadă. 

Aici locuia Ariel „LaLa” Lagrimas. Cunoscută şi ca 
Mireasa Nemăritată, LaLa era o Soartă, ca şi Jacks — 
doar că ea era prietenă cu Evangeline. Când 
Evangeline fusese otrăvită de Tiberius, LaLa a fost cea 
care o vindecase şi Evangeline spera cu disperare că 
LaLa va putea face acelaşi lucru şi pentru Apollo. 

Evangeline chiar venise înainte de toate să o 
viziteze pe LaLa, dar semnul de pe uşa ei zicea 
„Plecată în Aventură!” Evangeline nu ştia pe unde se 
aventura prietena ei, dar trimisese soldați regali să 
aştepte întoarcerea ei — care, după spusele lor, se 
întâmplase în acea dimineaţă. 

Evangeline îşi putea vedea respiraţia ieşind sub 
forma unor norişori albi şi pufoşi în timp ce urca 
treptele spre casa LaLei. Până atunci nu observase 
niciodată că balustrada avea fragmente din povestiri 
sculptate în ele. Fragmente precum: 


Odată ca niciodată era o fată cu o coadă stufoasă, 
care tremura de fiecare dată când venea zăpada. 

Și: Era odată o casă din care mereu ieşeau râsete 
pe horn în loc de fum. 


Apartamentul LaLei chiar părea să fie acel tip de 
casă din care râsete ies pe horn, în loc de fum. Fațada 
era ornată cu multe plăntuţe de un galben vesel, cu o 
uşă rotundă şi albă care avea un ciocănel cu un cap de 
dragon. 

— Oh, prietena mea prețioasă! 

LaLa deschise uşa înainte ca Evangeline să bată şi o 
întâmpină cu zâmbete şi căldură, îmbrățişând-o de 
parcă cele două se ştiau de o viaţă întreagă, nu doar de 
câteva săptămâni. 

— Ţi-ai ales momentul perfect pentru o vizită. Am 
atâtea să-ţi povestesc! 

În timp ce Havelock stătea de veghe afară, LaLa o 
conduse pe Evangeline în apartament pe scările care 
păreau decorate vesel, deşi reşedinţa ei dădea impresia 
că lucrurile nu stăteau chiar aşa. Chiar când trecu 
pragul, Evangeline observă că nu mai era acelaşi 
spaţiu primitor de dinainte... Şemineul era închis, şi 
deşi mobila deschisă la culoare era încă acolo, pereţii 

erau goi şi mesele pustii. Chiar şi micile lanterne în 
formă de căsuțe pentru păsări ale lui LaLa lipseau, cu 
excepţia uneia care stătea pe o grămadă de cufere 
lângă uşă. 

— Pleci? 

Evangeline simţi un val de dezamăgire. Spera să 
greşească, dar până şi hainele LaLei păreau să afirme 
asta. De obicei, LaLa purta paiete, pene sau fuste 
sclipitoare de sirenă, dar azi rochia ei era de culoarea 
smântânii proaspete, cu mâneci lungi care acopereau 
flăcările de dragon tatuate pe braţele ei maronii. Tivul 
era până în pământ, după moda din Nordul Magnific, 
dar când păşi înspre canapea, Evangeline observă o 
pereche de ghete de călătorie ieşind de sub ea. 

— Plesneam de nerăbdare să-ți spun — m-am 
logodit! 

LaLa îşi întinse mâna către Evangeline, etalându-şi 
o manşetă groasă de logodnă — aurie, sclipitoare şi la 
fel de frumoasă ca zâmbetul extatic de pe buzele 
LaLei. 

— ÎI cheamă Lord Robin Slaughterwood. E un 
nume de familie mai sinistru, ştiu, dar nu e de parcă o 
să îl iau, ştii tu de ce... 

LaLa încheie cu un râs la care Evangeline nu se 
aştepta. 

LaLa îi recunoscuse cândva lui Evangeline că 
Sorţile mereu se luptau cu impulsul de a fi ce au fost 
făcute să fie. LaLa era Mireasa Nemăritată, astfel, 
dorinţa ei principală era să găsească pe cineva care s-o 
iubească, chiar dacă era mereu destinată să fie lăsată la 
altar, plângând cu lacrimi atât de puternice încât dacă 
un om le-ar fi băut, ar fi murit de inimă frântă. Totuşi, 
uite-o pe LaLa cu o manşetă de logodnă nouă şi cu 
speranţă în ochii ei frumoşi. 

— Mă bucur aşa mult pentru tine! spuse 
Evangeline. 

Era puţin surprinsă să realizeze că vorbea serios. 
Dacă Evangeline ar fi fost în acelaşi loc cu nouă luni 
în urmă, poate ar fi întrebat-o pe LaLa dacă această 
fericire de scurtă durată merita, având în vedere 
inevitabila inimă frântă care urma. Lumea îi zicea 
inimă frântă, dar Evangeline credea că pierderea unei 

persoane iubite frânge mai mult decât doar o inimă. 
Când şi-a pierdut prima iubire, i-a fost zguduită 
întreaga lume. Totuşi, în ciuda acelei dureri, acum 
spera nu doar să îl salveze pe Apollo, ci şi să mai aibă 
încă o şansă la iubire împreună cu el. 

— Sper că e aproape Castelul Slaughterwood, zise 
Evangeline, mi-ar plăcea mult să vă pot vizita. 

— Aş adora asta, spuse LaLa radiind de bucurie. 
Castelul Slaughterwood este doar la o zi distanţă şi am 
cerut o nuntă lungă, deci sper că voi putea să dau 
multe petreceri. 

Ghetele LaLei trosneau pe podeaua de lemn în timp 
ce ea merse înspre un cufăr şi scoase o prăjitură stup — 
pentru că desigur că şi-a împachetat nişte prăjitură —, 
nişte tacâmuri şi farfurii aurite în formă de inimă. 

Evangeline ştia că trebuie să o întrebe de un 
remediu pentru Apollo. După cum îi amintise 
Havelock, nu mai avea mult timp. Dar este important 
să sărbătoreşti fericirea cuiva, iar LaLa era singura ei 
prietenă din Nord. 

Evangeline îşi acordă câteva minute să se bucure de 
tort şi de buna dispoziţie a prietenei ei în timp ce LaLa 
îi povesti cum l-a întâlnit pe Robin şi cum s-au logodit 
doar în câteva zile. 

— Dacă vei vrea vreodată să te recăsătoreşti, să te 
prefaci că eşti o domniţă neajutorată. Pentru mine, 
mereu a funcţionat în Nord. 

Evangeline râse, dar probabil nu prea convingător. 

Faţa LaLei păli instantaneu. Ochii ei trecură peste 
rochia lui Evangeline, care îşi dădu jos pelerina şi 
dezvălui o rochie de doliu Nordică — mătase albă pură 
împânzită elaborat de fire de catifea neagră. 

— Oh, draga mea. Îmi pare aşa de rău — am uitat că 
eşti în doliu după Apollo. A fost cam urât din partea 
mea, nu? 

Ca Soartă, LaLa nu avea aceleaşi emoţii ca şi un 
om, dar acesta era unul din lucrurile despre prietena ei 
care îi plăceau lui Evangeline. În timp ce lipsa de 
umanitate a lui Jacks îl făcea cu sânge rece şi lipsit de 
conştiinţă şi reprezenta necazul existenţei sale, în cazul 
lui LaLa, o făcea mai autentică şi directă. 

— Te rog să nu te simţi rău. Nu sunt în doliu cu 
adevărat, recunoaşte Evangeline. 

Restul cuvintelor ieşiră cu repeziciune. 

— Apollo încă trăieşte. Poveştile pe care le-ai auzit 
despre fratele lui, cum că el l-a otrăvit, nu sunt cu totul 
adevărate. De fapt, Jacks a făcut-o — l-a băgat pe 
Apollo într-o stare de somnolenţă suspendată ca să mă 
manipuleze. 

Evangeline nu era sigură de cât de multe ştia LaLa 
despre Arcada Valory. Apollo i-a zis cândva că 
Nordicii credeau că povestea era mai mult basm decât 
adevăr şi foarte puţini ştiau care era profeția. Aşa că 
Evangeline i-a explicat aproape totul. 

— Jacks crede că profeția este despre mine şi că eu 
sunt singura cheie capabilă să deschidă arcada. Mi-a 
spus că îl va vindeca pe Apollo doar dacă găsesc 
pietrele şi dacă voi deschide arcada pentru el. 

— Vai de mine... 

LaLa păli, iar pielea ei deveni gri. Frica 1 se putea 
citi în ochi. 

Era prima dată când Evangeline o vedea aproape 
speriată. 

— Nu-ţi face griji, adăugă Evangeline repede, nu 
plănuiesc să deschid arcada pentru Jacks. Am venit 
aici ca să văd dacă l-ai putea vindeca pe Apollo. 

— Îmi pare atât de rău, dragă prietenă. Deşi ştiu 
unele lucruri despre vrăji şi poţiuni, cele pe care le-am 
folosit nu erau întru totul pentru bine şi niciodată nu 
am introdus pe cineva într-o stare de somn suspendat. 
Este vorba de magie foarte veche. Cred că Honora 
Valor o folosea în timpul războaielor, când erau mult 
prea mulţi răniţi ca să îi îngrijească în acelaşi timp. Îi 
suspenda pe cei pe care ea sau ceilalți vindecători nu îi 
puteau îngriji pe loc. 

Evangeline încercă să nu se simtă dezamăgită. Cam 
asta îi spusese fiecare vindecător. 

— Eşti sigură că nu ştii altceva? Accept orice 
informaţie ai avea. Noul moştenitor ajunge mâine şi... 

— Ar trebui să deschizi arcada pentru Jacks, o 
întrerupse LaLa. 

— Ce? 

Evangeline crezu că poate nu a înţeles bine. 

Acum câteva momente, Evangeline jura că LaLa 
părea tulburată, dar acum privirea ei era calmă. 

Oare o citise Evangeline greşit înainte, sau o făcea 
acum? 

— Nu vrei să-l salvezi pe Apollo? întrebă LaLa. 

Evangeline simţea un fior de vinovăție. Existaseră 
momente în care şi ea îşi pusese această întrebare. 
Voia să-l salveze, dar uneori se temea că nu îşi doreşte 
asta destul. Nu putea spune că ea şi cu Apollo erau 
îndrăgostiți, dar simţea o legătură între ei. Erau 
conectaţi. Nu era sigură dacă era o rămăşiţă de-a vrăjii 
de dragoste a lui Jacks, dacă erau jurămintele de la 
nuntă sau dacă pur şi simplu Destinul le-a unit căile, 
dar ştia sigur că viitorul ei era legat de al lui. 

Se gândea la scrisoarea pe care o avea în buzunar, 
pe care o ştia pe de rost, atât de des o recitise. 


Dragă Evangeline, 

Îmi doresc să-mi fi cunoscut părinţii. Cred că te-ar fi 
iubit şi îmi imaginez că mi-ar fi spus că nu te merit. 

Noi doi nu ne cunoaştem atât de bine. Ştiu asta. Dar 
vreau să ştii că vreau să te fac fericită. 

Poate că săptămâna asta am încercat puţin prea tare. Nu 
am făcut asta până acum şi nu vreau să stric totul. Sunt 
sigur că o voi face la un moment dat în viitor. Dar îţi promit 
asta, Evangeline Fox: orice s-ar întâmpla, mereu voi 
încerca. Te rog doar să faci la fel. 

Mama mea obişnuia să spună că „secretul pentru a 
rămâne îndrăgostiţi este să ai pe cineva care să te prindă 
când începi să te pierzi”, iar eu promit să te prind mereu. 

Cu loialitate şi pentru totdeauna al tău, 


Apollo 


Evangeline găsise această scrisoare în camera lui 
Apollo după ce fusese declarată nevinovată pentru 
uciderea lui. La început, cuvintele au făcut-o să 
plângă. Apoi, au făcut-o să spere. 

Apollo era sub influenţa unei vrăji de iubire tot 
timpul cât ei erau logodiți, dar ea jură că au existat 
momente de afecţiune reală între ei. Această scrisoare 
părea o confirmare a acestui fapt. Simţea că era reală 
şi o făcea să creadă tot mai mult că Apollo chiar avea 

momente în care nu era sub influența unei vrăji. 
Această scrisoare nu era scrisă de un tânăr fermecat, ci 
oferea o privire reală asupra prinţului — un prinţ care 
simţea aceleaşi lucruri ca ea. 

— Sunt dispusă să fac orice ca să-l salvez pe 
Apollo, mai puţin să deschid arcada pentru Jacks. 
Sigur nu crezi că eu chiar ar trebui s-o fac, nu? 

LaLa strânse din buze, părând indecisă, dar când 
vorbi din nou, vocea ei era hotărâtă, calmă şi cu totul 
zguduitoare. 

— Arcada Valory nu conţine ceea ce crezi tu. Dacă 
aş fi în locul tău, aş deschide-o. 

— Ştii ce e înăuntru? se interesă Evangeline. 

— Valory e fie un cufăr cu o comoară, care 
adăposteşte cele mai mari daruri magice ale Valorilor, 
fie o uşă înspre o închisoare fermecată în care se află 
tot felul de fiinţe magice, printre care o abominaţie pe 
care Valorii au creat-o... 

LaLa se opri şi se strâmbă. 

— Urăsc blestemul povestirii, completează ea. 

Îşi puse farfuria cu tortul mâncat pe jumătate pe 
masă cu un sunet puternic, o luă pe Evangeline de 
mâini şi părea să se concentreze din greu. Dar de data 
asta, când încercă să îi dezvăluie lui Evangeline ce 
credea că se află după Arcadă, singurele cuvinte care îi 
ieşiră pe gură fură neinteligibile. 

Mama lui Evangeline, Liana, obişnuia să se 
trezească înainte de răsărit în fiecare dimineaţă. Purta 
mereu câte o rochie cu motiv floral care lui Evangeline 
i se părea romantică. Apoi, se furişa delicat în jos pe 
scări şi intra la ea în birou, unde se aşeza lângă 
şemincul în care trosneau lemnele şi citea. 

Liana Fox credea că modul ideal de a începe o zi 
este cu o poveste. 

Când Evangeline era micuță, de multe ori se trezea 
şi ea devreme. Nevrând să rateze nimic din magia care 
părea că o înconjoară pe mama ei, Evangeline o 
urmărea în birou, se urca în poala ei şi adormea la loc. 

Mai târziu, Evangeline a crescut mult prea mare ca 
să mai stea în poala mamei ei, dar a devenit mai 
pricepută la a sta trează. Mama ei a început să-şi 
citească poveştile cu voce tare. Unele erau scurte, 
altele durau zile sau săptămâni până erau gata. O carte 
— un mare tratat, scris pe foiţă de aur care provenea 
tocmai din Insulele de Sud — a durat şase luni întregi 
până a fost terminată de citit. Când Liana ajungea la 
ultima pagină a fiecărei poveşti, niciodată nu zicea 
„Sfârşit”. În schimb, mereu se uita la Evangeline şi o 
întreba: „Ce crezi că se va întâmpla în continuare?” 

— Au trăit fericiți până la adânci bătrâneţi, 
proclama Evangeline de obicei. 

Credea că majoritatea personajelor meritau asta 
după toate lucrurile prin care trecuseră. 

Totuşi, mama ei era de altă părere. Susţinea că 
majoritatea personajelor ar fi fericite pentru moment, 
dar nu pentru totdeauna. Apoi, i-a explicat cum 
anumite lucruri cu siguranță aveau să creeze haos în 
viitorul lor — ucenicul răufăcătorului care încă trăia, 
sora vitregă malefică, care era iertată, dar tot era 
undeva în lume, aşteptând să atace din nou, dorinţa 
care s-a adeverit dar nu a fost plătită, sămânţa care a 
fost plantată dar încă nu a crescut. 

— Deci crezi că toți sunt damnaţi? se interesa 
Evangeline. 

Apoi mama ei zâmbea, dulce şi călduros, ca o 
plăcintă proaspătă. 

— Chiar deloc, fetiţa mea prețioasă. Cred că există 
un final fericit pentru toată lumea, dar nu cred că toate 
aceste sfârşituri au loc după ultima pagină a fiecărei 
cărți, sau că le este garantat tuturor un final fericit 
până la adânci bătrâneţi. Sfârşiturile fericite pot fi 
prinse, dar este greu să le ţii în frâu. Ele sunt vise care 
vor să scape de noapte. Sunt comori cu aripi. Sunt 
lucruri sălbatice care trebuie mereu fugărite, sau vor 
scăpa cu siguranţă. 

Pe atunci, Evangeline nu voia să dea crezare 
vorbelor mamei ei, dar acum o făcea. 

Evangeline putea jura că îşi putea auzi finalul fericit 
îndepărtându-se de ea în timp ce ieşea din 
apartamentul LaLei. 

Voia să fugă după el, dar, pentru o clipă, se opri în 
loc şi respiră aerul nordic rece şi îşi dori să se poată 
cuibări din nou în poala mamei sale. Încă îi era foarte 
dor de ea. Se întreba ce ar sfătui-o mama ei să facă. 

Evangeline promisese că nu va deschide niciodată 
Arcada Valory pentru Jacks, dar cuvintele LaLei o 
făceau să aibă dubii: „Arcada Valory nu conţine ceea 
ce crezi tu. Dacă aş fi în locul tău, aş deschide-o”. 

Lui Evangeline i se părea clar că prietena ei credea 
în teoria cum că Valory era un cufăr cu comori vrăjite, 
dar până şi comorile pot fi periculoase. 

Şi dacă LaLa nu avea dreptate? Erau alții, precum 
fratele lui Apollo, Tiberius, atât de determinaţi să 
menţină Arcada Valory închisă încât au încercat să o 
ucidă pe Evangeline — Tiberius chiar de două ori! Dar 
oare ştia Tiberius ce se afla de cealaltă parte a arcade, 
sau doar se temea de ea pentru că alegea să creadă în 
ipoteza care susţinea că acolo se află o abominaţie? 

Probabil că şi lui Evangeline ar fi trebuit să îi fie 
frică, dar dacă era sinceră cu ea însăşi, nu conţinutul 
necunoscut al arcadei o speria, ci ideea unui 
parteneriat cu Jacks pentru a-l salva pe Apollo. 

Evangeline nu putea şi nici nu voia să o facă din 
nou. 

Nu l-a sărutat niciodată pe Prinţul Inimilor, dar a 
învăţat că înțelegerile cu el erau cam ca sărutul său 
fatal — magice şi complet distructive. Ar face un târg 
cu aproape oricine înainte să formeze alt parteneriat cu 
el. 

— Ceva noroc? se interesă Havelock când cei doi 
erau înapoi în trăsură. 

Evangeline scutură din cap. 

— Poate ar trebui să îi zicem noului moştenitor de 
starea lui Apollo ca să mai tragem de timp să găsim 
remediul. Dacă jumătate din poveştile despre Lucien 
sunt adevărate, poate ar aştepta până să îi ia locul lui 
Apollo drept prinţ. 

Havelock pufni. 

— Nimeni nu e atât de bun precum îl face lumea să 
pară pe Lucien ăsta. Dacă îi spunem adevărul, în cel 
mai bun caz o să îl încuie pe Apollo undeva departe 
pentru siguranța lui şi n-o să-l mai vezi niciodată. În 
cel mai rău caz — şi cel mai probabil — noul moştenitor 
o să-l asasineze pe Apollo în secret şi apoi o să facă 
acelaşi lucru cu tine. 

Evangeline voia să îl contrazică, dar se temea că 
Havelock avea dreptate. Singurul mod sigur de a-l 
salva pe Apollo era să găsească o cale de a-l trezi până 
mâine. 

Tic. Tac. Tic. Tac. Nu era vreun ceas în trăsură, dar 
Evangeline putea auzi timpul cum se scurge, sau poate 
Jacks era prieten şi cu Timpul şi voia s-o batjocorească 
ŞI el. 


SS 

Palatul Lupului, faimosul castel regal din Nordul 
Magnific, părea să fie pe jumătate dintr-un basm, pe 
jumătate fortăreață, de parcă primul rege şi prima 
regină a Nordului nu au căzut de acord despre cum ar 
trebui să arate. 

Era foarte multă piatră defensivă, dar şi vopsele 
decorative care luminau intrările, iar unele pietre de pe 
Jos erau cioplite interesant cu modele de plante şi flori, 
cu mesaje care să-ţi amintească pentru ce erau: 


„Trifoi Pegasus — pentru uitare” 
„larba Ingerului — pentru somn uşor” 

„Floare de Mătase Gri — pentru tristeţe” 
„Hibiscus al Spiritului — pentru doliu” 
„Vâscul Unicornului — pentru sărbătoare” 
„Frăguţe de Iarnă — pentru bun venit” 


Când Evangeline părăsise castelul în acea 
dimineaţă, peste tot se vedeau pâlcuri de Flori de 
Mătase Gri şi buchete de Hibiscus al Spiritului, dar 
acum fuseseră înlocuite cu coronițe de Vâscul 
Unicornului. 

Lui Evangeline i se făcu un nod în stomac când le 
văzu. În Nordul Magnific, doliul se termina doar când 
noul moştenitor era numit în funcţie, ceea ce trebuia să 
se întâmple abia în următoarea zi. Deşi, după starea 
alterată a castelului Palatul Lupului, părea că noul 
moştenitor deja i-a luat locul lui Apollo. 

Evangeline auzi menestreli cântând despre Lucien 
cel Mare şi văzu că servitorii îşi abandonaseră 
veşmintele negre de doliu, schimbându-le cu şorțuri 
albe. Câteva cameriste de vârsta lui Evangeline aveau 
tulpini de Frăguţe de Iarnă împletite festiv în cozile 
lor, bujori în obraji şi buzele roşii. Toate păreau să îşi 
şoptească: 

— Am auzit că e tânăr... 

— Am auzit că e înalt... 

— Am auzit că e mai chipeş decât Prinţul Apollo! 

Evangeline se simţea din ce în ce mai tristă cu 
fiecare cuvânt. Ştia că nu poate să îi blameze pe aceşti 
tineri — oamenii aveau nevoie de motive de sărbătoare. 
Doliul era important, dar nu putea continua la 
nesfârşit. 

Îşi dorea doar să aibă mai mult timp. Măcar mai 
avea o zi până Lucien trebuia să ajungă, chiar dacă nu 
era nici pe departe suficient. 

Evangeline inspiră adânc în timp ce ea şi Havelock 
mergeau pe coridorul care devenea tot mai friguros şi 
întunecat. Câteva clipe mai târziu, ajunseră la trapa 
care îi ducea la Apollo. 

Pe Evangeline mereu o neliniştea că uşa nu era 
păzită de un gardian, dar era prea suspect să laşi un 
soldat singur pe un coridor gol. În schimb, un membru 

de încredere din garda regală aştepta în camera de 
lângă scări. 

Micuța cameră ascunsă arăta acum mai drăguță 
decât ultima dată când intrase aici. Evangeline nu ştia 
dacă Apollo era conştient de împrejurimile sale, dar în 
cazul în care era, i-a rugat pe gardieni să aducă la viaţă 
puţin camera. Podelele reci erau acum acoperite de 
covoare groase, pe pereţii de piatră erau atârnate 
tablouri cu păduri vibrante şi fusese adus un pat cu 
baldachin, cu perdele de catifea. 

l-ar fi plăcut ca Apollo să stea în camera lui, unde 
focul putea fi aprins ca să alunge frigul şi unde 
geamurile se puteau deschide pentru a aerisi încăperea, 
dar, după cum îi reaminti Havelock, era prea riscant. 

La baza scărilor, gardianul care aştepta o salută pe 
Evangeline cu o plecăciune, după care îi vorbi încet lui 
Havelock, oferindu-i intimitate în timp ce ea îşi vizita 
prinţul. 

Simţea fluturi în stomac. Spera ca astăzi să fie 
diferit, dar până acum, prinţul ei părea neschimbat. 

Apollo stătea nemişcat, arătând ca sfârşitul tragic al 
unei balade Nordice. Inima lui bătea atât de încet şi 
pielea lui măslime era rece. Ochii săi căprui erau 
deschişi, dar privirea sa pătrunzătoare era acum lipsită 
de viaţă şi goală ca sticla. 

Se aplecă peste el şi îi aranjă părul de pe frunte, 
dorindu-și din toată inima să se mişte, să clipească sau 
să respire. Voia doar un mic semn cum că s-ar întoarce 
la viaţă. 

— Mi-ai promis în scrisoare că vei încerca mereu. 
Te rog să încerci să vii înapoi la mine, şopti 
întorcându-i faţa înspre a ei. 

Nu îi plăcea să îl atingă acum că era atât de lipsit de 
viaţă, dar Evangeline îşi aminti că atunci când fusese 
împietrită îi era foarte dor de atingerea unei alte 
persoane, ceea ce era singurul lucru pe care i-l putea 
oferi lui Apollo. 

Îi puse mâna pe obraz şi îi sărută buzele nemişcate. 
Gura lui era moale, dar avea un gust greşit, de finaluri 
nefericite şi blesteme şi, ca de fiecare dată, nu s-a 
clintat. 

— Nu înţeleg de ce faci asta în fiecare zi, răsună 
vocea lui Jacks prin încăpere. 

Evangeline o simţi cum îi trecu peste piele, un foc 
încet care îi făcu cicatricea în formă de inimă frântă de 
pe încheietură să o ardă ca un semn făcut cu fierul 
încins. Încercă să ignore cicatricea şi pe Jacks. Încercă 
să nu se întoarcă, să nu se uite şi să nu îl bage în 
seamă, dar probabil ar fi părut mult mai suspect dacă 
ar fi continuat să îi sărute buzele nemişcate ale lui 
Apollo. 

Încet, se îndreptă prefăcându-se că nu o durea 
fiecare centimetru din corp, în timp ce Jacks înainta 
înspre ea. 

Acum era îmbrăcat cu mai multă grijă ca de obicei. 
O serie de legături de argint îi ţineau pelerina de 
culoarea cerului nopţii pe umeri. Surtucul său de 
catifea avea aceeaşi culoare, mai puţin firele brodate 
de culoarea fumului, care se asortau cu pantalonii 
băgaţi bine în ghetele sale lustruite din piele. 

Se uită în spatele lui, înspre Havelock şi celălalt 
gardian, dar aceştia nu dădeau niciun semn. Cu 
siguranță Jacks îi vrăjise. Majoritatea oamenilor 
credeau că singura putere a Prințului Inimilor era 
sărutul său mortal, dar Jacks putea şi să transforme 
oamenii în păpuşi când dorea. Puterea sa de Soartă era 
mai limitată în Nord, dar tot putea controla emoţiile şi 
inimile mai multor oameni în acelaşi timp. 

Din fericire, aceste puteri nu îi permiteau s-o 
controleze pe Evangeline. Încercase în trecut, dar pur 
şi simplu ea îi citise gândurile. Şi el putea să le 
citească pe ale ei, dar doar dacă ea le proiecta. Dar 
împărtăşirea gândurilor sale cu Jacks nu era un lucru 
pe care Evangeline voia să îl facă chiar acum. 

— Săruți prinţul pentru că îți place cu adevărat, sau 
e pentru că tu chiar crezi că îl vei readuce la viaţă prin 
magie? întrebă Jacks. 

— Poate o fac pentru că ştiu că te enervează, 
răspunse Evangeline ironic. 

Jacks rânji mai mult malefic decât primitor. 

— Mă bucur să aud că te gândeşti la mine în timp ce 
îţi săruți soţul. 

Obraju ei se aprinseră. 

— Nu mă gândesc la lucruri drăguţe când vine 
vorba despre tine. 

— Cu atât mai bine. 

Ochii îi sclipeau ca nişte nestemate albastre cu fire 
argintii şi erau mult prea frumoşi ca să îi aparțină unui 
asemenea monstru. Monştrii trebuiau să arate ca... 
nişte monştri, nu ca Jacks. 

— Ai venit aici doar ca să mă iriți? 

Jacks oftă încet şi dramatic. 

— Nu sunt inamicul tău, Vulpiţă. Ştiu că încă eşti 
supărată pe mine, dar ai ştiut mereu cine sunt. 
Niciodată nu am încercat să mă prefac, tu singură te-ai 
lăsat să crezi că eram ceva ce nu sunt. 

Privirea i-a devenit metalică şi lipsită de sentimente. 

— Nu sunt prietenul tău. Nu sunt vreun băieţel 
uman care să-ți spună nimicuri, să-ți aducă flori sau 
să-ţi dăruiască bijuterii. 

— Niciodată nu am crezut că eşti aşa ceva. 

Dar o parte din ea crezuse asta. Nu îşi imaginase că 
i-ar aduce flori sau cadouri, dar începuse să se 
gândească la el ca la un prieten. O greşeală pe care nu 
o va repeta. 

— De ce eşti aici? se interesă Evangeline. 

— Ca să-ţi amintesc cât de uşor poţi să-l salvezi. 

Jacks îşi vâri din nou mâinile în buzunare, de parcă 
o înţelegere cu el ar fi la fel de simplă precum a-i da 
unui brutar câțiva bani pentru o pâine. 

Poate, la început, aşa pare. Dacă i-ar spune lui Jacks 
că îi va deschide Arcada Valory, Apollo s-ar trezi în 
seara asta. Nu ar mai exista vreo grijă legată de acest 
nou moştenitor. Dar Jacks ar fi tot acolo — ar fi lângă 
ea până ar găsi toate pietrele lipsă. Evangeline avea 
nevoie ca Jacks să dispară, poate la fel de mult cât 
avea nevoie să-l trezească pe prinţ. Cât timp Jacks era 
în viaţa ei, va continua să i-o ruineze. 

Încerca să găsească un remediu pentru Apollo, dar 
poate ceea ce avea ea nevoie cu adevărat era să scape 
de Jacks. 

— Răspunsul e nu şi va fi mereu nu. 

Jacks îşi încrucişă mâinile şi se sprijini de cadrul 
patului. 

— Dacă tu chiar crezi asta, atunci nu ai imaginaţie. 

Părul lui Evangeline se zbârli. 

— Nu îmi lipseşte imaginaţia. Pur şi simplu sunt 
hotărâtă. 

— La fel şi eu. Asta e ultima ta şansă să te 
răzeândeşti. 

Ochii lui Jacks sclipeau cu o urmă de ceva malefic. 

— Sau ce? i-o întoarse Evangeline. 

— Chiar o să începi să mă urăşti. 

— Poate că vreau să te urăsc. 

Colţul gurii veninoase a lui Jacks tremură de parcă 
această idee îl amuza vag. Apoi se auzi un ceas 
deasupra. Şapte bătăi zgomotoase. 

— Tic, tac, Vulpiţă. Încercam să fiu bun dându-ţi 
timp să te gândeşti la oferta pe care ţi-am făcut-o în 
bibliotecă, dar m-am săturat să aştept. Mai ai până 
diseară. 

Încercă să ignore senzaţia de gol din stomac. Dacă 
strategia de convingere a lui Jacks era să îi inducă o 
stare de somnolenţă lui Apollo, îi era groază de ce ar 
putea face după miezul nopţii. Totuşi, nu îşi putea 
imagina că i-ar fi fost mai bine dacă ar lucra cu el. 

Se întoarse ca să plece. 

O mână o prinse de încheietură. 

— Jacks... 

Dar mâna care o ţinea nu era a lui Jacks. 

Pielea lui era rece şi fină ca marmura. Mâna care o 
atinsese ardea. 

„Apollo?” 

Evangeline se întoarse înspre prinţul ei, copleşită de 
entuziasm. ŞI... 

Văzu că se înşelase. 

Cu câteva clipe în urmă, ochii lui erau la fel de 
lipsiți de viață ca nişte bucăţi de sticlă, dar acum 
străluceau roşiatici, ca nişte rubine în flăcări cuprinse 
de blesteme. 

Evangeline se aruncă înspre Jacks — sau cel puţin 
asta încercă. Era dificil să se mişte cu strânsoarea de 
fier a lui Apollo în jurul încheieturi sale. 

Îl privi ameninţător pe Jacks. 

— Credeam că îmi mai laşi timp până la miezul 
nopții... 

— Nu eu am făcut asta. 

Privirea lui se muta de la ochii sclipitori ai prinţului 
la încheietura lui Evangeline. 

Aceasta încerca din răsputeri să se elibereze, dar 
degetele lui Apollo o strângeau tot mai tare. 

Ea trăgea din ce în ce mai tare ca să scape, iar el 
strângea cu atât mai puternic. Apoi ea scoase un țipăt 
de durere. 

Ochii lui încă schpeau de acel roşu groaznic, dar nu 
părea să fie treaz — părea posedat, sau poate încerca cu 
disperare să se trezească. 

Ea simţea o presiune în piept de la panică. 

— Apollo... 

— Nu te poate auzi. 

Jacks scoase un cuţit cu o lamă lucioasă neagră. 

Een 

— O să-ți rupă oasele! 

Dintr-o mişcare, Jacks îi reteză mâna lui Apollo cu 
cuțitul. 

Sângele ţâşni pe rochia ei în timp ce prinţul îi dădu 
drumul şi roşeaţa din ochii săi dispăru. 

Evangeline îşi îngrijea rana — Apollo îi lăsase o 
brățară formată din vânătăi albastre şi mov. 

Pic. 

Pic. 

Pic. 

Şi ea sângera, dar sângele nu venea din brațul pe 
care prințul îl ținea, ci de la cealaltă mână. Sângele se 
scurgea dintr-o tăietură diagonală făcută pe dosul 
palmei, care oglindea rana pe care Jacks tocmai i-o 
făcuse lui Apollo, de parcă şi ea a fost tăiată. Încercă 
să se şteargă, sperând că era doar sângele lui Apollo, 
dar mâna continua să îi sângereze. 

Privirea lui Jacks era întunecată ca o furtună şi 
aţintită asupra rănii ei. Înjurând, scoase o batistă din 
buzunar şi i-o înfăşură repede peste tăietură. 

— Stai departe şi nu-l mai săruta. 

— De ce? Ce se întâmplă? 

— Cineva tocmai a aruncat alt blestem asupra ta şi a 
prinţului tău, rosti Jacks scrâşnind din dinţi. 

Alt blestem. 

— Pare să fie un blestem al oglindirii, explică Jacks. 

Evangeline se strădui să nu se panicheze din nou, 
dar era la capătul puterilor. Dacă ar fi fost o carte, s-ar 
fi simţit de parcă fiecare pagină era ruptă încet. Era 
vânătă, sângera, soţul ei era blestemat, iar acum se 
pare că şi ea era blestemată şi Jacks încă o ţinea de 
mână. 

Îşi smuci mâna din strânsoarea îngheţată a lui Jacks, 
dar asta nu o făcu să se simtă mai bine. Doar un fior 
rece îi lâncezea încă pe piele. 

Jacks începu să vorbească, iar vocea lui era calmă şi 
calculată. 

— Cât timp rezistă blestemul oglindirii, Apollo va 
avea aceleaşi răni pe care le ai tu, iar tu vei avea 
aceleaşi răni pe care le are el. Ceea ce ar trebui să te 
îngrijoreze este moartea lui. Dacă el moare, atunci o să 
mori ŞI tu. 

Ochii lui Jacks se mutară înapoi la batista pe care i- 
o înfăşurase în jurul mâinii. Pentru o clipă, părea să nu 
mai aibă nimic uman. Calmul îi părăsi privirea şi 
expresia de pe chipul său deveni răzbunătoare. 

Într-o situaţie diferită de aceasta, lui Evangeline 
probabil că i-ar fi făcut plăcere să îl vadă pe Prinţul 
Inimilor atât de afectat, dar nu era convinsă de 
veridicitatea reacției lui. Mai ales după ce o 
ameninţase că mai avea la dispoziţie o noapte ca să 
cadă la o înţelegere cu el, sau... 

— Tu ai făcut asta? îl întrebă. 

Jacks o privi. 

— Nu te preface că nu m-ai răni niciodată ca să mă 
manipulezi. Tocmai ce-ai zis că dacă nu îți voi 
deschide Arcada Valory, chiar voi începe să te urăsc. 

— Eu rănesc pe toată lumea, Vulpiţă. Dar trebuie să 
trăieşti ca să mă urăşti. Nu vreau să mori şi o să ucid 
pe oricine încearcă. 

După ce spuse astea, se furişă afară din cameră. 

Gardianul de la baza scărilor îşi reveni, fiind 
eliberat de sub controlul Prințului Inimilor. Apoi mai 
mulți soldați intrară în cameră şi urmară clipe de 
agitaţie. 

— Ce se întâmplă? Ăla e sânge? 

Mai mulți dintre ei se adunară în jurul lui 
Evangeline, oprind-o din încercarea ei de a porni pe 
scări după Jacks ca să-i ceară explicaţii. 

Le arătă celor doi gardieni rana ei pansată în timp ce 
se gândi repede la o minciună. 

— Încercam ceva nou ca să-l trezesc pe Apollo, dar 
nu a funcționat. Vă voi explica mai târziu, dar acum 
trebuie să plec. 

Trebuia să meargă după Jacks. Felul în care ieşise 
din încăpere îi alimenta suspiciunea că ştia cine 
aruncase acest nou blestem asupra ei şi a lui Apollo, 
sau cel puţin credea că ştie. 

— Vă rog pe amândoi să staţi cu prinţul — şi să în 
îngrijiţi rana. Are nevoie de mai multă protecție decât 
mine. 

Havelock o privea de parcă voia să o contrazică, dar 
Evangeline nu îi oferi ocazia, aşa că ţâşni în sus pe 
scări cu viteza unui iepure. 

Ajunse la jumătatea drumurilor, când auzi un sunet. 

Tu-tu-tu-tuuuuu! 

Trompete, un alai întreg, răsunătoare şi de 
sărbătoare, umplură castelul cu muzică. 

Paşii lui Evangeline încetiniră. De ce cântau 
trompetele? Nu trebuia să le ia în seamă. Nu avea mult 
timp la dispoziție dacă voia să-l prindă din urmă pe 
Jacks, dar apoi auzi chicotelile. La câțiva metri de ea, 
câteva servitoare tinere stăteau adunate. 

— Ştie careva dintre voi de ce se aude muzica? 

Cea mai înaltă dintre fete îi aruncă lui Evangeline o 
privire chiorâşă, dar cea mai scundă îi răspunse 
politicos: 

— Cred că face parte din ceremonia de primire 
pentru prinţul Lucien. I-a surprins pe toţi ajungând mai 
devreme. 

Lumea începu să se învârtă. De ce nu-i spusese 
nimeni că ajungea mai devreme? Era ocupată, dar 
cineva ar fi trebuit să-i spună. 

— Sunt sigură că cineva v-ar fi informat, adăugă 
micuța cameristă, de parcă i-ar fi citit gândurile, dar 
am auzit că prinţul Lucien era îngrijorat că ar fi 
necioplit din partea lui să vă forțeze să priviţi 
evenimentul prin care îl înlocuieşte pe iubitul 
dumneavoastră ca moştenitor. De asta a grăbit 
ceremonia. 

— Cât de grijuliu, exclamă visătoare camerista mai 
înaltă. 

— Deja îmi place de el, aprobă cea scundă. 

„lar eu vreau să-i trag una”, se gândea Evangeline. 

Nu era vorba doar de faptul că noul moştenitor 
venise mai devreme, ci felul cum o făcuse, pe ascuns. 
Ar fi trebuit să fie invitată la ceremonie. 

De ce o lăsase Lucien pe dinafară? Nu credea nicio 
secundă că era datorită faptului că îi menaja 
sentimentele. Desigur, nu avea timp să se gândească la 
asta acum. Trebuia să-l urmărească pe Jacks. 

— Prinţesă Evangeline! se auzi o voce din spatele 
el. 

Fu tentată să nu se întoarcă, dar apoi lângă ea 
apărură doi soldaţi. Amândoi erau îmbrăcaţi în culorile 
regale Acadiene — bronz, auriu şi maro —, dar nu în 
recunoscu pe niciunul dintre ei. 

— Aţi fost invocată în solariul de primire, spuse cel 
din dreapta, prinţul Lucien solicită prezența 
dumneavoastră imediată. 

SS 

Evangeline încerca să rămână optimistă în timp ce îi 
urma pe cei doi soldaţi necunoscuţi, dar tot ce simţea 
era golul care se forma înăuntrul ei. Era neliniştitor că 
nu fusese invitată la încoronarea lui Lucien, dar acum 
era practic târâtă să îl întâlnească. 

În timp ce se apropia de destinaţie, aerul se încălzi 
şi se îndulci cu mirosul de vin fiert şi de sărbătoare 
sincronizată prost. Solariul era folosit foarte rar pentru 
întâlnirile de seară. Cu pereţii din sticlă care invitau 
lumina, era făcut pentru evenimente din timpul zilei 
sau pentru ocazionala serată la apus. Dar noul 
moştenitor sigur nu ştia asta. În acea seară, sala de 
aşteptare de afară era plină de viaţă şi lumină, ceara 
lumânărilor curgea de pe candelabre, oaspeţii 

povesteau şi aveau obrajii pictaţi şi se auzeau râsete 
zgomotoase care lăsau o urmă de beţie. 

Nu era singura invitată să-l întâlnească pe Lucien, 
dar, aparent, ea trebuia să intre prima. Soldaţii o 
conduseră pe lângă restul lumii înspre o altă pereche 
de gardieni, care deschiseră uşile rotunjite ale 
solariului. 

Evangeline zâmbi fals, îşi ascunse mâna bandajată 
în spatele hainelor şi păşi grațios înainte. Nu se aştepta 
să îl găsească pe sfântul descris de ziare, dar era 
pregătită să simuleze bucuria la întâlnirea cu tânărul 
care urma să îi ia locul lui Apollo pe tron. 

Lucien ţinea solariul mai întunecat decât sala de 
afară. Luna spiona scena prin geamurile de pe tavan, o 
semilună care contribuia la atmosferă, dar care nu 
aducea multă lumină. În suporturi erau aprinse 
lumânări, dar scoteau mai mult fum decât flăcări, 
acoperind camera într-o ceaţă care pe alții poate că i-ar 
fi intrigat, dar pe Evangeline o făcu să înainteze mai 
încet. Totul era întunecat, mai puţin zona din faţa 
focului aprins, unde moştenitorul stătea tolănit pe un 
fotoliu, învârtind o coroană din aur. 

— Bună seara, spuse ea cu bucurie forțată şi 
apropiindu-se de lumina arămie. 

Când ajunse la lumina focului, membrele refuzară 
să 1 se mai mişte. 

Tânărul acesta nu era moștenitorul — sau un tânăr 
oarecare. Era mult prea artificial de chipeş, ochii îi 
erau prea luminoşi, falca lui putea tăia diamante şi 
pielea sa maroniu-aurie chiar sclipea? 

Era un vampir. 

Şi primul băiat pe care l-a iubit vreodată. 

Luc îi zâmbi strâmb, încă învârtind coroane pe 
degete, ca pe jucăria unui copil. 

— Bună, Eva. 

Evangeline strânse ambii pumni. 

Cândva, poate că ar fi fugit către el. Cândva, poate 
că ar fi plâns pentru el. Acum, voia să arunce cu 
obiecte în el, eventual grele şi ascuțite. 

Luc fusese odinioară băiatul cu care ea credea că se 
va căsători, dar ultima dată când îl văzuse era închis 
într-o cuşcă, parte din ceremonia de transformare în 
vampir. Jacks o avertizase cu privire la salvarea lui, 
dar ea îşi ascultase inima. Îl salvase pe Luc, iar el, 
drept mulţumire, încercase să-i sfâşie gâtul cu colții. 

— Ce faci aici? îl întrebă răstit. 

Luc se strâmbă. 

— Încă eşti supărată pe noaptea aia? 

— Adică atunci când ai încercat să mă mănânci? 

— N-a fost chiar aşa. Sau... poate a fost puţin aşa. 

Rânji din nou, etalându-şi colții de parcă erau 
echivalentul unui nou ceas de buzunar, un accesoriu 
care să meargă bine cu surtucul său, care era din 
catifea neagră, cu broderie sângerie. 

— Nu-i amuzant, Luc. Ce cauţi aici? 

— O, haide. Eşti isteaţă, sau cel puţin ai fost. Mă 
gândeam că te-ai prins deja. 

Învârti coroana din nou. Era doar o mică diademă, 
dar era făcută din aur şi strălucea prin ceaţă, făcând 
parcă evident faptul care trebuia să fie clar încă de 
când intrase în cameră: Luc este Lucien. 

— Tu ai răspândit zvonurile ridicole despre Lucien 
Acadian? 

Evangeline îşi imagina că tot ce auzise despre 
Lucien era prea frumos ca să fie adevărat, da nu îşi 
imaginase vreodată că tânărul care învăţa copiii să 
citească şi care găsea case adoptive pentru căţeluşii de 
pe străzi putea fi Luc. Luc era multe lucruri, dar nu era 

destul de viclean să conducă un regat, nici vorbă să-l 
fure. 

Oare cum reuşise un asemenea şiretlic? Ştia că 
vampirii aveau alură, o abilitate care îi ajuta să 
vrăjească oamenii care îi priveau în ochi, dar Luc ar fi 
avut nevoie de mai mult de atât ca să se dea drept 
moştenitorul. Nici măcar nu era de origine din Nordul 
Magnific. 

Dacă ar fi găsit o cale să-l trezească pe Apollo, toate 
astea nu s-ar fi întâmplat niciodată. 

— Mă gândeam că ai fi mai impresionată. Sunt prinţ 
acum! 

Luc aruncă coroana Jucăuş, iar aceasta îi ateriză 
direct pe cap. 

Chipul lui Evangeline se crispă. 

Luc rânji din nou, expresia potrivindu-i-se cu 
trăsăturile sale chipeşe. 

— Nu înţeleg cum şi de ce faci asta, Luc, dar n-o să 
meargă. Nu poți, pur şi simplu, să inventezi un nume 
ŞI să-ţi însuşeşti un tron. 

— Nu-ţi face atâtea griji, Eva. Doar numele e o 
minciună. 

Începu din nou să se joace cu coroana. 

— Haos a spus că schimbarea numelui meu îi va 
face pe oameni să accepte mai uşor adevărul — se pare 
că eu chiar sunt o rudă îndepărtată de-a prinţului mort, 
pierdută în negura timpului. 

Evangeline îngheţă iar când auzi cuvintele „prinţ 
mort” şi rezistă tentației de a da din cap. Nu credea 
nicio secundă că Luc era înrudit cu Apollo. Desigur, 
Luc ar crede asta. Mereu fusese puţin înfumurat. Era 
un defect minor pe care ea îl ignorase în trecut, dar, 
dintr-odată, nu mai părea atât de inofensiv. Ca om, Luc 
credea că merita fiecare lucru drăguţ, iar acum, ca 
vampir, cu siguranţă credea că este vrednic de mult 
mai multe. 

Întrebarea era de ce i-ar da Haos tronul lui? 
Evangeline îl întâlnise pe Haos în mai multe ocazii. 
Primele două dăți când li s-au unit cărările, el se 
prefăcea că era gardian regal, dar până la urmă a aflat 
că era Lordul Spionilor şi Asasinilor Vampiri. 

Poate l-a pus pe Luc pe tron pentru că Lordul 
Spionilor se aştepta ca vampirul nou să fie uşor de 
controlat, deşi asta era greu de crezut şi pentru 
Evangeline. Luc era prea impulsiv. Chiar dacă făcea ce 
dorea Haos în ceea ce privea legile şi politica, 
Evangeline îl putea vedea pe Luc pierzând controlul 
asupra nevoilor sale vampireşti. Având în vedere că o 
atacase pe ea — cineva de care se presupunea că îi pasă 
—, îi venea greu să creadă că ar rezista altora. 

Evangeline văzu dintr-odată imaginea îngrozitoare a 
castelului Palatul Lupului plină de oameni şi servitori 
care sângerau, morţi sau transformați în vampiri. 

„Ar fi un dezastru”, ar fi vrut să spună Evangeline, 
dar ştia că lui Luc nu i-ar pica bine remarca el. 

În schimb, se întreba de ce Luc o chemase aici, 
singură. Niciodată nu i-ar fi fost frică de el ca om — l-a 
iubit —, dar acel băiat a dispărut în momentul în care 
Luc a fost infectat cu otravă de vampir. 

— De ce nu vii mai aproape? 

Îi făcu semn lui Evangeline să se apropie, iar ea 
simţi cum o frige urechea, apoi cum privirea arzătoare 
1 se mută pe gât. 

— Opreşte-te, Luc. 

— Să mă opresc din ce? 

Zâmbi iar, dar nu i se potrivea cu privirea — ochii lui 
erau întunecaţi, căprui şi înfometați. 

Trebuia să plece — trebuia să găsească un remediu 
pentru Apollo mai mult ca oricând, să îl alunge pe Luc 
de pe tronul lui —, dar dacă îl lăsa pe Luc singur, se 
temea de ce ar fi putut face. Pe cine altcineva ar mai 
putea muşca. 

— Luc, te rog... 

Evangeline se opri când auzi paşi. 

Veneau din spatele uşilor şi fură urmaţi de o voce 
catifelată care anunţă: 

— Am fost chemată de prinţul Lucien la cină. 

Evangeline se încordă când auzi ultimul cuvânt. 

— Spune-mi, te rog, că e vorba de mâncare 
adevărată. 

— Sunt sigur că ea se referă la asta, răspunse Luc. 

Evangeline simţea din nou un nod în stomac. 

— Dacă eşti geloasă, te voi avea pe tine drept cină 
în schimb. 

Luc rânji la Evangeline încercând să fie jucăuş, dar 
dezvelind prea mulți dinți. 

Inima începu să îi bată repede, inconfortabil de 
repede. 

— Nu-i amuzant. 

— Nu trebuia să fie. 

Nările îi fremătau. 

Uşa solariului se deschise. 

Evangeline se întoarse pregătită să vadă fata care 
venise la cină, dar nu era o fată. Era Havelock. 

— Tu cine eşti? întrebă Luc enervat. 

Havelock îl ignoră, privind-o doar pe Evangeline. 

— Prinţesă, trebuie să vedeţi ceva urgent. 

— Nu sunt sigur că e momentul potrivit. 

Evangeline se uită îngrijorată înspre Luc. Nu putea 
să îl lase singur să se înfrupte din vreo fată sărmană. 
Nici nu era sigură dacă Havelock ştia de existența 
vampirilor şi, în acest moment, probabil că nu-l 
interesa. 

Faţa lui Havelock era inexpresivă şi, când vorbi din 
nou, vocea îi era atât de puternică încât aproape că 
deveni înfricoşătoare. 

— E urgent. 

Evangeline îşi simţi atunci bandajul umed. O 
picătură de sânge alunecă din rana pe care o împărțea 
cu Apollo. 

Luc simţi mirosul de sânge proaspăt din partea 
cealaltă a camerei întunecate. Scoase un sunet 
asemănător cu un mârâit, apoi urmă o lumină, semn că 
Luc era în mişcare. 

Uitase cât de repede se putea mişca un vampir. Era 
o masă neclară, puternică în timp ce traversă camera şi 
o prinse cu mâinile sale brutale. Înainte să poată fugi, 
o mână o înşfăcă de talie, iar cealaltă i se încolăci în 
păr, încercând să-i prindă gâtul. 

Evangeline scoase un strigăt. 

Dar buzele lui Luc nu apucară să-i atingă pielea. 
Întâi îl văzu chiar acolo, cu dinţii lui ascuţiţi, alimentat 
de foamea primordială, apoi era smuls de lângă ea, iar 
ea era ţinută în braţe de mâini grijulii care o trăgeau 

înspre un piept tare şi rece. Mirosea a mere şi cruzime, 
dar Evangeline tremura prea tare ca să încerce să îl 
îndepărteze pe Jacks în timp ce o scotea din solariul 
întunecat. 

— O să-l omor pe băieţelul ăla, pufni el. 

În jurul lor, luminile coridorului erau orbitoare şi 
ameţitoare pentru Evangeline, care era deja puţin 
slăbită. Luc nu reuşise să o muşte, dar rana de pe mână 
îi sângera din nou şi totul se învârtea cu ea. 

— Havelock... 

— E bine, răspunse Jacks. 

Gardianul era chiar acolo, la câţiva metri într-o 
parte, privind în gol — probabil sub controlul lui Jacks 
—, dar, din fericire, nu părea să sângereze sau să fie 
rănit. 

— Dar Luc... 

— E pus la pământ acum. 

Braţul lui Jacks o strânse mai tare, trăgând-o de-a 
lungul holului mult prea luminat, departe de solariu. 

— Stai... 

Evangeline se priponi în călcâie şi se eliberă din 
strânsoare. 

— Cine îl pune la pământ pe Luc? 

— Cineva care n-o să poată să îl ţină acolo pe veci. 

Gura lui Jacks era lipsită de expresie. Încercă să o 
tragă după el din nou, dar Evangeline făcu câțiva paşi 
înapoi. 

Era recunoscătoare că Jacks îl oprise pe Luc din a o 
transforma în gustarea lui, dar faptul că o salvase o 
dată nu îl făcea pe Jacks un salvator. Încă era 
răufăcătorul, nu eroul. 

— Nu merg nicăieri cu tine. 

— Nu eşti în siguranță aici, spuse Jacks calm, de 
parcă ea era o pisicuță de pe stradă pe care el încerca 
să o prindă. 

Observă că ambii pumni îi erau strânşi şi că un 
muşchi îi zvâcnea furios pe gât. 

— Scuzați-mă... 

Vocea străină răsună de pe hol, venind dinspre 
intrarea în solariu. 

— E gata prințul Lucien să mă primească la cină 
acum? continuă. 

Evangeline se întoarse, alarmată din nou când văzu 
micuța fată care stătea abia la câțiva paşi distanță. Faţa 
ei era delicată, rochia ei de un roz ca petalele, şi cu 
toate astea, vederea ei o umplea pe Evangeline de 
groază. Era Marisol, sora ei vitregă. 

Evangeline nu o mai văzuse pe sora ei încă din 
dimineaţa în care Marisol orchestrase arestarea lui 
Evangeline pentru uciderea lui Apollo. Marisol ştia că 
Evangeline era inocentă, dar dedesubtul exteriorului ei 
dulce ca mierea bătea o inimă roasă de gelozie, care o 
îndemnase pe Marisol să o acuze pe Evangeline de o 
crimă pe care nu ea o comisese. 

Văzând-o acum, frumoasă ca o prinţesă, era dureros 
pentru Evangeline, redeschizând toate rănile pe care 
Marisol i le cauzase prin trădarea ei. 

Faptele lui Marisol o răniseră inițial pe Evangeline 
atât de mult, încât o făcuseră să se gândească să-şi 
folosească funcția regală ca să îi interzică accesul în 
Palatul Lupului — posibil chiar în tot Nordul Magnific. 
Dar oricât şi-ar fi dorit Evangeline ca Marisol să 
părăsească regatul, nu putea să o alunge. Sentimentele 
lui Evangeline pentru sora ei vitregă erau complicate. 
Voia să o ierte pe Marisol. Voia să fie mai bună decât a 
fost Marisol cu ea. Dar poate Evangeline nu era mai 
bună. Pentru că, deşi îi era dificil să recunoască, era 
pregătită să o lase pe Marisol să treacă prin uşile 
solariului, să stea faţă în faţă cu Luc şi să se bucure de 
durerea pe care o merita. 

Ar fi fost uşor pentru Evangeline să rămână pur şi 
simplu pe loc. Să o lase pe Marisol să intre în solariu 
fără să o avertizeze. Istoria lui Marisol cu Luc era vina 
ei. Ea aruncase o vrajă a iubirii asupra lui Luc ca să i-l 
fure lui Evangeline. Apoi, după ce Luc fusese 
desfigurat după un atac al lupilor, Marisol îl refuzase 
şi începuse să-l evite. Luc merita şansa să o confrunte. 

Dar Evangeline ştia că nu asta voia el de la Marisol. 

Evangeline simţea cum un val de agitație punea 
stăpânire pe ea. 

— Știu la ce te gândeşti, spuse Jacks, dar unii 
oameni primesc ceea ce merită. 

Evangeline ştia că avea dreptate. Marisol nu era 
inocentă. Făcuse lucruri groaznice, dar asta nu 
însemna că Evangeline putea să îl lase pe Luc să o 
omoare. 

Înainte să îşi piardă avântul, Evangeline se repezi 
spre sala regală. Marisol păli când o văzu apropiindu- 
se, apoi ochii 1 se măriră şi mai mult când îl văzu pe 
Jacks în urma ei. Îl examină atent, de la ghetele sale 
lustruite la pelerină, până la linia crudă pe care o 
desena gura lui. 

Marisol îl cunoscuse pe Jacks la Nocte Neverending 
şi fusese fermecată instantaneu. Pe atunci el avea părul 
albastru-închis, nu auriul briliant care îl încorona 
acum, dar era clar că îl recunoscu. Respirația i se 
acceleră, apoi privirea sa se opri asupra lui Evangeline, 
probabil amintindu-şi cum aceasta o avertizase pe 
Marisol în privinţa lui Jacks. 

— Eşti aşa o ipocrită! 

„Ti-am zis că o merită”, îi transmise Jacks telepatic 
lui Evangeline. 

Îl ignoră, alungându-i gândurile odată cu tăişul din 
vocea surorii ei vitrege. Tot ce trebuia să facă era să o 
avertizeze. Apoi, cu puţin noroc, poate va scăpa de ea 
pe veci. 


45 


— Trebuie să pleci de aici, începu Evangeline, 
pleacă din Palatul Lupului şi din Nord. 

Marisol pufni. 

— Nu mă poţi obliga să merg nicăieri. Eşti doar o 
ruinată cu un soţ mort. Servitorii poate că te numesc 
prinţesă, dar majoritatea încă sunt convinşi că ţi-ai 
omorât prinţul. 

Evangeline tresări. 

Chipul lui Jacks avea o expresie severă. 

— Eşti o persoană foarte neplăcută. 

— Pur şi simplu zic adevărul. 

— Şi eu, adăugă el. 

Obrajii lui Marisol se aprinseră, dar îşi ridică bărbia 
cu un aer de superioritate. 

— Mă duc să îl întâlnesc pe prinţul Lucien acum. 

— Dacă treci prin uşile alea, nu o să mai ieşi de- 
acolo, o avertiză Evangeline. 

Marisol îşi dădu ochii peste cap. 

— Doar atât poţi? 

— E adevărul. 

„Prinţul Lucien e de fapt Luc şi e vampir!” voi să 
strige, dar se temea ca nu cumva cuvântul „vampir” să 
se întoarcă împotriva ei. Jacks îi spusese cândva că 
toate poveştile despre vampiri erau blestemate, dar în 
loc să blocheze adevărul, ca restul poveştilor 
blestemate din Nord, poveştile cu vampiri manipulau 
sentimentele oamenilor. Nu conta ce auzea cineva 
despre vampiri, pentru că mereu va fi mai intrigat în 
loc să se simtă înfricoşat. 

Marisol le întoarse spatele şi porni spre uşile 
solariului. 

Evangeline se întoarse spre Jacks, dar simţi un strop 
de indecizie. 

Pe vremuri, credea că sentimentele ei pentru 
Marisol erau complicate, dar erau, de fapt, foarte 
simple. Tot ce voia Evangeline de la sora ei vitregă 
erau nişte scuze. Voia ca ea să simtă nişte regrete sau 
remuşcări pentru lucrurile egoiste pe care le făcuse. 
Dar nu voia ca ea să moară. 

Totuşi, singurul mod de a o salva acum era să îi 
ceară ajutorul lui Jacks. 

Evangeline înghiţi în sec şi simţi un gust metalic, ca 
un preţ pe care ea nu voia să-l plătească. Îşi reaminti 
că nu putea avea încredere în Jacks. Nu trebuia să se 
lase păcălită crezând că era prietenul ei sau că ar putea 
să îi ceară ajutorul. O va face o singură dată, acum. 

— Te rog, foloseşte-ţi puterile ca s-o opreşti, îi şopti 
Evangeline. 

El ridică mirat o sprânceană. 

— Îmi ceri cumva o favoare? 

— Îţi cer să dai dovadă de puţină umanitate. 

Ceea ce părea la fel de periculos. Căci dacă Jacks ar 
face asta gratuit, ar fi din nou uşor să cadă în capcană 
crezând că vede în el ceva ce nu era acolo. Dar, după 
privirea sa lipsită de orice emoție, nu exista acel risc. 

— Ceri lucrul greşit, răspunse el. 

Gardienii se pregăteau să deschidă uşile. 

Stomacul lui Evangeline se strânse. Dacă Jacks nu o 
oprea pe Marisol, atunci va trebui să încerce din nou 
ea. Nu ştia ce urma să facă, dar începu să meargă după 
sora ei vitregă. 

— Nu! 

Jacks o prinse de mână. Strânsoarea lui era fermă şi 
rece. 

Evangeline încercă să se elibereze. 

Dar apoi o văzu pe Marisol. Cu câteva secunde în 
urmă, sora ei vitregă era la uşi, pentru ca acum să dea 
înapoi încet, ca o mică pasăre speriată, cu părul 
fluturându-i în față. Se împiedică de tivul rochiei, 
împleticindu-se pe podeaua de piatră înainte să o rupă 
la fugă în direcția opusă. 

Până la urmă, Jacks îşi folosise puterile ca să o 
salveze. 

Deşi parcă îi fusese luată o povară de pe umeri, 
Evangeline tot simțea o presiune în piept. Aştepta să 
vadă cu ce îi va fi datoare lui Jacks acum. Acesta îi 
dăduse drumul la mână, dar se uita la ultima cicatrice 
în formă de inimă frântă rămasă pe încheietura ei. 
Amintirea celeilalte datorii pe care nu o plătise — 
sărutul final pe care i-l datora. 

Jacks nu menționase datoria de ceva timp, dar simți 
un nou val de emoții când începu să se întrebe dacă o 
va face curând — dacă acest sărut final era lucrul la 

care s-a referit când a promis că va începe să îl urască 
cu adevărat. 

Havelock îşi drese glasul. 

— Mă scuzaţi, Maiestatea Voastră. 

Speriată, Evangeline se trase înapoi de lângă Jacks. 
Nu era sigură când se furişase gardianul, dar a fost 
nevoie doar de o singură privire înspre faţa lui 
îndurerată ca să ştie că nu voia să audă. 

Nu acum. 

Evangeline nu se gândea că mai rezistă mult. Nu era 
sigură nici că putea face față provocărilor pe care le 
înfrunta deja. Dacă nu ar fi fost Jacks, Marisol ar fi 
moartă acum. Evangeline nu regreta că îi ceruse să o 
salveze, dar nu îi mai putea cere nimic mai mult. 
Trebuia să plece departe de el şi de tot. Încerca din 
răsputeri să facă lucrul corect, să ia decizia nobilă, să 
fie eroina, dar se simţea extenuată. 

Jacks îi spusese de nenumărate ori lui Evangeline că 
eroii nu aveau parte de finaluri fericite, dar în acel 
moment, Evangeline nu căuta fericirea. Voia doar o 
pauză. O clipă de pace înainte să se confrunte cu altă 
catastrofa. Cerea oare prea mult? 

Îşi privi mâna bandajată. Rana pe care o împărtăşea 
cu Apollo nu mai sângera, iar restul corpului ei — în 
afară de inima necăjită — era în regulă. Aşadar, Apollo 
nu se afla în pericol iminent. Orice voia Havelock 
putea aştepta. 

— Plec, anunţă ea, şi nu vreau să mă urmărească 
nimeni. 

Încă nu ştia încotro se îndrepta, dar se putea hotărî 
mai târziu. Poate că îi va vizita pe LaLa şi pe noul ei 
logodnic şi va mânca tort până când lumea se va 
îndulci din nou, sau poate se va urca pe un cal şi va 
călări până va ajunge într-o poveste nouă. Tot ce ştia 
era că trebuia să plece din Palatul Lupului. 

Evangeline crezuse mereu că măreţul castel din 
Nord era magic, ceea ce era — dar era plin de felul 
greşit de magie. Aproape fiecare amintire pe care o 
avea dintre aceste ziduri era mânjită cu un fel sau altul 
de trădare sau blestem. 

Fustele ei alb-negre foşneau pe podele în timp ce se 
îndepărta de Havelock şi Jacks. 

— Măreţia Voastră, începu Havelock alergând după 
ea, nu puteţi pur şi simplu să plecaţi... 

— Îmi cer scuze, îl întrerupse, te apreciez, 
Havelock, dar nu mai rezist altor veşti proaste chiar 
acum. Deci dacă nu vrei să îmi zici că au ajuns aici 
nişte unicorni care împlinesc dorinţe, am nevoie de o 
clipă, probabil puţin mai multe, pentru mine. 

Şi grăbi paşii. Veşmintele ei erau grele, dar cizmele 
erau foarte solide, ceea ce îi uşură coborârea scărilor şi 
graba înspre o uşă care dădea afară. Aerul nopţii din 
Nord era rece, acoperit de un cer plin de constelații 
străine pe care încă nu le învățase. 

Poate ar putea pur şi simplu să se întoarcă în sud, 
acasă, în Imperiul Meridian. Ar putea părăsi Nordul, 
cu tot cu blestemele sale. Dar în timp ce se gândea la 
asta, Evangeline ştia că nu asta îşi dorea. Nu voia altă 
poveste. Voia să o repare pe asta. Voia să îl salveze pe 
Apollo. Voia şansa să îl cunoască atunci când nu era 
sub stăpânirea unei vrăji. Voia să creadă că această 
poveste nu s-a terminat încă. Voia finalul fericit pentru 
care venise. 

Evangeline păşi în grădină, iar petalele îngheţate ale 
florilor scrâşniră sub tălpile sale. Apoi auzi o altă 
pereche de paşi — mai uşori decât ai ei, dar tot mai 
aproape. 

Cicatricea în formă de inimă frântă de pe 
încheietura ei începu să o ardă. Uneori putea ignora 
această senzaţie, dar acum era mai puternică decât de 
obicei, de parcă Jacks voia ca ea să ştie că nu poate 
scăpa de el. 

Evangeline grăbi pasul, sperând să îl piardă în 
umbrele grădinii întunecate, dar Jacks nu se opri din a 
o urmări, iar ea avea impresia că aşa va fi mereu. 

Aproape că îi veni să râdă când se gândi că ea chiar 
credea că ar putea fugi de el. Că pur şi simplu ar lăsa-o 
să scape. 

Evangeline se forță să se oprească sub lumina 
arămie a unui felinar în formă de floare. Frigul o 
muşca de obraji şi îi biciuia mâinile, dar Jacks nici 
măcar nu tremura în timp ce venea înspre ea, 
indiferent faţă de aerul tăios care îi îngheţa vârfurile 
firelor de păr şi genele. Aluneca prin noaptea înghețată 

ca o stea căzătoare, cu ochii lui nepământeni şi mişcări 
graţioase. 

Îşi încrucişă braţele, ceea ce probabil nu părea aşa 
dur cu batista lui Jacks încă pe mâna ei; încă ceva să-i 
reamintească de ajutorul lui, chiar dacă era vorba de o 
problemă pe care tot el o crease. 

— Jacks, lasă-mă în pace. 

Mai făcu un pas înspre ea. 

— Eşti puţin înfricoşătoare acum, ştii asta? 

Îl aţinti cu privirea. 

— Era un compliment, Vulpiţă. 

Îşi întinse mâna înspre ea şi îi aranjă o şuviţă 
răzleaţă pe după ureche cu o atingere lină. 

Ea simți fluturi în stomac. Diferiţi de cei pe care îi 
simţea mereu când îl vedea pe Apollo. Pentru că 
Apollo nu o speria de moarte. 

— Ce faci? se răsti ea. 

Jacks chicoti. 

— Dacă aş fi ştiut că o simplă atingere te sperie, aş 
fi încercat asta mai devreme. 

Vârful degetelor sale se jucau cu urechea ei. 

Evangeline se dădu la o parte, aproape alunecând pe 
pământul îngheţat. Ura că picioarele ei erau aşa 
instabile, că o mică atingere o putea afecta astfel. 

Câteva secunde după aceea, pământul încă tremura. 
Nu se simţea tocmai ca un tremur, mai degrabă ca un 
fior care cuprinsese grădina, şi,  dintr-odată, 
Evangeline se temea că nu era doar de la membrele 
sale instabile. 

În afara cercului de felinare, lumea era mai 
întunecată. Tufişurile şi copacii se transformaseră în 
ceaţă. În timp ce Evangeline se uita în jur, avea exact 
acelaşi sentiment ca acum aproape o săptămână, când 
Jacks o urmărise în bibliotecă. 

Cineva îi privea. 

— Cred că e cineva aici, şopti ea. 

Ochii îi erau mijiţi până văzu pe cineva apropiindu- 
se din depărtate. Era destul de departe încât putea fi 
confundat cu nişte umbre, dar lui Evangeline i se părea 
că arată ca un călăreț pe cal. 

Jacks se încruntă. 

— Probabil e bârfitorul ăla de la ziarele de cancan. 

Dar Evangeline nu era de acord. Acest călăreț părea 
mai lat în spate şi puternic... Şi cunoscut. 

Făcu un pas înspre umbre. 

— Ce faci? întrebă Jacks. 

— Nu-ţi face griji, răspunse Evangeline, sunt sigură 
că, oricine ar fi, nu poate fi mai periculos decât tine. 

Adevărul era că ceva legat de acest călăreț o 
ademenea. Singurul care mai făcea asta era Jacks. 
Cicatricea în formă de inimă frântă de pe încheietura 
ei îi lega, gâdilatul şi arsura îi reaminteau că nu putea 
scăpa de el. Cu acest călăreț era diferit. Nu simţea 
vreun fior. Era mai degrabă un magnet, trăgând-o 
înspre el cu o forţă invizibilă. Zăpada zbura pe lângă 
umerii ei în timp ce ea continua să meargă pe cărarea 
luminată de lună. 

Frunzele foşniră, calul necheză şi o rază de lumină 
căzu pe călăreț, destul cât Evangeline să poată 
recunoaşte silueta chipeşului Apollo. 

Timpul se oprise sau poate era doar inima lui 
Evangeline. Apollo era treaz. Cu totul treaz. Poate asta 
încerca Havelock să-i spună. 

Evangeline simţi un val imposibil de speranţă 
ridicându-i-se în piept. 

Când îl privi pe prinţ în ochi, realiză că nu mai erau 
roşii. Spre deosebire de ultima dată când îl văzuse, 
Apollo părea să fie conştient. 

Lângă ea, Jacks împietrise, iar ea nu putea decât să 
zâmbească. Cu Apollo treaz, Jacks nu mai avea nimic 
de valoare cu care să negocieze. Nu mai trebuia să 
deschidă Arcada Valory. Coşmarul se terminase. Cel 
puţin asta voia să creadă Evangeline. 

Neclintirea lui Apollo de pe cal era cu totul 
imposibil de citit. Nu se îndepărta de ea, dar nici nu se 
apropia. Dintr-odată, Evangeline îşi aminti de altceva 
— ceva ce ar fi vrut să uite pentru totdeauna. Chiar 
după ce vraja iubirii aruncată de Jacks se risipise, 
înainte ca otrava lui Jacks să îşi facă efectul, Apollo 
devenise furios şi devastat şi probabil nu o iertase încă. 

„Vulpiţă, gândi Jacks, cred că ar trebui să plecăm.” 

„Nu încă. Dar tu poţi pleca”, îi răspunse telepatic. 

Jacks scrâşni din dinţi. Apoi îi auzi vocea din nou, 
de data asta mai lină, de parcă încerca să îşi folosească 
puterile ca să o convingă. 

„E o idee groaznică. O idee periculoasă. Trebuie să 
pleci din grădină acum.” 

Evangeline îl ignoră. Era determinată să spere la ce- 
i mai bun — poate că Apollo nu o iertase pentru vraja 
iubirii, dar faptul că era aici o făcea să creadă că poate 
era dispus să o facă. 

— Mă bucur atât de mult că te-ai trezit. 

Apollo inspiră adânc, apoi spuse: 

— Pentru numele zeilor, eşti atât de frumoasă. 

Niciun cuvânt nu s-a simţit vreodată mai puternic. 

Evangeline făcu un pas încrezător înainte. 

— Nu! exclamă ferm. 


52 


Inima lui Evangeline îngheţă. 

Apollo îşi trecu mâna prin părul negru. 

— Îmi pare rău. Eu... Chiar nu vreau să te rănesc. 
Eu doar... 

Se opri ŞI, cu ajutorul unei raze de lună, putea vedea 
cum faţa 1 se contorsionează de durere. Era crudă şi 
rănită cum nu o mai văzuse niciodată. 

Nu era acelaşi prinţ cu care se căsătorise. Acel prinţ 
avea o existenţă fermecătoare. Era protejat de gardieni, 
căutat de oameni şi foarte plin de el însuşi. Când se 
întâlniseră prima dată, l-ar fi putut descrie ca fiind 
elegant şi perfect. Dar acum Apollo avea un trecut: o 
vrajă a iubirii îi dăduse viaţa peste cap şi alt blestem 
aproape că îl omorâse. Cumva se luptase cu blestemul 
şi câştigase, dar după expresia lui, încă îl bântuia. 

Apollo respiră adânc din nou, o privi îndurerat şi-i 
spuse: 

— Nu ştiu cât timp mai am, dar vreau să ştii că te- 
am auzit. În fiecare zi în care ai venit la mine în 
cameră — ţi-am auzit vocea prin acea ceaţă rugându-mă 
să încerc. 

Calul său făcu un pas înainte. 

Evangeline simţi din nou o urmă de speranţă. 
Realiză că Apollo arăta exact ca în noaptea în care o 
ceruse de soție. Ca şi atunci, era pe un cal şi era 
îmbrăcat cam ca acum, puţin nearanjat, dar cu aceeaşi 
tolbă de săgeți de aur în spate. El a fost Arcaşul în acea 
noapte, iar ea Vulpea lui — din Balada Arcașului şi a 
Vulpii, povestea ei preferată din copilărie - şi 
îndrăznea să se întrebe dacă şi acum era acelaşi lucru. 
Poate intenţiona să facă un alt gest măreț, o încercare 
de a o lua de la început. 

— Asta înseamnă că mă ierți? întrebă ea. 

— Vreau, răspunse Apollo, dar cuvintele lui erau 
straniu de forţate. 

„Vulpiţă”, mârâi Jacks în capul ei, dar ea nu auzi ce 
urmă, pentru că Apollo vorbi mai departe. 

— Îmi doresc să putem încerca din nou, dar cred că 
trebuie să pleci. 

— Poftim? 

— Pleacă, Evangeline. 

Un nou val de durere trecu peste faţa lui Apollo, 
formând riduri pe fruntea lui. 

— Nu vreau să te rănesc. 

— Care e problema? 

Mai făcu un pas înspre el. 

— Opreşte-te! strigă. Trebuie să pleci. 

Prinţul scoase o săgeată de aur din tolbă. Lumina 
lunii se reflecta în ea în timp ce o ţinea în mână. 

Evangeline se opri. 

— Ce faci? 

— Vulpiţă, dă-te la o parte! 

Jacks o împinse în spatele lui. 

Ochii lui Apollo se înroşiră iar, la fel ca atunci când 
o prinsese de încheietură. 

— Fugi! strigă Jacks. 

Evangeline tot nu înţelegea ce se întâmplă, dar îşi 
ridică poalele rochiei şi începu să fugă cât de tare 
putea, dar nu fu destul de rapidă. 

O săgeată străpunse aerul şi o lovi în picior. Țipă şi 
căzu când fulgerul îi sfârtecă carnea. Durerea era ca un 
demon, estompând totul, mai puţin împunsătura, în 
timp ce încerca să ajungă înapoi în siguranţa 
castelului. 

Sângele îi păta hainele în timp ce şchiopăta. 

Pe lângă ea mai trecu o săgeată care îi rată braţul şi 
se opri într-un tufiş de lângă ea. Totuşi, simţea o arsură 
în umărul ei, de parcă fusese împuşcată. 

Evangeline nu ştia cum reuşise să ajungă la uşa de 
la Palatul Lupului. Din umăr îi curgea sânge pe braţ şi 
înspre palmă. Era umed, lipicios şi lăsase o urmă 
roşiatică atunci când întorsese clanţa şi intrase în 
căldura castelului. 

Vedea pete de lumină. Privirea i se înceţoşă când 
văzu o săgeată aurie ieşindu-i printr-o gaură 
însângerată din rochie. 

Nu observase o altă săgeată în umăr, dar rana o 
durea la fel de tare. Curgea atât de mult sânge peste 
hainele ei albe. 

Gândurile îi erau un amestec între panică şi confuzie 
în timp ce se prăvăli pe o bancă din lemn şi continuă 
să sângereze peste tot pe perna brodată. Perna era de 
culoarea spumei laptelui, cu mici flori roşii, doar că 

acum sângele ei le transforma în flori mai mari şi mai 
întunecate. 

Avea nevoie de ajutor. 

Încercă să se ridice. 

Piciorul străpuns de săgeată îi cedă, făcând-o să 
cadă înapoi şi să piardă chiar mai mult sânge. 

— Ajutor! 

Cuvântul îi ieşi atât de încet încât nu era sigură dacă 
îl zisese cu voce tare. Poate era doar în capul ei. În 
jurul ei, castelul era tot mai înceţoşat. Pleoapele îi erau 
grele şi câmpul vizual i se restrângea în întuneric prin 
care se vedeau puncte de lumină. 

Închise ochii, doar pentru o clipă. Voia să se 
odihnească doar puţin. 

— Evangeline... 

Suna ca vocea lui Jacks. Dar i-a zis numele, nu 
Vulpiţă. Jacks nu i-a zis niciodată pe nume. Apoi 
murmură altceva. Câteva cuvinte pe care nu le mai 
auzi. 

— Îmi pare rău, conchise el înainte ca totul să se 
întunece. 

Evangeline se străduia să deschidă ochii, dar 
pleoapele îi erau imposibil de grele. Nu era sigură dacă 
dormea sau era trează. Credea că îl văzuse pe Jacks 
lângă ea înainte ca totul să se întunece, dar braţele care 
o cărau acum fierbeau, sau poate ea era cea care 
fierbea. 

Putea auzi o conversaţie, dar nu reuşea să descifreze 
ce se spunea. În mare parte cuvinte şoptite şi mârâituri 
venind de la două voci care se certau, cu câteva 
cuvinte inteligibile. 


— Ea... Venin. 
— Om... Risc. 
— Vrei... Moară. 
— Nu... 


Cel care o capturase o strângea mai tare, strângând- 
o la pieptul său acoperit de piele care mirosea a metal 
şi fum. Cu siguranţă nu era Jacks. 

Dintr-odată, Evangeline avu un sentiment de panică. 

— Lasă-mă, spuse cu greu. 

— Relaxează-te, nu-ţi voi face nimic, anunţă o voce 
necunoscută. 

— Nu. 

Încercă să îşi zgârie răpitorul, dar descoperi că nu îşi 
putea mişca degetele. Corpul îi ceda. Era făcută din 
membre nefolositoare şi pleoape stricate. Pielea ei era 
sânge uscat şi gândurile, gri. 

Dar mai era un gând mai luminos şi mai înfricoşător 
decât toate celelalte. Dacă era rănită, la fel era şi 
Apollo. Sângera pe undeva, probabil chiar afară, în 
grădina întunecată. 

— Apollo... Prinţul Apollo... Are nevoie... De 
ajutor... 

Cel care o căra se încordă. Apoi auzi altă voce, atât 
de înceată încât ştia că era în mintea ei. 

„Îmi pare rău, Vulpiţă. Nu pentru Apollo trebuie să 
îți faci griji. EI...” 


56 


Evangeline îşi pierdu cunoştinţa încă o dată înainte 
să audă restul gândurilor lui Jacks. Deşi ştia ce urma 
să zică, prinţul Apollo era cauza rănilor ei. 

SS 

Secundele trecură de parcă erau ore. Evangeline nu 
putea sta trează mult timp, dar când era trează, durerea 
lungea fiecare moment până se simţea ca un secol, o 
viaţă întreagă de durere în schimbul unei secunde de 
trezire. 

Era destul de trează cât să simtă nişte braţe reci 
ținând-o. Braţele lui Jacks. Totul era neclar şi distant, 
dar ştia, cumva, că aceste braţe o ţineau mai aproape 
decât cele calde. 

Totuşi... 

Evangeline pluti din acele braţe într-un vis care îi 
amintea mai degrabă de paginile îngălbenite de timp 
ale unei poveşti: Balada Arcaşului şi a Vulpii. 

Evangeline iubise mereu această poveste, deşi, 
acum când se gândea la ea, era pătată cu o tristeţe pe 
care nu-şi amintea să o fi simțit înainte. 

Povestea începea la fel ca întotdeauna, cu cel mai 
talentat arcaş din Nordul Magnific. Era tânăr, chipeş, 
admirat şi fusese angajat să vâneze o vulpe. 

Era cea mai vicleană vulpe pe care o cunoscuse 
vreodată şi a urmărit-o săptămâni întregi. Vulpea se 
apropia de el când dormea, îl muşca de urechi şi de nas 
şi îi făcea viaţa un calvar, dar arcaşul nu reuşea 
niciodată să o captureze. 

Singura bucurie de care avea parte arcaşul erau 
zilele când vedea fata. Nu îi ştia numele — era doar o 
țărăncuţă frumoasă care locuia în pădure —, dar şi-a dat 
seama că voia să fugă după ea în loc de vulpe. 

Fata îi vorbea în ghicitori şi, când nimerea 
răspunsul, ea îi aducea mici premii. 

Şi-a neglijat vânătoarea încercând să găsească un 
motiv ca să rămână în pădure cu ţărăncuţa. Era isteaţă, 
dulce şi îl făcea să râdă. 

Dar ţărăncuţa avea un secret. Se putea transforma în 
vulpe — exact vulpea pe care el trebuia s-o vâneze. 

După ce a aflat asta, arcaşul a devenit convins că cei 
care l-au angajat au făcut o greşeală. A restituit banii 

pe care i-a primit şi le-a spus că vulpea era de fapt o 
fată. 

Dar angajatorii săi ştiau deja asta şi nu erau fericiți 
că refuza să o prindă, deci l-au blestemat să vâneze 
fata pe care acum o iubea. 

Inima lui Evangeline bătea mereu mai tare când 
ajungea la partea asta. De fiecare dată când mama ei în 
spunea povestea asta, uita mereu ce zicea înainte să 
încheie istorisirea. Acum, Evangeline ajungea la final. 

Putea simţi încrederea arcaşului amestecându-se cu 
frica atunci când stătea în pădurea din afara căsuţei 
iubitei sale. 

Arcaşul fusese mereu sigur pe el şi pe ce putea face. 
Niciodată nu primise o sarcină pe care să nu o poată 
duce până la capăt. Nu exista vreo bestie pe care să n-o 
poată urmări, nicio ţintă pe care să nu o poată lovi. 
Putea nimeri un măr din mâna unui prieten de-al lui de 
la o mie de paşi distanţă — în timp ce mărul era aruncat 
în aer! Era o legendă, era Arcaşul şi ar fi sacrificat 
totul ca să o salveze. 

Totuşi, în timp ce se gândea la aceste cuvinte, 
arcaşul şi-a coborât privirea înspre săgeata pe care o 
pregătea ca să tragă în fata pe care o iubea tocmai când 
ea ieşea din căsuţă. 

Arcaşul şi-a aruncat arcul şi a rupt săgeata de 
genunchiul său, sperând să fie atât de uşor să scape de 
acest blestem groaznic. I s-a spus că blestemul va fi 
ridicat doar când va omorî fata. Singurul mod de a o 
salva era să stea departe de ea, dar nu putea crede că ei 
nu erau meniţi să fie împreună. Trebuia să fie o... 
Trebuia... 

Visul se dizolvă precum creta de pe un trotuar, 
spălată de ploaie. Evangeline încercă să ţină de el. 
Voia să ştie cum se termină, dar cu cât încerca mai tare 
să rămână în vis, cu atât îi era mai greu, până când 
sfârşi prin a nu-şi mai aminti ce anume visase. 

SS 

O durea tot corpul atunci când s-a trezit. Nu mai era 
cărată nici de braţe calde, nici de cele reci. Era pe 
spate, cu fiecare centimetru din ea arzând, îndurerat, în 
ciuda faptului că stătea într-un pat foarte moale. Îşi 
deschise încet ochii, încercând să se obişnuiască cu 

lumina. Reuşi să desluşească un set de gratii ca ale 
unei cuşti intersectându-se deasupra ei. 

Se ridică brusc. 

O durere puternică îi săgetă umărul rănit şi o făcu să 
cadă grațios înapoi. 

— Bine ai revenit, prinţeso. 

Vocea era ca de catifea şi nu dură mult până 
Evangeline îşi dădu seama a cui era. 

Haos, Lordul Vampir al Spionilor şi al Asasinilor, se 
rezema de baldachinul patului cu aerul nonşalant al 
unei fiinţe care nu are de ce să se teamă. 

Evangeline încercă să-şi adune nişte curaj, dar se 
simţi imobilizată instantaneu. Acum ştia de ce erau 
gratii deasupra patului ei. Se afla în castelul subteran 
al lui Haos. 

Evangeline mai fusese aici doar o dată, dar îşi 
amintea clar toate cuştile de mărimea unui om 
atârnând prin sălile elegante şi totuşi vechi. O treceau 
fiorii când se gândea de ce ar putea fi aici. 

Şi-a cotrobăit frenetic prin amintiri. Ultimele câteva 
ore erau în ceaţă, până în momentul în care a leşinat. A 
fost în Palatul Lupului, sângera peste tot şi Jacks i-a 
zis pe nume, „Evangeline”, nu „Micuța Vulpiţă”. Apoi 
şi-a cerut scuze. Oare de asta? Pentru că a dat-o lui 
Haos? 

— Sunt prizonieră? întrebă ea. 

— Poţi pleca oricând, dar mă îndoiesc că vei ajunge 
departe cu piciorul ăla rănit, răspunse el, făcând un 
semn din cap înspre piciorul ei. 

Expresia vampirului era imposibil de citit datorită 
căştii blestemate din bronz pe care o purta. Îi stătea 
fixată pe frunte şi falcă, acoperindu-i gura ca să nu o 
poată muşca. Totuşi, nu se simţea deloc în siguranţă în 
castelul lui. 

Evangeline scrâşni din dinți şi scană încăperea cu 
intenția de a găsi o cale de scăpare. Era cam de 
mărimea dormitorului ei din Palatul Lupului, cu un 
şemineu plin de lumânări, fotolii de catifea închisă la 
culoare şi un dulap pentru haine şi bijuterii. Avea şi o 
mare uşă rotundă, dar era în capătul opus, o distanță 
care părea infinită pentru piciorul ei rănit. Dar nu 

putea sta în patul ăsta. Trebuia să plece de aici. Trebuia 
să îşi dea seama de ce a atacat-o Apollo. 

Nu credea că Apollo voia s-o rănească. Asta îi era 
clar. Părea îndurerat şi anxios. l-a spus să fugă. A 
încercat să o salveze înainte să încerce s-o omoare. 
Trebuia să îşi dea seama de ce. 

Evangeline începu să se dezvelească, dar se opri 
când îşi dădu seama că hainele îi fuseseră date jos. 
Era, practic, dezbrăcată. Îşi strânse cearceafurile mai 
tare în jurul trupului. Nici măcar nu voia să se 
gândească la cine o dezbrăcase. Nu purta nimic în 
afară de o rochie scurtă şi subţire de mătase şi 
bandajele înfăşurate peste umăr şi picior. 

Nu se putea da jos din pat în halul ăsta. Haos 
probabil nu ar putea să o muşte, dar dacă erau în 
lăcaşul lui, atunci alți vampiri ar putea — şi probabil ar 
face-o. Să se plimbe îmbrăcată doar într-o bucată de 
mătase se simţea ca o invitaţie. 

— Dacă pot pleca oricând cu adevărat, mi-ar plăcea 
nişte haine şi pantofi. 

Haos râse uşor. Vocea lui părea tânără şi, deşi arăta 
de parcă era doar cu câţiva ani mai mare decât ea, 
Jacks îi spusese că era la fel de bătrân ca Nordul. 

— Poate am exagerat când am zis că poţi pleca 
oricând. 

Uşa rotundă se deschise cu un scârţâit care îi trăda 
vechimea. Apoi, silențios, Jacks păşi înăuntru. 

Privirile li se întâlniră. Ochii lui coborâră înspre 
cearceafurile cu care se acoperea. Apoi, înainte ca ea 
să aibă timp să roşească, se uită în altă parte. 

Evangeline simţi o oarecare dezamăgire când Jacks 
se întoarse la jonglatul cu mărul care acum strălucea 
negru în mâna lui. 

Renunţase la pelerina pe care o purtase mai 
devreme. Începea să îşi amintească, fusese el cel care 
o purtase în braţe, dar nu se vedea nici urmă de sânge 
pe surtucul său gri. 

— l-ai spus veştile bune? se interesă bucuros. 

— Nu încă. 

Evangeline îşi plimbă privirea de la unul la altul. 
Era mai mult decât confuză. Jacks detesta vampirii — 
sau cel puţin asta credea ea. Ultima dată când fusese 

aici cu el, părea să urască fiecare clipă. Acum, Jacks 
părea cu totul liniştit şi felul confortabil în care 
povestea cu Haos îi făcea să pară de parcă erau 
prieteni. 

— Ce se întâmplă? interveni Evangeline. 

Deşi în timp ce întreba realiză ce se întâmpla cu 
adevărat. Jacks o avertizase că îl va urî dacă nu era de 
acord să-i deschidă Arcada Valory într-o zi. 

Ăsta trebuia să fie motivul. Jacks lucra cu Haos. 

Evangeline îşi aminti de discuția cu Luc, când 
acesta îi dezvăluise cum Haos îl ajutase să preia tronul. 
Era bizar gândul că Jacks ar putea fi implicat în asta, 
dar după ce aflase că Luc era moştenitorul, primul 
gând al lui Evangeline era că trebuia să îl trezească pe 
Apollo cât mai repede posibil. Poate dacă mai avea 
puţin timp, s-ar fi întors la Jacks. 

Părea extrem, dar Jacks era dispus să meargă până 
în pânzele albe pentru ce voia. 

— Pare confuză, observă Haos. 

Jacks se opri din jonglat cu mărul şi se întoarse 
înspre Evangeline. 

— Soţul tău aproape că te-a omorât. Din cauza lui 
acum ai un umăr distrus şi un picior rănit grav. Dacă te 
lăsam pe mâna doctorilor omeneşti, ar fi durat 
săptămâni întregi ca să ţi se vindece umărul. Piciorul 
tău va dura mai mult şi probabil nu va fi niciodată la 
fel. Există şi riscul unei infecţii, dar Haos s-a oferit să 
ajute la grăbirea procesului de vindecare. 

O femeie vampir cu păr negru şi buze roşii intră în 
cameră şi se apropie de patul în care stătea Evangeline. 

— Nu! 

Şi-a strâns aşternuturile, înțelegând totul când 
femeia îşi arătă colții. 

Existau două feluri de muşcături de vampir: una 
care îi lăsa pe vampiri doar să se hrănească şi cealaltă 
care infecta prada cu otravă de vampir. Otrava de 
vampir avea proprietăți incredibile de vindecare, dar 
avea şi potenţialul de a transforma persoana infectată 
în vampir. Faptul că o persoană era muşcată nu 
însemna că trebuia să se transforme — orice om infectat 
cu otravă de vampir trebuia să bea sânge de om până 
la răsărit ca să se transforme în vampir. 

Dar Evangeline mai văzuse ce făcea otrava de 
vampir oamenilor, cum îi făcea atât de disperaţi încât 
rupeau cușştile doar pentru o mușcătură. Evangeline nu 
avea nicio dorinţă să devină vampir, dar dacă asta s-ar 
schimba odată ce ar fi infectată? 

— Ar trebui să începem, anunţă Haos, n-o să fie 
uşor, dar avem cătuşe să te ţinem locului. 

Făcu semn înspre un zid. Între două perechi de 
draperii catifelate, Evangeline văzu două seturi de 
lanţuri. 

— Sau, dacă preferi, te-am putea băga într-o cuşcă. 

— Nu! 

Evangeline scutură din cap hotărâtă. 

— Nu vreau să fac asta. Lasă-mă să mă vindec 
singură. 

ÎI privi rugătoare pe Jacks. 

El muşcă fără griji dintr-un măr şi se întoarse înspre 
Haos. 

— Cred că ar fi mai bine să foloseşti o cuşcă. 

Chiar după ce termină de vorbit, Haos se întinse 
după un mâner de pe perete. Gratiile se lăsară 
instantaneu în jurul ei şi pe marginea patului, 
închizând-o. 

— Nu! 

Totul se întâmplase atât de repede încât Evangeline 
nu ştia că strigase până nu auzi voci venind din hol. 

Încercă să se prindă de nişte oţel, dar se dovedi a fi 
o greşeală. Haos o prinse de încheietură prin gratii. 

— Îţi fac o favoare. 

Ținând-o de mână, i-o oferi femeii vampir. 

Evangeline nu se putu abţine şi ţipă din nou. 

O pereche de colţi sclipiră, apoi simţi cum se 
înfipseră dureros şi rapid în încheietura ei. 

Totul o ardea. Evangeline căzu înapoi în pat. 

Apoi... Durerea dispăru. Nu doar cea de la 
muşcătură, ci şi cea pe care o resimțea de la rănile ei, 
care se vindecară aproape instantaneu. 

Clipi şi era de parcă îi fusese ridicat un văl de pe 
ochi. 

Când se trezise prima dată, camera era întunecată — 
plină de fum şi umbre. Acum sclipea mulțumită 
lumânărilor aprinse. Era cel mai frumos licărit pe care 
îl văzuse. Totul din cameră părea să strălucească — 
ramele portretelor, picioarele lustruite ale mesei, chiar 
şi lanţurile acelea groaznice de pe pereți. 

Apoi era patul, care se simţea chiar şi mai luxos. 
Perna, salteaua şi cearceafurile îi acopereau corpul 
mult mai lin decât înainte. Era mătase albă şi 
Evangeline putea jura că simţea mirosul culorii — 
curat, proaspăt şi luminos, ca o rază de soare care intră 
pe geam după ploaie. 

Cranţ. 

Jacks muşcă din măr, atrăgându-i atenţia înspre 
capătul patului, unde stătea el arătând ca o inimă frântă 
etern. Pielea lui palidă strălucea uşor, ochii îi luminau 
ca stelele furate, părul îi era aurit şi întinderile crude 
ale feţei sale o umpleau de un dor atât de profund încât 
era aproape o durere. 

Se întreba dacă Jacks arătase mereu aşa, iar ochii ei 
umani nu puteau să îi întrevadă adevărata înfăţişare, 
iar acum, cu ajutorul veninului din ea, putea vedea ce 
era cu adevărat, în ciuda tuturor eforturilor sale de a 
ascunde asta. Doar o privire făcu să-i clocotească 
sângele, iar lui Evangeline îi plăcea cum ardea. 

Încercă să inspire adânc, dar când trase aer în piept, 
tot ce simţea era dulceaţa lui întunecată, şi acum se 
întreba ce gust are. Oare şi limba i-ar fi rece? Oare 
dacă şi-ar plimba buzele pe gâtul lui sângele ei s-ar 
opri din clocot şi inima i-ar încetini? 

Jacks muşcă iar din măr. 

Incisivii ei se lungiră. Îşi apăsă limba pe ei, 
încercând să împingă vârfurile ascuţite înapoi şi să 
oprească vibrația subită din gura ei. Chiar nu voia să îl 
muşte — sângele lui era destul de uman, iar dacă l-ar 
muşca pe Jacks, s-ar transforma. Dar doar gândul la 
cuvintele „muşcătură” şi „„Jacks” o făcea să îi treacă un 
fior care nu era cu totul neplăcut. 

— Ai grijă, începu Jacks, nu mă priveşti de parcă 
mă urăşti. 

— O fac. 

Dar sună cu totul diferit, răguşit, fără aer — şi 
înfometat. 

Colţu ei se afundară în buză, destul de tare cât să 
dea de sânge. 

Ochii lui Jacks se agăţară de o picătură. 

O expresie imposibil de citit îi fulgeră chipul 
perfect, apoi îi auzi vocea în cap. 

„Nu uita ce se întâmplă dacă noaptea se termină rău. 
Nu vrei să devii una din ei.” 

Gândurile lui Jacks erau pline de dispreţ. Poate că 
era prieten cu Haos, dar părea că Prințului Inimilor nu 
îi prea plăceau vampirii. 

Îşi aruncă mărul negru pe jos şi începu să meargă 
înspre uşa rotunjită. 

— Nu pleca! mârâi Evangeline fără să vrea. 

Ştia că era mai bine dacă el pleca — fără sânge nu se 
putea transforma în vampir. Dar nu îi venea să creadă 
că ar pleca aşa, pur şi simplu. 

Când el fusese infectat cu venin de vampir, stătuse o 
noapte întreagă cu el, ca să fie sigură că nu muşcă 
vreun om ca să se transforme. Dar, în seara asta, el îi 
acordase doar câteva clipe. 

Evangeline apucă gratiile şi trase atât de tare încât le 
îndoi. Apoi, îngrozită, se dădu înapoi. Nici nu realiză 
că se mişcase. Chiar şi acum, după ce dăduse drumul 
gratiilor, mâinile sale erau încă strânse în pumni, de 
parcă corpul ei încă încerca să scape. 

Dintr-odată, Haos era în faţa ei, sprijinit de gratiile 
pe care mâinile ei încă voiau să le apuce. 

— Pentru vampiri, controlul necesită timp, explică 
Haos, parţial, ne mişcăm atât de repede pentru că 

formele noastre fizice sunt ghidate de instincte pe care 
oamenii nu le au. 

La fel ca Jacks, vampirul părea mai periculos de 
nemuritor. Nu îi observase hainele până atunci, dar 
acum văzu pentru prima dată că Haos nu era îmbrăcat 
în soldat. Purta pantaloni de stofă negri, o cămaşă 
neagră elegantă şi casca de bronz blestemată, care 
avea gravuri detaliate, pe care nu le observase înainte. 
Țepii care îi ieşeau peste pomeţi erau acoperiţi de alți 
mici ţepi, care erau îndreptaţi înspre ochii săi 
hipnotic. 

De obicei încerca să îşi ferească privirea de a lui — 
vampirii înțelegeau prin contactul vizual o invitație de 
a muşca sau un mod de control. Dar acum, Evangeline 
nu avea control complet asupra ei înseşi. Era exact 
cum zisese Haos — orice gând se transforma în 
mişcare. Se gândi la ochii lui şi, subit, se priveau. 

Dar ochii lui Haos nu erau la fel cum şi-i amintea. 
Putea jura că fuseseră de un verde smarald, dar acum 
erau umbre pure. Frau negri, fără fund şi devoratori. 
Nu părea că se uită înspre o pereche de ochi 
nemuritori, ci de parcă privea Moartea însăşi. 

„Haos e un ucigaş”, zisese LaLa cândva. 

Acum, Evangeline putea vedea asta în ochii lui. 
Casca poate că îl oprea din a muşca, dar nu îl oprea 
din a omori. 

Evangeline încercă să se dea în spate şi dintr-odată 
se lovi de capătul cuşti. 

Haos râse, mai adânc şi mai lin ca înainte. 

— Nu sunt un pericol pentru tine, prinţesă. De fapt, 
sunt aici ca să mă asigur că nu ţi se întâmplă nimic în 
seara asta. 

Simţi un miros de mere. Dulce şi răcoritor. Era 
fructul pe care Jacks îl aruncase pe jos. Plecase din 
cameră, dar doar gândul la el făcu să-i revină o poftă 
nouă şi extraordinară, o ardoare despre care ştia, 
înăuntrul ei, că doar un lucru o putea linişti... 

— Mârâi, o avertizează Haos. 

Evangeline se prinse de gratiile cuştii iar, cele din 
faţa lui Haos. Din nou, nu îşi amintea să se fi mişcat. 
Dar de data asta nu dădu drumul gratiilor. Strânsoarea 
barelor reci de metal, când simţea cum se îndoaie sub 

puterea ei, o ajuta să îşi distragă atenţia de la pofta 
nestăvilită şi durerea din gingii atunci când îşi simţea 
colții ieşind din nou. 

— Ai grijă. 

Haos îşi puse mâinile peste ale lui Evangeline. Dacă 
nu era veninul dinăuntrul ei, i-ar fi rupt degetele, dar 
asta nu înseamnă că nu o durea. 

— Dă-mi drumul! 

Se agită, încercând să scape din strânsoare, până 
când respirația îi deveni greoaie. 

Între timp, Haos nu părea deranjat deloc. Mai mult 
de atât, privirea lui întunecată ardea de un soi de 
entuziasm în timp ce o strângea tot mai tare. 

— Pot face asta toată noaptea, prințesă. 

Atunci, instinctele lui Evangeline preluară controlul. 
Haos era mai puternic, dar nu însemna că avea toată 
puterea. 

Buza i se opri din sângerat, dar după încă o mică 
muşcătură proprie, sângele curgea din nou. Aplecându- 
se înainte, îşi apăsă buzele de cușcă şi şopti: 

— Te rog, deschide-te. 

Gratule se ridicară imediat. 

O străfulgerare de surprindere se văzu în ochii morți 
ai lui Haos. 

Evangeline simţi entuziasmul victoriei, chiar înainte 
ca el să o ţintuiască pe pat cu toată forţa lui. 

Aerul îi părăsi plămânu în timp ce se străduia 
zadarnic să scape. Era atât de greu şi fierbinte peste ea. 
Putea jura că devenea tot mai aprins cu cât se zbătea 
mai mult. Totuşi, nu se putea opri. Nu era sigură dacă 
era din cauza veninului sau a instinctelor umane, care 
reacționau în faţa faptului că era ţintuită pe un pat de 
însăşi moartea în carne şi oase. 

Încercă să îi zgârie casca, dar Haos o prinse de 
încheieturi fără vreun efort şi îi ținea mâinile deasupra 
capului ei. 

— De ce faci asta? 

— Jacks m-a rugat să mă asigur că rămâi om. 

— Nu am nevoie să te asiguri tu! Nu vreau să mă 
transform. 

— Dar nu îţi poţi controla corpul. 

— Pentru că eşti tu călare pe el. 

Haos se ridică puţin, deşi mâinile sale continuau să 
îi țină încheieturile şi picioarele îi erau aşezate ferm 
peste ale ei. 

Înăuntrul ei ştia că e pentru binele ei. Avea dreptate, 
nu avea control deplin, dar niciodată nu s-a simțit mai 
încolțită. Credea că era incomod în cușcă, dar acum 
era chiar mai rău. Cu Haos peste ea, nu doar gura ei 
ardea, ci întreg corpul. Pielea îi era roşie, inima îi 
bătea puternic şi căldura emanată de Haos făcea ca 
totul să fie mai rău. 

Se gândi la Jacks şi la felul în care pielea lui i-o 
răcorea imediat pe a ei. Îşi aminti cum o atinsese în 
seara aceea, în criptă — gura lui pe gâtul ei, pieptul 
apăsat pe al ei. Nu o muşcase, doar o atinsese. Asta era 
tot ce îşi dorea. 

— Lui Jacks nu o să îi pese dacă mă laşi, insistă ea, 
cât timp sunt o cheie care poate deschide lucruri, nu îi 
pasă de nimic altceva. 

— Aici greşeşti, prinţeso. Jacks nu vrea să ai parte 
de viaţa asta. 

Haos o privi din nou în ochi, flăcările amestecându- 
se cu umbrele din privirea sa moartă. 

Evangeline se opri. Preţ de o clipă, voia să îl creadă 
pe vampir. Îi plăcea ideea că lui Jacks îi păsa de ce se 
întâmpla cu ea, dar era mult mai plauzibil ca Jacks să 
vrea ca ea să creadă că îşi face griji pentru ea doar ca 
să o manipuleze. 

— Jacks ţi-a spus să zici asta? 

— Nu-mi spune Jacks ce să zic. 

— Dar ţi-a cerut să mă ţii om. 

Evangeline încercă să îl lovească cu piciorul. 

Haos se lăsă peste ea cu toată greutatea lui. 

— Fac asta pentru Jacks din loialitate, dar ăsta nu e 
singurul motiv pentru care sunt aici. 

— Atunci care e celălalt motiv? 

— Mă dezamăgeşti că trebuie să întrebi. 

Haos îşi înclină capul. Falca de bronz a căşti sale îi 
atinse obrazul, zgâriindu-i pielea uşor. 

Pe fruntea ei apărură broboane de transpiraţie când 
observă cuvintele de pe casca lui schpind. Erau într-o 
limbă străveche, pe care ea o mai văzuse, una pe care 
o recunoștea, dar nu o putea descifra — limba Valorilor. 

— Ce scrie? se interesă ea. 

— E blestemul care mă împiedică să-mi dau jos 
casca. 

Şi Haos voia să scape de cască. Nu-i de mirare că 
era aşa înfierbântat, aşa înfometat. Nu ştia de cât timp 
casca îl împiedica să se hrănească, dar Evangeline îşi 
imagina că trebuie să fie o agonie pentru un vampir să 
trăiască fără sânge. Ea era infectată cu veninul doar de 
puţin timp şi tot simţea că înnebuneşte. 

— Stai să ghicesc — vrei să îţi deschid casca cu 
sângele meu. 

Scoase un sunet mult prea contorsionat ca să fie 
confundat cu un râset. 

— Din păcate, sângele tău nu e capabil să rupă 
blestemul. Dar... Fiecare blestem are... O portiţă. 

Haos pronunţă ultimele cuvinte ezitant, de parcă 
voia să zică altceva, dar cuvintele se schimbaseră ca 
prin magie. 

Asta o făcu pe Evangeline să se gândească la Lala, 
când voia să îi spună ce credea că se află în Arcada 
Valory, dar blestemul povestirii o oprise. 

Dintr-odată, Evangeline ştia ce voia Haos. Voia 
acelaşi lucru ca Jacks. De asta cei doi lucrau împreună. 

— Vrei să deschid arcada. Crezi că în Valory se află 
cheia blestemului tău? 

— Nu cred. Ştiu asta. 

Se simţea o urmă de durere în vocea lui. Trase aer în 
piept şi se lăsă pe ea, flcându-i pielea fierbinte din 
nou. 

— Ce naiba faci? mârâi Jacks. 

Evangeline se întoarse înspre vocea lui. Stătea în 
cadrul uşii. O venă îi pulsa furioasă pe gâtul său fin, ca 
de marmură. Pielea lui părea atât de rece, iar ea era 
atât de înfierbântată. Tot ce voia era să-şi pună gura pe 
gâtul lui şi poate să îl lingă o dată. Inima începu să îi 
bată mai tare după gândul acesta şi colții îi ieşiră din 
nou. 

— Jacks, pleacă de aici! ordonă Haos. Asta dacă nu 
te-ai răzgândit cu privire la transformarea ei în vampir. 

Haos îi strângea mai tare încheieturile lui 
Evangeline, țintuindu-le, odată cu ea, de pat. Ea se 

agita sub controlul lui. Din nou, o zdrobea cu toată 
greutatea lui. 

Ceva scrâşni zgomotos dinspre uşă. 

Ochii ei se întoarseră înapoi la Jacks, care ţinea în 
mână marginea uşii, acum transformată în aşchii. 

„A făcut asta cu mâinile goale?” 

Arăta destul de furios încât să poată. Ochii lui 
argintii se făcuseră negri când o priveau chinuindu-se 
sub Haos. 

Evangeline ştia în adâncul ei că ar trebui să se 
liniştească. Dacă scăpa de Haos şi reuşea să îl muşte 
pe Jacks, viaţa pe care o avea — viaţa pe care voia să o 
păstreze — s-ar fi terminat. Dar voia şi asta. Voia ca 
Jacks să îi pună capăt strădaniei. Voia să îl smulgă pe 
Haos de pe ea şi să o imobilizeze el în schimb. 

Evangeline trase aer în piept şi privirea 1 se 
intersectă cu a lui Jacks încă o dată. 

El îşi frecă falca cu mâna. Simţurile îmbunătăţite ale 
lui Evangeline auzeau cum scrâşnea din dinţi. Apoi 
auzi scârțâitul ghetelor lui Jacks în timp ce se întoarse 
şi dispăru pe hol. 

Evangeline simțea că îi sosise sfârşitul. Toate 
membrele ei, care îi păreau atât de puternice mai 
devreme, erau acum mult prea slăbite ca să le mişte. 
Deveni din nou o fată, cu simțuri şi dinți normali şi un 
sentiment puternic de disconfort în timp ce stătea sub 
Haos, conştientă că rochia i se ridicase deasupra 
coapselor, până la şolduri. 

O trecu un val de groază când se gândi că fusese aşa 
toată noaptea — şi că Jacks o văzuse în halul ăsta. 

Îi fusese atât de cald înainte, încât nu realizase cât 
de expusă era, dar acum simţea aerul rece alunecând 
peste pielea ei în timp ce Haos îi dădea drumul şi se 
ridica din pat în sfârşit. 

Evangeline îşi ţinea ochii închişi şi încerca să îşi 
încetinească respirația. Era copilăros să se prefacă că 
doarme, dar nu voia să dea ochii cu el — sau chiar cu 
oricine. Aseară nu fusese ea însăşi. 

ÎL simţea pe Haos privind-o dintr-un motiv pe care 
nu era sigură că voia să îl ştie. Apoi, îi simți mâna 
aranjându-i rochia înapoi până la genunchi. 

Avea pielea de găină. Rămase nemişcată până simţi 
că temnicerul ei părăsise încăperea. Încercă să 
deschidă ochii, dar nu avea vlagă decât să dea puţin 
din gene. Odată ce efectul veninului trecuse, nu era 
doar umană, ci cu totul extenuată. 

Îşi amintea că Jacks fusese la fel după ce trecuse 
efectul veninului de vampir. Ea credea că era doar 
dramatic când se încolăcea printre pietrele funerare şi 
se prăbuşea în pragul uşilor. Dar acum era 
impresionată că reuşise să se mişte câtuşi de puţin. 

Evangeline nu ştia cât timp dormise, dar în timp ce 
se freca la ochi şi îndrăznea să se dea jos din pat cu 
picioarele tremurând, îşi imagină că trebuie să fi 
dormit toată ziua. 

Stomacul îi chiorăia şi gâtul îi era uscat. Era 
recunoscătoare oricui îi lăsase o tavă cu mâncare, o 
rochie mai mare şi o cadă de cupru ca să se spele. Apa 


70 


era rece, dar era fericită că putea să se curețe de 
mizerie şi sânge. 

Odată ce se simţi curată, începu să mănânce. Pe 
platou era pâine, brânză de calitate, felii de mezeluri 
şi, preferata ei, dulceaţă de smochine. Dar cu atât de 
multe gânduri trecându-i prin cap îi era greu să se 
bucure de mâncare. 

În momentul în care fusese infectată cu venin, toate 
gândurile legate de Apollo îi dispăruseră. Dar acum se 
gândea dacă şi el s-a vindecat de răni odată cu ea sau 
dacă încă era rănit. Ea spera ca el să se fi vindecat şi să 
fie în siguranţă. Încă nu credea că era cu adevărat vina 
lui. Sigur îl forțase cineva. 

Trebuia să afle cine şi de ce. Va începe prin a se 
întoarce la Palatul Lupului şi îl va lua la întrebări pe 
Havelock. Ultima dată când îl văzuse, voia să îi spună 
ceva. Se gândea că voia să o informeze că Apollo se 
trezise, dar Havelock părea mai degrabă alarmat în loc 
de uşurat. Poate pentru că ştia ceva. 

Lui Evangeline îi era puţin frică să se întoarcă la 
Palatul Lupului de una singură, dar în niciun caz nu 
urma să rămână nici, cu Jacks şi Haos. 

Se întrebă din nou dacă nu cumva Jacks îl forţase pe 
Apollo să tragă în ea. Dar Jacks avea nevoie de ea în 
viaţă. Nu ar face una ca asta... Cel puţin asta credea. 
Era greu să fu sigur de ceva când era vorba de Jacks. 
Mai puţin de faptul că nu era de încredere, care era un 
alt motiv pentru care trebuia să plece de aici cât mai 
repede. 

Evangeline luă rochia pregătită pentru ea. 
Materialul înflorat era la fel de frumos ca un răsărit, 
dar rochia părea mai degrabă o cămaşă de noapte decât 
o haină obişnuită, subțirică şi uşoară, cu mâneci 
căzătoare şi cu decolteu atât de adânc încât practic 
implora ca vampirii din jur să o muşte. 

Nu era surprinsă să vadă un vampir stând de gardă 
de cealaltă parte a uşii ei — acelaşi vampir care o 
muşcase aseară. 

— Mi-ai putea spune, te rog, unde e ieşirea? întrebă 
politicos. 

Femeia o privi pe Evangeline de parcă era o copilă, 
o ființă care nu părea să îi placă prea mult. 

— Nu ai voie să... 

— Nu spune asta, o întrerupse Evangeline. 

Ştia că acest vampir probabil îi putea rupe gâtul 
doar cu degetele, dar mai ştia şi că Jack şi Haos nu 
aveau nevoie de ea doar în viaţă, ci aveau nevoie de 
sângele ei voluntar ca să deschidă Arcada Valory, aşa 
că se îndoia că vreun gardian avea voie să o rănească. 

— Dacă îmi spui că nu pot pleca, eu o să fiu foarte 
supărată pe Haos, apoi el va fi foarte supărat pe tine, 
aşa că hai să evităm orice supărare. Lasă-mă să plec şi 
spune-mi, te rog, unde e ieşirea. 

Femeia s-a dat la o parte zâmbind, lăsând-o pe 
Evangeline să plece, dar fără să îi zică pe unde să iasă. 

Ceea ce era în regulă. Evangeline mai fusese aici. 
Era sigură că putea găsi ieşirea şi singură. Ultima dată 
când vizitase locul ăsta cu Jacks, reuşiseră să scape pe 
nişte scări care urcau până la cimitirul de la suprafață. 

Astfel, Evangeline începu să urce pe primele scări 
pe care le găsi. Văzu multe cuşti goale şi lanţuri şi, 
mai mult de o dată, trebui să grăbească ritmul atunci 
când auzi sunete de paşi. Era fără aer şi în stare alertă 
când ajunse la ceea ce spera să fie sala cea mai din 
vârf. 

Aici nu existau lanţuri sau cuşti, doar decoraţiuni 
elegante, dar înşelătoare — candelabre de aur, fotolu de 
catifea şi draperii firave. Apoi, în sfârşit, dădu peste o 
uşă — mare, din metal şi încuiată. 

Îşi căută pumnalul care, evident, nu era la ea. Nu-i 
fusese restituit împreună cu rochia. Sigur îl pierduse în 
noaptea aceea, în grădină, ceea ce era un lucru bun. Nu 
i-ar fi plăcut să îl găsească Jacks la ea şi să ştie că în 
păstra vechiul cuţit. 

Din fericire, lui Haos îi plăcea să decoreze 
încăperile cu arme, deci îi fu uşor să găsească alt cuțit 
cu care să se împungă. 

Repede, înainte ca orice vampir să simtă mirosul 
sângelui ei, îi oferi uşii câteva picături. Nu voia să fie 
o cheie sau parte a unei profeţii, dar nu putea să spună 
că nu se bucura de avantajul puterii care venea cu un 
asemenea rol. Se simţi foarte puternică în timp ce rugă 
uşa să se deschidă, iar aceasta se deschise imediat. 

Libertatea avea un gust rece. 

Lumea era la fel de întunecată precum nişte secrete 
bine păstrate, şi Evangeline îşi dorea să fi făcut rost de 
vreo pelerină înainte să plece. Când se trezise în 
camera ei fără geamuri, presupusese că era ziuă, dar 
era, de fapt, noapte. Mai mult de atât, nu era genul de 
seară în care puteai purta rochii subțiri şi şlapi delicaţi 
de mătase. Zăpada se topise cât timp stătuse sub 
pământ, pentru că pe jos erau doar bălți şi noroi în 
timp ce îşi începu aventura prin cimitirul care se găsea 
deasupra regatului subteran al lui Haos. 

Cimitirul avea mai mulţi copaci decât îşi amintea, 
coroanele lor goale acoperind lumina lunii şi făcând 
totul mai întunecat în timp ce ea încerca să îşi 
amintească drumul care mergea înspre Valorfell. 

O clipă ezită. Acum că era afară şi puţin pierdută, 
era mai uşor să se gândească că făcuse o greşeală. 
Poate că întoarcerea la Palatul Lupului nu era cel mai 
înţelept lucru, dar cealaltă opţiune era să se întoarcă la 
Jacks şi Haos. 

Cu respiraţia destul de rece cât să îi ardă plămânii, 
Evangeline îşi continuă drumul. Credea că văzuse 
mausoleul în care petrecuse mai demult o noapte 
alături de Jacks. Timp de o secundă simţi un fior rece 
trecându-i peste umeri la amintirea acelui gând. Când 
fiorul îi cobor? pe braţe şi ajunse la cicatricea în formă 
de inimă frântă, se temu că poate asta însemna că 
Jacks era acolo. Când privi în jur, în pădure nu mai era 
nimic în afară de copaci. Atât de mulți copaci. 

Evangeline nu îşi amintea ca pădurea să fi fost atât 
de deasă. Copacii erau apropiaţi ca şi chibriturile în 
cutie. Se întoarse, dar sigur porni din nou în direcția 
greşită, pentru că se trezi pe o margine de stâncă, 
deasupra oceanului învolburat. 

Încrucişându-şi mâinile, se întoarse pe drumul pe 
care venise. Aerul devenea tot mai rece şi încercă să se 
încălzească grăbind pasul. Făcea mai mult zgomot 
decât ar fi vrut. Atât de mult zgomot încât i-a luat ceva 
să îşi dea seama că din pădure se mai auzea şi un alt 
zgomot. 

Buf. Buf. Buf. 

Tropăitul părea să fie mai degrabă de la un animal. 
Suna ca un cal care s-a pierdut prin pădure. 

Evangeline îngheţă, amintindu-şi de ultima dată 
când auzise tropăit de cal. 

Cu grijă, se ascunse în umbra copacilor. 

Apoi făcu un alt pas. Putea să jure că nu făcuse 
niciun zgomot, dar, o secundă mai târziu, calul şi 
călăreţul apărură. Umerii îi erau laţi, spatele drept şi, 
deşi nu îi putea vedea faţa, ştia că era Apollo. 

Părea să fie şi el vindecat. Arăta aşa de puternic şi 
sănătos, iar ea simţi o forţă ciudată care o trăgea înspre 
el. O forţă cu care trebuia să se lupte în timp ce îl 
privea din umbre. 

Felul în care calul lui mergea făcea evident faptul că 
nu era doar în trecere. Căuta ceva. 

Pe ea. 

Înăuntrul ei ştia asta. Dar de unde ştia că se afla 
aici? 

— Evangeline! strigă el, ca o rugăminte la care ea 
era tentată să răspundă, dar se forță să stea locului. 

— Dacă eşti aici, trebuie să fugi, adăugă mai chinuit 
ca înainte, dacă pleci chiar acum, nu te voi fugări — 
acum am control asupra mea, dar nu ştiu cât va dura! 

Apollo trase adânc aer în piept. 

— Nu vreau să te rănesc, dar ceva mi s-a întâmplat. 
Să te găsesc... Să te vânez este singurul lucru la care 
mă gândesc. 

Luna ieşi de după nori şi Evangeline îi zări faţa lui 
Apollo printre copaci. Întreaga lui expresie era 
marcată de un soi de durere, ceva atât de pur încât se 
simţea ca o rană adevărată. Voia să fie optimistă şi să 
îşi spună că totul va fi bine — dacă s-ar fi trezit din 
vraja lui Jacks, atunci Apollo s-ar putea lupta cu orice 
îl supunea acum, dar nu ştia ce se întâmplă. Cei doi 
începeau să se simtă damnaţi. 

Încerca să îşi ţină respiraţia, dar o vedea cum i se 
strecoară afară în aburi albi care spera să nu o dea de 
gol. 

— Nu ştiu sigur dacă eşti aici, dacă mă trage ceva 
înspre tine, dar dacă mă auzi, ajută-mă, Evangeline. 

Vocea îi deveni mai blândă când îi pronunţă numele. 

— Găseşte un mod de a rupe blestemul care mă face 
să te vânez şi promit că nu voi face nimic altceva decât 
să te protejez. 

Îşi duse mâna înspre tolba de pe spatele lui şi scoase 
o săgeată aurie. Sclipea în lumina lunii, lcărind, când 
prinţului îi tremură mâna. Evangeline încercă să stea 
nemişcată. Era clar că Apollo se lupta cu orice încerca 
să îl controleze. 

Sau cu oricine o făcea. 

Mai devreme desconsiderase repede ideea că Jacks 
făcea asta, dar Evangeline nu o scotea cu totul din 
calcul. Acum, în timp ce tremura în pădurea 
întunecată, se întreba din nou dacă nu cumva Jacks 
orchestrase asta ca să se asigure că nu putea depinde 
de nimeni în afară de... 

O mână îi acoperi gura şi un braţ se încolăci în jurul 
pieptului şi braţelor ei. 

„Să nu scoţi un sunet, Vulpiţă.” 

Jacks o trase înapoi în pădure, ridicând-o pe sus în 
timp ce o ducea cât mai departe de Apollo. 

„Dă-mi drumul!” se gândea furioasă. 

Doar pentru că era în pericol în jurul lui Apollo nu 
însemna că era în siguranţă cu Jacks. Şlapu îi căzură în 
noroi în timp ce se agita în strânsoarea lui. 

„Nu mai vrei să mă muşti?” o batjocorea Jacks 
telepatic. 

Obrajii lui Evangeline se înroşiră, dar nu lăsă asta s- 
o distragă din a-l lovi cu capul în faţă. 

O scăpă o clipă, dar apoi o strânse mai puternic, 
ținând-o tot mai tare. 

„Nu te mai bate cu mine sau o să te omoare”, 
continuă Jacks. 

Îşi folosi cealaltă mână ca să îi întoarcă capul în 
timp ce Apollo călărea printr-un luminiş. Arăta ca un 
basm devenit realitate, o siluetă izbitoare — până îi 
văzu ochii care emanau o lumină roşie. Aceeaşi 
culoare groaznică pe care o avuseseră şi ultima dată 
când o atacase. 

Evangeline încetă să se mai zbată. Ştia că nu era în 
siguranță în braţele lui Jacks, dar, în acel moment, 
părea cel mai puţin îngrozitor rău. 

„Ce I-ai făcut?” 

„Crezi că eu am făcut asta?” 

Simţea cum inima lui începuse să bată mai tare, ca o 
simfonie lividă acompaniindu-i cuvintele furioase. 

„Nu fi aşa de surprins. Mi-ai zis în nenumărate 
rânduri că eşti un monstru şi m-ai avertizat că, dacă nu 
fac ce doreşti, o să te urăsc.” 

Jacks o strângea tot mai tare la piept şi, de data asta, 
cuvintele nu au rămas doar în mintea lui. 

— Ţi-am spus, trebuie să fu în viaţă ca să mă urăşti. 
Nu ţi-am blestemat soţul să te vâneze şi să te omoare. 
Recunosc, una din primele tale răni a fost, parțial, vina 
mea. Am aruncat un cuţit în umărul lui Apollo ca să îl 
opresc din a trage în tine. Aş putea minţi şi să zic că nu 

mă gândeam la blestemul oglindirii, dar ştiam bine că 
orice rană a lui te va răni şi pe tine. Mă gândeam doar 
că o înjunghiere ar fi mai bine decât moartea. 

Jacks îi dădu drumul. 

Evangeline se împletici înainte. El o prinse de braţ, 
echilibrând-o, dar apoi îi dădu drumul repede. 

— Blestemul ăsta nu e vina mea, dar ştiu ce fel de 
blestem e şi cred că şi tu ştii, mârâi Jacks. 

Privirea ei se întoarse la Apollo şi acum nu vedea 
doar roşu în ochii lui, îl vedea cu totul — călare pe cal, 
cu arcul într-o mână, tolba în spate, având o expresie 
determinată. Din nou, era îmbrăcat ca arcaşul din 
povestea ei preferată din copilărie. 

Evangeline adorase mereu Balada Arcaşului şi a 
Vulpii pentru că şi ea era o vulpe, deşi o fată complet 
diferită faţă de cea din poveste. Dar era o vulpe şi, 
dintr-odată, ştia de ce o vâna Apollo. 

— Apollo e arcaşul! exclamă. 

— Nu, i-o reteză Jacks, Apollo nu e arcaşul. Dar se 
pare că cineva a reînviat blestemul arcaşului şi l-a 
aruncat asupra lui. De asta încearcă să te omoare şi va 
continua să încerce până reuşeşte. Cineva vrea ca tu să 
mori. Jur, Vulpiţă, că acel cineva nu sunt eu. Dar dacă 
nu mă crezi, continuă să tropăi prin pădure. 

Evangeline simţi cum i se urcă sângele în urechi, 
dar tot putea auzi o mică voce în capul ei zicându-i că 
urmează să facă o greşeală. Dar care era greşeala — să 
aibă încredere în Jacks sau să fugă de el? 

„Ştii că am dreptate, Vulpiţă.” 

Dar ştia, oare? 

Era foarte tentată să îl creadă pe Jacks. Ştia că nu o 
voia moartă, dar îşi aminti că Jacks o mai păcălise şi 
înainte. Şi chiar dacă nu Jacks era responsabil de ceea 
ce 1 se întâmpla lui Apollo, jurase să nu mai aibă 
încredere în el niciodată după tot ce în făcuse. 

Făcu un pas mai adânc în pădure, mai departe atât 
de Apollo, cât şi de Jacks. 

Ochii lui Jacks sclipiră. Arăta de parcă voia s-o 
oprească, dar doar stătea pe loc şi strângea pumnii. 

O durea să meargă fără şlapi, dar Evangeline 
continuă să meargă înainte, departe de cei doi tineri. 

Continuă să păşească prin pădurea densă, unde erau 
doar dragoni adormiţi, crengi şi... 

Cranţ. 

Ceva trosni mai zgomotos decât o simplă crenguţă 
sub piciorul ei. 

Totul se întâmplă în acelaşi timp. Evangeline nu îl 
văzu pe Apollo întorcându-se. Auzi doar sunetul 
calului său alergând fioros înspre ea. 

„Fugi, Vulpiţă!” 

Dar deja alerga cât o ţineau bietele picioare 
bătătorite, dar nu destul de repede. Îl putea auzi pe 
Apollo apropiindu-se. 

— Evangeline! 

Vocea lui era mai răsunătoare şi adâncă, mai mult ca 
o rugăminte decât un avertisment. 

Se întreba dacă Apollo ştia că, dacă o omoară, va 
muri şi el. 

Se opri doar o fracțiune de secundă şi se uită în 
urmă, peste umăr, doar cât să îl vadă privind-o ciudat 
ŞI țintind înspre inima el. 

Evangeline fugi mai repede. 

Săgeata zbură pe lângă ea, dar simţi cum îi zgârie 
obrazul. 

Dar alerga în direcția cea mai rea, înspre stânca sub 
care se spărgeau valurile. 

— Sari! strigă Jacks. 

Dintr-odată, era chiar lângă ea. 

— Nu ştiu să înot! ţipă ea. 

— Atunci ține-te de mine. 

O prinse de talie şi se avântară împreună. 


78 


13 


Evangeline nu putea respira. 

Se izbi de apa îngheţată la fel ca de pământ. Începu 
să se zbată din instinct, dar Jacks o ţinea bine. Braţele 
lui nu o lăsau deloc, o ridicau prin valurile puternice. 
Apa sărată îi intră în nas şi răceala îi curgea prin vene. 
Tuşea şi scuipa, abia reuşind să respire în timp ce 
Jacks înota cu ea înspre țărm. O ţinea îndeaproape şi o 
căra de parcă viaţa lui depindea de asta, în loc să fie 
invers. 

— Nu te las să mori. 

O singură picătură de apă curse de pe genele lui 
Jacks pe buzele ei. Era ca o picătură de ploaie, dar 
privirea din ochii lui părea să fie mai mult ca o 
furtună. 

Ar fi trebuit să fie prea întuneric să îi vadă expresia, 
dar luna lumina tot mai tare cu fiecare secundă, 
încadrând pomeţii lui Jacks în timp ce el o privea cu 
mult prea multă intensitate. 

Dintr-odată, oceanul era silențios în comparaţie cu 
inima ei, sau poate era inima lui. 

Pieptul lui Jacks se umfla şi se dezumfla, hainele lui 
erau leoarcă, părul îi era un dezastru — totuşi, în clipa 
aceea, Evangeline ştiu că ar căra-o prin mai mult decât 
doar ape îngheţate. Ar duce-o prin foc dacă ar fi 
nevoie, ar scoate-o din ororile războiului, ar salva-o 
din oraşe care se prăbuşesc şi din lumi în distrugere. 
Şi, pentru o singură bătaie de inimă, Evangeline 
înţelese de ce atât de multe fete muriseră din cauza 
buzelor lui. Dacă Jacks nu ar fi trădat-o, dacă nu i-ar fi 
înscenat o crimă, poate că ar fi puţin vrăjită de el. 

— Dă-mi drumul! 

Se zbătea în braţele care o ţineau, refuzând să cadă 
pradă vrăjii sale. 

— Nu te răpesc, mormăi Jacks, pietrele de la țărm o 
să îţi taie tălpile şi nu cred că vrei să sângerezi când ne 
întoarcem la vampiri. 

— Nu vreau să merg înapoi acolo, se strădui să se 
opună, încă fără suflare din cauza apei. 

— Nimeni nu vrea să se întoarcă acolo, dar Apollo 
te va vâna până vei muri. 

Evangeline se strădui să respire. 

— Dacă nu eşti tu cel care a făcut asta, nu poți să îți 
foloseşti puterile să îl opreşti? 

— Nu. 

Pieptul umed al lui Jacks era lipit de al ei în timp ce 
cei doi mergeau mai departe pe plajă. 

— Blestemul se va rupe doar când arcașul îşi 
omoară prada. Dar... 

Îi curgea apă din părul blond în timp ce ezita. 

— Fiecare blestem are o portiță. Dacă deschizi 
Arcada Valory, vraja lui Apollo poate fi ridicată. 

Evangeline miji ochii. Cuvintele lui Jacks erau 
similare cu cele ale lui Haos, totuşi... 

— Tare convenabil. 

— Atunci e clar că nu înţelegi situația. 

Vocea lui Jacks devenise aprigă. 

— Arcada Valory a rămas închisă de mii de ani 
pentru că era aproape imposibil de deschis. Dacă ar fi 
existat alt mod de a rupe blestemul lui Apollo prin care 
să ne asigurăm că nu mori, l-aş fi găsit. Pentru că, 
chiar dacă ai fi de acord să deschizi arcada, e mult mai 
probabil să te omoare Apollo înainte. Blestemul 
arcaşului nu îl va lăsa să se odihnească până nu te va 
ucide. 

Evangeline voia să continue cearta. Ura să se lase pe 
mâinile lui Jacks, dar îi venea tot mai greu să creadă că 
Jacks ar pune-o în atâta pericol, mai ales când îi simţea 
inima bătând la fel de tare ca a ei. 

Dacă Jacks spunea adevărul şi nu el îl blestemase pe 
Apollo de data asta, înseamnă că altcineva o făcuse. 

Acest gând o trezea la realitate. 

Evangeline îşi reaminti de ultima persoană care a 
încercat să o omoare înainte de Apollo: Tiberius. Din 
câte ştia, el era închis în Turn şi nu avea nicio idee că 
fratele lui trăia. Astfel, se îndoia că el era sursa 
blestemului. Dar poate că altcineva din Protectorat o 
făcuse. 

Evangeline nu ştia prea multe despre Protectorat — 
erau o societate secretă pe care mulți o considerau a fi 
un mit. Ştia de existenţa lor doar pentru că țelul lor 
principal era să se asigure că Arcada Valory nu va fi 
deschisă, ceea ce constituia şi motivul pentru care 
Tiberius încercase să o omoare. 

Nu avea idee câţi membri avea Protectoratul. Posibil 
să mai fie câţiva care ştiau că ea era cheia. Deşi, dacă 
o voiau cu adevărat moartă, tot ce aveau de făcut acum 
era să îl omoare pe Apollo, după ce aruncaseră cu 
blestemul oglindirii asupra lui. Nu prea avea sens să 
facă asta, decât dacă altcineva ar fi aruncat blestemul 
oglindirii, ceea ce, de asemenea, părea neplauzibil. 

— Trebuie să îi interogăm pe cei care îl păzeau pe 
Apollo. 

— Deja am făcut-o cât timp dormeai, răspunse 
Jacks, au zis că nu a mai avut alţi vizitatori în afară de 
noi doi. 

— Oare se poate să le fi şters memoria cineva? 

Evangeline se gândi în primul rând la Marisol, 
despre care ştia că era vrăjitoare. Dar Marisol nu ştia 
că Apollo trăieşte. 

— Mă îndoiesc că a fost ştearsă vreo memorie. E 
posibil ca blestemul să fi fost aruncat înainte să fie 
otrăvit. După acel bal, au fost multe fete geloase şi 
speranţe ruinate. 

— Asta crezi că s-a întâmplat? 

Evangeline îl privea. 

Apa curgea din părul blond al lui Jacks, prinzând în 
ea lumina lunii. Chiar şi după ce au sărit de pe o stâncă 
şi au căzut în ocean, tot arăta ca un basm nemilos — un 
prinţ decăzut care refuza să se dea bătut. 

— Nu cred că contează. E o pierdere de timp să 
aflăm cine a făcut asta, pentru că nu va ridica 
blestemul. Nimeni nu ştie vreun remediu. Singurul 
mod de a vă salva pe tine şi pe Apollo este de a 
deschide Arcada Valory. 

Evangeline îi studie chipul de necitit al lui Jacks 
încă o clipă. Pe cât de reţinută era să îl creadă. 

— Haos a aruncat blestemul? 

— Nu, răspunse Jacks, Haos nu ar face nimic să te 
pună în pericol adevărat. Nu ar risca pierderea unei 

alte chei. 

— Cumva tocmai ai zis „altă cheie”? 

Gura perfectă a lui Jacks deveni brusc sarcastică şi 
întunecată. 

— Credeai că eşti singura? 

Evangeline nu răspunse. De fapt, chiar asta credea. 

— După spusele lui Haos, ultima cheie a trăit cel 
mai mult, explică Jacks, şi a reuşit să găsească una din 
cele patru pietre lipsă, înainte ca Protectoratul să îi taie 
capul. 

Lui Evangeline i se făcu frică şi începu să tremure 
din cauza înotului lor nocturn, dar, dintr-odată, se 
simțit foarte muritoare, de parcă fusese transformată 
dintr-o bucată de fier într-o fâşie subţire de mătase. 


82 


14 


În acea noapte, Luc apăru în patul lui Evangeline. 
Tânărul stătea pe o parte, cu părul său şaten peste un 
ochi în timp ce zâmbea ca un băieţel obraznic care s-a 
furişat în dormitorul cuiva pentru prima dată. 

— Bună, Eva. 

Ea încerca să se dea la o parte, dar membrele îi erau 
prea obosite. 

El îşi etală colții albi şi ascuţiţi, care mai apoi îi 
străpunseră gâtul, rupându-i carnea şi bându-i sângele. 
Bău şi bău, gemând de plăcere în timp ce ea plângea 
de durere... Până când clipi de câteva ori şi ajunse în 
alt vis. 

Era din nou în pădure. Frunzele foşneau sub 
picioarele ei goale şi ceața îi acoperea umerii dezgoliți. 
Gâtul ei nu mai sângera, dar sângele începu să îi 
circule mai repede când îl văzu pe Apollo călare pe un 
armăsar alb. 

— Îmi doresc să nu trebuiască să fac asta... 

Vocea lui groasă suna spart în timp ce scotea o 
săgeată şi trăgea către pieptul ei. 

Simţi săgeata perforându-i inima, rupând-o în două, 
în timp ce corpul ei devenea moale şi se prăvălea în 
nişte braţe care nu erau acolo înainte. 

Braţele lui Jacks. Erau reci şi o susțineau. 

— Te-am prins, spuse el blând. 

Vocea lui nu era deloc caracteristică. Îşi reaminti că 
era doar un vis, din nou. Era surprinsă de cât de bine 
se simţea, cât de în siguranţă atât de aproape de el. 

Ea venise în Nordul Magnific în căutarea iubirii, dar 
poate că doar nu voia să fie singură, nu voia să fie 
dezlegată. Nu voia să fie persoana care putea dispărea 
fără să îşi dea cineva seama. Voia să fie importantă 
pentru cineva. Dacă 1 se oprea inima, voia ca şi 
altcineva s-o simtă — la fel cum îi simţea inima lui 
Jacks acum, că îşi rezemase capul pe pieptul său. 

El îi zâmbi, dar zâmbetul său avea ceva întunecat. 

— Sunt dezamăgit că ai uitat atât de uşor ce sunt. 

Apoi îi dădu drumul. 

Evangeline se trezi speriată şi deschise ochii brusc. 

Jacks o privea din fotoliul pe care se aşezase. 
Picioarele sale lungi se odihneau pe pardoseală şi 
mâinile sale se jucau cu un cuţit şi cu un măr. 

— Vorbeşti în somn, spuse el, şi mi-ai zis numele — 
de multe ori. 

Evangeline simţea un val de căldură urcându-i-se pe 
gât în sus. 

— Evident. Aveam un coşmar. 

— Nu aşa părea. Vulpiţă, am stat aici toată noaptea. 

Inima începu să îi bată mai repede la gândul că el o 
privise dormind. Oare de asta l-a visat? 

— Stai liniştită, n-o să-i zic soţului tău că eşti 
obsedată de mine. 

Jacks aruncă mărul în sus şi îl prinse în vârful 
pumnalului, un pumnal pe care ea îl recunoscu 
îngrozită. Era lama cu nestemate albastre şi mov, cea 
pe care o furase de la el, apoi o pierduse. 

— Sper că nu te superi că am luat asta înapoi. 

Jacks învârti lama până când aceasta începu să 
sclhpească în lumina lumânărilor. 

— Şi nu-ţi face griji, n-o să-i zic lui Apollo nici că 
te-am prins cu cuțitul meu. Până la urmă, eu şi cu el 
suntem prieteni şi n-aş vrea să fie gelos, completă 
Jacks. 

Evangeline pufni.. 

— Cum poţi spune că sunteţi prieteni după tot ce i- 
ai făcut? 

— Ce i-am făcut aşa de rău? o provocă Jacks. 

— Oh, nu ştiu — l-ai blestemat... De mai multe ori. 

— Fiecare prinţ e blestemat. Un prinţ fără vreun 
blestem va fi uitat de istorie şi crede-mă când îți zic că 
Apollo vrea să fie ţinut minte. Acum... 

Jacks arătă înspre o cămaşă de noapte pusă la 
capătul patului — acelaşi pat în care fusese închisă 
noaptea trecută. 

— Ar trebui să te îmbraci. 

Evangeline se strâmbă la vederea rochiei, deşi chiar 
era frumoasă. Avea genul de mâneci subțiri şi lungi pe 
care ea mereu le considerase romantice, şi era de un 
roz foarte palid. Restul era de o culoare puţin mai 

închisă şi decorat cu o serie interesantă de fire roz- 
aurii împletite, care coborau până la şolduri, de unde 
curgeau mai multe straturi de material imposibil de 
subțire, cu note sclipitoare, formând partea de jos a 
rochiei. 

Dar doar pentru că Jacks o scosese iar din 
încurcătură aseară nu însemna că sunt aliaţi. 

Îşi încrucişă braţele. 

— Trebuie să te opreşti din a-mi mai da ordine. 

Jacks îi ignoră comentariul. 

— Odată ce te îmbraci, putem să începem căutarea 
pietrelor lipsă. 

Sări din fotoliu, merse la capătul patului, luă rochia 
ŞI i-o aruncă în faţă. 

— Jacks! 

Evangeline prinse rochia. Era minunat de moale şi 
se simţea mai curată decât ea însăşi, dar nu putea să îl 
lase să îşi bată joc de ea. O lăsă pe pat. 

— Tot nu sunt de acord să te ajut să deschizi arcada. 

Se holbă la ea de parcă tocmai zisese o glumă 
proastă. 

Dar nu glumea. 

— Vreau să ştiu de ce vrei aşa de tare s-o deschizi, 
adăugă ea. 

Jacks arboră zâmbetul său perfect şi crud. 

— Sunt flatat că eşti atât de interesată de ceea ce 
vreau eu, dar ar trebui să începi să te gândeşti la soţul 
tău mai mult decât la mine. 

Îi aruncă o privire tăioasă. 

— În cazul în care ai uitat, Vulpiţă, Apollo se află 
sub blestemul arcaşului. Dacă nu vei fi de acord să 
deschizi Arcada Valory şi să rupi blestemul, o să te 
omoare. Aşa cum arcaşul şi-a omorât vulpea. 

Jacks scoase mărul din pumnal şi îl aruncă pervers 
de vesel în sus. 

Evangeline scrâşni din dinți. Ştia că nu avea rost să 
se certe cu el. Dar distrusese atât de multe lucruri, 
încât nu voia să îl lase să îi strice şi povestea preferată. 

— Nu ştii asta, nimeni nu ştie sigur dacă arcaşul a 
omorât vulpea sau nu. 

Jacks râse cu poftă. 

— Oh, arcaşul a omorât vulpea, cu siguranţă. 

— Eu nu cred aşa ceva. S-ar fi putut lupta cu 
blestemul! Sau vulpea ar fi putut găsi o cale de a rupe 
blestemul. Nimeni nu ştie cum se termină povestea, 
deci orice s-ar fi putut întâmpla. 

— Dar nu s-a întâmplat altceva, i-o tăie Jacks, 
baladele nu se termină niciodată cu final fericit, toată 
lumea ştie asta. Nimeni nu trebuie să citească toată 
povestea ca să ştie că arcaşul o va ucide. Evangeline, 
deschide arcada sau vei muri precum vulpea. 

Jacks se opri din joaca cu mărul şi băgă pumnalul în 
el. 

Evangeline se strâmbă privind sucul mărului 
curgând pe jos. 

Chiar nu voia să se lase convinsă de el, dar refuzul 
de a deschide arcada începea să se simtă mai degrabă 
ca încăpățânare în loc de înţelepciune. După ce îi 
zisese LaLa, lui Evangeline nu îi mai era atât de frică 
de ce poate fi în Valory, dar tot nu voia să lase orice 
era acolo pe mâna lui Jacks. Nu voia să lucreze 
împreună sau să aibă ceva de-a face cu el, dar voia să 
rupă blestemul arcaşului — trebuia să îl rupă sau avea 
să îşi petreacă restul zilelor fugind de Apollo, care, la 
rândul lui, şi-ar petrece restul vieții vânând-o. 

Într-un fel, sună a final. Blestemele îi legau 
inextricabil pe cei doi, promițând că viețile lor vor fi 
legate pe veci, dar Evangeline nu voia ca ei doi să fie 
împreună în felul ăsta. 

— Bine, renunţă Evangeline. 

— Asta înseamnă că o să deschizi arcada? 

Jacks ridică dintr-o sprânceană. Un gest mic, dar ea 
îşi putea da seama că era mulțumit. 

Era puțin tentată să continue să se certe cu el. Dar 
acum că se hotărâse, era gata să înceapă. Cu cât mai 
repede va găsi pietrele şi va deschide arcada, cu atât 
mai repede va scăpa de el. 

— Da, te voi ajuta să deschizi arcada, dar nu mă 
îmbrac cu tine aici. 

— Păcat, şopti el. 

Apoi ieşi din încăpere. 

Şi Evangeline se simţi recunoscătoare că nu o văzu 
roşind. 

Jacks fluiera vesel în timp ce mergea împreună cu 
Evangeline pe holul slab luminat ca să se întâlnească 
cu Haos. Nu-l mai auzise pe Jacks fluierând. Se 
gândea că acum o făcea pentru că ea era de acord, în 
sfârşit, să deschidă Arcada Valory. Dar nu se aştepta 
să-l facă atât de fericit. 

Jacks era tot zâmbete şi fluierături şi această fericire 
o făcea tulburător de curioasă pe Evangeline. 

„Oare ce ar putea vrea Jacks din arcadă?” 

Îşi găsise alt măr în timp ce ea se îmbrăca — era 
neînceput şi albastru, iar de data asta, jongla cu el în 
timp ce cânta un cântec vesel 

— Te holbezi. 

— Mă întrebam doar de ce ai mereu mere la tine. 

Jacks râse înfundat. 

— Crede-mă, Vulpiţă, e mai bine să nu ştii. 

Muşcă încet din măr, ochii săi întunecându-se în 
timp ce privirea îi aluneca încet de la buzele ei înspre 
gât, apoi urmărea linia gâtului până la claviculă, apoi 
se opri la sânii ei. Respirația i se îngreuna cu cât 
privirea lui Jacks rămânea aţintită pe modelul complex 
care îi acoperea pieptul, urmărind liniile aurii cu ochii 
într-un fel care le făceau să pară tot mai strâmte, de 
parcă degetele lui le strângeau tot mai tare, până când 
deveni puţin dificil să respire. 

— Tu ai început cu holbatul, mormăte el. 

Acesta era Jacks pe care îl ştia, sarcastic şi puţin 
crud. 

— Ai ceva veşti despre Apollo? întrebă ea rece. 

— Nu. Haos a trimis câțiva vampiri să îl caute 
aseară, împreună cu câţiva oameni care puteau rămâne 
afară şi după răsăritul soarelui, dar nimeni nu l-a văzut 
şi nu l-au menţionat nici ziarele de bârfe. Dacă e 
deştept, încearcă să se îndepărteze de tine, ca să îi fie 
mai uşor să se lupte cu blestemul. Dar asta nu poate 
dura până la nesfârşit. 

— Cum rămâne cu Havelock? se  interesă 
Evangeline. 

— Ce-i cu el? 

— L-a întrebat cineva dacă ştie cine a aruncat 
blestemul arcaşului asupra lui Apollo? 

Jacks o privea cu colţul ochiului. 

— Deja ţi-am zis, nu o să ne ajute cu nimic dacă 
găsim persoana care a aruncat blestemul. 

— Dar tot mi-ar plăcea să ştiu. Poate că tu te-ai 
obişnuit cu oamenii care vor să te omoare, dar eu nu. 

— Păcat, pentru că şi Havelock lipseşte. Am 
încercat să-l găsim după ce am vorbit cu gardienii care 
îl păzeau pe Apollo, dar nimeni din Palatul Lupului nu 
ştie unde e. Eu aş crede că e oriunde e şi Apollo. 

Jacks se opri dinaintea uşii antice din lemn de la 
biroul lui Haos. Învârti clanţa de fier, dar uşa nu se 
clinti. 

Bătu, dar vampirul nu răspunse. Se pare că încă nu 
era aici. 

— Deschide-o, îi ordonă Jacks. 

Evangeline tresări. 

— Măcar ai putea spune „te rog”. 

— Aş putea, dar apoi ai putea crede că sunt de 
treabă şi nu vreau să te induc în eroare. 

Cu viteza luminii, Jacks îşi scoase pumnalul, îi 
înţepă degetul şi rânji în timp ce o privea cum 
sângerează. 

— Mai bine te grăbeşti, până nu vin vampirii. 

Evangeline îi aruncă o privire urâtă, dar deschise 
repede uşa. Deşi se îndoia că vampirii ar ataca-o — cel 
puţin nu cât timp Haos avea nevoie de ea ca să 
deschidă Arcada Valory ca să îşi poată da jos casca. 
Haos poate că era un vampir şi Jacks o Soartă, dar se 
părea că amândoi aveau nevoie disperată de ea. 

Acest gând îi dădu nişte curaj lui Evangeline să 
exploreze puţin după ce ea şi Jacks intrară în biroul 
gol. Dacă nu erau lanţurile şi cătuşele pe pereţi, era 
uşor să îţi imaginezi că erai la Palatul Lupului. 
Podeaua era din piatră antică poleită, scaunele erau din 
piele de calitate şi tabla de şah din marmură încastrată 
în biroul lui Haos era o operă de artă. Piesele erau mai 
mari decât de obicei, ceea ce făcea mai uşor să observi 

că nu erau piese obişnuite. Erau sculptate să arate ca 
Valorii şi, exact ca marile statui din portul Valorfell, 
toate capetele pieselor erau rupte. 

Jacks muşcă iar din măr, umplând camera 
întunecată cu dulceaţa sa în timp ce o privea pe 
Evangeline lângă birou. 

— Nu sunt sigur că ar trebui să cotrobăi, spuse el. 

— Nu sunt sigură că îmi pasă, i-o întoarse, vampirul 
are nevoie de mine prea tare ca să mă rănească. 

Evangeline înconjură biroul cu prea mult tupeu în 
paşi. 

Nu era tocmai sigură de ce căuta, dar ştia că asta era 
singura ei ocazie să se uite fără să sufere consecinţe. 
De când ajunsese în Nord, Evangeline fusese mereu 
persoana cu cele mai puţine puteri, dar acum nu mai 
era cazul. Era fata din profeție. Era cheia — un lucru 
magic, capabil de lucruri magice! Nu trebuia să stea în 
pragul uşii ca o pisicuţă speriată sau să stea politicoasă 
pe scaun şi să aştepte. 

Deschidea un sertar când o văzu pe colţul biroului — 
o piatră prețioasă într-un dom de sticlă. 

Evangeline ridică clopotul de sticlă şi nestemata 
începu să strălucească şi mai tare, aruncând licăriri roz 
şi aurii prin cameră. Arăta ca o dorinţă pe care o putea 
purta la gât. Sau poate vreo vrăjitoare luase o vrajă şi 
cumva o transformase în acest colier, deşi „colier” era 
un cuvânt mult prea comun pentru orice fel de 
comoară era aceea. 

Simţi un mic fior prin degete când atinse lănţişorul. 

— Crezi că Haos a luat asta pentru mine? 

— Nu. 

Vampirul apăru printr-o umbră fulgerătoare şi îi 
smulse colierul din mână. 

— Dă-mr-l înapoi! 

Evangeline întinse mâna după piatră din instinct, dar 
Haos o ţinea de încheictură. 

— Nu-i pentru tine. 

Greşea. Ea ştia că el greşea. Piatra nu strălucea la fel 
de tare în mâna lui. Trebuia să fie a ei. 

Dădu să-l lovească cu mâna liberă. Nu conta că el 
era mai puternic sau că probabil o durea pe ea mai tare 

când îl lovea în piept. Trebuia să pună mâna pe 
colierul ăla. 

— Nu la tine trebuie să fie! strigă în timp ce se 
repezea la el. 

— Nu-i o idee bună, Vulpiţă. 

Mâinile lui Jacks erau împrejurul ei şi o trăgeau cu 
forţă departe de vampir şi de nestemata lui prețioasă. 

— Dă-mi drumul, monstrule! 

Încercă să îl lovească cu capul. 

Jacks îşi luă o mână de pe talia ei şi i-o puse în jurul 
gâtului, imobilizând-o, în timp ce Haos merse la birou 
şi închise piatra într-o cutiuţă de fier. 

Într-o clipă, Evangeline se simţi de parcă fusese 
aruncată în apă rece. În momentul în care capacul se 
închise peste piatră, tupeul, încrederea extremă în sine 
şi dorința de a-i scoate ochii lui Haos cu unghiile 
dispărură. 

Se lăsă moale în strânsoarea lui Jacks. 

— Ce s-a întâmplat? 

Pielea o ardea, respira agitată şi mâinile lui Jacks 
încă erau pe ea. 

— Te poţi controla dacă îți dau drumul? întrebă 
Jacks. Sau trebuie să te legăm de unul din scaune? 

Părea că râdea din nou — desigur că frica ei l-ar 
distra pe Jacks. 

— Sunt bine. 

Evangeline se zbătu în strânsoarea lui Jacks. Încet, 
acesta îşi luă mâinile de pe ea, dar nu înainte ca ea să îi 
simtă pumnii atingându-i uşor partea de jos a sânilor. 

Simţit un gol în stomac, dar faţa lui Jacks era atât de 
nonşalantă, încât ea se gândea că atingerea sigur 
fusese din greşeală. 

Dădu din cap în timp ce se îndepărta de el şi de 
colierul pe care Haos îl încuiase. 

— Ce era chestia aia? se interesă ea. 

— Acea chestie este piatra norocului, este una din 
cele patru pietre lipsă, explică Haos. 

Evangeline îşi aminti atunci ce îi spusese Jacks 
despre cheia precedentă, că murise după ce găsise una 
din cele patru pietre. Nestemata de pe colier trebuie să 
fi fost acea piatră. 

Haos se îndepărtă de birou, dar mişcările lui păreau 
mai încordate ca de obicei. Strângea şi relaxa pumnii 
de parcă tocmai terminase ceva dificil. 

— ŞI pe tine te-a afectat piatra? întrebă Evangeline. 

— Piatra afectează pe toată lumea, răspunse el. 

— Mie nu mi-a făcut nimic, interveni Jacks. 

— Doar pentru că piatra norocului îi face pe oameni 
neglijenţi, iar tu eşti mereu aşa, comentă Haos. 

Jacks ridică din umeri. 

— Care-i rostul la a fi nemuritor dacă trăieşti ca 
oamenii? 

— Dar credeam că poţi muri, zise Evangeline. 

— De ce? Plănuieşti să mă omori? 

Ochii lui Jacks scânteiară. 

Haos îl sfredeli cu privirea. 

— Nu o tenta. 

— Relaxează-te... 

Jacks se juca cu una din cătuşele care atârnau de un 
scaun. 

— l-am oferit şansa să mă înjunghie odată, dar nici 
atunci nu a făcut-o, adăugă el. 

— Şi voi regreta pentru totdeauna, i-o tăie 
Evangeline. 

Dar, spre groaza ei, cuvintele nu i se păreau atât de 
adevărate pe cât trebuia. Îşi reaminti că nu putea avea 
încredere în Jacks. El era motivul pentru care se afla în 
dezastrul ăsta. Numai că, din nou, cuvintele nu mai 
păreau adevărate. De data asta, nu Jacks fusese cel 
care îl blestemase pe Apollo. 

Îşi reaminti de bătaia furioasă a inimii lui Jacks 
când o scosese din ocean, după ce scăpaseră de 
Apollo. Pentru prima dată, Jacks nu simţea că are 
control total. Se simţea ca un războinic turbat dintr-un 
basm, determinat să facă orice să o salveze. Ştia că 
motivele lui Jacks nu erau tocmai nobile, dar uneori, 
rațiunea nu se putea compara cu sentimentele. Din 
punct de vedere raţional, era convinsă că era mult mai 
bine să îl urască, dar nu mai putea simţi asta. 

Haos îşi drese glasul. 

Evangeline îşi ridică privirea şi îl văzu pe vampir 
stând în faţa biroului, cu braţele încrucişate peste 
pieptul său lat şi privind-o cu o oarecare îngrijorare. 

Era greu să îşi dea seama din cauza căştii, dar nu avea 
de ce să îşi facă griji. Evangeline poate că nu îl ura pe 
Jacks, dar tot ştia că nu trebuie să aibă încredere în el. 

— Mai sunt trei pietre de găsit, explică Haos, 
fiecare piatră are o putere diferită. Evangeline, pentru 
că tu eşti cheia, tu vei simţi magia fiecărei pietre cel 
mai puternic, ceea ce va face identificarea lor mai 
uşoară. Totuşi, după cum probabil îți poţi da seama 
după incidentul cu piatra norocului, puterea pietrelor le 
face periculoase. 

— Care sunt puterile celorlalte pietre? 

Îşi reaminti de bibliotecarul-fantomă care le-a zis 
numele, dar nu îşi mai amintea care erau numele 
acelea. 

Jacks era cocoţat pe braţul unui scaun şi număra 
batjocoritor pe degete. 

— Una pentru noroc, una pentru adevăr, una pentru 
bucurie, una pentru tinereţe. 

— Nu sună atât de rău, spuse ea. 

Jacks dădu din cap. 

— Bucuria te poate face să îți pierzi minţile mai tare 
decât piatra norocului. Oamenii ar omori ca să ţină de 
tinereţea lor. Ar putea aduce şi gelozie sau imaturitate, 
deci aceea va fi mai greu de furat. Adevărul e că... 
Adevărul nu e niciodată ce vrei tu să fie, Vulpiţă, 
adăugă Jacks zâmbind. 

Evangeline trebuia să fie atentă la pasajul secret. 

Haos îi ghida pe ea şi pe Jacks înspre un loc în care 
vampirul zicea că ea va putea începe căutarea 
pietrelor. Dar, în loc să aibă grijă pe unde merge sau să 
citească inscripţiile de pe pereții umbriţi, tot ce putea 
să facă era să se gândească la ce îi spusese Jacks: 
„Adevărul nu e niciodată ce vrei tu să fie”. 

O spusese ca pe un avertisment, de parcă adevărul 
era la fel de distructiv precum săruturile sale. Totuşi, 
cuvintele sale o făceau să îşi pună întrebări: Care era 
adevărul lui Jacks? Ce voia din Arcada Valory şi de ce 
nu voia ca ea să ştie? 

Desigur, lui Jacks părea că îi plăcea să o chinuie, 
deci poate de asta păstra secretul. Evangeline nu era 
sigură că această explicaţie era convingătoare, dar 
măcar avea noua speranţă că ar putea afla totul de la 
Jacks odată ce găsea piatra adevărului. 

— Am ajuns. 

Haos se oprise dinaintea unei uşi pe care se afla un 
blazon cu imaginea unui lup, care a fost tăiat pe mijloc 
fie de vreo bestie, fie de o mână cu o pereche mare de 
gheare. Apoi îi dădu o cheie de fier cu o fundiţă de 
catifea. 

— Ştiu că poţi deschide orice uşă, Evangeline, dar 
probabil ar trebui să eviţi vărsarea de sânge cât timp 
eşti aici. 

Evangeline ştia că ar trebui să simtă puţină frică, dar 
fie îşi făcea efectul blestemul asupra poveştilor cu 
vampiri, sau ea era pur şi simplu încăpăţânată. Într-o 
lume a nemuritorilor, ea avea o putere şi nu voia să i se 
zică să nu o folosească. 

Desigur, nu spuse asta în timp ce deschidea uşa cu 
cheia pe care i-o dăduse Haos. 

De cealaltă parte a uşii erau biblioteci, groase şi 
solide, umplute de manuale antice, acoperind cu totul 
pereţii până sus la tavanul atât de înalt, încât ar fi 
nevoie de mai multe scări ca să ajungi acolo. Din 

fericire, chiar erau mai multe scări de palisandru 
învechit, la fel şi câteva balcoane mici care decorau 
rafturile de sus ca nişte stele de fier. 

Aerul se schimbă când intră Evangeline, mocnind a 
hârtie veche, care o chema precum cântecul unei 
sirene. Ca orice împătimit de basme, mereu i-a plăcut 
mirosul cărților. lubea praful de hârtie din aer, felul în 
care se vedea la lumină ca nişte mici sclipiri magice. 
Mai mult ca orice, iubea felul în care basmele mereu o 
făceau să se gândească la mama ei şi la posibilitățile 
nelimitate. 

Podeaua de sub şlapii ei era acoperită de un covor 
brodat cu imaginea unei arcade flancate de doi cavaleri 
în armură, dintre care unul nu avea cap. Pe covor se 
aflau o masă rotundă cu o lampă şi nişte jurnale, toate 
înconjurate de două fotolii de catifea prăfuite care, din 
fericire, nu aveau lanţuri sau cătuşe. 

— Oricât de drăguţe ar fi toate astea, cum ar trebui 
să mă ajute să găsesc pietrele lipsă? Credeam că nu 
sunt de încredere cărțile din cauza blestemului. 

Desigur, asta nu o oprise din a căuta răspunsurile 
prin biblioteci nici înainte, deşi niciodată nu o 
conduseseră la ceva folositor. Când căuta prin 
biblioteca regală, vâna informaţii despre Valori, dar nu 
existau cărți despre ei. Se gândea că era din cauza 
blestemului povestirii, dar se părea că blestemul nu 
învinsese cărțile — ci Haos. Avea toate cărțile despre 
Valori ascunse în această bibliotecă. 

Cotoarele spuneau lucruri precum: 


„Cum Nordul a Devenit Magnific: O Istorie 
Glorioasă” 

„Regele-Lup” 

„Curtea Minunilor a Valorilor” 

„Wolfric şi Honora: Prima Poveste de Iubire a 
Nordului” 


Erau şi câteva titluri care ţineau de Casele Mari, dar 
majoritatea cărţilor erau legate de misterioşii Valori. 

— Ai colecţionat toate aceste cărți doar ca să găseşti 
pietrele din arcadă? 

— Mă gândeam că aici ar fi cel mai în siguranță. 
Din cauza blestemului povestirii, cuvintele din 
majoritatea cărţilor ăstora se schimbă puţin de fiecare 
dată când sunt citite. 

Degetele înmănuşate ale lui Haos mângâiară un 
cotor vechi, din piele, iar Evangeline privea cum titlul 
se schimba din Castor Valor: Un Prinţ Dintre Prinţi în 
Castor Valor: O Plagă Printre Prinţi. 

— Totuşi, cum nu prea dau voie nimănui să le 
citească, majoritatea poveştilor s-au păstrat. 

Evangeline  încuviințţă în timp ce privea 
nenumăratele coperte din piele, unele din cuvinte 
sclipind în fața ochilor ei, parcă provocând-o să le 
citească. 

Nici nu ştia de unde să înceapă. 

— Poate că am putea lua iar piatra norocului ca 
să... 
— Nu! o întrerupseră Jacks şi Haos în acelaşi timp. 

— Dar dacă o folosim doar ca să găsim cartea 
corectă? 

Jacks părea să se gândească la asta, dar Haos 
scutură din cap. 

— Ultima cheie a purtat piatra la gât după ce a 
găsit-o. Credea că îi va aduce noroc, şi asta a făcut, dar 
a făcut-o şi mult prea relaxată şi, într-un final, a 
condus-o înspre moarte. 

— Dar dacă ar folosi Jacks piatra? 

Se întoarse înspre el. 

— Ziceai că nu te afectează, adăugă ea. 

— Nu. Dar nici n-o să mă ajute. Doar cheia profeției 
poate găsi şi reuni toate cele patru pietre pierdute. 

Evangeline voia să creadă că Jacks exagera — sau că 
poate doar voia să scape de a petrece timp într-o 
bibliotecă, dar apoi îşi aminti de călătoria lor la Cripta 
Fortuna şi de cum o privise în timp ce se plimbau 
printre toate acele comori urmărindu-i reacţia. Având 
în vedere dorinţa lui Haos de a deschide arcada, se 
gândea şi că sigur încercase şi el să găsească pietrele — 
ținând cont de cât de bătrân era, şi totuşi avea doar 
una, care fusese găsită de cheia precedentă. 

Acum, Evangeline trebuia să le găsească pe celelalte 
trei. Se întreba dacă ei chiar credeau că o poate face... 

Sau dacă doar voiau să vadă cât de multe putea 
colecţiona înainte să moară şi ea. 
SRS 

În ziua următoare, când Evangeline se trezi în 
camera ei provizorie, se aşteptă să îl vadă pe Jacks la 
marginea patului ei, pregătit să îi arunce o rochie în 
față şi să îi spună că e timpul să treacă la muncă şi să 
găsească pietrele. 

În schimb, era doar un bilețel împăturit lângă 
ceainicul de pe tava ei cu micul dejun. 


Vulpiţă, 
A trebuit să plec. Lucruri de făcut. 


Încearcă să nu mori cât sunt plecat. 

— Încearcă să nu mori, mormăi ea. 

Nu ştia de ce era surprinsă, fie de cuvintele directe 
ale lui Jacks, fie de faptul că dispăruse chiar după ce 
ea fusese de acord să facă singurul lucru pe care îl 
voia. Dar era surprinsă — şi poate, puţin rănită. 

Ce putea avea de făcut de era atât de important? Ştia 
că nu o putea ajuta să găsească pietrele lipsă, dar ştia şi 
cu câtă disperare le voia şi cât de tare voia ca ea să 
trăiască. Totuşi, o lăsase singură într-un castel plin de 
vampiri. 

Poate că avea dreptate ieri: Jacks şi Haos voiau doar 
ca ea să găsească cât mai multe pietre înainte ca 
această aventură să îi ia viaţa. 

După ce se îmbrăcă cu una din multele rochii aduse 
de la Palatul Lupului, Evangeline îşi croi drum prin 
tuneluri înapoi înspre biblioteca secretă a lui Haos. În 
ciuda bileţelului lui Jacks, tot se aştepta să apară 
mergând lin odată cu ea sau să iasă din vreo uşă 
secretă din perete, dar Jacks nu apăru. 

Biblioteca era liniştită fără batjocura, râsul sau 
jonglatul cu mere al lui Jacks. Singurele sunete 
proveneau de la lanternele sclipitoare care umpleau 
încăperea ascunsă cu o lumină caldă, siropoasă. 

Încercă să îşi găsească liniştea în cărţi. Poveştile 
mereu se simțeau ca nişte prieteni, dar toate aceste 
poveşti erau ca nişte rude îndepărtate faţă de poveştile 
pe care le ştia ea. 

Haos avea dreptate despre felul în care se schimbau 
poveştile din cărţi. În aproape orice carte ar fi citit, 
cuvintele se schimbau în fața ochilor ei. De obicei erau 
lucruri minore. Vedea descrieri ale Honorei Valor 
schimbându-i culoarea ochilor din căprui în maro- 
închis. Poveştile despre Wolfric îi schimbau culoarea 
părului din blond în roșcat. 

Dar unele lucruri nu păreau să se schimbe, cum ar fi 
numele copiilor Valorilor şi câteva din caracteristicile 
lor. Aurora era dulce şi mereu descrisă ca fiind cea mai 
frumoasă fată care a trăit vreodată, urmată de 
geamănul ei, Castor, despre care se spunea că era 
destul de nobil. Vesper putea vedea viitorul. Tempest 
şi Romulus — altă pereche de gemeni — erau inventatori 
pricepuţi, cei care au construit arcadele magice. Dane 
era cam schimbător, iar Lysander avea un dar care 
avea de-a face cu amintirile. Fiecare poveste spunea că 
erau frumoşi, blânzi şi generoşi. Familia era apropiată, 
erau protectivi unul cu celălalt şi toţi îi iubeau, până 
când... 

Se întâmplase ceva oribil. 

Dar Evangeline nu putea să vadă care fusese acest 
eveniment tragic. Ştia rezultatul — Valorii au construit 
Valory, au închis ceva acolo, apoi le-au fost tăiate 
capetele, încheind Dinastia Valorilor şi începând 
Dinastia Marilor Case. 

Pietrele au fost create şi ascunse cândva între cele 
două epoci. Din păcate, Evangeline nu găsea prea 
multe despre acest timp misterios dintre cele două 
repere. 

Tot ce putea găsi erau poveşti care abordau o parte 
mult prea mică a ce se întâmplase. 

Găsi poveşti de dinainte — a Dinastiei Valorilor, 
când cavalerii câştigau mereu, binele mereu înfrângea 

răul, onoarea era mereu recompensată şi basmele 
mereu se terminau cu un final fericit. 

Apoi erau poveştile de după — Dinastia Marilor 
Case, care de multe ori licărea şi se schimba în 
Dinastia Marilor Blesteme în timp ce citea. 

Unul din volume, O Istorie a Decapitărilor 
Faimoase, avea un capitol întreg dedicat morţii 
Valorilor, dar nu menţiona Arcada Valory deloc. 

Unul din fragmente zicea: 


Ceaţa cădea ca lacrimile asupra Valorfell, acoperind 
străzile cu umbre şi răcoare în timp ce oamenii plângeau 
încet în casele lor. Majoritatea ţineau doliu familiei Valor, 
dar puţini arătau asta deoarece se temeau că Marile Case îi 


vor executa şi pe ei. 


Autorul continua prin a blestema numele originale 
ale Marilor Case: Fortuna,  Slaughterwood, 
Merrywood, Redthorne, Hawkleaf, Casstel, 
Bloodgrave, Verita, Ravencross, Darling, Havok, 
Bellflower şi Acadian. 

Acadian era numele de familie al lui Apollo şi citind 
acest nume o făcea să şi-l imagineze călare pe calul 
său de vânătoare, luptând cu blestemul, iar acum se 
întreba unde se afla. Ea era nevătămată, deci putea 
presupune că şi el era, cel puțin fizic. Emoţional, oare 
ce efect avea totul asupra lui? În prima noapte după ce 
se trezise, când îl văzuse în grădină, deja arăta ca un 
alt prinţ faţă de cel cu care se căsătorise. Fusese rănit 
şi bântuit. Doar puțin din cele două nu îl puteau 
distruge, dar dacă blestemul va continua prea mult? 
Cine avea să devină Apollo atunci? 

S 

Următoarea zi, Evangeline se hotărî să citească mai 
mult despre Marile Case. Inițial, au fost treisprezece 
Mari Case, care au câştigat cel mai mult după moartea 
Valorilor. Acest fapt o făcea să se întrebe dacă au avut 
de-a face cu închiderea arcadei şi ascunderea pietrelor. 
Mai ales pentru că pietrele erau magice şi probabil 
ofereau o oarecare putere oricui le avea. 

Decise să înceapă cu Casa Slaughterwood prima 
dată, deoarece LaLa se căsătorea cu Lord Robin 

Slaughterwood. Din păcate, se pare că nu era nicio 
copertă care să menţioneze Casa Slaughterwood sau, 
dacă era, blestemul povestirii le schimbase deja. Se 
întâmpla des. 

Următoarea casă pe care o cercetă — Casa 
Merrywood — se schimbă în „Bittersweet”". Deşi 
nimic legat de această Mare Casă sau despre satul lor 
originar nu părea amar. 

Se zicea că satul Merrywood era un sătuc 
fermecător, construit într-o pădure, casa târgurilor 
fermecate din centrul oraşului, a vulpilor magice şi a 
unui trio de ticăloşi semifaimoşi, despre care se scria 
că erau şarmanţi şi chipeşi, dar problematici. Trioul era 
compus din Prinţul Castor Valor, Lyric Merrywood — 
fiul Lordului Merrywood — şi un arcaş îngâmfat. 

Arcaşul nu avea nume, dar Evangeline se întrebă 
imediat dacă nu cumva era arcaşul din Balada 
Arcaşului şi a Vulpii. 

— Ai găsit ceva interesant? 

Ea tresări când auzi vocea şi scăpă cartea, care căzu 
pe podea cu o bufnitură puternică. 

— Îmi pare rău că te-am speriat, îşi ceru scuze 
Haos, sprijinindu-se de scaunul din faţă. 

Purta o armură de piele care îi încadra perfecțiunea 
sculptată de vampir, iar ea ştia că nu îi părea rău deloc. 
Chiar îl distra faptul că o speriase. Ochii lui se 
încrețiră puţin la colţuri, ceea ce îi dădea un oarecare 
aer de umanitate. 

Dar Evangeline încă ținea minte cum ochii lui nu 
păruseră umani deloc atunci când îl privise în ochi şi 
văzuse moartea. 

Vampirul îşi aplecă capul într-o parte, privirea lui 
lăsând-o să îşi continue studiile asupra grămezii de 
cărți de pe masă. 

— Citeşti despre Marile Case? 

— Da, dar e o Casă despre care nu am reuşit să 
găsesc nimic. Ai vreo carte despre Casa 
Slaughterwood? 

— Nu există nimic ce merită citit despre Casa 
Slaughterwood. Sunt doar o adunătură de brute 
slăbănoage. 

Haos merse către un raft şi scoase o carte cu o 
copertă mov-închis. 

— Încearcă asta. 

Îi dădu cartea pe care tocmai o luase. 

Era subțire, legată cu o fundă groasă neagră, iar pe 
foiţa de aur scria: 


Apariţia şi Decăderea Valorilor: Iubita Primă 
Familie Regală din Nordul Magnific 


Titlul se îmbârliga în timp ce ea îl citea. Unele litere 
se transformau în ramuri, altele în arme şi o ameţeau 
pe Evangeline. 

Prima pagină făcea la fel. Literele şi cuvintele se tot 
schimbau, de parcă manualul era atât de entuziasmat 
că cineva pusese mâna pe el, încât nu ştia ce să spună. 

— Pare puţin prea agitat... 

Evangeline îşi ridică privirea şi descoperi că Haos 
plecase deja. Se părea că nu era singurul lucru care 
dispăruse din bibliotecă. După ce puse cartea primită 
deoparte — pentru că literele pur şi simplu refuzau să se 
liniştească —, se aplecă să ridice cartea pe care o 
scăpase când intrase Haos prima dată. 

Doar că, la fel ca vampirul, cartea dispăruse. 

Tot ce rămăsese era o foaie. 

Luase Haos cartea sau aceasta dispăruse? 
Evangeline nu îşi amintea ca volumele care dispar să 
fie parte din blestemul povestirii, dar avea mai mult 
sens decât să o fi furat Haos. 

Luă bucata de hârtie de pe jos, întrebându-se dacă 
nu cumva căzuse din cartea dispărută. 

Foaia era veche şi îngălbenită. Scrisul nu îi era 
cunoscut, dar cuvintele erau câteva pe care le 
memorase. 

Evangeline studie pagina. Un mic dragon era 
desenat sub cuvintele „Una pentru Noroc”, care erau 
tăiate — probabil pentru că piatra norocului fusese 
găsită. „Una pentru Adevăr” era scris lângă un craniu 
şi nişte oase, „Una pentru Bucurie” se afla lângă o 
grădină cu flori de primăvară acoperite de steluțe şi 
„Una pentru Tinerețe” avea un scut cu flăcări pe el. 


Dure for Lanek 
' One for Truth 
Z 
Öne fór Mirth 


N a ăi 
. 


Se for Youth 


h a 
< 


y 
Evangeline se întrebă dacă ultima cheie scrisese 
asta. Simbolurile trebuiau să fie indicii pentru locația 
pietrelor. 
Dar ce însemnau simbolurile acestea? 

Se 

Următoarea săptămână se scurse încet, precum 
ceara lumânărilor. Evangeline îşi petrecea fiecare zi în 
bibliotecă, încercând să desluşească simbolurile găsite 
pe lista fostei chei. Oasele şi florile erau prea comune, 
în timp ce scutul cu flăcări sărea în ochi, dar nu găsi 
nicio referinţă la aşa ceva în cărțile ei. Nici Haos nu 
recunoscu imaginea. Îi verifica progresul zilnic, dar 
mereu pleca repede. Iar Jacks... 

Încercă să nu se gândească la Jacks. Lui Evangeline 
nu îi plăcea cum o durea când se gândea la Cum o 
abandonase acolo. 

Partea cea mai bună a fiecărei zile era ziarul de 
scandal, care îi era adus la fiecare mic dejun. Iniţial, îl 
citea ca să vadă dacă nu se mai zicea ceva despre 
Apollo şi poate era puţin curioasă să vadă dacă îl 
mențţionau şi pe Jacks. Dar acum, se bucura de ziar 
pentru că era singurul lucru care o ţinea legată de 
lumea din afara castelului lui Haos. 

Astăzi, titlul era puţin şters. Evangeline nu reuşi să 
citească primul cuvânt, dar celelalte erau destul de 
lizibile. 


ZVONUL ZILNIC 


---rie & căsătorie 
De Kristof Knightlinger 


Toată lumea iubeşte o petrecere tematică, dar nu la fel de mult ca 
viitoarea Doamnă LaLa Slaughterwood şi logodnicul ei, tânărul Lord 
Robin Slaughterwood. Ca să îşi sărbătorească logodna recentă şi foarte 
bruscă, perechea găzduieşte o petrecere de proporţii istorice. Se aude că 


membrii tuturor Caselor Mari vor fi prezenţi. 


Cred că invitaţia mea a fost pierdută, pentru că încă nu a ajuns, 
dar am aflat că petrecerea va dura o săptămână întreagă şi că este 


necesară o costumaţie. 


Evangeline se gândea că o aştepta o invitație la 
Palatul Lupului şi simţea dorinţa de a accepta, de a 
merge la petrecere şi de a sărbători cu toată lumea. Era 
un mic sentiment, dar inima ei era atât de îngreunată 

de singurătate, încât se gândea că această ultimă 
supărare o va distruge cu totul. 

După o clipă, se simţi frivolă deoarece era tristă 
pentru că ratează o petrecere, dar ar fi vrut să o vadă 
pe LaLa, chiar dacă nu era vorba de o petrecere. Dacă 
prietena ei ar fi fost, în schimb, în doliu, Evangeline 
tot ar fi vrut să fie acolo. Voia să fie oriunde. Cu 
oricine. 

Chiar şi Jacks i-ar pica bine să-i ţină de urât. 

Simţea alt val de durere când se gândea că tot nu se 
întorsese, dar alungă acel sentiment când dădu cu ochii 
de următorul articol. 


Fostul Prinţ Tiberius Acadian Arestat 
După o Incercare Indrăzneaţă de Evadare 
De Kristof Knightlinger 


Acest articol era scurt, mai mult speculație decât 
probe şi fapte. Totuşi, lui Evangeline i se făcu pielea 
de găină în timp ce citea despre Tiberius. 

Nu era vorba frică. Tiberius încercase să o omoare 
de două ori. Ca membru al Protectoratului, Tiberius 
era convins că ea trebuia să moară pentru că era 
capabilă să deschidă Arcada Valory şi, la fel ca restul 
Protectoratului, era determinat să nu lase arcada să fie 
deschisă vreodată. 

Dar subit, Evangeline se întreba dacă a face parte 
din Protectorat nu însemna doar să omori fete cu părul 
roz. Poate Protectoratul ascunsese pietrele lipsă. 

Desigur, era nebunesc să se gândească să-l viziteze 
pe Tiberius în închisoare ca să îl întrebe ce ştia despre 
pietre. Dacă Jacks ar fi fost acolo, cu siguranţă ar fi 
spus că era prea periculos. Dar Jacks nu era aici şi 
speranţa lui Evangeline mereu ardea mai puternic 
decât frica. 

Evangeline ascultă cu atenție paşii copitelor, ai 
oamenilor sau a orice putea indica faptul că Apollo se 
întorsese să o vâneze. 

Cărarea acoperită cu frunze a vechii Păduri Nordice 
era la fel de tăcută precum ceața care îi mângâia 
gleznele. Totuşi, Evangeline grăbi pasul, dar ghetele 
sale făceau zgomot când păşea pe pământul îngheţat. 
Probabil era mai sigur să-l fi rugat pe Haos să vină cu 
ea, dar se temea că nu i-ar fi plăcut ideea ca ea să îl 
viziteze pe tânărul care încercase să o omoare. Aşa că 
nu suflă niciun cuvânt despre planurile ei, furişându-se 
în timpul zilei, când vampirii dormeau. 

Era o cărare veche care ducea la Turn, unde Tiberius 
era închis, dar ea nu avea neapărată nevoie de un 
drum. Structura era destul de înaltă ca Evangeline să o 
poată vedea chiar din cimitirul de deasupra castelului 
lui Haos. 

Turnul se ridica dintr-o pădure veche, care era chiar 
lângă cimitir. Din ce ziceau poveştile, Turnul nu fusese 
construit decât după Dinastia Valorilor. Se spune că 
epoca lor a fost atât de minunată, încât nu trebuiau să 
îşi facă griji de închiderea oamenilor, pentru că, atunci 
când erau ei la putere, nu aveau loc crime periculoase. 

Era greu de crezut că totul era adevărat, mai ales 
privind Turnul acum. Pietrele erau atât de vechi încât 
nici nu mai puteai vedea ce culoare avuseseră cândva. 
Nu erau geamuri, uşi şi nicio cale de a te uita la 
pădurea care îl înconjura. 

Lui Evangeline îi era puţin milă de Tiberius. Îşi 
spunea că era prostesc să îi fie milă de o persoană care 
încercase să o omoare, dar, ultima dată când îl văzuse 
pe Tiberius, nu avea gânduri criminale, ci era la 
ananghie. 

Plânsese când recunoscuse că îşi omorâse din 
greşeală fratele, ceea ce era parte din motivul pentru 
care ea spera că o va ajuta azi. 

Deşi chiar se simţea prost pentru condiţiile 
groaznice ale închisorii, se gândea că poate o va ajuta 
să găsească informaţii. Trebuia doar să găsească o cale 
înăuntru. Turnul nu avea o uşă, şi se părea că nu erau 
nici gardieni care să o lase înăuntru. 

Cotrobăi prin coşul cu pâine pe care îl adusese 
pentru Tiberius şi scoase un pumnal. Vampirii erau 
surprinzător de iresponsabili cu armele, deci fusese 
uşor să găsească un înlocuitor pentru cuțitul pe care 
Jacks îl luase înapoi. Pumnalul pe care îl alesese era 
auriu, cu pietre prețioase roz pe mâner şi cu vârf 
strălucitor. 

La o singură atingere, începu să îi curgă sânge din 
deget. 

După o scuză şoptită către Apollo, care acum sigur 
sângera şi el, începu să marcheze pietrele în timp ce 
repeta cuvintele: 

— Te rog, deschide-te. 

— Te rog, deschide-te. 

— Te rog, deschide-te. 

Nu ştia câtor pietre ar fi trebuit să se roage. Se 
simţea de parcă vorbea cu întreaga fundaţie a Turnului 
înainte ca o piatră altruistă să se crape şi să dezvăluie o 
uşă ascunsă, care se deschise larg. 

Inspiră adânc, apoi începu să tuşească. Aerul de 
dinăuntru mirosea a oase. 

Doi gardieni, care până atunci jucaseră cărți, se 
ridicară. Unul părea speriat şi dobori scaunul din lemn, 
care se izbi de podeaua umedă de piatră cu o bufnitură 
puternică. 

— Nu ar trebui să fiţi aici! spuse în timp ce celălalt 
gardian era mut de uimire, evident recunoscându-i 
părul roz-auriu. 

— Hai să-ţi spun cum facem, răspunse Evangeline 
luminată, n-o să spun nimănui că uşa acestui loc este 
atât de prost păzită încât am putut pur şi simplu să 
intru, dacă mă lăsaţi să vorbesc cu Tiberius. 

Încheie fluturându-şi părul roz pentru ca şi 
gardianul neştiutor să îşi dea seama cine era. 

Încă arăta de parcă voia să se împotrivească, sau 
poate chiar să o închidă într-o celulă, până când al 
doilea gardian îi dădu un ghiont în picior şi interveni. 

— Ne cerem scuze, prinţesă, dar lui Tiberius îi sunt 
interzişi vizitatorii. 

— Atunci să nu spuneţi nimănui că am trecut pe 
aici. 

Înainte ca vreun gardian să poată reacționa, 
Evangeline începu să urce scările reci. 

În clipa în care piciorul ei atinse prima treaptă, auzi 
vocea lui Jacks. 

„Asta e cea mai proastă idee pe care ai avut-o până 
acum, Vulpiţă.” 

Vocea era atât de clară, încât se opri şi verifică dacă 
nu cumva era în spatele ei, dar acolo erau doar 
gardienii care închideau uşa prin care tocmai intrase. 

Aşteptă încă o secundă, în cazul în care Jacks urma 
să spargă sau să se furişeze prin locul dintre uşă şi 
perete înainte să se închidă, dar Jacks nu a apărut şi 
nici nu Îl mai auzi vocea. 

Evangeline dădu din cap şi îşi continuă urcuşul pe 
scări, hotărâtă să nu se gândească la Jacks. Cât timp 
Tiberius era închis într-o celulă, nu o putea răni. Ea îi 
va oferi nişte pâine, vor povesti, îi va spune că îl poate 
ajuta să-şi salveze fratele, el îi va spune unde sunt 
ascunse celelalte trei pietre şi totul va fi bine în Nordul 
Magnific. 

Urcă încă un set de scări. Era la etajul trei acum şi 
încă nu se vedea vreun semn că Tiberius ar fi acolo. 
Nu era urmă de nimeni. Fiecare celulă pe lângă care 
trecea era goală şi bătea vântul prin ele. 

Un păianjen i se urcă pe ghete. Tresări, aproape 
împleticindu-se pe scări. 

— A exterminat o întreagă familie regală şi îi e frică 
de un păianjen. 

După voce urmă un râs batjocoritor. 

Umerii lui Evangeline se încordară în timp ce îşi 
regăsi echilibrul şi se uită în jos pe hol, până îl văzu pe 
Tiberius Acadian. Roşi, iar el continuă să râdă. Chiar 
şi în închisoare, încă nu îşi pierduse aerul de prinţ. 
Ținea o cană cu apă de parcă era un pahar de vin. 

— Ţi-aş da şi ţie, continuă el, dar nu am otravă. 

— Mă gândeam că ţi-ai învăţat lecţia în ceea ce 
priveşte otrăvirea oamenilor. 

— Ah, dar tu nu eşti un om, ci o cheie. 

Tiberius se strâmbă şi se apropie de gratii. 

— Ce vrei? adăugă el. 

Evangeline îi întinse o pâinică din coş. 

Tiberius o inspectă suspicios. Totuşi, Evangeline 
putea vedea în privirea lui că îi era foame. Din 
moment ce era un prinţ, se gândea că va fi tratat mai 
bine. Dar, din fericire pentru ea, nu părea să fie cazul. 
Titlul lui nu conta aici şi era clar că Protectoratul îl 
abandonase. Celula lui era prăfuită şi întunecată, 
luminată doar de câteva lumânări urât mirositoare. 

Evangeline rupse o bucată de pâine şi începu să o 
mestece. 

— Vezi, e în regulă. Nu sunt inamica ta, Tiberius. 
De fapt, am venit cu veşti bune. Fratele tău, Apollo, 
trăieşte. 

Tiberius împietri, apoi se uită urât la ea. 

— Minti. 

— Ai încercat să mă omori de două ori, i-a reamintit 
Evangeline, chiar crezi că aş veni până aici ca să te 
mint? Apollo chiar trăieşte. 

Aşteptă ca Tiberius să proceseze cuvintele, apoi 
masca derizorie a fratelui lui Apollo căzu doar cât să 
vadă Evangeline că o credea — nu părea să vrea să o 
creadă, dar, din experiența ei, ce voiau oamenii să 
simtă şi ce simțeau de fapt erau rareori aceleaşi lucruri. 

— Ştiu că dacă ai avea ocazia, tot ai încerca să mă 
omori, dar cred şi că îți pasă de fratele tău, iar eu de 
asta sunt aici. Otrava pe care a ingerat-o Apollo i-a 
indus o stare de somnolență suspendată care se 
aseamănă cu moartea. Acum cam două săptămâni s-a 
trezit, dar tot nu e el însuşi. A fost blestemat cu 
altceva. 

— Ce fel de blestem? 

— Unul foarte vechi. E acelaşi blestem pe care l-a 
avut arcaşul din Balada Arcaşului şi a Vulpii. 

— Stai să ghicesc: tu eşti vulpea fratelui meu... 

Tiberius rânji. 

— Asta e perfect. Apollo trăieşte şi tu vei muri 
curând, completă el. 

Tiberius luă, în sfârşit, pâinea şi începu să mestece 
cu un aer de superioritate. 

— Mai e un lucru pe care nu ţi l-am zis, spuse 
Evangeline, dacă fratele tău reuşeşte să mă ucidă, 
atunci şi el va muri. Apollo şi cu mine suntem legaţi 
unul de celălalt. Orice mă răneşte pe mine îl răneşte şi 
pe el. 

— Asta nu-i problema mea. 

Dar Evangeline nu putea să creadă că el era atât de 
nepăsător precum părea. Ştia că îi păsa de Apollo. L-a 
privit plângând şi suferind după fratele lui. 

Evangeline puse coşul jos şi îşi scoase cuțitul aurit. 
Îşi dădu mantia la o parte şi îşi ridică mâneca. 

— Ce faci? întrebă Tiberius cu ochii cât cepele, în 
timp ce Evangeline îşi puse lama pe piele şi scrijeli trei 
cuvinte. 

„UNDE EŞTI, APOLLO?” 

Urmele erau uşoare, doar cât să zgârie fără să 
sângereze. Dacă o durea, nu putea simţi din cauza 
tensiunii pe care o simţea în piept aşteptând, sperând 
ca Apollo să răspundă şi Tiberius să creadă tot ce 1-a 
ZIS. 

— Ai înnebunit? întrebă Tiberius. 

— Priveşte. 

Evangeline îşi ascunse uimirea când îi apăru prima 
literă pe piele. Apollo făcuse mai mult decât să se 
zgârie. Îşi scrijelise literele în piele până îi dăduse 
sângele. 

„NU MĂ CĂUTA” 

Apoi, începu să o doară şi celălalt braţ. 

„NU VREAU SĂ TE OMOR” 

Tiberius îşi trecu o mână peste faţă, mai palid ca 
oricând. 

Pe Evangeline o trecu un fior când citi cuvintele 
scrise de Apollo, dar simți şi o urmă de victorie. 
Tiberius arăta de parcă acum o credea, dar părea şi 
speriat de moarte. 

— Dacă Apollo reuşeşte să mă vâneze, atunci o să 
moară — cu adevărat de data asta —, iar tu îți vei pierde 
fratele pe veci. Dar dacă mă ajuţi să rup blestemul 
acesta, tu îţi vei recupera fratele, iar eu mă voi asigura 
că vei fi eliberat. 

Ultima parte o spuse în grabă, de parcă regreta, dar 
trebuia să fie cât mai convingătoare cu putinţă. 

Tiberius se frecă pe gât, încă privind sângele 
curgând din mâna ei pe podeaua murdară a închisorii. 

— Să zicem că te cred — ce ar trebui să fac? 

— Spune-mi unde sunt ascunse pietrele din Arcada 
Valory. Ştiu că te temi de ce poate conţine Valory, dar 
eu cred că acolo se află o portiţă care mă va ajuta să 
rup blestemul lui Apollo şi să îi salvez viaţa. Trebuie 
doar să găsesc pietrele. Te rog, spune-mi unde sunt. 
Ajută-mă să-ți salvez fratele. 

Tiberius inspiră încet. 

— Nu. 

— Cum adică nu? 

— Refuz cererea ta. Refuz. Nu va schimba nimic, 
Evangeline. Mai degrabă vreau să te văd moartă decât 
să te ajut să găseşti pietrele. 

Nu îi venea să creadă ce auzea. 

— Cum poţi spune asta? E vorba de viaţa fratelui 
tău. 

Ochii lui Tiberius erau sticloşi, dar vocea îi era 
hotărâtă. 

— Deja i-am ţinut doliu şi mai bine să moară o 
persoană decât nenumărați alți oameni şi să fim 
martori la sfârşitul Nordului Magnific aşa cum îl ştim 
noi, ceea e ce se va întâmpla dacă vei deschide arcada, 
Evangeline Fox. 

— Nu ai de unde să ştii. 

— Ştiu mai multe decât tine. Măcar ştii ceva despre 
pietrele pe care le cauţi? Nu sunt doar bolovani. Nu au 
fost ascunse doar ca să ţină arcada închisă. Pietrele au 
puteri care comunică între ele. Îşi doresc să fie reunite, 
iar ultima dată când toate au fost la un loc, una din 
Marile Case a fost distrusă. Am văzut ruinele — am 
simțit magia oribilă şi devastatoare. Doar aducerea 
pietrelor la un loc are potențial cataclismic. 

Tiberius o privi în ochi printre gratii, cu privirea 
încă sticloasă. 

— Îmi iubesc fratele, dar salvarea vieţii lui nu 
merită riscul. Dacă ai o inimă, lasă-l să tragă cu o 
săgeată în ea. Transformaţi-vă într-o altă baladă 
nordică tragică şi lăsaţi-ne pe noi să fim în siguranță 
faţă de puterea închisă în Valory. 

Evangeline decise că această pădure era fermecată. 
Trebuia să îşi fi dat seama înainte — mirosul copacilor 
verzi şi bogaţi era puţin prea dulce, de parcă zăpada 
care se afla pe ramuri era amestecată cu zahăr. 

Îi plăcea această mireasmă, dar ar fi schimbat-o cu 
drag pentru zăpadă normală, non-magică, dacă asta ar 
fi însemnat că pădurea înceta să se rearanjeze. 

Evangeline nu ştia de cât timp se plimba pe această 
cărare. Era aceeaşi cărare pe care o luase în drum spre 
Turn, doar că în loc să o ducă înapoi la castelul 
subteran al lui Haos, cărarea tot şerpuia printre copaci. 
Cerul devenea violet. Curând se va lăsa seara şi o 
treceau fiorii doar când se gândea cât de pierdută s-ar 
simţi atunci. 

Faptul că această călătorie fusese zadarnică făcea 
totul mai rău. Greşise atât de tare. Chiar şi acum îi era 
greu de crezut că Tiberius alesese frica de o profeție 
veche înaintea iubirii pentru fratele lui. 

Nu i-ar putea spune asta niciodată lui Apollo — dacă 
ar reuşi să-l salveze. 

Respirația ei se transforma în aburi în timp ce ea 
privea cuvintele proaspăt zgâriate de pe braţul ei: „NU 
VREAU SĂ TE OMOR”. 

Frunzele din spatele ei foşniră, o pasăre ţipă şi 
Evangeline se sperie. 

Repede, îşi scoase pumnalul auriu din coş şi îl ridică 
în timp ce se întoarse. 

— Bună, Eva. 

Luc ieşi dintre nişte copaci înzăpeziţi, cu un rânjet 
care putea fi băieţesc, dacă nu erau colții. 

— Ce faci aici? îl întrebă Evangeline. 

Se simţea uşurată că nu era Apollo, dar nu lăsă 
cuțitul. Luc poate că nu fusese blestemat să o vâneze şi 
să o omoare, dar ultimele două dăți când o văzuse 
încercase să o muşte. 

— Nu e nevoie să ţii cuțitul ăla îndreptat înspre 
mine. 

Gura frumoasă a lui Luc se transformă într-un 
zâmbet trist. 

— Am venit să îmi cer scuze pentru ziua aceea. 
Chiar nu voiam să te muşc. Adică, voiam să te muşc, 
dar nu să te rănesc. Mi-a fost dor de tine, completă el. 

O privea printre genele sale, ochii săi auriți sclipind 
în întuneric. 

Pulsul i se acceleră şi ura că încă avea acest efect 
asupra ei. Deşi avea impresia că doar alura de vampir, 
şi nu Luc o afecta astfel. 

Nu era sigură când trecuse peste Luc. De fapt, nu 
era sigură că o făcuse. Mai degrabă, simţea de parcă îşi 
lăsase dragostea pentru Luc în urmă, odată cu 
persoana care fusese ea înainte. Atunci când credea că 
prima iubire, iubirea adevărată şi iubirea eternă erau 
una şi aceeaşi. 

Obişnuia să creadă că iubirea era ca o casă. Odată 
ce a fost construită, trebuia să locuieşti acolo pe veci, 
dar acum se întreba dacă iubirea era, mai degrabă, un 
război cu inamici noi care apar mereu şi cu bătălii 
continue. A câştiga în dragoste însemna mai puţin a 
câştiga lupta şi mai mult a continua să lupţi, să alegi 
persoana pe care o iubeai drept persoana pentru care ai 
muri, din nou şi din nou. 

Luc fusese acea persoană atât de mult timp. Chiar 
dacă acum nu mai era, în timp ce se uita la el, era uşor 
să îşi imagineze că ar putea redeveni acea persoană. 

Făcu un pas înspre ea, zâmbetul său transformându- 
se dintr-unul trist într-unul strâmb, atât de familiar 
încât o făcea să o doară. Nimic nu mai era familiar în 
ultima vreme. Petrecuse atât de mult timp singură în 
biblioteca lui Haos încât, chiar şi acum, în pădurea 
întunecată, apropierea de Luc se simţea surprinzător de 
caldă. 

— Ştii, adăugă el blând, muşcatul e cam ca şi 
sărutatul, dar mai bun, dacă o faci cum trebuie. 

Luc îşi înclină capul şi se apropie de gâtul ei. 

— Nu! 

Evangeline îşi puse ambele mâini pe pieptul lui şi se 
uită în altă parte, concentrându-se la noapte, la stele şi 
la vârfurile copacilor în timp ce încerca să scape de 
vraja lui. 

— Nu mă poţi muşca, Luc. Nu sunt o gustare. 

— Nici măcar puţin? 

Evangeline îl privea ferm. 

El oftă. 

— Chiar ai trecut peste noi, Eva? 

Timp de o secundă, Evangeline nu ştiu cum să 
răspundă. Se gândi că era vorba doar de muşcat, dar 
privindu-l pe Luc acum, putea vedea ceva ce semăna 
cu singurătatea în expresia lui nemuritoare. A fi un 
vampir chiar nu era cum se aşteptase el. 

Luc privi în sus, înspre noaptea întunecată. Singurul 
cer pe care îl va vedea vreodată acum că era vampir. 
Erau câteva stele, împrăştiate ca nestematele de pe un 
colier rupt, dar, în mare parte, se vedea doar semiluna, 
batjocorindu-i cu un zâmbet tăios, care nu va da 
niciodată lumină caldă. Evangeline nu îşi putea 
imagina cum ar fi să nu mai simtă niciodată lumina 
soarelui sau să nu mai poată niciodată să iasă afară 
ziua. Se întreba dacă chiar asta urmărea el. Nu pe ea, 
ci o mică rază de soare. Ceva din trecutul său de care 
încă se ţinea. 

Credea că faptul că Luc devenise prinț putea să-l 
facă fericit — cel puţin o vreme. Dar probabil era prea 
mult de lucru şi prea puţină distracție. Deşi nu îşi 
putea imagina că cei din consiliul lui Luc aveau destul 
de multă încredere în el cât să îl lase să facă ceva 
important. 

— Ce faci aici, Luc? 

— Am auzit câţiva gardieni zicând că te-au văzut pe 
lângă Turn, aşa că am fugit chiar după apus. Voiam să 
te găsesc, să te întreb dacă ai vrea să mergi la o 
petrecere cu mine. 

— Nu pot. 

— Nici măcar nu ştii ce fel de petrecere e. 

Luc îşi băgă mâna într-unul din buzunarele de la 
spate şi scoase o invitație aurită, scrisă cu cerneală 
albă schpitoare, atât de sclipitoare încât putea să o 
citească la lumina lunii. 

Cuvintele „„Veselie, Bucurie şi Căsătorie” erau scrise 
sus. 

— E o petrecere cu costume, zise Luc ridicând din 
sprâncene, toate Marile Case vor fi acolo, dacă îţi plac 

chestiile de genul... 

Luc continua să vorbească, dar atenția lui 
Evangeline era asupra invitaţiei, care era pentru 
petrecerea de logodnă a LaLei. 

În acea dimineaţă, când văzuse prima dată articolul 
despre petrecere, primul cuvânt din titlu era şters, dar 
acum că recitea invitația realiză că acel cuvânt era 
„bucurie”. 

Doar cuvântul în sine nu o putea convinge că piatra 
bucuriei putea fi acolo, dar apoi se gândi la ce zisese 
Luc despre Marile Case şi îi veni o idee. 

Având în vedere cât de multe avuseseră de câştigat 
Marile Case după moartea Valorilor, suspecta că poate 
ei au ascuns pietrele lipsă, iar acum se întreba dacă nu 
cumva le-ar aduce la petrecere. Îşi aminti de cuvintele 
lui Tiberius: „pietrele au puteri care comunică între 
ele. Îşi doresc să fie reunite”. 

Poate la petrecerea LaLei, pietrele rămase se vor 
aduna din nou. Înăuntrul ei, ceva luminos şi sclipitor 
lua naştere odată cu acest gând, iar Evangeline ştiu că 
trebuia neapărat să meargă la această petrecere. 

— Îţi mulţumesc. 

ÎI pupă pe obraz. 

Luc zâmbi. 

— Ăsta e un da? 

O clipă fusese tentată să-i spună da — în mare parte 
pentru că, dacă ar afla Jacks, era sigură că se va 
enerva. Dar, în final, îi răspunse lui Luc: 

— Nu, dar mulţumesc pentru invitaţie. 

Înainte ca el să poată să răspundă sau să ceară altă 
muşcătură, Evangeline fugi, sperând că pădurea o va 
lăsa, în sfârşit, să scape. 

Haos era plecat când Evangeline se întoarse la 
castelul său subteran. Se temea că pornise în căutarea 
ei, deşi nu era nimeni în jur pe care să-l poată întreba. 

Suspecta că Haos i-a avertizat pe vampiri că vor 
suferi consecințe dacă i se va întâmpla ceva. De la 
prima ei zi acolo, niciodată nu mai văzuse vreun alt 
vampir în afară de Haos. Evangeline nu obişnuia să 
tropăie prin jur căutând vreunul. Îl căuta acum pe Haos 
pentru că voia să îl roage să îi ofere un mod de 
transport până la petrecerea LaLei, dar se gândea că 
asta poate aştepta şi până mâine. 

După ce eşuă în găsirea lui Haos în biroul său, 
Evangeline se puse în pat. 

Mai târziu, când era pe cale să adoarmă, credea că îl 
auzi intrând — cu siguranţă auzise pe cineva, dar când 
deschise ochii, nu era nimeni acolo. 

Camera era goală şi rece. Totuşi, nu putea scăpa de 
sentimentul că ceva era diferit faţă de acum câteva 
secunde. 


Se 

Ziua următoare, chiar după apus, Evangeline porni 
înspre biroul lui Haos. Avea un altfel de avânt ştiind că 
va pleca din locul ăsta curând, iar dacă totul mergea 
bine, va găsi pietrele de care avea nevoie să rupă 
blestemul lui Apollo. 

Se frecă la încheietura de unde cuvintele îi ieşeau pe 
sub mânecă, gândindu-se la Apollo. Rana care nu era 
prea adâncă nu o mai durea, dar o durea ceva în piept 
în timp ce cotea înspre camera cu jocuri şi... 

Jacks. 

Se opri brusc, papucii de casă alunecând puţin pe 
podeaua de piatră. 

Era la câțiva paşi distanţă, stătea la o masă cu o 
tablă de şah acoperită pe jumătate cu piese roşii şi 
negre. Deasupra lui era o cuşcă plină de lumânări de 
ceară care curgeau şi împrăştiau lumina peste piese şi 
peste fata frumoasă cu care Jacks se juca. 

Fata bătea cu unghiile în masă şi îşi muşca 
fermecător buzele în timp ce ochii i se plimbau între 
Joc şi Jacks. 

El arăta ca o poză a unui prinţ obraznic care stătea 
într-un fotoliu de catifea neagră. Părul auriu îi 
strălucea, puţin ciufulit, de parcă fata aceea tocmai îşi 
trecuse mâna prin el. 

Evangeline simţit un val de — nu era chiar sigură ce 
era. Cu siguranţă nu gelozie. Jacks părea mai degrabă 
plictisit când muta câte o piesă roşie. Totuşi, dacă 
Jacks era atât de plictisit, de ce nu venise să o caute? 
Avea de gând să îi spună lui Evangeline că se 
întorsese? 

Evangeline nu voia să se lase deranjată de asta. 
Chiar era un lucru bun că Jacks nu trecuse pe la ea. 
Totuşi, faptul că îl vedea acum o făcea să se simtă 
mică şi nesemnificativă. 

Credea că el voia să deschidă Arcada Valory mai 
mult ca orice, dar apoi o abandonase şi acum stătea 
aiurea şi se juca dame. 

Jacks abia dacă îi aruncă vreo privire. 

— Ştiu să joc şi şah. 

Obrajii lui Evangeline o ardeau de ruşine. Nu voise 
să proiecteze gândul despre dame. 

— Eram doar surprinsă. Nu ştiam că joci jocuri care 
nu implică rănirea oamenilor. 

— Oh, mai e şi jocul ăla, intervine fata, cel în 
care... 

— Poţi să pleci acum, i-o tăie Jacks. 

Gura fetei împietri la mijlocul unui cuvânt. 

— Tu... Eu... Tu... 

Se strădui să zică ceva, apoi se bosumflă înainte să 
se uite înspre Evangeline. 

După o clipă, se ridică şi plecă tăcută. 

— Nu trebuia să faci asta, comentă Evangeline. 

— De ce? 

Jacks se lăsă pe spate şi o privi leneş. Hainele lui 
erau la fel de relaxate ca postura: un surtuc închis doar 
pe jumătate, din catifea albastru-închis, o curea prinsă 
Jos, pantaloni gri şi cizme de piele uzate cu curele pe o 
parte. 

— Vrei să-i zic să vină înapoi? adăugă el. 

— Nu, răspunse Evangeline, poate prea repede. 

În colţul gurii lui Jacks se observa un zâmbet. 

— Geloasă, Vulpiţă? 

— Absolut deloc — nu îmi place când îţi foloseşti 
puterile să controlezi oameni. 

— M-ai rugat să o fac în trecut. 

— Cu motive bine întemeiate. 

— De fapt, chiar cred că i-ai fi făcut un favor mare 
Nordului Magnific scăpând de sora ta vitregă, dar 
mereu putem repara acea greşeală. 

Jacks rostogolea un măr negru în faţă şi în spate pe 
masă cu palma. 

— Acum, Voiai ceva anume sau doar atenţia mea? 

Îşi etală una din gropiţe când îi zâmbi batjocoritor. 

Lui Evangeline nu îi fusese deloc dor de acea 
atitudine. 

— Întrebi fata greşită, Jacks. Spre deosebire de ea, 
ştiu că nu eşti vreun zeu. 

— Dar tot tu eşti cea care s-a rugat la biserica mea. 

Îşi ridică picioarele şi le întinse pe masă. 

— Ce ai zis atunci? Ştiu că îmi înţelegi inima frântă, 
adăugă el, apoi râse uşor. 

Evangeline simţi cum i se înroşesc obrajii, lucru 
care pe Jacks îl făcu să râdă mai tare. 

— Clar, greşisem, spuse ea. 

Fusese foarte naivă când crezuse că Jacks putea 
înţelege sentimentele umane sau să îi pese de 
sentimente care nu sunt ale lui. Evangeline nu zise asta 
cu voce tare, doar se întoarse să plece. Poate că îi 
fusese puţin dor de el cât a fost plecat, dar, evident, 
acele gânduri erau nebuneşti. 

— Stai! 

Jacks sări din scaun şi o prinse de braţ. 

— Ce-s astea? 

Ea încercă să îşi smulgă braţul din mâna lui, dar 
degetele îndemânatice ale lui Jacks fură mai rapide. Îi 
ridică mâneca şi dezvălui cuvintele pe care Apollo le 
scrijelise stângaci. „NU VREAU SĂ TE OMOR”. 

Jacks pufăi pe nas. 

— Se pare că soţul tău nu se mai pricepe la scrisori 
de dragoste. 

— Nu-i nimic. 

Evangeline îşi retrase mâna, dar Jacks era mult mai 
puternic. 

O trase înspre el dintr-o mişcare rapidă. Atât de 
aproape încât, dintr-odată, putea vedea detalii pe care 
nu le văzuse până atunci. Cămaşa de sub surtucul său 
era incredibil de şifonată şi avea cearcăne sub ochi 
care o făceau să se întrebe ce făcuse în ultimele zece 
zile. 

— Pe unde ai fost? se interesă ea. 

— Omoram domniţe inocente şi loveam cu piciorul 
căţeluşi. 

— Jacks, nu-i amuzant. 

— Nici ce ţi-ai scrijelit pe mână. 

Se uita înspre cuvinte. 

— Când s-a întâmplat asta? 

Evangeline încercă să-1 evite privirea. 

Dacă Jacks se supărase la vederea rănii, nu voia să 
se gândească la cum ar reacționa dacă i-ar zice că a 
primit-o când l-a vizitat pe Tiberius. Jacks probabil ar 
lega-o de pat ca să nu mai poată pleca vreodată. 

Ce trebuia era să îi distragă atenţia cu altceva. 

Evangeline reuşi să îşi elibereze mâna şi scoase 
ziarul care menţiona petrecerea de logodnă a LaLei, 
apoi 1-l dădu lui Jacks. 

Jacks aruncă o privire asupra ziarului, apoi adoptă o 
expresie fermă. 

— Nu. Nu te duci la nicio petrecere la Casa 
Slaughterwood. 

— Asta nu e alegerea ta. 

Evangeline împunse pagina cu degetul. 

— Ştiu că primul cuvânt e şters, dar zice „veselie”, 
la fel ca piatra veseliei! 

— Dar asta nu înseamnă că piatra va fi acolo. 

— Dar eu cred că va fi. Vezi unde scrie că membri 
din toate Marile Case vor fi acolo? Suspectez că 
pietrele din arcadă au fost ascunse printre Marile Case 
şi că le vor aduce cu ei la petrecere. 

Jacks o privea imperios. 

— Chiar dacă teoria ta e adevărată şi Casele chiar 
au pietrele, de ce le-ar aduce cu ei? 

— Cât ai fost plecat, am aflat că pietrele se cheamă 
una pe alta — vor să fie reunite. Când Haos mi-a arătat 

piatra norocului, i-am simţit puterea şi o voiam mai 
mult decât orice în viaţa mea. Astfel, cred că oricine 
are pietrele le va purta la petrecere pentru că nu le vor 
scăpa din ochi. 

Jacks se gândi puţin. Nu mai părea cu totul 
împotriva ideii, dar nu părea nici prea fericit. 

— Haos nu poate şti că mergem la Casa 
Slaughterwood. 

— De ce? 

— Pentru că, dacă află, nu ne va lăsa să mergem. 

Jacks mototoli hârtia. Evangeline nu putea fi sigură 
de asta, dar părea că lui Jacks îi tremurau degetele. 

— Care-i problema cu Casa Slaughterwood? 

— Casa Slaughterwood e motivul pentru care ne 
aflăm în tot dezastrul ăsta, Vulpiţă. 

Evangeline nu ştia ce minciună îi zisese Jacks lui 
Haos despre planurile lor, dar seara următoare află că 
dormitorul ei fusese umplut de Haos cu o varietate de 
rochii elegante, pantofi, pălării, mantii şi bijuterii. Atât 
de multă mătase roz, satin crem şi flori cusute. 

Totul o făcea pe Evangeline să se simtă neaşteptat 
de vinovată că ascundeau adevărul de Haos. 

Când Evangeline fusese infectată cu venin de 
vampir, el îi rămăsese alături ca să se asigure că nu 
muşca pe nimeni şi că nu îşi completa transformarea în 
vampir. Niciodată nu i-a mulţumit, pentru că îi era 
ruşine de cum fuseseră încolăciţi împreună în acea 
noapte. Nu ştia nici ce să creadă de faptul că Haos îi 
aranjase rochia înainte să plece. Era un monstru, cu 
siguranţă, dar se părea că era şi un gentilom. Un 
monstru gentilom. 

Ce îl putea face să fie atât de împotrivă unei vizite 
la Casa Slaughterwood? Încercă din nou să se uite prin 
bibliotecă, dar apoi îşi aminti că nu existau cărți despre 
Casa Slaughterwood, iar când îl întrebase prima dată 
pe Haos despre asta, el schimbase subiectul. 

Vru să îl întrebe pe Jacks mai multe despre ce îi 
spusese: „Casa Slaughterwood este motivul pentru 
care ne aflăm în tot dezastrul ăsta”. Dar el refuzase să 
elaboreze, iar Evangeline avu impresia surprinzătoare 
că era vorba de loialitate faţă de Haos. Gândul că 
Jacks era capabil de loialitate şi prietenie nu era prea 
confortabil. Era mult mai uşor de crezut că nu are 
niciun fel de onoare. Totuşi, având în vedere cât de 
motivat era Jacks, dacă era să fie loial, l-ar putea vedea 
fiind loial până la moarte. 

Când se gândi la asta se înfloră, apoi Evangeline se 
întoarse la împachetat. Dimineaţa urma să plece cu 
Jacks la Casa Slaughterwood, iar ea încă trebuia să îşi 
facă bagajul. 

Alese o rochie de catifea roz şi blană albă, 
gândindu-se că ar putea fi drăguță pentru călătoria cu 

trăsura, apoi observă o carte de culoarea lavandei pe 
noptiera de lângă pat. Apariţia şi Decăderea Valorilor. 
Iubita Primă Familie Regală din Nordul Magnific. 

Cel puţin, asta trebuia să zică titlul. Literele încă 
țopăiau ca artificiile. Cartea era în continuă mişcare 
încă de când i-o dăduse Haos, de mai bine de o 
săptămână. Încerca să o citească în fiecare zi, dar 
literele erau prea ocupate. Doar că acum nu erau doar 
câteva litere — întregul titlu se răsfrângea şi alcătuia 
numele unei poveşti cu care ea era foarte familiară. 

Evangeline lăsă rochia de catifea şi ridică din nou 
cartea. Cuvintele „Balada Arcaşului şi a Vulpu” 
străluceau acum pe copertă, dansând împreună cu 
imaginea unui arcaş şi a unei vulpi. 

Aşteptă ca titlul să continue să se schimbe, dar, de 
data asta, cuvintele de pe copertă stătură locului. 

— Ce joc te joci? întrebă ea. 

Coperta rămase la fel. Deşi avea impresia că îl 
văzuse pe arcaş făcându-i cu ochiul, de parcă încerca 
să o facă să deschidă cartea. O clipă, se întrebă dacă 
nu se schimbase mai mult decât doar coperta. Dacă şi 
povestea din interior se schimbase? 

Dacă această carte magică se transformase în 
Balada Arcaşului şi a Vulpii, atunci ar putea conţine 
informaţii despre blestemul arcaşului? 

Lui Evangeline nu îi venea să creadă că nu se 
gândise la posibilitatea asta înainte. Jacks insistase atât 
de mult că nu exista un leac pentru Apollo în afară de 
deschiderea Arcadei Valory încât nici nu se obosise să 
cerceteze mai departe. Dar dacă basmul original avea 
un răspuns mai uşor pentru ruperea blestemului 
arcaşului? 

Evangeline nu îşi putea stăpâni speranţa în timp ce 
se aşeză la capătul patului şi deschise cartea. 

Din păcate, se pare că, până la urmă, coperta fusese 
o înşelătorie. Prima pagină a cărții avea portretul unui 
tânăr serios şi a unei tinere grațioase. Sub ei erau 
scrise cuvintele „Vengeance  Slaughterwood şi 
frumoasa lui viitoare soţie”. 

Evident, cartea îi juca şotii, dar Evangeline tot nu o 
puse înapoi. Acum câteva minute, se gândea la Casa 

Slaughterwood, iar acum se părea că această carte 
urma să îi ofere un răspuns. 

Continuă să studieze imaginea. Portretul lui 
Vengeance era destul de chipeş, dar era ceva crud în 
expresia sa. Viitoarea sa soţie era extraordinar de 
frumoasă, dar cartea nu zicea cine era. 

Evangeline dădu pagina şi găsi un al doilea portret 
al lui Vengeance. Aici părea mai rău şi mai bătrân 
decât în celălalt şi era cu altă femeie, Glendora 
Redthorne. Nu era nici pe-aproape de frumoasă pe cât 
era cealaltă fată, dar descrierea zicea acelaşi lucru: 
„Frumoasa lui viitoare soţie”. 

Evangeline se întreba de ce ar avea două viitoare 
soţii. Ce se întâmplase cu prima? 

Dădu pagina din nou, sperând să afle mai multe 
informaţii despre Vengeance sau restul familiei 
Slaughterwood, dar găsi doar un alt portret, fără vreo 
legătură: „Fiicele dedicate ale Casei Darling”. 

Pagina de după avea o imagine cu un grup de tineri 
nobili. 

Se pare că această carte nu era doar despre familia 
Slaughterwood. Era doar un fel de carte cu portrete. 

Dezamăgită, Evangeline se gândi să se întoarcă la 
împachetat, dar, pe pagina următoare, dădu peste o 
imagine cu trei tineri care stăteau lângă un copac care 
avea o ţintă legată de el. Unul dintre ei arăta prietenos, 
unul de viţă nobilă, iar ultimul arăta exact ca Jacks. 

Lui Evangeline 1 se făcu pielea de găină. Hainele lui 
Jacks erau diferite, un stil de modă veche care o făcea 
să se gândească la vremurile în care drumurile nu erau 
cartografiate şi o mare parte din lume era încă 
neexplorată, dar faţa lui chipeşă era de neconfundat. 

Ochii îi căzură în josul paginii. 

Îşi ţinea răsuflarea în timp ce căuta numele lui 
Jacks, dar descrierea zicea doar: „Cei Trei 
Merrywood”. 

Cuvântul  „Merrywood” se transformă în 
„Bitterwood” şi, dintr-odată, Evangeline îşi reaminti 
că mai văzuse o referinţă la acest trio. Era în cartea 
care dispăruse după ce o scăpase. 

Cartea descria membrii Celor Trei Merrywood ca 
fiind ticăloşi. Erau Prinţul Castor Valor, Lyric 

Merrywood — fiul Lordului Merrywood — şi un arcaş 
fără nume, pe care ea îl suspecta ca fiind acelaşi arcaş 
din Balada Arcaşului şi a Vulpii. 

Evangeline studie imaginea din nou, încercând să îşi 
dea seama care din cei trei tineri putea fi Jacks. 

Tânărul de lângă Jacks părea cel mai prietenos — 
închis la piele, cu cel mai călduros zâmbet pe care îl 
văzuse vreodată şi cu o săgeată într-o mână, ceea ce o 
făcu pe Evangeline să se gândească imediat că el putea 
fi arcaşul. Dar apoi îşi aminti că toate scrierile de aici 
fuseseră blestemate. Nu era sigură că blestemul se 
aplica şi imaginilor, dar se hotărî să rămână deschisă la 
minte. 

Celălalt tânăr era mai înalt decât cel prietenos, cam 
la fel de înalt ca Jacks. Felul în care îşi ţinea bărbia sus 
o făcea să se gândească că el se credea superior, iar o 
parte din Evangeline înţelegea de ce. Acest tânăr era 
aproape dureros de chipeş. Genul de chipeş care o 
făcea să se întrebe dacă era întru totul om. 

În mod normal, aşa îl credea pe Jacks, dar în această 
imagine, Jacks arăta a om, nu a nemuritor. Evangeline 
nu se gândise niciodată că poate, înainte, Jacks ar fi 
putut să fie om. lar dacă făcuse parte din Cei Trei 
Merrywood, atunci era clar că fusese om cândva. Îi 
stătea bine drept om — sau 1 se părea aşa pentru că i se 
părea că Jacks era fericit. 

În poză, Jacks se juca cu un simplu măr roşu şi 
râdea cu toată faţa. Nu îl mai văzuse atât de fericit şi 
Evangeline se întreba ce se schimbase. 

— Vulpiţă! 

Jacks bătu la uşă şi o strigă de afară. 

Evangeline tresări şi aproape căzu din pat când el 
intră în cameră. Asemănarea lui cu imaginea era 
perfectă, dar sentimentul pe care îl avea când îl privea 
acum era cu totul diferit. Era de parcă un sculptor 
folosise un cuţit pe cineva care fusese cândva sculptat 
cu toată blândeţea. 

— Te holbezi la mine. 

Gura lui Jacks se curbă în timp ce vorbi. 

Obraju ei se înroşiră instant. 

— Ai dat buzna peste mine. 

— Am bătut la uşă şi ţi-am zis numele şi... 

Se opri. 

Ochii lui aterizară pe cartea din mâinile ei. 
Străluciră, o sclipire argintiu-întunecat. Fusese o 
străfulgerare atât de rapidă încât putea fi doar un joc 
de lumini, sau poate văzuse imaginea, cu toate că 
aceasta dispăruse subit. Paginile cărții erau goale. 

Coperta era, şi ea, goală. Scrisul auriu dispăruse, 
făcând-o nesigură faţă de ce putuse vedea Jacks. 

— Trăsura ajunge în jumătate de oră, spuse 
încordat, uită de poveştile triste şi termină de 
împachetat. 

„Poveşti triste.” Dacă asta văzuse, atunci cu 
siguranță nu se uita la aceeaşi imagine pe care o 
văzuse ea. 

— Stai. 

Evangeline ridică din nou cartea cu paginile goale 
de parcă desenul ar fi putut apărea din nou. 

— Ți-am văzut portretul în cartea asta. 

Ochii lui Jacks se încrețiră de râs. 

— Acum mă vezi prin basme. Ar trebui să mă 
îngrijoreze obsesia ta? 

— Nu, răspunse ea încăpăţânată, refuzând să se 
ruşineze, tu erai. Ai fost parte din Cei Trei 
Merrywood! 

Jacks oftă, amuzamentul transformându-i-se într-un 
soi de îngrijorare. 

— Orice ai văzut în carte a fost o scamatorie. Cei 
Trei Merrywood au murit de mult timp, iar eu nu am 
fost niciodată unul din ei. 

— Ştiu ce am văzut. 

— Sunt sigur că ştii, dar asta nu înseamnă că trebuie 
să crezi. Aceste poveşti, aceste poze, ele mint. 

— La fel şi tu, continuă Evangeline. 

Oricât de ciudă îi era să recunoască, Jacks avea 
dreptate. Această carte tocmai îşi schimbase coperta 
sub ochii ei — de două ori —, apoi conţinutul îi 
dispăruse cu totul, ceea ce făcea ca tot ce văzuse să fie 
chiar şi mai suspect. 

Dar dacă Jacks zicea adevărul, de ce îi deveniseră 
pumnii dintr-odată la fel de albi ca şi mărul din mâna 
sa? 

PARTEA a Il-a 


Răutatea poveştilor 

Trăsura lui Jacks era demnă de un răufăcător. 
Exteriorul era vopsit negru mat, perfect pentru a se 
ascunde în alei întunecate şi umbre, dar avea accente 
aurii în jurul roţilor şi al ferestrelor cât să fie neaşteptat 
de tentantă. 

Nu era aceeaşi trăsură cu care mai călătorise înainte, 
când se întâlnise cu el cu falsa speranţă că ar putea 
ridica vraja iubirii aruncată asupra lui Apollo. 

Înăuntrul trăsurii, pe podea, erau un covor negru 
pufos, perne groase de catifea neagră pe locuri, 
panouri de lac negru pe pereţi şi mai multe accente 
aurii pe marginea ferestrelor, formând un model 
decorativ cu ţepi încolăciți. 

Evangeline se simţea neobişnuit de colorată, 
îmbrăcată cu rochia de catifea roz pe care o alesese 
noaptea trecută. 

Castelul Slaughterwood era la o zi depărtare la est 
de Valorfell şi, cu cât mergeau mai departe ea şi cu 
Jacks, cu atât devenea mai frig. Lumea din exterior era 
un loc minunat, plin de zăpadă, gheaţă şi păsări 
albastre de iarnă, cu aripi care se transformau în lila 
îngheţat când zburau. 

L-ar fi întrebat pe Jacks ce fel de păsări erau, sau în 
ce parte a ţării se aflau, dar el dormea. 

Capul său auriu se sprijinea de fereastră, mişcându- 
se doar când trăsura trecea peste un obstacol pe drum. 
Încercând să nu se holbeze la el — pentru că nu ar fi 
surprinsă dacă el îşi putea da seama, chiar şi în somn 
—, Evangeline se întoarse la studiul foii cu indicii pe 
care o găsise în biblioteca lui Haos. 


> 


„Una pentru adevăr” 
„Una pentru bucurie” 
„Una pentru tinereţe” 

Jacks tresări în somn. 

Evangeline îşi ridică încet ochii de pe pagină înspre 
umerii lui care tremurau de parcă avea un coşmar. 

O clipă se întrebă ce fel de lucruri l-ar putea bântui 
pe Jacks. Cândva îi spusese povestea fetei care îi 
făcuse inima să bată din nou — singura care 
supraviețuise sărutului fatal. Ea trebuia să îi fie 
dragostea adevărată, dar, în schimb, ea îl înjunghiase 
în inimă şi alesese să iubească pe altcineva. În acel 
moment, Evangeline credea că aceea fusese cea mai 
mare suferință a lui Jacks, dar acum suspecta că în 
trecutul său existau răni mai adânci. 

Se gândi, din nou, la imaginea pe care o văzuse cu 
Cei Trei Merrywood. Ştia că Jacks 1-a zis că au murit 
şi că acele cărți minţeau, dar tot nu putea alunga ideea 
că Jacks făcuse parte din acel trio. 

Dacă ar şti mai multe despre ei... Tot ce ştia era că 
Lyric Merrywood era fiul unui lord. 

Arcaşul nu avea nume, dar tot era atrasă de ideea că 
el era arcaşul din Balada Arcaşului şi a Vulpii. 

Apoi mai era Castor Valor, prinţul. 

Poveştile spun că toţi Valorii au fost decapitaţi, dar 
dacă vreunul ar fi putut scăpa de moarte, acela era 
Jacks. Iar dacă Jacks era singurul Valor care încă trăia, 
dacă supravieţuise să îşi vadă familia omorâtă, atunci 

asta sigur îl distrusese. Asta explica şi de ce voia să 
deschidă Arcada Valory — drept unul dintre Valori, el 
ştia mai bine decât oricine ce se afla în Valory. 

Jacks îşi întoarse capul şi scoase un sunet undeva 
între un oftat şi mormăit. Se trezea. 

Evangeline îşi întoarse privirea şi se uita afară pe 
geam înainte ca el să îşi deschidă ochii şi să o 
surprindă cum se holba la el. 

Afară, peisajul se schimbase. Se întreba dacă o 
luaseră pe un drum greşit. Mormanele de zăpadă şi 
păsările de iarnă dispăruseră. Norii acoperiseră cerul 
albastru şi zăpada de pe jos se topise. 

În magazinul tatălui său, Evangeline deschisese 
cândva un cufăr foarte frumos cu cărți de poveşti 
aduse din Insulele Icehaven. Copertele erau îmbrăcate 
în piele de un verde ca menta foarte drăguţ, cu accente 
roz-aurii şi cele mai frumoase imagini. Era 
extraordinar de entuziasmată să le deschidă şi să vadă 
ce fel de poveşti se aflau înăuntru, dar tot ce găsise era 
cenuşă, de parcă cineva luase un chibrit şi arsese 
fiecare cuvânt de pe pagini. 

Acest loc îi amintea de cărțile alea, dar, în loc de 
cuvinte, culoarea, simțământul şi speranţa erau cele 
care dispăruseră — verdele acelor din conifere, uşile 
vopsite cu roşu şi piatra albăstruie. Chiar şi culoarea 
zăpezii părea spălăcită, transformând-o într-o nuanţă 
dezolantă de gri. 

În depărtare se putea vedea ceea ce părea să fi fost 
un sat cândva, dar acum erau doar oasele unor căsuțe 
şi rămăşiţele unui orăşel abandonat. Chiar şi drumul se 
schimbase, devenind stricat şi plin de denivelări, 
scuturând trăsura în timp ce îşi croia drum prin 
pădurea de copaci fără frunze. 

Evangeline tremura. Până atunci nu îşi dăduse 
seama că în trăsură se făcuse tot mai frig. Cărămizile 
încălzite de la picioarele ei îşi pierduseră căldura, iar 
acum se simțeau ca îngheţate. Încercă să îşi strângă 
mantia pe lângă ea, dar nu ajută la nimic. Parcă frigul 
era viu. Ceaţa se strecura prin crăpăturile din uşa 
trăsurii, mirosind vag a descompunere. Îi acoperea 
cizmele şi îi îngheţa degetele de la picioare în timp ce 

trăsura trecea peste o ruptură în drum care aproape că 
o aruncă de pe locul ei. 

— Nu te speria, Vulpiţă, e doar locul ăsta, spuse 
Jacks, dar, de data asta, glasul lui nu mai era jucăuş. 

— Unde suntem? se interesă Evangeline. 

Vocea ei era puţin firavă — ca o ființă speriată care 
voia să tragă draperiile şi să îşi ferească privirea. 
Totuşi, nu putea să îşi dezlipească ochii de la scena 
neliniştitoare. 

Trăsura îşi continua drumul. Satul dispăru şi, o 
vreme, nu mai era nimic în afară de rămăşiţele unor 
copaci arşi. Credea că putea vedea un fel de han care 
era încă intact, dar era prea departe. Apoi se apropiară 
de un semn care îi tăie răsuflarea. 


BINE AŢI VENIT LA MĂREŢUL 
CONAC MERRY WOOD 


Semnul era la fel de dezolant ca restul, ciobit, şters 
şi la fel de trist ca sentimentul care creştea înăuntrul ei. 
Obrajii îi deveniră uzi din cauza lacrimilor. Poate că 
nu fusese aici până acum, dar semnul îi aminti de felul 
în care cartea descria Casa Merrywood — cei din 
familia Merrywood erau descrişi ca fiind oameni 
fericiţi şi generoşi, iar casa lor era un loc călduros şi 
plin de iubire. Dar tot ce rămăsese din casa aceasta era 
cadavrul unei scări cândva magnifice, care se ridica 
dintr-o grămadă de cenuşă şi urca înspre nimic. 

— Uite răspunsul întrebărilor tale despre Cei Trei 
Merrywood, spuse Jacks întunecat. 

— Fi au făcut asta? 

— Nu. Aici au murit toţi. 

Se întoarse dinspre fereastră. Nu se uită la ea, dar 
Evangeline putea vedea că lumina din ochii lui 
dispăruse. Privirea lui era acum la fel de gri ca lumea 
din afara trăsurii. 

Evangeline nu ştia dacă Jacks chiar simţea ceva 
asemănător unei emoţii umane sau dacă era doar 
puterea acestui loc teribil. 

Apoi îşi aminti cuvintele lui Tiberius despre pietrele 
arcadei: „Am văzut ruinele — am simţit magia oribilă şi 
devastatoare. Aducerea pietrelor la un loc are un 

potențial cataclismic”. Ea nu a vrut să îl creadă atunci. 
Ținuse una din pietre. Se simţea puternică, dar nu 
catastrofală. Totuşi, ce altceva ar fi putut crea o 
asemenea dezolare? Ce putea fi atât de puternic încât 
să distrugă nu doar un loc, ci şi toată speranţa şi 
bucuria din el? 

— Ce s-a întâmplat, mai exact? se interesă ea. Aici a 
fost Marea Casă care a fost distrusă de pietrele Arcadei 
Valory? 

Privirea lui Jacks se aţinti asupra ei. 

— Unde ai auzit asta? 

— Probabil am citit într-o carte. 

— Minti. 

Buzele îi formară o linie subțire. 

— Asta e retorică de Protectorat. Nu pietrele au 
făcut asta. Sunt puternice, dar distrugerea asta nu a 
fost făcută de ele, adăugă el. 

— De unde ştii? 

— Pentru că eu chiar ştiu ce s-a întâmplat aici. 

Evangeline îşi şterse lacrimile şi încercă să mijească 
ochii înspre Jacks. 

El răspunse cu un râset. 

— Chiar dacă îmi place când dramatizezi, dacă nu 
mă crezi, tot ce trebuie să faci e să întrebi ce s-a 
întâmplat. 

Dintr-odată se simţi chiar şi mai sceptică. Jacks nu 
fusese niciodată direct cu informaţiile, dar nu putea să 
rateze şansa de a-l interoga. 

— Atunci ce s-a întâmplat cu adevărat? 

El se întoarse înapoi înspre geam. Preţ de un minut, 
nu crezu că îi va răspunde. Apoi, începu să 
povestească cu o voce foarte joasă. 

— Lyric Merrywood, fiul Lordului Merrywood, a 
avut ghinionul să se îndrăgostească de Aurora Valor. 

Evangeline ştia cine a fost Lyric Merrywood. 
Desigur, ştia şi de Aurora Valor, cea mai frumoasă 
femeie care trăise vreodată. 

— Lyric, continuă Jacks, a fost singurul fiu al 
Lordului Merrywood şi era prea bun la inimă ca să 
realizeze cât de greşit era să o iubească pe Aurora 
Valor. 

— De ce a fost o greşeală? întrebă Evangeline. 
Credeam că Aurora a fost frumoasă, dulce, blândă şi 
tot ce ar trebui să fie o prinţesă. 

Ultimele cuvinte îi ieşiră cam amare, iar Evangeline 
realiză că simţea un oarecare dispreţ pentru prinţesă, 
deşi, din câte ştia ea, Aurora Valor nu făcuse nimic 
greşit în afară de a fi perfectă în fiecare poveste. 

— Nu o placi, ghici Jacks. 

— Pur şi simplu pare prea bună ca să fie adevărată. 

— Cu siguranță Lyric nu credea asta, răspunse 
Jacks, pe un ton care nu îi dădea de înţeles dacă era de 
acord sau nu. Era atât de disperat de îndrăgostit de ea, 
încât a ignorat faptul periculos că era logodită cu 
Vengeance Slaughterwood. 

— Aurora era viitoarea lui soţie! exclamă 
Evangeline. 

Jacks privi ciudat. 

— Asta am zis şi eu. 

— Ştiu — doar că m-am entuziasmat puţin pentru că 
am văzut o poză cu Vengeance într-o carte, dar 
logodnica lui nu era identificată. 

Jacks părea puţin surprins, dar continuă: 

— Lyric zicea că logodna nu conta pentru că nu se 
iubeau: Aurora şi Vengeance au fost promişi unul 
altuia încă de la naşterea Aurorei. Tatăl lui Vengeance, 
Bane, a fost cel mai bun prieten şi aliat al lui Wolfric 
Valor. Deci, când Wolfric a devenit rege, a declarat că 
una din fiicele lui se va căsători cu cel mai mare fiu al 
lui Bane. Aurora a încercat să rupă logodna ca să se 
căsătorească cu Lyric, dar tatăl ei a refuzat. Wolfric a 
spus că Aurora e doar o fetiță prostuţă care nu ştie 
nimic despre iubire. 

Gura lui Jacks se schimonosi şi, din nou, 
Evangeline nu îşi dădea seama dacă el era de acord sau 
nu. 

— Aurora ştia că nu avea cum să-l învingă în luptă 
pe Wolfric, deci i-a spus tatălui ei că va continua 
logodna cu Vengeance. Dar, în ziua nunții, a fugit. 
Atunci, Vengeance a aflat de relația ei cu Lyric 
Merrywood şi... Să zicem că Vengeance şi-a meritat 


numele. 

Trăsura îşi continua drumul în timp ce Jacks 
povestea. Lăsară ruinele gri în urmă, întorcându-se 
într-o lume acoperită de zăpadă albă şi proaspătă. 
Soarele ieşi din nou, luminând cu razele sale vesele şi 
adăugând sclipiri pe gheaţa de pe copaci. 

Jacks se întoarse de la geam de parcă nu putea suferi 
priveliştea. 

Sau poate a făcut-o pentru că nu voia să vadă 
semnul care urma. 


INTRAȚI PE MELEAGURILE 
CASEI SLAUGHTERWOOD 
Bine aţi venit, dacă sunteți musafiri! 
Temeţi-vă, dacă nu... 


Evangeline nu prea credea că semnul ar face-o să se 
simtă bine în orice circumstanţă. Dar după povestea lui 
Jacks, această primire era extrem de neliniştitoare. 

Îşi reaminti că blestemul povestirii poate că altera 
nişte părți din ce i-a povestit Jacks, dar povestea lui 
explica cele două imagini diferite cu logodna lui 
Vengeance. Vocea lui Jacks avea o încredere anume, 
de parcă nu doar auzise povestea, ci chiar o 
experimentase. 

Jacks îi zisese de nenumărate ori că nu îi păsa de 
nimeni şi nimic, dar acum era greu de crezut. Poate de 
asta îşi întorsese capul de la lumină — ca să nu bată pe 
el şi să dezvăluie ce simţea de fapt. 

Acest gând o făcea să îl compătimească. Înainte să 
se gândească de două ori, Evangeline se aplecă înspre 
el şi-şi puse mâinile peste ale lui. 

Jacks oftă, parcă dezamăgit. 

— Să nu-ţi pară rău pentru mine, Vulpiţă. Ți-am zis, 
locul ăsta întristează pe toată lumea. 

Şi-şi retrase mâna strâmbându-se, dar nu putu 
ascunde tristeţea care se vedea în ochii lui. 

Ea nu se putea abţine. Din nou, se gândi la ideea că 
Jacks ar fi îndurerat pentru că el era Castor Valor. 
Ultimul dintre Valori, singurul supravieţuitor al unei 
familii regale, iubită de oamenii din Nord, până când 1- 
au omorât cu brutalitate, şi prieten al unui tânăr care, 
la fel, fusese omorât. Dar Castor Valor nu fusese 

prezent în povestea asta şi nici al treilea membru din 
Cei Trei Merrywood, arcaşul. 

Evangeline poate că nu ar mai fi insistat, dar Jacks îi 
zisese clar că nu voia să fie tratat diferit. Cu cât se 
gândea mai mult la poveste, cu atât se întreba mai mult 
dacă Jacks i-a spus-o doar ca ea să creadă că 1 s-a 
deschis şi să nu mai pună întrebări. 

— În povestea ta nu ai zis nimic de prietenii lui 
Lyric — Castor Valor şi  arcaşul. Vengeance 
Slaughterwood i-a omorât şi pe ei? 

— Doar pe Castor, răspunse Jacks fără chef, el era 
singurul nobil din grup. A încercat să îl avertizeze pe 
Lyric despre atac, dar a murit, până la urmă. 

Evangeline îi analiza fața lui Jacks căutând orice 
semn cum că ar minți — o fulgerare sau ceva ce i-ar 
dezvălui că el era, de fapt, Castor —, dar Jacks putea fi 
dificil de citit uneori. Tot ce simţea ea era că şi el era 
parte din povestea asta cumva şi că avea legătură cu 
motivul pentru care voia să deschidă Arcada Valory. 

— Dacă nu ai fost unul din Cei Trei Merrywood, de 
unde ştii toate astea? 

— Toată lumea care trăia atunci ştia povestea asta. 
Aurora Valor a fost o prințesă, Castor un prinț, iar 
Lyric şi Vengeance erau fii de Lorzi. 

— Şi arcaşul? 

— Era un nimeni, explică Jacks cu răceală, poate nu 
şi pentru Vulpe. Dar ţi-am zis deja cum se termină 
povestea aia. 

Îi zâmbi cu toţi dinţii, de parcă o avertiza. 

O clipă, Evangeline se întrebă dacă nu greşise când 
se gândise că Jacks ar putea fi Castor. Poate Jacks era, 
de fapt, arcaşul şi voia să deschidă Arcada Valory ca să 
salveze Vulpea cumva. 

Gândul acesta trebuia să fie cumva romantic, dar, în 
schimb, nu îi pică bine lui Evangeline. 

— Acum, zise Jacks repede, e rândul meu să pun 
întrebări şi vreau să ştiu de unde ai auzit povestea aia 
ridicolă, cum că pietrele din arcadă au distrus una din 
Marile Case. 

Evangeline ezită. 

— Haide, Vulpiţă, nu te poţi aştepta să îţi spun 
lucruri fără să faci la fel. 

— Am mers să îl văd pe Tiberius, recunoscu ea. 

— Poftim? 

— Oh, nu, nu ai voie să te superi. Tu ai plecat. Mi- 
ai scris un bilet care era, practic, doar din două cuvinte 
şi m-ai lăsat singură într-un castel plin de vampiri. 

— Şi de asta ai crezut că e o idee bună să mergi la 
poveşti cu persoana care a încercat să te omoare de 
două ori? 

— Nu ajungeam nicăieri în bibliotecă. Mă gândeam 
că poate el ştie unde sunt ascunse pietrele. 

Singurul răspuns din partea lui Jacks fu o privire 
care spunea că ar vrea să oprească trăsura, să o ducă 
într-un turn izolat, să o încuie acolo şi să arunce cheia. 

— E în închisoare. Am fost complet în siguranță. 

— Vrea să mori. E un motiv destul de bun pentru a 
încerca să evadeze. 

— Dar nu a făcut-o, insistă Evangeline, ce altceva 
trebuia să fac? Chiar tu ai zis că toate cărțile mint. 

Jacks îşi dădu furios mâna prin păr. 

— Cumva Tiberius a sugerat să venim la petrecerea 
asta? 

— Nu, a refuzat să mă ajute, chiar şi după ce i-am 
spus că viaţa mea e legată de a fratelui său. 

— Şi asta i-ai zis? 

Lui Jacks mai că îi ieşea foc din nări. 

— Dacă Tiberius spune asta oricui din Protectorat, o 
să îl găsească şi o să îl omoare pe Apollo, ca să te 
omoare pe tine, adăugă el. 

Pentru o clipă, Jacks părea că vrea, la rândul lui, să 
omoare pe cineva. 

—  Calmează-te, Jacks. Când l-am vizitat pe 
Tiberius la Turn, părea de parcă Protectoratul îl 
abandonase. Chiar dacă greşesc, nu cred că Tiberius și- 
ar pune fratele în pericol din nou. Nu voia să mă ajute 
să deschid arcada, dar părea nehotărât. Nu cred că vrea 
să îşi omoare fratele. 

— Crezi prea mult în oameni, mormăi Jacks, şi 
trebuia să îmi spui asta mai devreme. 

— De ce, ca să îl omori? 

— Da. 

— Nu, Jacks. Nu poţi să omori pe toată lumea 
pentru că sunt problematici. 

— Nu poţi să-i salvezi pe toţi şi apoi pe tine. Cum 
crezi că o să faci rost de pietre? 

Tonul lui deveni ferm şi puţin dur. 

— Crezi că cei care le au ţi le vor da pe ochi dulci? 
Dacă pietrele sunt aici, o să moară oameni la 
petrecerea asta. 

— Nu — nu o să omor pe nimeni ca să iau pietrele. 
Şi nici tu nu o să o faci! 

— Atunci de ce mai suntem aici? se răsti Jacks. 

Trăsura trecea peste podul care ducea la Castelul 
Slaughterwood, iar Evangeline folosi ocazia asta drept 
scuză să nu se mai uite la Jacks. Exact de asta îşi 
reamintea mereu să nu aibă încredere în el. Desigur că 
singurul mod de a obține ce voia era să omoare pe 
cineva. 

Evangeline nu îl putea lăsa pe Jacks să distrugă 
totul. Ştia că era frustrat de trecut şi nu îl învinovăţea 
pentru asta. Se întreba şi dacă nu cumva credea că 
logodna LaLei nu conta pentru că era Mireasa 
Nemăritată şi şansele ca ea să se căsătorească erau 
mici. Dar Evangeline încă refuza să creadă asta. Într-o 
lume în care existau Sorţi, magie, blesteme şi profeții, 
Evangeline nu se putea abține din a crede că exista şi 
şansa oricui de a avea un final fericit. 

Îşi îndreptă umerii şi se întoarse înapoi înspre Jacks 
cu o nouă determinare. 

— LaLa e prietena mea. Aceasta este petrecerea 
logodnei ei şi va fi magică. Nimeni nu va muri la 
această sărbătoare. Nu vei omori pe nimeni cât timp 
eşti aici. 

Jacks se lăsă pe spate şi îşi luă mărul, strâmbându- 
se. 

— Ăsta e un plan groaznic, Vulpiţă. 

Muşcă o bucată mare din măr. 

— Cineva o să moară. Fie unul din ei, fie unul din 
noi. 

Domeniile Casei erau mai primitoare decât se 
aşteptase Evangeline — mai ales pentru o Casă cu 
cuvântul „măcel” în nume. Cu cât te apropiai mai 
mult de castel, cu atât simţeai mai tare că te aflai într-o 
poveste cântată de un menestrel în faţa unui foc, în 
timp ce călătorii beau bere şi mănâncă tocană. 

Locul acesta era vechi. Felul acela de vechi care se 
resimțea şi în aer. Evangeline era încă în trăsură, dar 
cu cât se apropiau mai mult, putea jura că simţea 
mirosul de praf, de bătălii purtate acum mult timp şi de 
fum provenit din focurile făcute în şemineu care au ars 
acum sute de ani. Chiar şi lumina aurie care ieşea din 
nenumăratele geamuri părea să fie o rămăşiţă a 
trecutului. 

După ce trăsura se opri, Evangeline îl urmă pe Jacks 
afară. Nu ştia dacă una din pietrele pierdute era deja 
aici, la gâtul altor invitaţi, dar nu simţea nimic legat de 
piatra bucuriei în timp ce ea şi Jacks se apropiau de 
servitorii care îi aşteptau. Servitorii stăteau aliniați de- 
a lungul aleii ca nişte soldaţi decorativi, îmbrăcaţi în 
paltoane argintii croite într-un mod care le făcea să 
semene cu nişte armuri. 

Doi servitori veniră ţintă la trăsură ca să le ia 
bagajele. Câţiva dintre ei îi zâmbeau sau dădeau din 
cap înspre Jacks, care practic se strâmba, dar tot era 
sclipitor. Evangeline nu avea acelaşi efect. Ea zâmbea 
la toată lumea, dar cei câţiva servitori care se uitau la 
ea îi răspundeau gestului cu formalitate, cu ochii mijiţi 
şi buzele formând linii drepte. 

Încercă să nu lase asta să o deranjeze — poate 
servitorilor le era frig sau ea părea enervată, dar apoi 
auzi cuvintele rostite puțin prea tare ca să fie şoapte. 

— Tot cred că ea l-a omorât pe prinţ. 

— Nu ştiu de ce toată lumea vorbeşte despre părul 
el. 

— Ar trebui să se întoarcă de unde a venit. 

Jacks îşi aşeză mâna pe după umerii ei, trimițând un 
şoc prin ea când o trase, dintr-odată, aproape. 

— Vrei să omor pe careva dintre ei pentru tine? 

— Nu, doar bârfesc. 

— Atunci, dacă le induc dorinţa subită să îşi taie 
limbile? o întrebă dezvăluindu-şi o gropiţă. 

Evangeline râse, deşi ştia că nu ar trebui să fie 
amuzată. Nu avea dubii că Jacks nu glumea la partea 
cu limbile. 

— Să nu-ndrăzneşti... 

— Eşti sigură? Merită. 

„Toată Casa merită.” 

Gândul fu atât de subtil încât Evangeline nu era 
sigură că Jacks voia ca ea să îl audă. Dar, înainte să 
poată să spună ceva, Lala era în fața lor, ieşind prin 
uşile duble ale conacului într-o rochie de paiete aurii 
în forma solzilor de dragon şi cu brațele deschise. 

— Mă bucur aşa mult să te văd, dragă prietenă! 

O îmbrăţişă pe Evangeline şi totul era cald, din nou. 
Până atunci, Evangeline nu îşi dăduse seama cât de 
tare avea nevoie de o îmbrățişare. Când fusese ultima 
dată când cineva o luase în braţe? 

Probabil tot LaLa o făcuse, ceea ce o determină pe 
Evangeline să îşi strângă prietena mai tare. 

— Mă bucur atât de tare că sunt aici. 

— Nu la fel de mult ca mine. Majoritatea oaspeţilor 
sunt prieteni de-ai lui Robin, deci am fost foarte 
fericită când mi-ai scris şi mi-ai confirmat că vii. 

Zâmbetul LaLei radia fericire când îi dădu drumul. 

— Voi doi sunteţi ultimii care trebuiau să ajungă. 
Toţi ceilalți se pregătesc de cină, mai puţin cei care au 
mers să vâneze ceva biată bestie, cu tot cu Robin, deci 
va trebui să faceţi cunoştinţă cu el abia mai târziu. 

— Tot nu îmi vine să cred că eşti logodită cu el, 
mormăi Jacks. 

Zâmbetul frumos al LaLei deveni dur. 

— N-ai dreptul să îmi judeci alegerile, Jacks. 
Evangeline mi-a spus ce ai făcut. Ştiu cum i-ai 
înscenat o crimă şi cum l-ai otrăvit pe Apollo. 

Jacks dădu din umeri nonşalant. 

— Era ca să deschidă arcada. Mă gândeam că ai fi 
de acord. Sau... 

— S$şşş! Nu poţi vorbi despre asemenea lucruri în 
casa asta. 

Jacks mormăi. 

— Mai întâi nu pot omori pe nimeni sau să tai vreo 
limbă... 

— A cui limbă voiai s-o tai? îl întrerupse LaLa. 

— Doar a câtorva servitori de-ai soțului tău. 

— De fapt, poate n-ar fi o idee rea, aprobă LaLa. 

Evangeline avea sentimentul oribil că prietena ei nu 
glumea. 

Din fericire, LaLa zâmbea din nou în timp ce îi 
conducea pe Jacks şi Evangeline în conac. 

Mirosea a vin fiert şi avea toată grandoarea la care 
Evangeline se aştepta de la una din Marile Case ale 
Nordului. Tavanele rotunde erau dramatic de înalte şi 
podelele erau acoperite cu mozaicuri care înfățişau 
bărbaţi şi femei în luptă, ţinând săbu, scuturi şi, 
ocazional, capete însângerate. 

Istona Casei Slaughterwood chiar părea să se 
potrivească cu numele. În loc de cărţi, pe rafturi erau 
arme antice — ciocane de război, buzdugane, bâte, 
arbalete şi securi de război. Fiecare persoană care 
ajunsese să fie pictată pe pereți purta armură, în afară 
de o femeie. Acea femeie avea o față plăcută, un 
zâmbet cald şi apărea în destul de multe portrete în 
timp ce LaLa îi conducea pe Jacks şi Evangeline în sus 
pe scări. 

Îi luă ceva timp lui Evangeline, dar eventual o 
recunoscu femeia dintr-o imagine văzută noaptea 
trecută — Glendora. Ea fusese a doua viitoare soţie a 
lui Vengeance Slaughterwood şi, spre deosebire de 
Aurora, Glendora chiar se căsătorise cu el, până la 
urmă. 

Părea teribil de nedrept că Vengeance putea distruge 
o întreagă Casă şi apoi să îşi întemeieze propria 
familie. Poate că Evangeline ar fi făcut vreun 
comentariu, dar nu voia să o supere pe Lala cu 
evenimente neplăcute din trecut. 

— Suntem aici, anunţă LaLa când ajunseră la etajul 
al patrulea, asta e una din camerele mele preferate. 

LaLa ridică mâinile în timp ce deschise larg uşa cu 
un chiot vesel. 

Pe geam se observa că ningea, ceea ce dădea 
camerei un aer de seară. Camera era amenajată cu un 
şemineu imens în care ardea un foc puternic, covoare 
groase de blană, un scaun lângă geam şi un pat 
impresionant cu baldachin, echipat cu perdele 
voluminoase de catifea de culoarea şampanie. 

— Priveliştea este de-a dreptul uimitoare, continuă 
LaLa, dimineaţa, o să puteţi vedea faimoasa grădină de 
iarnă a Glendorei Slaughterwood. 

— ŞI aici ai nişte cadouri pentru petrecere, explică 
LaLa, arătând înspre o grămadă de pachete, am inclus 
o rochie pentru diseară, în caz că lucrurile tale sunt 
prea şifonate, o rochie pentru mâine, de asemenea, în 
cazul în care ai uitat să-ţi iei cu tine un costum. 

— E foarte generos, remarcă Jacks, cumva sunând 
ca o insultă. 

Păşi înspre un birou antic, de pe care luă un suport 
de cărţi în forma unui mic dragon. 

Zâmbetul LaLei se şterse. 

— Lasă aia jos, Jacks. Camera ta e în altă aripă. 

— Nu. 

Se trânti pe un fotoliu de piele şi îşi întinse 
picioarele pe birou, încă încălțat. 

— Stau în camera de lângă Evangeline. 

— Nu poţi face asta, protestă LaLa, familia Darling 
e acolo. 

— Atunci mută-i în altă cameră. De fiecare dată 
când o las pe fata asta singură, cineva încearcă să o 
omoare. 

Tonul lui Jacks era prietenos, dar ochii lui erau două 
bucăţi de gheaţă. 

— Chiar acum, soţul ei e blestemat şi e un blestem 
din ăla nemernic care îl forţează să o vâneze ca pe o 
vulpe. 

Faţa LaLei păli. 

— Evangeline... 

— Te rog nu îţi face griji, prietena mea. Nu am 
menționat asta când ţi-am scris pentru că nu voiam să 
îți stric petrecerea. 

Evangeline îi aruncă o privire tăioasă lui Jacks. 

El ridică din umeri şi începu să se joace cu micul 
dragon, de parcă era un măr. 

— Nu-i de parcă o să se căsătorească cu el oricum. 

— Jacks! se răsti Evangeline. 

— Doar spun adevărul. Toţi ştim cine este LaLa cu 
adevărat — sau cel puţin eu ştiu. 

Începu să arunce dragonul tot mai sus. 

„Îngrozită” nu era un cuvânt destul de puternic 
pentru a descrie cum se simţea Evangeline. 

— Îmi pare atât de rău, interveni Evangeline către 
LaLa, Jacks probabil şi-a lăsat manierele în trăsură. Nu 
e nevoie să îl pui în camera de lângă mine. Ai putea să 
îl cazezi în şură — sau în temniţă, dacă este una. 

— Nu, Jacks are dreptate, zise LaLa, dacă eşti în 
pericol, ar trebui să fie aproape. 

Zâmbea din nou, dar cumva şifonat, ca o haină care 
fusese purtată şi apoi dată jos de prea multe ori. Nici 
paietele aurii de pe rochia ei nu puteau să îi facă 
zâmbetul să strălucească. 

Evangeline se simţea parțial responsabilă. 

— LaLa, îmi pare rău că mi-am adus tragedia cu 
mine. 

— Te rog, nu-ți cere scuze. Petrecerile nu sunt 
distractive fără puţină dramă. Eu ar trebui să îți 
mulţumesc. 

LaLa îi zâmbi puţin prea larg lui Evangeline. 

Ea se prefăcu că o crede. Îi zâmbi înapoi, de parcă 
blestemele şi prinții ucigaşi erau lucruri care existau 
doar în poveşti. Pentru o clipă, singurul din cameră 
care părea cu totul onest era Jacks. El trânti dragonul 
pe masă şi ieşi pe uşă. Deşi câștigase cearta pentru 
cameră, părea mai nefericit decât înainte. 

— Îmi cer mii de scuze pentru el, spuse Evangeline. 

LaLa dădu din mână de parcă nu însemna nimic. 

— Sunt obişnuită cu stările mercuriale ale lui Jacks. 
Plus că niciodată nu i-a plăcut de Casa Slaughterwood. 

— Mi-a spus că şi Haos avea o problemă cu Casa, 
replică Evangeline. 

Deşi, după povestea lui Jacks din trăsură, era clar că 
nici lui nu îi plăcea această Mare Casă. Dar acum era 
curioasă dacă povestea lui era cu totul adevărată. Nu 
voia să o repete — povestea ucigaşă a lui Vengeance 
Slaughterwood nu părea deloc potrivită pentru 

petrecerea logodnei LaLei —, totuşi, se întreba dacă 
prietena ei i-ar putea confirma adevărul. 

— Jacks mi-a mai spus cum Casa Slaughterwood 
este motivul pentru care suntem în dezastrul ăsta, 
adăugă ea. 

LaLa oftă adânc. 

— Casa Slaughterwood a făcut lucruri groaznice, 
dar toți am făcut lucruri groaznice în numele iubirii. 

Zâmbi, făcând-o pe Evangeline să suspecteze că 
definiția LaLei pentru „lucruri groaznice” era cam ca a 
lui Jacks: nu prea conta, cât timp fiecare primea ce 
voia. 

După câteva secunde viitoarea mireasă părăsi 
încăperea, nu înainte de a o pupa pe Evangeline pe 
obraz şi de a-i recomanda să se schimbe repede pentru 
cină. 

După o zi de călătorit cu trăsura, Evangeline ar fi 
avut chef de o baie lungă, nu de schimbat, dar nu ştia 
când se va întoarce Jacks şi nu voia să dea buzna peste 
ea în timp ce se îmbrăca. 

Începu să sorteze hainele pe care i le-a lăsat LaLa. 

Apoi auzi şoapte. 

— Ai grijă... 

— Blestemul arcaşului... Vânat... Aproape a 
omorât-o. 

Cuvintele veneau din camera de alături, şoptite 
încet. Evangeline nu ar fi trebuit să le audă şi cu 
siguranţă nu ar fi trebuit să se furişeze mai aproape, ca 
să audă mai bine, dar păreau să fie Jacks şi LaLa, 
evident vorbind despre ea şi Apollo. 

Evangeline se apropie de perete şi îl auzi clar pe 
Jacks întrebând: 

— Poţi retrage blestemul? 

Inima i se urcă în gât. Nu se poate să se fi referit la 
acel blestem. Blestemul arcaşului era singurul motiv 
pentru care fusese de acord să deschidă arcada. 

Ascultă mai cu atenţie. Vocea LaLei era abia o 
şoaptă. 

— Îmi pare rău. Nimic nu s-a schimbat de când ai 
venit aici săptămâna trecută. Nu pot face nimic. 

— Poţi încerca. 

— Ştii că nu există vreun leac. 

— Poţi încerca să găseşti unul. Ar putea muri. 

— Nu o vei lăsa. 

— Eu... 

Jacks mârâi atât de furios încât se resimți în perete. 

Pentru o secundă, nu se mai auzi nimic în afară de 
bătăile inimii lui Evangeline. Jacks fie vorbea prea 
încet, fie Evangeline nu putea auzi gândurile lui. El îi 
spusese să nu caute vreun remediu pentru blestemul 
arcaşului. I-a spus în mod repetat că era în zadar, dar 
părea că el fix asta făcea. Având în vedere ce a zis 
LaLa despre „săptămâna trecută’, se pare că asta 
făcuse Jacks cât timp fusese plecat. 

Evangeline îşi reaminti că tot nu putea avea 
încredere în el. Ştia că era doar o unealtă pentru el şi, 
aşa cum spusese LaLa, oamenii care se apropiaseră 
prea tare de Jacks muriseră. Chiar dacă Jacks încerca 
să rupă blestemul arcaşului, cu siguranţă avea alt plan 
oribil ca să fie sigur că ea va deschide arcada. 

Evangeline nu se putea lăsa să creadă că Jacks căuta 
un remediu pentru că îi păsa de ea. Ştia că asta era 
adevărat, dar era tot mai greu să creadă în totalitate. 
Pentru că ei începea să îi pese de el. 

— Cât de aproape sunteţi de a găsi pietrele? întrebă 
LaLa. 

— Ne trebuie trei. 

Un moment... Nimic. 

Apoi, foarte încet, din partea LaLei: 

— Sper că ai adus destule mere. 

ÎN 
ini 


Poate că Evangeline nu era sigură cu privire la mai 
multe lucruri, dar era sigură că LaLa îi dăduse cea mai 
magnifică rochie pentru cină. 

Rochia o făcea pe Evangeline să se simtă de parcă 
purta un final fericit până la adânci bătrâneți. Îşi făcu 
un coc în vârful capului, prinzându-l cu agrafe în 
formă de floricele ornate cu pietre prețioase, ca să îi 
scoată în evidenţă decolteul îndrăzneţ al rochiei. În 
mare parte, umerii îi erau goi, în afară de bretelele 
delicate care coborau într-un V format din material 
care părea făcut din stele. Corpul era acoperit de 
fragmente de pietre prețioase, sclipiri roz, albastre şi 
violet, care mai apoi se răsfirau peste şoldurile ei într-o 
fustă curgătoare cu o tăietură care îi urca până la 
coapse. Era îndrăzneață şi o făcea să se simtă 
aventuroasă în timp ce se învârtea în faţa oglinzii de pe 
dulap, mişcându-şi rochia în aşa fel încât pietrele 
preţioase să prindă viaţă. 

— Ce faci, mai exact? întrebă leneş Jacks. 

Į se tăie răsuflarea şi cicatricea în formă de inimă 
frântă de pe încheietura ei luă foc. Nici nu îl auzise 
intrând. Evangeline se opri în mijlocul unei piruete, 
rochia încă fluturându-i în timp ce îi văzu reflexia 
chipeşă în oglindă. 

Inima ei tresări puţin. Încercă să se liniştească, dar, 
în timp ce Jacks era multe lucruri, nu se putea spune că 
nu era şi dureros de frumos. Se trăgea de la părul lui 
auriu. Într-o anumită lumină, arăta ca aurul veritabil, 
strălucind deasupra ochilor care sclipeau mai tare 
decât ar putea ochii oamenilor să sclipească vreodată. 
Deci poate se trăgea şi de la ochi. Poate putea da vina 
puţin şi pe buze. Erau perfecte, desigur, şi acum 
zâmbeau pline de amuzament. 

— Deci asta faci când nu sunt prin preajmă? 

Evangeline simţi nevoia să se ascundă în dulap, dar 
şi-o stăvili întorcându-se înspre el şi zâmbindu-i 
înapoi. 

— Te gândeşti la ce fac eu când nu eşti prin jur? 

— Ai grijă, Vulpiţă, pare să-ţi placă ideea. 

Jacks făcu câţiva paşi înspre ea. 

— Nu îmi place, te asigur, îi răspunse, dorindu-și ca 
vocea să nu-i pară aşa chinuită, îmi place doar gândul 
că te necăjesc la fel de mult cât o faci tu. 

Jacks îşi arătă o gropiţă, făcându-l să pară iluzoriu 
de fermecător. 

— Deci tu eşti cea care se gândeşte la ce fac când 
nu eşti prin preajmă? 

— Doar pentru că ştiu că eşti pus pe rele. 

— Rele, repetă el râzând, speram ca până acum să-ţi 
fi dat seama că sunt mult mai rău decât doar „pus pe 
rele”. 

Jacks îşi încolăci braţul pe lângă al ei. 

Ea simţi din nou un nod în stomac. S-ar fi dat la o 
parte, dar nu voia să îi arate cât o afecta. Deşi avea o 
bănuială că deja ştia, sau nu ar fi tras-o chiar mai 
aproape de el. 

— Ține minte, nu vei omorî pe nimeni aici, insistă 
ea. 

Jacks se încruntă. 

— Să ştii că unii din oamenii ăştia merită să moară. 

— Dar e petrecerea LaLei, îi reaminti. 

Părea că vrea să continue. Rămase încruntat în timp 
ce coborau scările înspre marea sală de mese a 
Castelului Slaughterwood. 

— Măcar ai putea încerca să zâmbeşti? întrebă ea. 

El rânji. 

— Arăţi a prădător. 

— Sunt un prădător. La fel ca toţi de aici, îi şopti. 

La uşă, o pereche de cavaleri în armură îi 
întâmpinară ridicându-şi lăncile care blocau intrarea şi, 
din nou, Evangeline se simţi ca într-o poveste veche. 

Probabil că fusese tăiată o mică pădure pentru 
construirea acestei săli. Tavanul trebuia să fie cam la 
înălțimea a cinci etaje, iar Evangeline putu observa 
imediat de ce. 

Chiar după intrare se afla o catapultă masivă şi 
oribilă. Sala de mese fusese clar construită în jurul 
armei enorme — de fapt, poate chiar întregul conac 
fusese construit în felul acesta. 

Jacks nu părea prea impresionat de această 
structură. Abia dacă îi aruncă o privire când trecură pe 
acolo. 

Cu excepţia catapultei, totul era de bun gust. Pereții 
erau acoperiţi cu vitralii vechi, care sclipeau în lumina 
candelabrelor în formă de tulpini de flori încrustate cu 
pietre prețioase. Apoi mai erau şi florile adevărate. 
Ghirlande de flori aurii şi albe atârnau pe fiecare 
perete, umplând aerul cu parfumul lor dulce, în timp 
ce câteva petale cădeau ca fulgii de nea, aşternându-se 
pe umerii musafirilor care începură să curgă în sala 
care nu părea să aibă sfârşit. 

LaLa încă nu îşi făcuse apariţia, dar camera bâzâia 
de bărbaţi care purtau surtuce brodate şi de femei cu 
tiare în păr, cercei în urechi şi pietre prețioase sclipind 
la gât şi pe mâini. Atât de multe pietre prețioase. 
Oricare dintre ele putea fi una din pietrele lipsă. Dar, 
până acum, Evangeline nu simţi vreun impuls magic 
venind de la oamenii pe lângă care trecea. l-ar fi plăcut 
să vorbească cu câţiva dintre ei, dar toţi încercau din 
răsputeri să nu o privească. 

Această petrecere nu era deloc cum şi-o imaginase. 
În mintea ei, îşi închipuia un eveniment infuzat de 
magia pietrei bucuriei, plin de veselie şi zâmbete. Dar 
se părea că toate zâmbetele erau pentru Jacks. 

Musafirii care treceau pe lângă ei îi făceau semne 
din cap, făceau comentarii cu privire la minunatul lui 
păr sau îi făceau cu mâna şi îi urau. „Bună seara, Lord 
Jacks!” 

Nimeni nu o saluta pe Evangeline. Servitorii care 
cărau platouri cu antreuri şi cu pahare grele aveau 
parte de mai multă atenţie decât ea. 

— E pentru că nu faci parte dintr-o Mare Casă, 
explică Jacks şoptit, ai putea fi chiar şi regina şi tot nu 
te-ar simpatiza. 

— Dar toți par să te placă pe tine. 

Chiar atunci, o pereche de fete se apropie. Una din 
ele se linse pe buze şi îi zâmbi lui Jacks, iar cealaltă fu 
chiar mai îndrăzneață. Evangeline observă cum a doua 
fată se uită la Jacks, apoi îşi duse pocalul cu vin în 
dreptul sânilor şi îl plimbă de-a lungul decolteului ei 
adânc. 

— Cumva le controlezi? se interesă Evangeline. 

— Nu e nevoie. 

Jacks le făcu cu ochiul fetelor, care începură imediat 
să chicotească. 

Evangeline se decise că nu îi plăcea cum sunau 
chicotiturile. 

Se despărţi de Jacks. Camera părea încălzită, chiar 
sufocantă, departe de a fi magică. 

— Poate ar trebui să vedem dacă nu descoperim 
ceva pe terasă, propuse Evangeline. 

Dar Jacks nu mai era atent la ea. 

Ochii lui erau aţintiţi înspre uşa prin care tocmai 
intrase o femeie tânără. O fată extrem de frumoasă, 
îmbrăcată într-o rochie de culoarea penei corbului, 
strâmtă şi cu decolteu larg şi cu mănuşi lungi care erau 
în contrast cu părul de culoarea luminii lunii, care îi 
curgea peste spate ca o cortină lungă şi sclipitoare. 

— O cunoşti? întrebă Evangeline. 

— Îmi pare cunoscută. 

Jacks avea ochii încă fixaţi pe femeie în timp ce ea 
aproape că plutea prin cameră cu un pocal de cositor 
cu vin. 

Evangeline nu avea niciun motiv să nu o placă pe 
fata cu părul luminos. Totuşi, simţi cum ceva se răsuci 
înăuntrul ei când îl văzu pe Jacks holbându-se după ea. 
Îşi croi drum prin cameră până la un grup de tineri 
îmbrăcaţi frumos, care păreau mai mult decât fericiţi 
să flirteze cu ea. 

Din fericire, acea femeie nu purta vreo brățară sau 
vreun colier pe care Evangeline să îl poată vedea. 
Deşi, chiar dacă purta şi frânghii cu nestemate la gât, 
Evangeline tot ar fi evitat să vorbească cu ea. 

Privea prin jurul măreţei săli ca să îşi continue 
căutarea. În mare parte, se uita la femei şi la pietrele 
din jurul gâtului lor. Dar erau şi câțiva bărbați cu 
nasturi cu pietre încastrate pe surtucele lor şi cu 
medalioane la gât. Unele medalioane chiar aveau 
forma unor scuturi, deşi niciun scut nu avea un motiv 
cu flăcări, precum cel de pe foaia lui Evangeline. 

Din cealaltă parte a camerei, un tânăr îi zâmbi când 
o prinse iscodindu-l. 

Era chipeş, iar ea nu îi evită privirea. Nu avea un 
medalion, dar avea nişte pietre prețioase pe surtucul 
său argintiu. Sclipeau în timp ce luă un al doilea pocal 
de la un servitor şi i-l întinse. Îi citi pe buze cuvântul 
„Salut”. 

Evangeline trase cu ochiul înspre Jacks. 

Încă era distras de acea femeie. 

Se folosi de această ocazie ca să plece înspre 
bărbatul cu pocalul. 

De aproape, nu mai era atât de chipeş, dar nasturii 
săi cu safire erau foarte sclipitori şi vocea îi era 
blândă. 

— Mă bucur să te cunosc în sfârşit. Eu sunt Almond 
Froggly. 

Îi întinse pocalul. 

Jacks interceptă vinul înainte ca ea să îl poată lua. 

— Pleacă, Almond. Evangeline n-o să se 
căsătorească cu tine. 

Obraju lui Almond se înroşiră ca ridichile şi, fără 
vreun comentariu, urmă ordinul lui Jacks. 

— Jacks! se răsti Evangeline. Doar vorbeam cu el 
ca să văd dacă nu are cumva pietrele. 

— Nu le are. Cineva atât de plictisitor nu poate avea 
parte de magie. Plus că nu e din vreo Mare Casă. 

— Asta nu înseamnă că îl poţi controla. 

— Fără control, fără omorât. Strici toată distracţia 
de la petrecerea asta, Vulpiţă. 

Jacks luă o gură din pocalul din mâna lui. 

— Din moment ce căutăm pietre magice, ar trebui 
să vorbim cu oameni care par magici. 

Înclină pocalul înspre un trio de fete îmbrăcate în 
rochii glorioase de culoarea pădurii şi tiare care 
sclipeau precum nestematele. 

— Toate sunt din Casa Darling. 

Erau şi foarte frumoase. Clar surori, după înfăţişare. 
Toate aveau mişcări grațioase şi zâmbete liniştite în 
timp ce beau şi alungau servitorii cu tăvi cu plăcinte cu 
carne şi brânzeturi cu miere. 

Evangeline încerca să îşi amintească ce anume citise 
despre Casa Darling pe măsură ce se apropiau, iar 
toate fetele zâmbiră mai larg când îl zăriră pe Jacks. 

— E aşa de bine să vă vedem, Lord Jacks. 

Cea mai înaltă dintre surori atinse cu mâna obrazul 
lui Jacks, iar Evangeline simţi acel nod înăuntrul ei din 
nou. 

„Simţi ceva magie?” întrebă Jacks telepatic. 

Evangeline dădu din cap dezaprobator. Spera că asta 
îl va face să plece, dar, deşi Jacks nu era de obicei 
drăguţ cu nimeni, acum era politicos cu surorile. 

— De ce nu ai venit în vizită? se interesă fata care îl 
atinsese. Şi când te-ai vopsit? 

Îşi ridică mâna ca să o treacă prin părul lui auriu. 
Evangeline simţi un val de disconfort şi dădu să plece 
din nou. Apoi... 

Se lovi de pieptul unui tânăr înalt, cu păr bogat 
şaten, piele fină de culoarea bronzului şi un zâmbet 
care îi înmuie picioarele. 

Evangeline nu era prea mândră să recunoască că era 
vrăjită uşor. Îi plăceau poveştile drăguţe şi lucrurile 
frumoase, iar acest tânăr era mult mai mult decât doar 
frumos. 

— Îmi cer scuze, zise ea. 

Nici nu putea simţi ruşine pentru că îi fusese tăiată 
răsuflarea. 

Vocea îi era adâncă şi faţa lui chipeşă zâmbea cu 
totul în timp ce spunea: 

— E numai vina mea. Speram să dau peste tine şi 
poate că am fost puţin prea entuziasmat. 

Îşi întinse mâna înspre a ei şi pe Evangeline o trecu 
un fior. Avea un inel! Un inel cu o piatră neagră, 
sclipitoare şi nefinisată. Un obiect puternic care arăta 
de parcă putea fi fermecat. 

Se aştepta să simtă un oarecare sentiment magic în 
timp ce el îi sărută mâna, dar fu doar o gâdilare uşoară 
mulţumită faptului că cineva o credea frumoasă. 

— Sunt Merrick din Casa Redthorne, se prezentă el. 

— Eu sunt Evangeline. 

— lar eu Jacks, interveni el răsărind lângă 
Evangeline, fără urmă de zâmbetul pe care îl oferise 
mai devreme surorilor Darling. 

— Cum e soţia, Merrick? continuă el. 

Tânărul păli. 

— A murit toamna trecută. 

— Cât de tragic. 

Vocea lui Jacks era marcată de o falsă surprindere. 

— Nu cumva şi soţia de dinainte a murit în toamna 
de dinainte? 

— Ba da. Am fost destul de ghinionist, recunoaşte 
Merrick. 

— Păi, atunci probabil că ar fi mai bine ca 
Evangeline să nu le urmeze. 

Jacks o prinse de braţ. 

Ea începu să obiecteze, dar, înainte să termine, 
Merrick Redthorne dispăruse. 

Evangeline se uită urât la Jacks. 

— Cu plăcere, zise batjocoritor. 

— Nu era nevoie să îl sperii. Nu urma să mă 
căsătoresc cu el. 

— Bun. Pentru că dacă ai fi făcut-o, ai fi murit 
toamna viitoare. 

Îi dădu drumul la braţ. 

Evangeline scrâşni din dinți. Desigur că Jacks avea 
voie să flirteze cu fete, dar ea nu putea nici să 
vorbească cu un bărbat. 

— Deja sunt căsătorită, Jacks. Vorbeam cu Merrick 
doar pentru că avea un inel cu o piatră! 

— Toți cei de aici au inele. 

— Tunu. 

— În caz că ai uitat, nu sunt ca toată lumea, Vulpiţă. 

Ochii îi coborâră asupra buzelor sale, arzându-le din 
priviri şi amintindu-i instant ce ar putea face cu un 
singur sărut. 

Evangeline îşi muşcă buza doar ca să îl provoace 
înapoi. 

În privirea lui Jacks se putea vedea ceva primitiv — 
dorinţă sau furie, nu era sigură. Tot ce ştia era că gura 
ei părea că pulsează sub intensitatea privirii lui şi 
simţea că nu va putea scăpa în cazul în care el voia să 
fie cel care o muşca de buze. 

O clipă se întrebă cum ar fi. Şi-l imagină 
devorându-i buzele chiar atunci, în mijlocul petrecerii, 
trecându-şi mâinile prin părul ei şi trăgând-o aproape 
în văzul tuturor. 

Încercă să alunge ideea, dar se părea că nu fusese 
destul de rapidă. 

Privirea lui Jacks se opri asupra ei, de parcă ştia la 
ce se gândea, apoi ochii îi coborâră înapoi, de la gură 
înspre gât, până la sânii ei, unde, dintr-odată, inima îi 
bătea cu putere. 

În fundal se auzeau râsete şi clinchete de pahare, dar 
erau parcă mult mai departe decât trebuiau să fie. 
Evangeline nu mai simţea atmosfera sufocantă a 
tuturor musafirilor; îl vedea doar pe Jacks. O privea 
cum nu ar trebui să priveşti pe cineva atunci când acea 
persoană ştie că te uiţi — îndrăzneţ, netulburat şi cu 
totul nepotrivit. 

— Se pare că îţi e cam cald, Vulpiţă. Poate ar trebui 
să ieşi până afară în timp ce eu mai caut pietrele. 

Ochii îi fugiră către tânăra femeie cu părul ca 
lumina lunii, care acum era înconjurată de şase tineri 
care, practic, salivau. 

— Ea pare puţin magică. Cred că voi începe cu ea. 

— Nu are pietrele, zise Evangeline forţat, ce zici 
de.. 

Se uită în direcția opusă, chiar în momentul în care 
LaLa intra de mână cu un tânăr care trebuia să fie 
Lordul Robin Slaughterwood. Era roşcat, avea două 
săbii la brâu şi un râset care răsuna în întreaga sală ca 
o melodie de sărbătoare. 

— Ar trebui să îi salutăm pe Robin şi LaLa. 

Privirea lui Jacks se întunecă. 

— Trebuie să căutăm pietrele. 

— Ştiu — de asta ar trebui să îi salutăm. Uită-te la 
cum reacționează lumea la Robin. Poate chiar el are 
piatra bucuriei. 

Evangeline nu vedea vreo piatră la Robin — chiar şi 
inelul familiei sale părea să fie făcut din metal, nu din 
pietre dar zâmbetul său larg era contagios. În timp ce 
el şi LaLa se plimbau prin sală, lăsau în urmă un şir de 
râsete. În câteva secunde, petrecerea era mai 
însuflețită. Discuțiile  deveniră mai aprinse şi 
pocalurile practic săreau de pe tăvi în mâinile 
oamenilor. 

— E şi politicos, insistă Evangeline. 

Jacks oftă fără chef. 

Evangeline îşi imagină că ăsta va fi cel mai apropiat 
lucru de un „da” pe care îl va primi. După o clipă, erau 
la coada care aştepta să salute perechea fericită. 

Desigur, LaLa o îmbrățişă pe Evangeline imediat. 

— Ştiam că rochia aia va fi ca un vis frumos pe tine. 
Arăţi minunat, dragă prietenă! 

— La fel şi tu, răspunse Evangeline. 

LaLa radia mereu, iar seara asta nu era o excepţie. 
Purta o serie de banderole de perle şi aur, din care 
curgeau şiruri de chiar mai multe perle şi aur prin 
părul ei lung şi închis la culoare, făcându-l să arate ca 
o comoară maritimă. De asemenea, avea auriu la ochi, 
dar rochia îi era ciudat de simplă. LaLa îşi schimbase 

rochia cu paiete sclipitoare într-o rochie roşie simplă, 
cu mâneci lungi, care îi acopereau tatuajele cu flăcări 
de pe braţe. 

Evangeline se gândi că poate era ceva legat de 
Robin — poate că nu îi conveneau tatuajele. Dar nu 
părea să aibă o dispoziţie dezaprobatoare şi chiar avea 
un tatuaj cu o sabie pe antebraţ, deci nu putea fi acesta 
motivul. 

— El e logodnicul meu. 

LaLa îl privea pe Robin cu adoraţie, iar el îi zâmbea 
cu toată atenţia unui îndrăgostit. Nu părea să aibă de-a 
face cu vreo piatră magică. Acum că erau mai 
apropiaţi, putea vedea clar că Robin nu avea nicio 
piatră. 

Când se întoarse înspre Evangeline, zâmbetul i se 
schimbă din unul plin de afecţiune într-unul fericit. 

— În sfârşit, faimoasa Evangeline Fox! LaLa mi-a 
spus că poveştile nu sunt adevărate, dar mi-a plăcut 
mult să le ascult. 

Robin o îmbrățişă strâns, tăindu-i o clipă respiraţia 
lui Evangeline, înainte să o lase înapoi Jos. 

— Eşti foarte binevenită în casa mea. 

— Vă mulţumesc că m-aţi invitat şi felicitări pentru 
logodnă. Sunt foarte fericită pentru voi. 

— La fel şi eu, mormăi Jacks. 

Robin se întoarse înspre el. 

— Nu cred că am avut onoarea să ne cunoaştem. 

— El e Lord Jacks, i-l prezentă LaLa. 

— Lord Jacks, repetă Robin zâmbind perplex, din 
ce Casă eşti? 

— Sunt dintr-o Casă foarte veche. 

Jacks sorbi o gură de vin din pocal. 

— Toată lumea din familia mea a murit acum mult 
timp, adăugă el. 

Zâmbetul LaLei pieri. O clipă părea că urma să îl 
sugrume pe Jacks cu mânuţele ei, dar, în schimb, o luă 
pe Evangeline de braţ. 

— Mergem să ne aşezăm la masă? Nu ştiu de voi, 
dar eu sunt lihnită. 

Robin redeveni zâmbitor, dar Evangeline era 
neliniştită în timp ce păşea alături de LaLa înspre o 
masă lungă pe care era aranjat un veritabil ospăț. Erau 

lebede gătite, capete de capră umplute şi ceea ce părea 
a fi un cocoş copt cocoţat pe un porc. 

Evangeline îl pierdu pe Jacks din priviri, dar nu se 
putea opri din a se gândi la cuvintele sale. „Sunt dintr- 
o Casă foarte veche. Toată lumea din familia mea a 
murit acum mult timp”. 

Putea foarte uşor să vorbească despre Valori. Toţi 
erau morţi, dar la fel şi toţi cei din Casa Merrywood. 

Era tentată să o întrebe pe LaLa, dar prietena ei 
părea atât de afectată, încât Evangeline nu putea să 
aducă asta în discuţie. Şi probabil era mai bine dacă, în 
seara asta, Evangeline s-ar concentra pe găsirea 
pietrelor, nu pe trecutul lui Jacks. 

Deşi nu putea scăpa de sentimentul că trecutul 
misterios al lui Jacks era singurul motiv pentru care 
voia să deschidă Arcada Valory. 

See i 

În timpul mesei, Evangeline fu separată de Jacks. El 
era în celălalt capăt al mesei, aşezat chiar lângă 
surorile Darling. Părea să fie iar în toane bune şi 
jongla cu un măr în timp ce îi făcea cu ochiul celei mai 
înalte surori Darling, cea care îi atinsese obrazul 
înainte. Ea începu să chicotească tare. 

Evangeline îşi feri privirea, determinată să se 
întoarcă la căutările ei, dar nu se putea concentra pe 
nimic în afară de chicotelile fetei Darling. Se auzeau 
până la ea, atât de uşoare şi pițigăiate încât Evangeline 
putea jura că se reverberau în pahare. De asemenea, îi 
stârneau un sentiment teribil înăuntrul ei. Ceva 
asemănător cu gelozia. 

Sau poate chiar era gelozie, oricât de mult ura 
Evangeline să recunoască. 

Nu voia să fie invidioasă pe atenţia lui Jacks. Nu 
voia să îşi dorească să o facă pe ea să râdă în loc să o 
tot necăjească. Dar sentimentul era atât de puternic, 
atât de intens, atât... 

Evangeline îşi aminti subit ultima dată când simţise 
emoții atât de intense. Se întâmplase atunci când se 
aflase în prezenţa pietrei norocului. Poate asta însemna 
că o altă piatră din arcadă era prin preajmă. Îşi 
reaminti de avertismentul lui Jacks: „Oamenii ar omori 
ca să ţină de tinereţea lor. Ar putea aduce şi gelozie”. 

Asta e! Piatra tinereţii trebuia să fie aproape. 
Evangeline simţi un val de uşurare. Nu era cu adevărat 
geloasă, doar resimțea efectele pietrei tinereţii. 
Probabil tot asta simţea şi Jacks de fiecare dată când 
intervenea atunci când ea vorbea cu alţi bărbaţi. 

Ochii lui Evangeline săreau de la o persoană la alta 
din jurul ei. În dreapta ei stătea Almond Froggly, care 
se concentra pe miedul lui şi nici măcar nu se uita 
înspre ea. În stânga ei era un loc gol pe care se afla un 
semn de lemn cu inscripţia „Petra Youngblood”. 

— Aici stau eu. 

Tânăra cu părul ca lumina lunii se aşeză pe scaunul 
liber. 

Evangeline se încordă. 

Imediat după se simți vinovată. Nu avea niciun 
motiv să nu o placă pe Petra Youngblood. Ar fi 
însemnat gelozie şi imaturitate — cu siguranță alt efect 
al pietrei tinereţii. Încercând din răsputeri să îşi lase 
sentimentele la o parte, Evangeline se prezentă. 

— Mă bucur să te cunosc. Eu sunt Evangeline. 

— Cred că toată lumea de aici ştie asta, răspunse 
Petra făcându-i cu ochiul. 

Era mai prietenoasă decât se aştepta Evangeline. În 
timp ce povesteau, deveni mai uşor să alunge orice 
sentiment de gelozie. De fapt, după câteva minute, 
Evangeline avea sentimentul ciudat că ea şi Petra 
făcuseră cunoştinţă deja, sau cel puţin se mai 
întâlniseră înainte de noaptea aceasta. 

— Ai fost cumva la nunta mea? 

— Oh, nu, râse Petra, sunt o Youngblood. 

— Îmi cer scuze, nu îmi este cunoscut numele. 

— Exact, zise ea ironic, oamenii ca mine, cei care 
nu fac parte din vreo Mare Casă, nu sunt invitaţi la 
nunțile regale din Valorfell. Sunt norocoasă că am fost 
invitată aici. 

— Nu părea să fie aşa, având în vedere cum au 
reacționat toţi bărbaţii când te-au văzut. 

Evangeline şi-a regretat cuvintele chiar după ce le-a 
terminat de spus. 

Dar Petra zâmbi şi mai larg. 

— Se pare că nu eşti atât de naivă precum zice 
lumea, până la urmă. Deşi poate ar trebui să fii mai 

atentă la bărbatul cu care tu ai venit aici. 

Ochii Petrei se plimbară încet printre toţi domnii şi 
toate doamnele de la masă până când, într-un final, se 
opriră la capătul mesei, unde... 

Jacks dispăruse. Locul lui era gol. Tot ce rămăsese 
în urmă era un cotor de măr pe o farfurie altfel goală. 
Şi locul de lângă el era liber — cel pe care stătea fata 
Darling cea înaltă. 

Evangeline simţi un gol în stomac. Spera ca Jacks să 
nu sc fi furişat de la masă cu acea fată ca să facă exact 
ce Evangeline se temea că ar putea face. 

Dar el nu ar face asta. Nu ar putea face asta. Îi 
promisese că nu va omorî pe nimeni. 

Evangeline privi emoţionată prin sală. 

Poate doar a dus-o să se uite la catapultă. Sau... 

— Poate că ai vrea să te uiţi înspre uşa cu portretul. 

Petra îi arătă cu degetul înspre un tablou de pe 
perete, care era de fapt o uşă întredeschisă. 

Evangeline se ridică repede de la masă. 

— Stai! 

Petra o prinse pe Evangeline de încheietură. Pentru 
un moment, părea surprinzător de îngrijorată. 

— Lasă-i în pace, prinţesă. Doar te-ai face de 
ruşine. 

Într-adevăr, ceilalți oameni o priveau şi o judecau. 
Mândria ei dădu o luptă cu impulsivitatea, apoi ea se 
aşeză înapoi. Exista o şansă să greşească în legătură cu 
ce făcea Jacks, dar se îndoia de asta. Dacă Jacks 
plecase în secret cu altă fată, nu se gândea că au mers 
să joace dame. Urma să o sărute şi să o omoare. 

Evangeline se ridică de la masă. I se întorcea 
stomacul pe dos în timp ce mergea către marginea sălii 
până la uşa-tablou. 

Portretul de pe perete era al  Glendorei 
Slaughterwood, care purta o rochie roşie brodată, 
acoperită cu modele de inimi frânte, iar zâmbetul ei 
părea trist în timp ce Evangeline trecu prin pasajul 
ascuns în spate. 

Coridorul era întunecat, plin de pânze de păianjen şi 
mirosea a întâlniri secrete, praf şi puţin mai tare a fum 
de la torțele fixate pe pereţi. Printre flăcări, putea 

observa cuvinte cioplite în mod repetat în piatră. 
„Glorie în Moarte. Glorie în Moarte. Glorie în Moarte? 

Evangeline îşi încrucişă braţele. Nu era sigură ce 
reprezenta locul ăsta, dar nu îi plăcea că până şi pereții 
păreau să îl încurajeze pe Jacks. 

— Jacks! şopti ea. 

Niciun răspuns. 

— Jacks, încercă din nou, dacă mă auzi, te rog să te 
opreşti din orice faci. 

Nimic. Doar sunetul făcut de pantofu ei pe piatra 
veche. 

Apoi, auzi vocea seducătoare a lui Jacks spunând 
cuvinte blânde în întuneric. Ea simţea presiune în 
piept. Nu îşi dădea seama ce zicea, dar Evangeline îi 
cunoştea ritmul lent al vocii. 

Se grăbi ca să dea colţul şi aproape îşi agăţă rochia. 

Torţele luminau mai puternic şi fumul era mai dens 
în jurul părului auriu al lui Jacks în timp ce el îşi 
apleca capul înspre fata Darling. Gâtul ei era arcuit şi 
ochii închişi. 

Sângele lui Evangeline îi urcă în urechi privindu-l 
pe Jacks mângâindu-i buzele cu degetele înainte să... 

— Opriţi-vă! strigă ea. 

Fata deschise ochii şocată. 

Jacks se mişcă mai lent. Îşi luă degetele de pe gura 
deschisă a fetei, dar nu se grăbi să îşi mute privirea 
înspre Evangeline. 

— Sincronizarea ta e groaznică, Vulpiţă. 

„Nu îmi vine să cred că urma să o săruți!” strigă 
Evangeline în sinea ei. 

Jacks ridică din umeri şi îi răspunse în gând. 

„Cina devenea plictisitoare.” 

— Chiar ai ghinion la băieţi, nu-i aşa? interveni fata 
Darling privind-o pe Evangeline cu un zâmbet trist 
deloc convingător, de parcă îi plăcea mult ideea că 
Evangeline avea ghinion cu băieţii. 

Pentru o clipă, era tentată să se întoarcă şi să o lase 
pe fata asta cu Jacks, ca să vadă cine avea, de fapt, 
ghinion, deoarece era clar că nu avea nicio idee cine 
era băiatul cu care urma să se sărute. 

Lui Evangeline i-a fost imediat ruşine că s-a gândit 
la asta. Totuşi, nu era uşor să o privească în ochi şi să-i 

zică să plece. 

— Trebuie să pleci chiar acum. 

— Cred că sunt bine unde sunt. Tu eşti cea care nu 
are ce căuta aici, prințesă, răspunse ea cu un chicotit, 
în timp ce îşi duse o mână la pieptul lui Jacks şi îi 
desfăcu un nasture de la cămașă. 

Ceva se răsuci în inima lui Evangeline. Nu voia să 
se simtă aşa. Nu voia să simtă nimic pentru Jacks şi 
mai ales nu voia să fie geloasă pe fata pe care Jacks 
urma să o omoare. Dar gelozia nu era o emoție 
rezonabilă, tot ce vedea era o altă fată care era dorită şi 
atinsă. 

Îşi tot zicea că era de la piatra tinereţii, dar acum 
erau departe de petrecere şi fata Darling nu avea vreo 
piatră. Avea o tiară mai devreme, dar acum dispăruse. 

„Ar trebui să pleci, fac eu curat după ce termin”, se 
auzea vocea lui Jacks în capul lui Evangeline. 

Au făcut contact vizual. Ochii lui păreau mai 
degrabă negri decât albaştri în lumina torţelor şi cu 
totul indiferenți, în timp ce fata Darling îi mai desfăcu 
un nasture. 

„Cum poţi fi atât de nesimţit?” întrebă Evangeline 
în gând. 

Jacks o mângâie pe fată pe obraz, cu ochii încă la 
Evangeline. 

„Cum poţi crede că îmi pasă?” 

„Bine atunci, dă-i drumul. Să vedem dacă merită să 
moară pentru un sărut.” 

Evangeline îşi încrucişă braţele. Dacă el putea fi atât 
de groaznic, şi ea putea fi încăpăţânată. 

Ochii lui Jacks se întunecară. 

— Ce mai caută aici? se plânse fata. 

Îşi duse mâna la alt nasture. 

EI o prinse de încheieturi şi o împinse la o parte. 

— Ce te-a apucat? ţipă ea. 

Jacks oftă. 

— Du-te înapoi la cină, Giselle. Flirtează cu cineva 
până-ţi găseşti un soţ drăguţ. 

— Dar ai zis... 

— Am minţit, i-o tăie. 

Giselle rămase înmărmurită şi obrajii 1 se aprinseră. 
Evangeline simți o urmă de milă în timp ce Giselle 

trecu pe lângă ea şi dispăru în întunericul tunelului, 
lăsând-o pe Evangeline singură cu Jacks. 

— Fericită? 

Făcu un pas ameninţător înspre ea. 

Evangeline rezistă impulsului de a face un pas 
înapoi. Nu credea că se mişcase vreun pic, dar, dintr- 
odată, peretele rece era fix în spatele ei şi Jacks era 
atât de aproape — şi mult mai înalt decât observase 
până atunci. Trebui să îşi ridice capul ca să îl privească 
în ochii lipsiţi de viaţă. 

— Mi-ai zis că n-o să omori pe nimeni. 

— Nu, fu mi-ai zis să nu omor pe nimeni. Ţi-am 
spus că era un plan teribil. 

— Dar nu era nevoie să o omori pe ea. 

— Ce ştii tu de nevoile mele? 

Degetele lungi ale lui Jacks îi atinseră tăietura de la 
fustă. 

Ea îşi ascunse surprinderea. Sigur fusese un 
accident. 

El îşi arătă o gropiţă şi îşi băgă degetele pe sub 
materialul fustei, mângâindu-i coapsa. 

Ăsta cu siguranţă nu era un accident. 

Vârfurile degetelor sale erau fine şi înşelător de 
blânde în timp ce urcau tot mai sus şi mai sus. Şi-a 
spus să se opună — ăsta era Jacks şi era malefic —, 
mâna lui cu siguranţă făcea lucruri rele. Dar bătaia 
rapidă a inimii ei nu era de la frică. Sângele care îi 
călătorea prin vene mai repede şi pielea care o gâdila o 
făceau să se simtă bine. El o făcea să se simtă bine. 

Atingerea lui o făcea să înnebunească. 

Evangeline ar fi trebuit să îl împingă. Dar, în 
schimb, îl prinse de cămaşă. 

El zâmbi, dar nu cu blândeţe. Era ca un final 
nefericit al unui basm, cu colți ascuţiţi în lumina 
torţelor. Era o greşeală. O greşeală periculoasă. Îşi 
reaminti că tocmai atinsese altă fată. Dar era greu să îi 
pese când ştia exact cum să o atingă pe ea, cum să o 
facă să se simtă dorită în tot acest timp. 

Îşi duse cealaltă mână încet înspre şoldul ei. 

Inima i se urcă în gât. 

— Tot crezi că ştii de ce am nevoie? 

Se apropie şi mai tare. Buzele lui aproape că îi 
atingeau falca şi îi trimiteau un fior prin tot corpul în 
timp ce îi şoptea. 

— Nu sunt om, Evangeline. Nu sunt prietenul tău, 
nici soţul, nici iubitul tău. 

— Niciodată nu am zis că eşti. 

— Atunci nu încerca să mă faci să mă comport de 
parcă sunt. Nu se termină frumos. 

Degetele de sub fusta ei deveniră brusc mai dure şi 
în ochi i se văzu ceva vicios. Destul cât să o facă să 
simtă frică. 

— Asta n-o să se termine bine, adăugă el. 

Degetele o apăsau mai tare. 

Evangeline trase aer în piept şi, în sfârşit, îl împinse. 

— Nu există vreo asta, sunt căsătorită. 

Jacks îşi duse un deget peste zâmbetul de pe buze. 

— Tot zici asta, Vulpiţă, de parcă e ceva ce ar trebui 
să mă intereseze. 

Dispăru după o chpă. 

Mintea lui Evangeline începu să se limpezească 
după ce Jacks o lăsă singură pe coridorul întunecat. Îşi 
aduse aminte de scrisoarea pe care o scrisese şi în care 
îşi reamintea să nu aibă încredere în el. Îşi reaminti de 
toate lucrurile pe care le făcuse. Apoi îşi aduse aminte 
de Apollo. 

Evangeline închise ochii. Picioarele încă îi tremurau 
de la mâinile lui Jacks, iar acum stomacul 1 se întorcea 
pe dos de vinovăţie. Ce se întâmplase mai-nainte nu se 
putea întâmpla din nou. 

Blestemul arcaşului i-a dat peste cap relația cu 
Apollo. Era greu să spere la un viitor cu cineva care 
încerca să o omoare. Dar chiar şi dacă nu era Apollo, 
Jacks nu ar fi fost niciodată o opţiune. 

Jacks nu era ceea ce voia ea. Evangeline voia să 
iubească, să fie iubită şi să simtă iubirea atunci când 
privea pe cineva. Voia fluturaşi şi sărutări. Voia asta 
atât de mult, încât uneori credea că îi va plesni inima. 
Uneori mai făcea greşeli, precum în seara asta, când îl 
lăsase pe Jacks să o atingă. Dar nu îl va mai lăsa 
niciodată să facă asta. 

Trebuia să găsească piatra tinereţii repede, dar nu 
voia să se întoarcă la cină. Ar fi preferat să danseze 
desculță prin zăpadă decât să se aşeze înapoi la masă 
lângă Petra Youngblood. 

Evangeline spera ca cina să fie destul de însuflețită 
încât să nu îşi dea nimeni seama că trecuse din nou 
pragul uşii ascunse. Sala de mese era cu siguranţă mai 
zgomotoasă decât atunci când plecase. Vocile 
puternice se amestecau cu clinchetele paharelor şi cu 
râsete puţin ameţite. 

— Domnişoară Fox... 

Apelativul fu urmat de o atingere pe umăr care se 
simţea ca o pană. 

Evangeline se întoarse. 

În faţa ei stătea zâmbitor Kristof Knightlinger de la 
Zvonul Zilnic. Ca de obicei, purta pantaloni de piele 

neagră şi o cămaşă cu un jabou spumos. 

Simţi un gol în stomac când îl văzu. 

— E o asemenea plăcere să vă văd aici. 

Flutură entuziasmat stiloul cu pană cu care o bătuse 
pe umăr. 

— Arătaţi radiantă! E atât de bine să vă văd cu nişte 
culoare în obraji. Desigur, acum trebuie să întreb dacă 
a pus cineva anume culoarea acolo? adăugă el. 

Kristof aruncă o privire curioasă înspre pasajul 
secret din care ieşise ea. 

— Oh, nu, răspunse Evangeline. 

Singurul lucru care putea face această noapte mai 
groaznică era să scrie Kristof Knightlinger în ziare că 
îşi făcea de cap cu Jacks. Dacă Apollo ar citi articolul 
ăla, probabil ar vrea să o vâneze, nu ar fi doar forţat să 
o facă. 

— Doar exploram pasajele secrete. Cu siguranţă 
nimic ce merită atenţie... 

Ezită, temându-se că exagera. 

Nu îl ştia bine pe Kristof Knightlinger, deşi 
articolele scrise de el erau, în general, în favoarea ei. 
Chiar şi atunci când era căutată pentru omor, el părea 
să aibă dubii legate de vinovăția ei. Nu credea că avea 
intenții rele, dar cu siguranță nu aştepta informaţii 
concrete înainte să publice vreo poveste — de fapt, 
părea să îi placă mai mult să publice zvonuri în locul 
faptelor. 

Evangeline nu îl putea lăsa să publice nimic despre 
ea. Cu Apollo pe urma ei, consecințele ar fi 
devastatoare dacă Kristof ar scrie în ziare că se afla 
aici, chiar dacă nu l-ar menţiona pe Jacks. 

l-ar fi plăcut să îl roage direct să nu îi menţioneze 
prezenţa cu totul, dar se temea că asta doar o să-i 
stârnească curiozitatea. 

— Nu am ajuns prea departe. Am auzit nişte 
zgomote care m-au făcut să cred că îi întrerupeam pe 
alții. De fapt, îmi e puţin ruşine, deci aş fi foarte 
recunoscătoare dacă asta ar putea rămâne între noi. 

— Oh, draga mea! Desigur, explorările tale secrete 
sunt în siguranţă cu mine. 

Kristof îşi trecu pana peste buze, de parcă le-ar 
sigila, dar Evangeline se temea că nu era destul. 

SSE 

Evangeline se gândea să îi spună lui Jacks despre 
întâlnirea ei cu Kristof — şi că exista şansa să o 
menționeze în ziarul lui, dar să îl caute pe Jacks era 
ultimul lucru pe care voia să îl facă. 

Tot ce voia era să se bage în pat şi să doarmă. 
Fusese o zi imposibil de lungă şi era extenuată. 
Urcatul scărilor până la etajul al patrulea era 
asemănător urcatului pe un munte. 

Totuşi, după ce se spălă, se schimbă în cămaşa de 
noapte şi se băgă în pat, Evangeline nu reuşi să 
adoarmă. De fiecare dată când închidea ochii, se afla 
înapoi în acel coridor cu Jacks. Pielea 1 se aprindea şi 
apoi era din nou trează. 

Nu era sigură cât durase asta, dar, până la urmă, 
renunţă la somn. Îşi aprinse câteva lumânări şi merse 
la cufărul în care îşi pusese câteva cărţi, printre care 
Apariţia şi Decăderea Valorilor. 

Ultima dată când se uitase înspre carte, coperta era 
goală, în noaptea asta părea să revină la viaţă. Privea 
coperta de culoarea lavandei cum se întuneca până 
când devenea de culoarea prunelor umede. După 
câteva secunde, un nou set de cuvinte începură să 
sclipească pe copertă: „Istoria Lipsită de Glorie a 
Casei Slaughterwood”. 

Evangeline simți un fior. Dar ştiind cât de 
înşelătoare putea fi această carte, încercă să nu îşi facă 
speranţe false în drumul înapoi înspre pat, după care 
deschise cartea. 

Dinăuntrul ei zbură o bucată veche dintr-un ziar. 

Părea atât de veche încât se temea că se va face praf 
în mâinile ei, dar hârtia cerată era surprinzător de 
solidă. Scrisul era învechit şi greu de descifrat, dar 
cuvintele de sus erau destul de familiare. 


ZVONUL ZILNIC 


MONSTRU! 
De Kilbourne Knightlinger 


Ascultaţi aici, dragi Nordici. A mai avut loc un atac al monştrilor. 


Noaptea trecută i-a fost rupt gâtul mărețului Lord Bane Slaughterwood. 

Valorii continuă să jure că nu au creat niciun monstru. Dar 
pentru voi, cei care nu ţineţi socoteala, acesta este al treilea atac 
violent asupra Casei Slaughterwood. Toate aceste atacuri au 
început după moartea înainte de vreme a iubitului Castor Valor - 
despre care multă lume speculează cum că ar fi fost omorât de 
Vengeance Slaughterwood în timpul linşării tragice a Casei 
Merrywood. Tot ar putea fi o coincidenţă că monstrul vine după 
familia Slaughterwood. Au mai fost şi alte atacuri sângeroase, care 
i-au făcut pe mulţi să creadă că aceste ucideri monstruoase nu sunt 
menite împotriva cuiva. Dar unii se tem că aceste atacuri sunt doar 
din cauză că Valorii nu au control asupra abominaţiei pe care au 


creat-o. 


Scrisul devenea ilizibil după asta, fără îndoială din 
cauza blestemului. Dar, din fericire, scrisul original 
rămase neschimbat în timp ce Evangeline reciti cele 
câteva rânduri. 

Nu era vreo dată pe articol, dar se gândea că a fost 
scris după povestea pe care 1-a zis-o Jacks în trăsură — 
şi părea să confirme tot ce îi relatase el. Menţiona atât 
moartea tragică a familiei Merrywood, cât şi pe cea a 
lui Castor Valor. 

Evangeline încercă să nu sară la concluzii pripite — 
până la urmă, ăsta era un ziar de cancan —, dar tot se 
întreba dacă nu cumva aceasta era informaţia pe care o 
căuta. Voia să ştie de ce s-a întors Nordul împotriva 
Valorilor şi asta părea să fie explicația. Fiul lor a fost 
omorât şi, drept răzbunare, au creat un monstru. 
Articolul chiar folosise cuvântul „abominaţie”. 

Oare putea fi aceasta abominaţia despre care mulți 
credeau că a fost închisă în Valory? 

Dar asta nu avea sens pentru Evangeline. Tot ce 
citise despre Valori zicea că erau magici şi puternici — 
nu aveau nevoie să creeze un monstru pentru a se 
răzbuna. Dar poate doar zvonul cum că ar fi creat un 
monstru era destul cât să îi facă pe oameni să se 
răzvrătească. 

Evangeline ştia din proprie experiență cât de 
puternice erau zvonurile. Îşi putea imagina cu uşurinţă 
ca o familie ca Slaughterwood să fi început zvonurile 
— mai ales dacă Aurora Valor l-a lăsat pe Vengeance 
pentru alt bărbat în ziua nunţii. 

Se uită din nou la cartea din poala ei. Era deschisă la 
un cuprins în care erau nume ale mai multor membri 
din Casa Slaughterwood: 


Bane Slaughterwood 
Vengeance Slaughterwood 
Venom Slaughterwood 
Ruin Slaughterwood 
Malice Slaughterwood 
Torment Slaughterwood 
Belladonna Slaughterwood 
Glendora Slaughterwood 


Bane Slaughterwood 
Vengeance Slaughterwood 


Venom Slaughterwood 


Ruin Slaughterwood 
Malice Slaughterwood 
Torment Slaughterwood 
Belladonna Slaughterwood 
Glendora Slaughterwood 


Lista continua pe mai multe pagini. 

Evangeline începu cu Vengeance, sperând să 
găsească mai multe răspunsuri despre Valori şi să 
compare informaţiile din carte cu ce îi povestise Jacks 
în trăsură. 

Din păcate, paginile erau goale. 

Se întoarse la cuprins şi, de data asta, numele 
„Glendora” îi sări în ochi. Nu era în povestea lui Jacks, 
dar se căsătorise cu Vengeance şi peste tot prin castel 
erau tablouri mari cu ea, deci poate Evangeline ar afla 
ceva. 

Capitolul dedicat ei începea cu o poză cu Glendora 
într-un sicriu. Ochii îi erau închişi şi faţa îmbătrânită 
cu o serie de riduri. 

Cuvintele „Glorie în Moarte” erau scrise sub 
imagine şi, deasupra, un interval de ani care sugera că 
murise la vârsta de optzeci şi şase de ani. Pe 
următoarea pagină scria ceva surprinzător de subiectiv 

şi Evangeline se întreba dacă nu cumva blestemul 
povestirii contaminase textul. 


Glendora  Slaughterwood, cunoscută şi drept 
Glendora cea Bună, Mama  Multora, Soţia lui 


Vengeance, Iubită de Aproape Toată Lumea. 


Biata, biata Glendora cea Bună, toată lumea o adora, cu 
excepţia soţului ei, Vengeance. Glendora reprezenta binele, 
bucuria şi sinceritatea — şi născuse atâția copii. Fără 
Glendora nu ar mai exista nimeni din neamul 
Slaughterwood. Dar nimic din asta nu a contat pentru 
Vengeance. 

S-a prefăcut că o iubea, i-a făcut statui şi picturi şi i-a 
pus pe menestreli să cânte despre bunătatea soţiei sale, doar 
ca să ascundă faptul că Glendora a fost a doua opţiune a lui 
şi nici măcar aproape de frumuseţea primei alegeri, fata 
care l-a lăsat la altar: Aurora Valor. 

Frumoasa, frumoasa Aurora Valor. Cât au fost logodiţi, 
Vengeance iubea frumuseţea Aurorei. O băuse ca pe otravă 
până când aceasta l-a ruinat. 

Glendora 1-a făcut copii, a organizat petreceri şi vânători 
şi a transformat micile domenii Slaughterwood într-un 
conac glorios cu pământuri pline de flori şi camere pline de 
bucurie, dar niciodată nu a fost destul pentru a-i câştiga 
inima lui Vengeance. Mereu a fost îndrăgostit de fantoma 


unei fete care ar m... 


Evangeline se opri din citit şi se întoarse la rândul 
care vorbea de flori şi bucurie. Degetele îi tremurau de 
entuziasm în timp ce se grăbi să îşi scoată lista cu 
indicii pe care o scrisese cheia precedentă. 

Aşa cum îşi amintea, florile erau desenate lângă 
cuvintele „Una pentru Bucurie”. Ştia că putea fi doar o 
coincidenţă — mulţi oameni plantau flori. Dar nu zicea 
LaLa că Glendora avea o faimoasă grădină de iarnă? 
Pasajul o descria pe Glendora ca fiind generoasă, bună 
şi veselă. Poate era doar o persoană bună — aşa cum 
părea şi Robin Slaughterwood — sau poate ceva magic 
o făcuse pe Glendora în felul ăsta. 

Evangeline se mai uită o dată la poza Glendorei. Era 
în alb-negru, ştearsă de timp, dar era destul de clară cât 

să vadă că femeia purta un colier greu, cu un 
pandantiv cu o piatră prețioasă. 

Oare asta era piatra bucuriei? 

Evangeline simţi un val de entuziasm, urmat de 
speranţa că Glendora fusese înmormântată cu piatra — 
din moment ce era într-un sicriu în imagine. 

Se gândi să îi spună lui Jacks despre descoperire, 
dar după evenimentele din acea seară, el era ultima 
persoană pe care voia să o vadă. 

Cu alt fior scuturând-o, Evangeline îşi luă o robă. 
Nu avea nicio idee cât era ceasul, dar se gândea că mai 
erau câteva ore bune până la răsărit, ceea ce îi dădea 
destul timp să caute în secret mormântul Glendorei, iar 
Evangeline ştia exact de unde să înceapă. 

„Glorie în Moarte” — cuvintele scrise sub poza cu 
Glendora erau scrijelite şi pe peretele tunelului secret 
în care Evangeline se aventurase mai devreme în acea 
seară. Mai mult de atât, ajunsese acolo trecând printr- 
un portret al Glendorei. 

Catapulta din sala de mese părea chiar şi mai 
înfricoşătoare pe întuneric — o bestie imensă dormind, 
care ar putea-o urmări pe Evangeline până la portretul 
Glendorei şi să o înşface înainte să poată trece prin 
pasaj. 

Luase pumnalul de aur în mână. Crezu că auzise un 
sunet, dar catapulta rămase nemişcată în timp ce trecu 
pe lângă ea în papucii de casă în căutarea mormântului 
Glendorei Slaughterwood. 

Fusese o provocare să găsească portretul corect doar 
cu lumina lunii infiltrându-se prin vitraliile sălii de 
mese. Tot ce putea Evangeline să vadă erau ochii 
Glendorei, încă trişti, în timp ce deschidea uşa. 

Ezită înainte să pătrundă prin pasaj, întrebându-se 
care era cauza supărării Glendorei. Dacă avea piatra 
bucuriei, trebuia să fie mult mai fericită, dar poate că 
în momentul realizării portretului nu se găsea în 
posesia el. 

În pasaj torţele erau încă aprinse şi îi luminau calea. 

Simţi un nod în stomac când ajunse în locul în care 
îi găsise pe Jacks şi fata Darling. Aerul prăfuit mirosea 
vag a mere şi Evangeline mai că se aştepta ca Jacks să 
iasă din umbre. 

Din nou, 1 se păru că aude ceva. 

Dar tot ce putea vedea erau păianjeni care se 
plimbau peste cuvintele „Glorie în Moarte” scrijelite 


pe pereți. 
Aerul se schimbă după ce trecu de un alt colţ. 
Printre torţe apărură candelabre — sticlă murdară 


umplută cu rămăşiţe scheletale şi câteva petale uscate. 
Mirosul de mere dispăru şi tot ce simţea era aerul 
stătut şi prăfuit care o făcea să se gândească la oase 
uscate şi flori moarte. 

Din fericire, aroma neliniştitoare slăbi pe măsură ce 
se apropia de mormânt. Era un monument enorm, păzit 
de două statui ale unor îngeri care plângeau şi acoperit 

de un strat de praf care arăta că acest loc nu a fost 
vizitat de nimeni de foarte mult timp. 

Evangeline îşi ţinea respiraţia în timp ce se apropia, 
pregătindu-se să simtă magia pietrei, dar poate că 
mormântul îi estompa puterea. 

Părea să fie făcut din marmură, lucru confirmat de 
Evangeline când încercă să împingă capacul, care nici 
nu se clinti. 

— Ai nevoie de ajutor? 

Evangeline tresări când Luc ieşi din umbre. Purta o 
coroană subțire de aur pe cap şi un palton cu guler 
înalt. 

— Luc, ce faci aici? De ce mă urmăreşti? 

— Am auzit că, până la urmă, tot ai venit la 
petrecere, deci m-am hotărât să mă alătur. 

Zâmbi strâmb. 

— Urma să mă strecor în dormitorul tău, dar apoi 
te-am văzut furişându-te afară, aşa că am zis să te 
urmăresc, într-un fel, adăugă el. 

— Nu poți face asta. 

— De ce nu? Obişnuiam s-o fac tot timpul. Adică, 
nu partea cu urmăritul, doar furişatul în camera ta. 

O privea printre genele lui lungi şi frumoase, dar 
Evangeline nu se lăsă vrăjită de privirea lui, la fel ca 
ultima dată când s-au întâlnit. 

— E pentru că sunt vampir? insistă el. Sau încă îţi 
plângi soţul mort? 

Dintr-odată, Luc stătea pe mormânt şi dădea din 
picioare. Arăta mult mai inofensiv decât ştia ea că era. 

Totuşi, Evangeline nu credea că ar muşca-o. 
Dincolo de aerele de prinţ, Luc părea să fie mai 
degrabă singur decât înfometat, la fel ca ultima dată 
când îl văzuse. Evangeline nu era expertă în vampiri, 
dar se întreba dacă a fi vampir nu era mai mult decât a 
fi doar  înfometat după sânge. Vampiri nu 
îmbătrâneau. Rămâneau neschimbaţi de-a lungul 
timpului. Poate că asta nu era doar ceva fizic. Poate şi 
inimile lor erau la fel, făcându-i să treacă peste 
lucrurile din trecut mai greu. 

— Nu e pentru că eşti vampir, îl asigură ea, de fapt, 
trebuie să fac ceva înainte să răsară soarele şi am 
nevoie de forța unui vampir pentru asta. 

Asta părea să-l înveselească. Îi zâmbi din vârful 
mormântului în timp ce Evangeline privea capacul 
greu de marmură. 

La fel ca Evangeline, Luc era foarte curios. Trecură 
doar câteva momente până când întrebă: 

— Ce vrei din mormânt? 

— Ajută-mă să-l deschid şi vei vedea. 

Luc sări jos de pe criptă, împinse la o parte capacul 
şi se întoarse înspre ea cu un zâmbet satisfăcut în timp 
ce capacul ateriză pe podea. 

— Te pot muşca acum? 

— Nu, Luc, niciodată n-o să te las să mă muşti. 

— Niciodată să nu zici niciodată. 

Îi zâmbi arătându-şi colții înainte să se uite înăuntru. 

— Eşti sigură că e mormântul corect? 

— Da. 

Totuşi, simțit un junghi de îngrijorare după ce 
aruncă o privire înăuntru. Corpul Glendorei 
Slaughterwood era doar praf şi dinți. Murise de atât de 
mult timp încât nu mai erau oase, haine sau coliere. Nu 
simţea nici vreun sentiment magic. Nu simţea nicio 
gâdilare, furnicătură sau sentimente subite de bucurie. 

Dar Evangeline voia să creadă că mai era ceva. 

Trase aer în piept şi îşi băgă mâna în maldărul 
murdar care era acum Glendora Slaughterwood. 

— Eva! Ce faci? 

Era evident că Luc credea că Evangeline îşi 
pierduse minţile. O prinse de umeri şi o trase departe 
de mormânt, dar, din fericire, ea deja apucase ceva ce 
se simţea ca un lanţ. 

Evangeline se smulse din mâinile lui Luc şi scutură 
praful de pe piatra care se afla la capătul unui lănțişor, 
până când tinu în mână o pietricică galbenă care părea 
să fie făcută din lumina soarelui. 

Luc privea chiorâş înspre nestemată, clar nu credea 
că era atât de frumoasă precum credea ea. 

— Îţi pot face eu rost de bijuterii mai frumoase 
decât aia. 

Îşi întinse mâna după ea. 

Evangeline strânse colerul mai tare, simțind un val 
familiar de protecţie, urmată de uşurare. Trebuia să fie 

piatra bucuriei. Poate că nu o simţea atât de puternică 
pentru că deja era într-o dispoziție plină de speranţă. 

— Mersi, Luc. 

Ridicându-se pe vârfuri, îl sărută pe Luc pe obraz şi 
începu să meargă înspre tunel. 

— Stai! Mâine-seară o să fie o petrecere cu 
costume. Vrei să fii partenera mea? 

Evangeline se opri. Dacă mergea cu Luc, l-ar putea 
evita pe Jacks. Cel puţin până când ar apărea şi o găsea 
cu Luc. 

Desigur, acest gând o tenta pentru că îşi imagina că 
Jacks nu ar fi prea fericit să o vadă de braţ cu Luc, mai 
ales dacă piatra bucuriei era prin preajmă şi îşi făcea 
efectul gelozia magică. 

— Îmi doresc să pot zice da, dar mă tem că nu ar fi 
o idee înţeleaptă. 

Oricât i-ar fi plăcut să îl frustreze pe Jacks, asta era 
petrecerea LaLei şi nu voia să se lase cu scandal. 

— Dar îţi promit că dansez cu tine. 

ASR _ 

Evangeline ascunse bucuria de culoarea luminii 
soarelui în cămaşa de noapte, unde o simţea în 
siguranţă la pieptul ei în timp ce urca scările înspre 
camera ei. De fapt, era o uşurare că piatra nu se simţea 
mai puternică. După ciuda pe care o simţise provenind 
de la ceea ce presupunea ea că era piatra tinereţii, era 
puţin îngrijorată de ce ar putea face piatra bucuriei. 

Se temea că ar îmbăta-o fericirea, sau ar face-o atât 
de fericită încât şi-ar pierde simţul raţiunii. 

Dar, pentru moment, se simţea puţin rău. Pielea o 
mânca şi avea un sentiment ciudat care o făcea să îşi 
încetinească paşii când ajunse la etajul al patrulea al 
Castelului Slaughterwood. 

Era linişte, deci mai că putea auzi sunetul 
lumânărilor în opaițe. Apoi o văzu — un val de păr de 
lumina lunii ataşat de o figură întunecată care se 
grăbea pe hol. Petra. 

Evangeline simţi acelaşi disconfort ca de fiecare 
dată când o vedea. Apoi îl resimţi când se întrebă dacă 
nu cumva a ieşit din camera lui Jacks. 

Evangeline fugi până la colţul holului, pe unde 
mersese Petra, dar nu se mai vedea nimeni. 

Era tentant să se gândească că poate fusese doar 
imaginaţia ei. Era atât de târziu încât putea fi devreme. 
Evangeline începea să se simtă obosită din nou. 
Entuziasmul de a găsi piatra începu să se risipească, 
lăsând-o obosită. Totuşi, ştia ce văzuse, doar că nu 
înţelegea ce văzuse. Ce făcea Petra furişându-se afară 
la ora aceea? 

Mintea lui Evangeline se întoarse la un eveniment 
din seara precedentă. Jacks spusese că Petra îi părea 
cunoscută, apoi Petra o avertizase în legătură cu Jacks. 
Ea fusese cea care îi dezvăluise lui Evangeline că 
Jacks se furişase de la masă cu altă fată. 

Nu părea să-i placă de Jacks şi totuşi, Evangeline nu 
putea alunga gândul că Petra tocmai ieşise din camera 
lui Jacks. 

Evangeline se gândea că ar putea sta pe hol şi să se 
plimbe până când răsărea soarele, sau pur şi simplu ar 
putea să bată la uşa lui Jacks. 

Ciocăni de trei ori. La început mai uşor, dar când nu 
răspunse, bătu din nou, mai tare. 

„Jacks”, se gândi ea. 

Din nou, nu răspunse. 

Oare dormea sau o ignora? 

Dacă Petra îl vizitase, trebuia să fie treaz. 

Evangeline se gândi să bată din nou, dar dacă făcea 
mai mult zgomot risca să îi trezească pe ceilalți. 
Totuşi... 

Se uită în jos, înspre degetul ei. Dacă s-ar tăia, nu ar 
trebui să bată. 

Folosindu-şi pumnalul, Evangeline îşi împunse 
vârful degetului şi deschise uşa camerei lui Jacks. 

Înţelese din prima că el nu era acolo. 

Focul era stins şi soarele răsărea, luminând prin 
geamurile îngheţate şi dezvăluind că nu dormise 
nimeni în patul cu baldachin. Cearceafurile nici nu 
erau deranjate. 

Dar Jacks fusese la un moment dat în camera asta, 
cu siguranţă. Pe birou era o grămăjoară de cotoare de 
măr. De asemenea, pe scaune şi perne erau aruncate 
haine. 

Din ceea ce putea vedea, Jacks adusese mai multe 
haine decât ea. Peste tot erau împrăştiaţi pantaloni, 

curele şi cizme. Ştia că era mai bine să nu atingă 
nimic, dar nu se putu abţine din a-şi plimba degetele 
peste o grămadă de surtuce de catifea în diferite nuanţe 
de albastru, negru şi gri. Erau moi şi miroseau bine. 

Niciodată nu ar recunoaşte-o în faţa lui, dar era prea 
obosită să se mai mintă. Trebuia să recunoască — iubea 
mirosul lui Jacks — a mere, magie şi nopţi reci şi 
proaspete care o făceau să vrea să se cuibărească sub o 
plapumă. 

Se duse până la pat. Nu mirosea a el, dar era atât de 
moale când se aşeză pe margine. Şi pernele se simțeau 
extrem de minunate şi pufoase. Era foarte relaxant. 

Îşi închise ochii, doar o secundă. Sau poate doar un 
minut... 


s5 _ 

Evangeline voia să se cuibărească mai adânc sub 
plapuma ei şi să ignore umbra care era deasupra. Nu 
prea avea chef să aibă de-a face cu umbre, mai ales 
cele enervante. Această umbră era rece şi apropiată şi 
simţea că nu era în toane bune. Poate că ar pleca dacă 
şi-ar ţine ochii închişi. 

— Cât timp ai de gând să te prefaci că dormi? 
întrebă plictisită umbra. 

Evangeline deschise un ochi reticentă. 

Umbra era mai apropiată decât credea, de parcă era 
gata să se pună în pat când o găsise acolo. Deja îşi 
dăduse jos surtucul: cămaşa îi era pe jumătate 
deschisă, părul auriu ciufulit şi ochii albaştri-argintiu 
păreau mai ameninţători ca de obicei, de parcă încă era 
dispus să se bage în pat lângă ea. 

Inima îi sări puţin la gândul ăsta, iar apoi din nou 
când privirea lui Jacks se plimbă de-a lungul corpului 
ei. Ochii lui urmăreau felul în care era adunată în patul 
lui, cu o mână sub cap şi cealaltă la piept, ţinând 
plapuma în locul în care 1 se deschisese cămaşa de 
noapte. 

Încet, gura lui luă forma unui rânjet. 

— Acum eşti obsedată de cămăşile mele? 

Atunci Evangeline o simţi. Nasturii de pe plapumă — 
mai degrabă de la cămaşa lui, cu care se acoperise ca 
şi cu o pătură. 

Obraju ei se făcură roz imediat. 

Ochii îi schpeau cu amuzament. 

— Ţi-a fost dor de mine aseară? 

Jacks se sprijini de un stâlp şi începu să mângâie 
lemnul în sus şi în jos în timp ce privirea i se plimba 
de la picioare până la robă. 

Împietrită nu era un cuvânt destul de puternic pentru 
ce simţea ea. Evangeline aruncă haina la o parte şi se 
ridică în genunchi până cei doi se găseau mai mult sau 
mai puţin la acelaşi nivel. Pulsul îi crescu puţin când îl 
privi în ochi. De aproape, privirea lui era puţin prea 
puternică, dar refuza să se uite în altă parte. 

— Am venit să te caut după ce am văzut-o pe Petra 
în faţa uşii tale. 

— Cine-i Petra? 

— Fata de la cină, cea cu părul ca lumina lunii. Cine 
e ea, Jacks? 

Scutură din cap încruntându-se. 

— Nu o cunosc. 

Evangeline îl privea cu suspiciune. Era tentată să îl 
creadă, dar experiența îi spunea să nu aibă încredere în 
Jacks. 

— Noaptea trecută ziceai că îți părea cunoscută. Ea 
a fost cea care mi-a zis că te-ai furişat de la masă. 

Orice urmă de amuzament îi părăsi privirea. 

— Nu ştiu cine e fata aia, dar ar trebui să stai 
departe de ea. 

— De ce? Dacă nu ştii... 

— Nu îmi place de ea, o întrerupe Jacks. 

— De ce? Pentru că nici ea nu te place? 

— Nimeni nu mă place, i-o tăie Jacks. 

— Amândoi ştim că asta nu e adevărat. Multe fete 
păreau să te placă aseară. 

— Le place de Lord Jacks. Dar, cum ştii şi tu, 
Vulpiţă, nu sunt Lord Jacks. 

Pentru o clipă, lui Jacks i se schimbă întreaga 
expresie şi orice urmă de umanitate dispăru în timp ce 
o privea cu ochi la fel de morți ca ai lui Haos. 

— Sunt persoana care o va omori pe această Petra 
dacă se va mai apropia de tine. Deci ar trebui să stai 
departe de ea dacă nu vrei să o ai pe conştiinţă. 

Pentru balul din seara următoare, toţi trebuiau să se 
costumeze în cupluri faimoase din istoria Nordului. 
Evangeline fusese entuziasmată de tematică şi de ideea 
de a se costuma până când văzu ce costum îi lăsase 
LaLa. 

Rochia era simplă şi aducea a rochie de femeie de la 
tară, cu decolteu în formă de inimă, mâneci spumoase, 
lungă până la genunchi şi la mijloc cu o fundă roz 
legată la spate. Materialul era unul simplu, galben cu 
floricele roz şi albe şi vulpi dansatoare. Era clar cine 
trebuia să fie: vulpea. 

Având în vedere situația ei cu Apollo, era puțin 
macabru să fie costumată în vulpea din Balada 
Arcaşului şi a Vulpii. Dar încerca să fie optimistă. 
Rochia era un cadou din partea LaLei — în alte 
circumstanțe, ar fi fost un cadou frumos. Adevărul era 
că, deşi o făcea puțin emoţionată, rochia îi amintea de 
motivul pentru care era acolo: să rupă blestemul lui 
Apollo şi să găsească pietrele lipsă. Cu puţină 
speranţă, poate reuşea să găsească piatra tinereţii în 
seara aceea. Apoi, tot ce mai era de făcut era să 
găsească piatra adevărului. 

Gândul acesta îi trecu prin cap în timp ce îşi lega 
pantofii cu nişte fundiţe roz-aurii care îi urcau sus pe 
pulpe. Îşi puse la gât piatra bucuriei şi o ascunse în 
spatele hainei. 

Se îndoia de faptul că Jacks ar fi de acord ca ea să 
poarte piatra, dar nu conta din moment ce nu îi zisese 
că o are — cel puţin nu încă. Probabil ar fi trebuit să 
menţioneze asta când era în camera lui, dar nu voia să 
i-o ia şi să o încuie într-o cutie. 

Piatra părea inofensivă. Nu o făcea să se simtă 
neatentă, ca piatra norocului, sau geloasă, ca piatra 
tinereţii. Dacă nu s-ar fi simțit atât de posesivă în 
prezenţa ei când Luc încercase să i-o ia, nici nu ar fi 
crezut că era magică. 

Vechiul ceas de pe şemineu bătea tot mai aproape de 
opt. Balul urma să înceapă oficial, dar Jacks nu venise 
încă să o ia. 

Evangeline îşi muşca buza de îngrijorare. Nu 
stabiliseră efectiv să meargă împreună, deci poate că 
nu mergea cu ea. Oare urma să meargă cu una din 
fetele Darling? Nu îi plăcea acea idee deloc. 

Oare încă dormea? Părea obosit când o găsise în 
patul lui. Se gândea că s-o fi culcat după aceea şi ştia 
din experienţă cât de adânc putea dormi. 

Evangeline se decise să verifice. Camera lui era în 
stânga ei şi, ieşind afară, putea vedea că uşa lui era 
întredeschisă. 

Probabil ar fi trebuit să bată, dar curiozitatea 
învinse. Aruncă o privire pe furiş prin crăpătură. 

Jacks era treaz şi părea gata de plecare. Deşi nu îşi 
putea da seama dacă era gata de petrecere sau de luptă. 

Purta două săbii legate la spate şi o cămaşă gri cu 
mânecile ridicate deasupra coatelor. Îi putea vedea 
muşchii antebraţelor înainte ca priveliştea să îi fie 
blocată de nişte mănuşi din piele neagră care se 
asortau cu cizmele înalte şi cureaua joasă. La curea nu 
avea nicio armă, dar când privirea îi cobori înspre 
coapsele lui, văzu două cureluşe în care îşi ţinea câteva 
pumnale sclipitoare. 

Evangeline nu ştia cine se presupunea că era, ştia 
doar că inima îi bătea mult mai tare în timp ce îl privea 
stând înaintea focului. Într-o mână ţinea un măr alb, 
iar cu cealaltă strângea pumnul. 

Atunci realiză că nu era singur. 

Apoi o văzu pe LaLa. 

Ea oferea un contrast luminos întunecimii lui Jacks. 

Îmbrăcată în sirenă, purta o fustă cu paiete albastre 
care îi cobora până la glezne, unde se lărgea. Mâinile îi 
erau, de asemenea, acoperite de paiete, de la degete 
până la umeri, unde erau legate bretelele de culoarea 
perlelor care îi susțineau un top în formă de scoici. 

Avea abdomenul decorat cu mai multe perle şi 
pietre prețioase pentru un efect mai fantastic. Arăta ca 
o adevărată Soartă şi cu totul fermecată. Ceva nu era 
în regulă deloc. Într-o mână ţinea o pagină mototolită 
dintr-un ziar, iar în cealaltă un pocal din care luase o 
înghițitură zdravănă. 

— De ce nu eşti la petrecerea ta? întrebă leneş 
Jacks. 

— Am citit ceva ce ar trebui să vezi. 

LaLa îi arătă hârtia lui Jacks. 

EI se uită urât la ziar. 

— Nu citesc ziare de cancan. 

— Ar trebui să-l citeşti pe ăsta. 

LaLa luă încă o gură din pocal. 

— Kristof a scris un articol în care menţionează că 
Evangeline este aici. Nu i-a folosit numele, dar a 
descris o anumită prinţesă cu păr roz. 

Evangeline se înfioră de groază. Se apropie mai 
tare, temându-se de ce altceva scria în articol. Spera că 
nu menționa nimic despre întâlnirea secretă, dar era 
deja destul de grav că îi dezvăluia locația. Dacă 
rămâneau aici, Apollo avea să vină cu siguranţă, dar 
dacă pleca, poate că nu avea să mai găsească piatra 
tinereţii, deşi nu era sigură că se afla aici. 

— Mai e şi un afiş despre persoane urmărite, care 
zice că Tiberius a scăpat din Turn, continuă LaLa, mă 
gândesc că deja e în drum spre noi împreună cu 
Apollo. 

Jacks o privea tăios pe LaLa. 

— A cui vină e asta? 

— Am făcut ce trebuia făcut, spuse LaLa apăsat, 
altfel nu ar fi deschis arcada. 

Evangeline se dădu un pas în spate. Sigur nu auzise 
bine. LaLa era prietena ei. Nu se putea ca LaLa să-l fi 
blestemat pe Apollo. 

Dar LaLa îi zisese lui Evangeline să deschidă arcada 
şi Jacks o rugase pe LaLa să ridice blestemul lui 
Apollo. Oare ăsta era motivul — pentru că LaLa fusese 
cea care îl blestemase? 

Evangeline se uită la costumul ei de fată-vulpe. 
Poate nu din întâmplare îi dăduse LaLa acest costum. 
Poate fusese intenționat. 

Nu voia să creadă că Lala ar trăda-o. Apoi îşi 
aminti de ziua în care o vizitase la ea acasă. La un 
moment dat, Lala o luase de mâini şi îi şoptise 
cuvinte pe care nu le înţelegea. Evangeline credea că 
era vorba de blestemul povestirii, dar dacă, de fapt, 
atunci îl blestema pe Apollo? 

Evangeline privea prin uşa întredeschisă cum Jacks 
se întorcea înspre foc. Pentru o clipă, tot ce putea 
Evangeline să vadă era cum îşi mişca umerii de furie 
zicând: 

— E vina ta dacă moare. 

— Nu va muri dacă o duci de aici cât de repede. 

LaLa îşi termină paharul cu vin. 

— Poţi s-o ţii în siguranţă? adăugă ea. 

Jacks privi înspre ea. 

— Nu te uita aşa la mine. Te-am văzut cum erai 
când ai ajuns şi o ţineai pe după umeri. 

— Cum arătam? 

— De parcă ai omori pentru ea. 

— Aş omorî pentru multe lucruri. 

— Doar ai grijă să n-o omori pe ea, zise LaLa, v-am 
văzut cum vă uitaţi unul la celălalt. Noaptea trecută, 
când am intrat în sala de mese, m-am speriat de moarte 
crezând că o vei săruta în mijlocul petrecerii. 

— Credeam că mă cunoşti mai bine de atât. 

Privirea lui Jacks se dizolvă încet într-un zâmbet, 
apoi doar pentru o fracțiune de secundă păru să aibă 
din nou privirea primitivă cu care se uitase la 
Evangeline seara precedentă. 

— Doar îi fac pe plac. Stai liniştită, nu eu o vreau. 
Tot ce vreau e să găsească pietrele. 

— Şi crezi că eu sunt cea crudă. 

Paşiui LaLei se apropiau de uşă. 

Evangeline se dădu înapoi încă un pas, apoi fugi 
înainte ca cei doi să îşi dea seama că trăgea cu 
urechea. 

Dacă era câtuşi de puţină magie de bucurie în piatra 
de la gâtul lui Evangeline, atunci nu funcţiona, pentru 
că o durea — totul o durea. Credea că LaLa era prietena 
ei. Credea că LaLei îi păsa, dar se pare că LaLa era la 
fel ca Jacks — tot ce voia era să deschidă arcada. 

Respirația lui Evangeline deveni greoaie pe când 
ajunse în sala de bal a conacului Slaughterwood. 

Înaintea uşilor deschise, servitorii împărțeau pocale 
cu vin roşu şi mied dulce. Era mai bine să nu fi luat 
unul — trebuia să găsească piatra adevărului şi a 
tinereții înainte ca Apollo sau Tiberius să o găsească. 

Dar Evangeline voia doar să bea până se simţea mai 
bine sau până nu o mai interesa că totul se înrăutăţise 
dintr-odată şi nu mai putea avea încredere în nimeni. 

Luă un pocal şi îl dădu pe gât repede, apoi îl înlocui 
cu altul ca să fie sigură că are destul de băut. 

În seara asta, pocalele erau din lemn, mânerele fiind 
decorate cu viţe de bronz şi flori care miroseau a mere 
ŞI sânge. 

Începu să devină nesigură pe picioare. 

Mirosul o făcea să se gândească la biserica Prințului 
Inimilor, dar, din fericire, Jacks nu venise încă în sala 
de bal. Chiar nu voia să îl vadă. 

LaLa o rănise, dar era şi mai afectată de spusele lui 
Jacks. 

„Doar îi fac pe plac. Stai liniştită, nu eu o vreau. Tot 
ce vreau e să găsească pietrele.” 

Cuvintele acestea o făceau să se simtă atât de naivă. 
Îşi spusese în mod repetat să nu aibă încredere în el. Îşi 
spusese că nu îi pasă, dar o parte din ea chiar începuse 
să creadă că el nu voia să o ţină în viaţă doar ca să 
deschidă arcada. 

Chiar şi acum, după ce îl auzise zicându-i LaLei că 
nu îl interesa şi că nu o voia — că nu risca să o omoare 

pentru că doar se prefăcea că o place —, tot voia să 
creadă că minţea. 

Evangeline luă încă o gură mare din pocal şi îşi croi 
drum prin mulțime, dorindu-şi să se piardă printre 
oameni. 

Din fericire, nu era singura vulpe din sală. Mai erau 
câteva femei îmbrăcate în vulpi cu rochii pastel, sau 
chiar îmbrăcate în costume de vulpe cu urechi şi cozi. 
Costumul de arcaş era la fel de popular. Evangeline nu 
recunoscu uşor alte cupluri, dar văzu câțiva Wolfrici şi 
Honore, Vengeanşi şi Glendore, sirene — şi câţiva 
tritoni — cu tot cu marinari captivi, cu cămăşi umflate, 
care arătau de parcă erau scoşi din arcada de la intrarea 
în Nordul Magnific. Mai era o fată îmbrăcată în Soare, 
care dansa cu altă fată îmbrăcată în Lună. În mijlocul 
tuturor era un tânăr chipeş îmbrăcat într-un costum de 
dragon care învârtea o fată care arăta ca o comoară 
strălucitoare. 

Poate că se trăgea de la vinul care îi circula prin 
vene, dar, pentru o clipă, Evangeline nu se simţea de 
parcă era într-o sală de bal, ci de parcă se afla în 
mijlocul a o sută de poveşti. Poveşti de dragoste, 
tragedii şi poveşti cu sfârşituri pierdute în timp. Dintr- 
odată, îi dispărură şi grijile, îndepărtate de un 
sentiment de parcă viaţa ei era una din poveşti. 
Cunoştea vag această emoție, dar până atunci n-o 
lovise enormitatea faptului. 

Se căsătorise cu un prinţ, era parte dintr-o profeție 
ŞI, Chiar acum, căuta pietre magice care ar putea 
schimba soarta lumii. Desigur, oamenii ar putea spune 
poveşti despre ea — deja făceau asta —, doar că nu i-a 
trecut prin cap că aceste poveşti erau nişte lucruri mai 
mari, părți din istoria care se forma. 

Dar, spre deosebire de alte personaje destinate 
pierzaniei din jurul ei, Evangeline încă avea şansa de a 
găsi finalul fericit al poveştii ei. 

Nu conta că şansele erau împotriva ei, nu cu toate 
blestemele, trădările şi prinții ucigaşi şi mincinoşi. 
Nimic din lucrurile astea nu însemna că ea era dată 
pierzaniei. Evangeline credea că fiecare poveste avea 
posibilitatea unor finaluri infinite şi ea urma să le 

găsească pe cele fericite — odată ce găsea următoarele 
două pietre. 

Prin toată sala răsunau vorbe entuziasmate. 

— Uite cine a venit, şopteau voci urmate de 
cuvintele „tânăr, atractiv, singur”. 

Apoi, zgomotos: 

— Eva! 

După o secundă, Luc se apropie de ea ţanţoş, cu o 
pană la pălărie şi o tolbă cu săgeți cu vârfuri de aur în 
spate. 

— Ştiam că tu vei fi vulpea. 

Evangeline nu îşi putu reţine zâmbetul. Desigur, 
Luc era îmbrăcat în arcaşul din poveste, un gest care 
acum câteva luni i s-ar fi părut teribil de romantic — iar 
o parte din ea trebuia să recunoască că era foarte 
drăguţ din partea lui Luc. Chiar dacă Luc fusese 
blestemat de Marisol, transformat în stană de piatră de 
Jacks, apoi transformat în vampir, încă îşi păstra o 
parte din umanitate. Spre deosebire de Jacks. 

— Cred că îmi datorezi un dans, zise Luc. 

— Nu în seara asta, băiat vampir. 

Evangeline împietri când auzi vocea joasă a lui 
Jacks. Apoi începu să tremure când îl văzu arătând ca 
un înger al morţii cu săbiile în spate. 

— Dansul ăsta e deja luat, adăugă. 

— Da, de mine. 

Luc îşi arătă colții. 

Jacks doar râse. Suna foarte muzical şi se potrivea 
foarte bine cu vocea pe care Evangeline o auzea în 
cap. 
„Îţi dau de ales. Dansează cu mine sau priveşte-mă 
cum îi tai capul cu una din săbiile astea.” 

Evangeline scrâşni din dinți şi se uită la el. 

„Aşa îți faci rost de parteneri de dans tot timpul? 
Ameninţând că omori concurenţa?” 

„Nu mă testa în seara asta, Vulpiţă.” 

Mâna liberă a lui Jacks se încordă, de parcă urma să 
ia una din săbii, dar apoi se încolăci posesiv în jurul 
taliei ei. 

Pieptul i se strânse şi pulsul îi crescu, dar ştia că nu 
era de la Jacks. Era de la vin, de la piatra bucuriei şi de 

la furia pe care o simţea pentru toate felurile în care o 
trădase. 

— Lasă-mă. 

— Asta nu e o opţiune. 

Ochii îi coborâră înspre ai ei, parcă din greşeală, de 
parcă voia să o ţină la distanţă, dar nu se putea abţine 
din a o trage aproape. 

— Eşti în pericol din nou. Trebuie să plecăm. 

— Nu, Jacks — nu merg nicăieri cu tine. V-am auzit 
pe tine şi pe LaLa. Am auzit tot. Ştiu ce i-a făcut lui 
Apollo. Ştiu că nu ai vrut să îmi zici. ŞI ştiu că... 

Încercă să îi comunice şi că ştia că el nu voia să o 
atingă, dar nu reuşi să pronunţe aceste cuvinte. În 
schimb, îşi puse mâinile pe pieptul lui şi îl împinse. 

Apoi se întoarse şi o rupse la fugă. 

Sala de bal se învârtea cu ea. Muzicienii cântau la 
vioară pe tavan, dansatorii pluteau prin aerul îmbibat 
cu vin şi paietele LaLei erau peste tot. Cel puţin aşa i 
se părea totul lui Evangeline în timp ce fugea de pe 
ringul de dans şi departe de Jacks. 

O văzu pe LaLa de braţ cu Robin cu coada ochiului. 
El arăta minunat acum că ea i se alăturase. De când 
părăsise camera lui Jacks, LaLa îşi schimbase pocalul 
cu un trident şi nervii cu un zâmbet larg. Evangeline se 
întreba dacă era totul doar o şaradă, la fel cum fusese 
prietenia lor. Oare LaLa era ca Jacks şi o folosea pe 
Evangeline ca să facă rost de ceea ce voia din Arcada 
Valory? 

Evangeline nu voia să creadă asta — nu părea 
adevărat. Dar era ameţită de vin, era îndurerată şi îi era 
greu să gândească rațional. Tot ce ştia era că nu credea 
că mai putea rezista încă unei trădări. Voia doar o 
persoană în care putea avea încredere. Atât de mult 
cerea? 

— Arăţi de parcă ţi-ar pica bine o gură de aer curat, 
spuse Petra. 

Îşi încolăci braţul de al lui Evangeline înainte ca ea 
să dea din cap. 

Petra era îmbrăcată într-una din persoanele pe care 
Evangeline nu le recunoştea. Purta o rochie din zale, 
cu decolteu şi o diademă de argint foarte subţire pe 
cap. 

— Hai cu mine, insistă ea, ştiu o ieşire secretă. 

Evangeline avea un nod în stomac în timp ce Petra o 
conducea înspre o fântână din care curgea mied. Nici 
acum nu îi plăcea de ea şi nici nu avea încredere în ea, 
dar dacă rămânea în sala de bal, Jacks o prindea din 
urmă. Nu era sigură de ce nu reuşise să o găsească 
încă, dar Evangeline nu îndrăznea să privească în urmă 
ca să afle. Va vorbi cu el din nou când camera nu se va 
mai învârti cu ea şi când se va simţi mai stabilă pe 

picioare. Căci acum, ar fi mult prea uşor pentru el să o 
dea pe spate. 

— Unde e acest pasaj secret? se interesă ea. 

— Chiar aici, răspunse Petra. 

În capul lui Evangeline, totul se întâmpla destul de 
repede. Mai-nainte erau la marginea ringului de dans, 
apoi erau la băncile celor care nu aveau cu cine dansa 
— goale din moment ce asta nu era genul de petrecere 
la care erau invitaţi oamenii care nu dansează. 

— Cred că asta e. 

Petra puse mâna pe unul din picioarele unei bănci şi 
trase. Din perete, se deschise o uşă secretă. 

— Pe aici, zise repede, de parcă şi ea era pe fugă. 

Evangeline simţi un junghi de nelinişte. Dar în loc 
de pietre umede şi pânză de păianjen, pasajul era 
luminat. Pereţii albi erau mărginiți de torţe sculptate în 
forma membrilor familiei Slaughterwood. 

Sau, cel puţin, Evangeline spera că erau doar 
sculpturi. Câteva arătau atât de reale încât era uşor să 
îşi imagineze că acei membri erau, de fapt, 
înmormântați în pereții albi. 

Îşi încetini paşii, dar Petra o prinse iar de braţ şi o 
trase după ea. 

— De unde ştii de pasajul ăsta? se interesă 
Evangeline. 

— Oh, am venit în vizită pe aici de sute de ori, şopti 
ea. 

— Credeam că ziceai că eşti norocoasă că te-au 
invitat la petrecerea asta? 

— Am minţit, se crispă Petra, adică — eu doar... 

Se bâlbâi, de parcă nu era obişnuită să dea 
explicaţii. 

— Vin la petreceri aici de dinainte să te naşti tu, 
completă ea. 

Evangeline simți alt nod în stomac. Apoi simţi 
piatra bucuriei cum o arde pe sub haine. Până acum nu 
simţise atâta putere izvorând din piatră, dar acum era 
de parcă piatra se trezea. O putea simţi însufleţindu-se 
cu putere, dar această putere nu îi oferea bucurie sau 
veselie, precum se aştepta. Simţea arsura fierbinte a 
adevărului — purta piatra adevărului — şi o auzea 

zicându-i să iasă de acolo, să plece, să fugă, să fugă 
pentru că era în joc viaţa ei. 

Lumea nu se mai învârtea şi ea regreta că nu se 
gândise mai bine la ce urma să facă. 

Îşi imagina că atunci când Jacks o găsea, el va fi 
satisfăcut să o vadă admițând că el avusese dreptate. 
Acum, avertismentul lui cu privire la Petra părea puţin 
mai valid. 

Îşi eliberă braţul din strânsoarea Petrei. 

— Mă duc înapoi la bal. 

— Nu, Evangeline. Mă tem că nu te duci. 

Petra scoase un cuţit şi încercă să o înjunghie pe 
Evangeline în inimă. 

Evangeline sări înapoi, abia ferindu-se. 

— Ce faci? 

— Nu sunt o persoană rea — dar nu vreau să mor. 

Petra încercă din nou şi poate chiar ar fi nimerit, dar 
rochia din zale o încetinea. 

Evangeline se feri din nou şi încercă să o prindă pe 
Petra de încheietură. Mai degrabă ar risca să fie tăiată 
la mână decât la gât. Dar părul Petrei era peste tot. În 
loc de lamă sau de încheietură, Evangeline înşfăcă o 
mână de păr de lumina lunii. 

Trase doar o dată, şi rămase cu întreaga coamă de 
lumina lunii în mână. 

Evangeline era şocată. Era fals. Părul adevărat al 
Petrei era o grămadă roz cu şuviţe trandafirii şi aurii. 

— Părul tău! Este... 

Evangeline urma să zică că este la fel ca al ei, dar 
Petra nu îi dădu ocazia. 

Scoase un al doilea cuţit. 

Evangeline aruncă peruca în faţa Petrei, câştigând 
puţin timp. Rațiunea îi zicea să fugă, dar se cam 
săturase de oamenii care încercau să o omoare. În loc 
să fugă, se aruncă asupra Petrei, prinzând-o de 
încheieturi în timp ce Petra nu putea vedea. 

— De ce încerci să mă omori? 

Piatra pe care o purta Evangeline se aprinse din nou 
după întrebare. 

Petra se agită, încă ţinând ambele cuțite, şi îşi 
scutură peruca din faţă. Transpiraţia îi lhpise părul 

natural de frunte şi furia 1 se citea pe toată faţa, în timp 
ce se lupta atât cu Evangeline, cât şi cu puterea pietrei. 

— Ştiu că şi tu eşti o cheie şi, dacă nu te omor, o să 
mă omori pentru piatra mea. 

— Ce piatră ai? 

— Piatra fericirii — ah... 

Petra privi înspre lănțişorul de la gâtul lui 
Evangeline. 

— Nu-mi mai pune întrebări! 

— Nu mai încerca să mă omori — nu sunt inamica 
ta. 

— Ba da, eşti. 

Petra îşi lăsă umerii şi, pentru o clipă, se opri din 
luptă. 

— Am fost exact ca tine cândva. Am fost căsătorită 
cu un prinţ până am fost acuzată de o crimă pe care nu 
am comis-o. Apoi am aflat de profeție şi credeam că 
eram specială — că totul mi s-a întâmplat cu un motiv. 
Eu eram cheia — singura fată încoronată cu aur rozaliu, 
care putea deschide Arcada Valory. 

Dădu din cap şi râse amar. 

— Dar niciuna dintre noi nu e specială, Evangeline. 
Suntem doar unelte pe care le folosesc alții. De fapt, 
pun pariu că nici măcar nu te lasă să foloseşti pietrele 
pe care le-ai găsit. Haos nu m-a lăsat să o folosesc pe 
cea pe care am descoperit-o. 

Evangeline încercă să nu reacționeze. Haos îi 
spusese că ultima cheie murise — îi zisese că se 
întâmplase pentru că piatra norocului o făcuse 
neatentă. Dar Evangeline nu credea că Petra putea 
minți când piatra adevărului era atât de aproape. 

— De unde ştii că lucrez cu Haos? 

— Pentru că şi eu am făcut-o. Am găsit pentru el 
piatra norocului, explică Petra, dar nu a avut încredere 
în mine când venea vorba de ea. A încuiat-o undeva ca 
să o țină în siguranţă, în loc să mă ţină în siguranţă. 
Deci, când am găsit piatra tinereţii şi am realizat că pot 
rămâne tânără şi să trăiesc pe veci cu ajutorul ei, mi- 
am înscenat moartea şi am dispărut. 

Zâmbetul ei răspândea un aer de triumf. 

— Abia atunci am aflat ce pot face cele patru pietre 
împreună, dar pot să ghicesc că nu ţi-au zis nici asta, 

nu-i aşa? completă ea. 

— De asta încerci să mă omori? Ca să poţi lua toate 
cele patru pietre? 

— Nu! 

Petra îşi dădu capul pe spate, complet ofensată. 

— Vreau doar să îmi păstrez piatra. Îţi spun toate 
astea doar ca să ştii că nu poți avea încredere în ei. 
Dar... Deja văd că eşti prea credulă. 

În ochii ei se întrezări o fulgerare de tristeţe, chiar 
înainte să îşi apese întreaga greutate pe Evangeline şi 
să o izbească de perete. 

Dinţii îi clănțăniră când se lovi cu capul de una din 
statul. 

— Te rog, opreşte-te, imploră Evangeline. 

Încă se străduia să o ţină pe Petra de încheieturi. Nu 
voia să o rănească, dar Petra nu voia să se oprească. O 
împinse iar pe Evangeline şi aproape că îi tăie obrazul 
cu unul din cuțite, în sfârşit dându-i forţă lui 
Evangeline să scrâşnească din dinţi şi să o izbească pe 
Petra cu pumnii de perete destul de tare încât să scape 
ambele cuțite. 

Cuţitele făcură zgomot când aterizară pe podea şi 
alunecară în direcții diferite. 

Evangeline nu voia să ridice unul, dar Petra nu ezită 
să se arunce după celălalt şi să sară din nou asupra lui 
Evangeline. Refuza să se dea bătută. Evangeline se 
întreba dacă de asta o văzuse pe Petra furişându-se 
prin castel noaptea trecută — dacă nu cumva 1eşise, de 
fapt, din camera ei pentru că voia să o omoare în 
somn, şi nu din a lui Jacks. 

Torţele licăreau cu fiecare pas pe care îl făcea Petra, 
fumul ridicându-se printre ele. 

— Opreşte-te, te rog. 

Mâinile lui Evangeline erau alunecoase de la 
transpirație şi groază, dar ridică celălalt cuțit şi îl ţinu 
ca pe un scut 

— Chiar nu sunt o persoană rea, repetă Petra. 

Pentru o clipă, chiar arăta de parcă îi părea rău, dar 
tot nu îşi încetini paşii şi nici nu lăsă cuțitul. 

— Nu vreau să fac asta, dar în momentul în care te- 
am văzut aici, am ştiut... 

Evangeline îşi împinse cuțitul înspre pieptul Petrei, 
chiar la marginea rochiei de zale. 

Petra scoase cel mai groaznic sunet pe care 
Evangelihe îl auzise vreodată, sau poate era de la 
ţiuiala din urechile ei. În momentul în care împunse cu 
cuțitul o copleşi un val de regret şi groază. Nu voia să 
facă asta. Voia să îl scoată. Voia să repare totul. 

Un râs bolborosit ieşi din gâtlejul Petrei în timp ce 
sângele îi ţâşnea din piept. 

— Am fost odată ca şi tine... Dar acum eşti... Ca 
mine. 

Lacrimile îi acoperiră obrajii lui Evangeline după ce 
dădu drumul cuţitului şi se îndepărtă de corpul Petrei. 
Cadavrul nemişcat stătea într-o baltă de sânge. Când 
crezuse că Apollo murise, nu era sânge deloc. Pur şi 
simplu el nu mai mişca. 

Dar aici era sânge. Roşu, gros şi acuzator. Chiar şi 
cu cuțitul încă înfipt în pieptul ei, sângele se scurgea 
printre zalele rochiei pe podea. 

Evangeline începu să tremure, sau poate că deja 
tremura. 

O omorâse. Alesese viaţa ei peste a Petrei. Se 
întâmplase exact cum a prezis Jacks. A omorât pe 
cineva pentru pietre. Jurase că nu va omori pe nimeni 
niciodată, dar atunci când a avut de ales, nu s-a oprit 
din a o face. 

Da, Petra o atacase, dar nu flutura un cuţit când 
Evangeline o înjunghiase. Evangeline îşi duse mâinile 
înspre faţă, dar se opri când văzu că avea sânge pe ele. 
Se şterse de rochie, dar cumva înrăutăţi situaţia, de 
parcă încerca să se şteargă nu doar de sânge, ci şi de ce 
făcuse. 

— Vulpiţă! răsună vocea lui Jacks acompaniată de 
sunetul paşilor grăbiţi. 

Evangeline tremura şi mai tare. Nu voia să o 
găsească acum, mai ales nu aşa. Tremura şi era 
acoperită de sânge şi se simţea prea slăbită să dea ochii 
cu el. Totuşi, niciodată nu a fost atât de uşurată să îl 
vadă. 

— Jacks... 

Numele îi ieşi ca un scâncet. Ştia că nu era ceva 
salvator, dar ea nu voia un salvator în acel moment. 
Nu voia să o ţină cineva în braţe cât timp plângea, 
liniştind-o că totul va fi bine. Voia furie, voia mânie, 
voia să îi spună un asasin că a făcut exact ce trebuia. 

— Ce s-a întâmplat? 

Jacks îşi încetini paşii pe măsură ce se apropia, 
privind furios la balta de sânge în care se afla Petra, 

apoi către Evangeline. 

— Am omorât-o, se plânse Evangeline. 

Totul părea mult mai real după ce o spuse şi, dintr- 
odată, sentimentul de vinovăţie deveni prea puternic. 
Nu putea respira. Abia mai stătea în picioare. Apoi 
Jacks o strângea la pieptul lui. O ţinea ca pe un secret, 
strâângând-o aproape de inima lui. Îşi reaminti de 
Jurământul ei că nu îl va mai lăsa niciodată să o atingă. 
Dar, dacă s-ar fi retras, simţea că ar fi început să 
plângă. 

Evangeline se rezemă de el în timp ce una din 
mâinile lui îi aluneca în părul ei şi îi apăsa capul pe 
umărul lui. Cealaltă mână era în jurul taliei ei, 
strângând funda legată în jurul ei în pumn de parcă ştia 
şi el că, dacă o lăsa, s-ar face bucăţi. 

Ea încercă să îşi oprească lacrimile, dar continuă să 
plângă până când îi udă cămaşa. 

— Sunt o ucigaşă. 

— E un cuţit în mâna ei, spuse Jacks, e clar că te-ar 
fi omorât ea pe tine dacă n-ai fi oprit-o. Nu ai făcut 
nimic greşit. 

— Dar nu pare just. 

— Niciodată nu e just. 

Jacks dădu drumul fundiţei cu grijă şi începu să o 
mângâie pe Evangeline pe spate. 

Evangeline inspiră adânc, tremurând toată. Credea 
că nu voia un salvator, dar poate o parte din ea avea 
nevoie de unul. Sau poate doar avea nevoie de e/. Altă 
dată, s-ar fi simţit vinovată după acest gând, dar în 
seara asta omorâse pe cineva. În comparaţie, nu se 
simţea prea greşit să vrea ca Jacks să o ţină strâns în 
braţe până când holul, cadavrul şi toată noaptea asta 
îngrozitoare ar fi dispărut şi ar fi rămas doar ei doi. 

Mâna lui Jacks se opri dintr-odată. 

— Ar trebui să mergi înapoi în camera ta. Fă-ţi un 
bagaj pe care să-l poţi căra. Voi veni să te iau curând. 

— Dar... Cum rămâne cu ea? 

— Am eu grijă de corp. 

Jacks îi dădu drumul. 

Evangeline se simţi amorțită din momentul în care 
braţele lui nu mai erau în jurul ei. Era tentant să cedeze 
mai ales când se uită înspre Petra, care zăcea pe jos cu 

un halou de păr roz-auriu, exact ca al lui Evangeline. 
Nu mai sângera şi corpul îi era nemișcat, dar 
Evangeline încă îi putea auzi vocea acuzatoare. 

„Am fost odată ca şi tine. Dar acum eşti ca şi mine.” 

— Nu merită să te simţi vinovată, zise Jacks. 

Ochii lui erau reci, mai degrabă argintii decât 
albaştri în timp ce privea corpul. 

— Există eroi şi răufăcători. Ea a ales între cele 
două şi s-a ales cu sfârşitul corespunzător, adăugă el 
printre dinţi. 

Evangeline simți că nu vorbea doar de Petra, ci şi de 
el însuşi. 

— Ar trebui să pleci. 

Pentru prima dată, Evangeline voia să îl asculte pe 
Jacks, dar nu putea pleca încă. Făcu un pas nesigur 
înspre corp. 

Jacks se strâmbă. 

— Era o altă cheie, spuse Evangeline. 

— Mi-am dat seama, după păr. 

— Avea şi o piatră — sau cel puţin asta zicea. 

Evangeline nu se uită să vadă reacția lui Jacks sau 
cum o privea în timp ce se aplecase înspre corpul 
neînsuflețit. Părea greşit să caute piatra pe corpul 
Petrei. Dar viaţa lui Evangeline şi cea a lui Apollo erau 
la mijloc. 

Degetele îi erau stângace când îi dădu jos prima 
mănuşă. Evangeline spera să găsească un inel sau o 
brățară, dar pe mâna Petrei nu era nicio bijuterie. 

— Ce piatră zicea că avea? se interesă Jacks. 

— Piatra fericirii. 

Evangeline îi scoase şi cealaltă mănuşă şi 1 se făcu 
pielea de găină. 

În jurul încheieturii se afla o manşetă aurie 
sclipitoare, iar în centrul ei strălucea o piatră de un 
albastru perfect, la fel ca ochii nepământeni ai lui 
Jacks. 

Evangeline nu voia să o atingă. Se gândea că era 
periculoasă încă din seara precedentă, când aproape că 
o înnebunise de gelozie. Acum se gândea din nou la 
avertismentul lui Jacks de când ajunseseră la conac: 
„Dacă pietrele sunt aici, o să moară oameni la 
petrecerea asta”. 

Acum cineva murise, dar nu era doar din cauza 
puterii pietrelor, ci pentru această misiune de a 
deschide arcada. Evangeline se întrebă iar oare ce se 
găsea înăuntru. Ce ar putea fi atât de valoros sau 
periculos încât trebuia să fie închis cu profeţii 
schimbătoare de vieți şi pietre magice pentru care 
trebuia să omori? 

— Evangeline, spuse Jacks blând, dar urgent, nu 
putem pierde vremea aici. Trebuie să mergi să-ţi faci 
bagajul. Am eu grijă de piatră. 

SS 

Era atât de mult sânge pe rochia lui Evangeline. Una 
din vulpiţele brodate era acoperită de o pată mare şi 
roşie. Trebuia să o dea jos. Trebuia să se schimbe şi să 
îşi facă bagajul. Omorâse pe cineva şi, din cauza 
articolului lui Kristof, Apollo şi Tiberius ar putea fi pe 
drum încoace ca să o omoare chiar acum. 

Dar Evangeline se simţea copleşită. 

Ce ar trebui să facă prima dată? Să îşi dea jos 
hainele însângerate? Să spele sângele care îi mânjea 
faţa şi mâinile? Sau să îşi facă bagajul? Ce îşi punea în 
bagaj cineva care fugea pentru a se salva? 

Îşi adusese atâtea rochii pentru petrecerea LaLei, 
dar acum nu le va mai folosi. 

Avea nevoie de o pelerină, de cizme şi... 

În oglinda de pe dulapul ei văzu uşa deschizându-se. 

Evangeline rămase nemişcată, sau cel puţin încercă, 
dar corpul îi tremura din nou când văzu o cizmă de 
piele intrând — una care nu îi aparținea lui Jacks. 

— Eva? Eşti aici? 

Luc îşi băgă capul în cameră. 

— Eram îngrijorat că... 

Împietri când o văzu, ochii mărindu-i-se şi colții 
ieşindu-i la vederea sângelui de pe rochia şi faţa ei. 

Ea izbucni panicată: 

— Luc, ar trebui să pleci... 

— Dar sângerezi! Ce s-a întâmplat? 

Părea îngrijorat, dar ochii îi ardeau de foame. 

— Nu este al... 

Înainte ca Evangeline să termine, pe Evangeline o 
trecură dureri pe şira spinării. O durea atât de tare 
încât nu putea respira. Se aplecă, abia reuşind să 

rămână pe picioare în timp ce simţea cum 1 se sfâşie 
pielea de pe spate. 

— Eva! 

Fulgerător, Luc o ţinu să nu cadă, dar asta nu oprea 
durerea. 

O ardea, o durea, sângera. 

Vedea cum lui Luc i se lungeau colții, dar nu putea 
face nimic să se îndepărteze de el — se putea gândi 
doar la durere. Mai întâi, nu înţelegea ce se întâmplă. 
Se gândea că poate era pedepsită pentru că o omorâse 
pe Petra, dar apoi îşi aminti de Apollo şi de blestemul 
oglindirii. Cineva sigur îl tortura şi, implicit, o torturau 
şi pe ea. Simţea sângele cum îi curgea prin rochie în 
timp ce plângea de durere. 

— Doamne, Eva, spatele tău... 

Vocea lui Luc era groasă de foame şi mâna din jurul 
taliei ei era aproape arzător de înfierbântată. 

— Pleacă de lângă ea! urlă Jacks din uşă. 

Evangeline încercă să îi spună că nu Luc îi făcuse 
asta — Apollo era torturat şi trebuia să fie salvat —, dar 
putea doar să geamă. 

— Hei, nu am fost eu! protestă Luc, dar vocea lui 
părea slabă şi îndepărtată, ceva a posedat-o. 

— Apollo, mormăi Jacks. 

— E posedată de soţul ei mort? 

Luc o lăsă pe podea. 

Jacks mârâi. 

Evangeline se chirci. Spatele o durea prea tare ca să 
îi pese. 

— Uită-te la mine, băiatule vampir, şi ascultă bine, 
sau Evangeline o să moară. Trebuie să pleci şi să-l 
găseşti pe Haos. Repede. 

— Oh, e cam supărat pe mine acum. Se presupune 
că trebuia să stau departe de Eva... 

— Nu mă interesează, îl întrerupe Jacks, Evangeline 
o să moară în seara asta dacă nu îi spui lui Haos să îl 
găsească pe Apollo, să îl salveze şi să se asigure că i se 
vindecă rănile. Poţi face asta? 

— Da. 

— Atunci ce mai cauţi aici? 

Paşiu grăbiţi ai lui Luc se auziră îndepărtându-se. 

— Evangeline... 

Vocea şoptită a lui Jacks suna de parcă era departe, 
dar sigur era lângă ea, pentru că îl simţea. Simţea cum 
mâinile lui reci alunecau pe sub picioarele şi gâtul ei 
cu grijă, în timp ce o sprijinea de el. 

— Mă doare, Jacks. 

— Ştiu, iubire. O să te duc undeva în siguranță. 

Alt val de durere îi înfioră pielea, făcând-o pe 
Evangeline să strige. Durea ca focurile iadului. Era 
cumva conştientă că muşca de ceva, dar se temea că 
era gâtul lui Jacks. 

— E în regulă, spuse Jacks apăsat, sunt aici. Rămâi 
cu mine, Vulpiţă. 

Continua să insiste ca Evangeline să rămână trează 
când tot ce voia ea era să leşine. 

În unele minute, agonia era atât de intensă, încât nu 
putea respira. Durerea îi traversa întreg spatele. 
Membrele i se încordau şi strângea din dinţi. Apoi 
simţea cum Jacks îi aranja părul umed de pe frunte sau 
îi punea mâna rece pe obraz. 

Capul i se clătina pe umărul lui. Erau pe o sanie şi 
ea era în braţele lui. O ținea la piept cu mâna atât de 
jos pe talia ei, încât nu era chiar pe talie. Dar spatele ei 
era asaltat flăcări — orice o atingea, ardea. 

— Aproape am ajuns, îi şopti. 

Vru să întrebe unde merg, dar gâtul o durea prea 
tare de la ţipete. Tot ce putea era să întredeschidă 
ochii. Lumea era gri. Nu era noapte sau zi, ci doar gri. 
Gri ca moartea şi acoperită de o ceaţă care avea gust 
de fum. 

Oare asta simţeai când mureai? Apoi sania se înclină 
în faţă, alunecând cu viteză pe un drum devastat, pe 
lângă un semn pe care scria „Bine aţi venit la măreţul 
conac Merrywood!” 

Nu îi venea să creadă că Jacks o adusese aici. Nu îşi 
amintea de ce. O durea prea mult ca să gândească 
limpede, dar Evangeline ştia că acest loc nu era unul 
fericit, mai ales pentru el. 

Gheaţa şi zăpada o făceau să tremure cu cât Jacks 
conducea sania mai repede, trecând pe lângă ruinele 
conacului şi intrând adânc în pădurea blestemată 
Merrywood. De fiecare dată când încerca să deschidă 
ochii, tot ce vedea erau copaci scheletici şi mai mult 
gri lipsit de speranţă. 

Prima frunză verde care îndrăznea să 
supraviețuiască părea un miraj, o născocire a minţii ei, 
dar apoi mai era una, şi încă una. Un acoperiş de un 
verde frumos. Peste tot pe unde se uita vedea soare, 
copaci acoperiţi de zăpadă, păsări care ciripeau, iar ea 
se temea că îşi pierduse mințile. 

Urmară flori în culori aprinse, galben, roz şi 
albastru-deschis. Descriau un drum care cobora înspre 
o vale cu un han, un lac şi un semn vechi pe care scria 
„Bine aţi venit în Vizuină!” 

Numele nu îi părea cunoscut. Sigur nu era o Mare 
Casă, sau poate nu îşi amintea. 

Sania trecu pe lângă mai multe semne cioplite ce 
duceau înspre locuri pe care nu le putea vedea prea 
bine, până când se opriră la un han care părea ireal. 
Sigur era parte dintr-un vis. 

Acoperişul era acoperit de ciuperci enorme cu 
pălărie roşie, deasupra cărora dormeau nişte dragoni 
micuţi. Apoi erau florile de mărimea copiilor mici, cu 
petale colorate în fiecare nuanţă, care păreau să se 
ridice în timp ce se apropiau cei doi. 

Jacks o luă pe sus dintr-o mişcare şi o cără înăuntru. 

Pielea începu să o gâdile de la căldură, invitând-o să 
țină ochii deschişi. Avea loc o luptă — corpul ei rănit o 
implora să se odihnească —, dar ea voia să ştie de ce 
mirosea a cidru cu arome, a pâine proaspătă şi cum de 
se simţea ca acasă, deşi, chiar şi în starea în care se 
afla, era sigură că nu mai fusese în acel loc. 

Lângă uşă domnea un ceas vopsit în culori aprinse 
şi cu pendule decorate cu nestemate. În loc de ore, 
păreau că avea nume de mâncare şi băutură. Lucruri 
precum „Pacheţele de Carne”, „Tocană de Peşte”, 
„Tocană Misterioasă”, „Pâine Prăjită şi Ceai”, „Terci”, 
„Bere”, „Mied”, „Vin”, „Cidru”, „Plăcintă cu Miere”, 
„Tartă cu Frăguţe”, „Prăjituri cu Fructe de Pădure”. 

Aproape că se aştepta ca un barman cu barbă lungă 
şi râs vesel să îi întâmpine atunci când intrară, dar se 
auziră doar cizmele lui Jacks traversând podeaua. 

„Ce e locul ăsta?” se întrebă ea. 

Jacks nu răspunse şi nici măcar nu dădea semne că 
i-a auzit gândul în timp ce urca scările. Orice magie 

era aici, probabil că le întrerupsese conexiunea, sau ea 
era prea slăbită. 

Erau aprinse lumânări şi în şemineu ardea focul, dar 
nicio persoană nu se afla prin preajmă. Imagini de 
basm acopereau fiecare uşă de la etajul al doilea: un 
iepure cu o coroană, un cavaler care ţinea o cheie în 
formă de stea, un goblin care arunca cu dulciuri. 

Jacks o cără grăbit pe lângă toate. După încă două 
seturi de scări ajunseră la nişte uşi de sticlă care 
duceau înspre un pod arcuit, chiar şi mai vechi, către o 
pădure deasă şi acoperită de zăpadă. 

— Mai stai cu mine încă puţin, îi şopti el 
deschizând uşile. 

Evangeline îşi apăsă capul pe pieptul lui, 
pregătindu-se de întoarcerea frigului, dar, în loc de 
gheaţă, simţi doar nişte răcoare, ceea ce o reconforta 
puţin. 

Tot atunci realiză că, deşi încă simţea durere, 
loviturile sau biciuirile încetaseră de când ajunseseră 
în locul acela. Se întreba dacă era vreun nou fel de 
magie care se afla doar aici, sau dacă Apollo era 
îngrijit. Îşi aminti că Jacks îl pusese pe Luc să îl roage 
pe Haos să îl salveze pe Apollo, iar ea spera că aşa se 
întâmplase. 

Mai multe păsări de iarnă ciripeau vesele când ei 
ajunseră la capătul podului, unde se afla o uşă rotundă 
ascunsă în scoarţa unui copac. 

Jacks inspiră adânc şi Evangeline simţi cum 1 se 
mişca pieptul în timp ce trecură pragul într-o cameră 
mică. Nu erau lumânări sau vreun foc, dar cumva, 
acest loc era cald şi luminat de lumina soarelui care 
intra prin toate geamurile. Existau atât de multe 
geamuri aşezate cu grijă între ramuri, făcând dificil să 
vezi unde începea şi unde se termina sticla. 

Poate exista şi ceva mobilă, dar privirea îi era atât 
de înceţoşată, încât îi era greu să o distingă. 

Patul arăta ca nişte petice vechi cu forme şterse. 
Jacks o aşeză cu grijă cu capul pe o pernă, pe burtă. 
Păturile erau la fel de moi precum arătau, dar tot se 
plângea de durerea care îi traversa spatele rănit. 

— Îmi pare rău, Vulpiţă. 

Îi aranjă părul de pe frunte şi atingerea lui se simţi 
ca un vis de la febră. Sau poate chiar murea şi de asta 
Jacks era atât de dulce. 

— Mă întorc imediat. 

Vocea lui era blândă. 

Ochii ei se închiseră, apoi auzi paşii — uşori, de 
parcă nu voia să o trezească. 

Până la urmă începu să chpească. Se aştepta să vină 
înapoi cu vreun fel de doctor, dar era doar Jacks cu 
braţele pline de provizii. 

Le aranjă pe podeaua de lemn, aproape de pat, apoi 
îi dădu cu grijă părul de pe umeri şi de pe spate. 

— Trebuie să-ţi tai rochia. 

Acesta fu singurul avertisment înainte să audă cum 
un cuțit îi tăia rochia îmbibată de sânge de la omoplaţi 
până la talie. 

O clipă uită să respire. 

Ameţi şi mai tare când simţi mâinile lui Jacks 
decojindu-i rochia de pe spate. Procesul era chinuitor 
de încet. De mai multe ori, Jacks sufla printre dinți, iar 
ea îşi imagina în ce hal îi arăta spatele. Dar el nu zicea 
nimic despre asta. Doar continua să îi curețe rănile, 
ştergându-le cu cârpe răcoroase şi umede. O durea de 
fiecare dată când îi atingea vreo rană, dar apoi degetele 
lui o linişteau când îi mângâiau părţile fără răni ale 
coastelor ei, alteori cu pumnii, alteori cu vârful 
degetelor. Ea încerca să nu gâfâie. 

— Te pricepi, mormăi ea, de obicei călătoreşti cu 
fete care au fost biciuite? 

Asta îl făcu să râdă uşor. 

— Nu. 

Apoi, încet, în timp ce îi plimba cârpa de-a lungul 
spatelui, chiar deasupra taliei: 

— Ai fi geloasă dacă aş face-o? 

„Nu sunt o persoană geloasă”, voia Evangeline să 
spună, dar, în schimb, îi ieşiră alte cuvinte. 

— Desigur. 

Jacks râse, de data asta mai tare. 

O trecu un val de ruşine. 

— Nu asta voiam să zic. 

— E în regulă. Dacă te-aş găsi aşa cu un alt bărbat, 
probabil l-aş omori. 

Mâinile lui Jacks apăsară mai tare când ajunse la 
umerii ei şi, una câte una, rupse mânecile rochiei, până 
nu mai rămase nimic din ea. 

Ea scoase un sunet undeva între un suspin şi un 
țipăt. 

— Chiar era necesar? 

— Nu, dar toată lumea ar trebui să vadă cum e să le 
fie rupte hainele de pe ei măcar o dată. 

Se gândea că Jacks voia doar să îi distragă atenția de 
la toată durerea, dar roşi toată de la obraji până la 
piept. 

Crezu că îl vede pe Jacks zâmbind cu colțul 
ochiului. 

Iar pentru o clipă, nu mai simţi nicio durere. 

Plecă de lângă ea şi reveni după câteva clipe cu o 
grămăjoară de cârpe împăturite, care miroseau ca 
pădurea, curate, proaspete şi lemnoase. 

— Vei vrea să îţi pui braţele pe asta. 

— De ce? 

— Trebuie să te bandajez. 

Simţit un gol în stomac, pentru că ştia ce însemna 
asta: ca să o îmbrace înapoi, trebuia să o acopere cu 
cârpele peste stomac şi peste pieptul ei. 

— Pot să închid ochii, zise el, dar apoi va trebui să 
te pipăi. 

Evangeline simţi nişte fluturaşi pe lângă sentimentul 
ciudat că, spre deosebire de comentariul de mai 
devreme, Jacks nu glumea de data asta. Gândul o 
ameţi puţin, dar se sprijini cu coatele de grămăjoara de 
cârpe. 

Închise ochii o vreme, dar îi simţea respiraţia pe gât 
în timp ce plutea deasupra spatelui ei şi mâna lui rece 
pe stomacul ei gol. O ajută să se ridice de pe saltea, 
gândul îi zbura la degetele lui pe pielea ei goală. 

— Nu uita să respiri, Vulpiţă, sau bandajele o să fie 
prea strâmte. 

Respiră şi încercă să se concentreze la zăpada care 
cădea de cealaltă parte a geamului precum penele, 
nişte fulgi de vis plutind în jos în timp ce Jacks 
înfăşura materialul în jurul ei. Era grijuliu cu bandajul, 
dar mai puţin cu mâinile — de fiecare dată când o 
înfăşura, Evangeline îi putea simţi vârfurile reci ale 

degetelor cum îi ating stomacul, coastele şi ocazional 
sânii. 

Fiecare atingere o electrocuta şi, înainte să îşi dea 
seama, voia să 1 se lase. Era absurd — ea era rănită şi el 
doar îi îngrijea rănile. Dar nu se simțea aşa; se simțea 
mai mult de atât. Sau poate doar ea voia să fie mai 
mult — poate îl voia pe el. 

Încercă să alunge gândul. Nu îl putea dori pe Jacks, 
dar era greu să se gândească la toate lucrurile 
îngrozitoare pe care le făcuse în timp ce continua să o 
bandajeze. Îi simţea respiraţia pe gât şi, pentru o clipă, 
îşi dori ca povestea lor să aibă alt final. 

Apoi urmă un val copleşitor de vinovăţie pentru că 
îşi aminti cum Apollo îi spusese că voia să încerce. 

Și din nou mâna lui Jacks, şi îşi dori să fi fost Jacks 
cel pe care încerca să îl salveze, şi nu Apollo. 

Închise ochii din nou, blocând toate gândurile legate 
de Jacks şi silindu-se să se gândească doar la Apollo — 
sau, mai degrabă, la orice în afară de Jacks. Când îi 
deschise iar, se concentra pe ramurile care formau 
pereţii încăperii. Abia atunci observă o linie verticală 
cu semne făcute în lemn, genul de semne care măsoară 
creşterea copulor. 

Păreau să fie cam cinci ani de măsurători, cu cinci 
nume cioplite lângă: 


Aurora 
Lyric 
Castor 
Jacks 


Nu era sigură ce o făcu să se oprească — faptul că 


numele lui era pe perete sau că în timpul ultimului an 
apăruse un alt nume: Arcaşul. 

Senzaţia de ameţeală a lui Evangeline se înrăutăţi. 
Dacă numele lui Jacks era pe perete, pe lângă ceilalți 
membri ai Celor Trei Merrywood, asta înseamnă că 
spunea adevărul. Chiar nu era unul din Cei Trei 
Merrywood. 

Era şocată că Jacks fusese atât de onest, dar simţea 
şi o oarecare dezamăgire că ea nu avea dreptate. Dar 
poate că nu greşea cu totul. Chiar dacă Jacks nu a făcut 
parte din Cei Trei Merrywood, era clar că fuseseră 
prieteni. Sigur veniseră toţi aici de sărbători. Poate tot 
ce se întâmplase în trecut avea de-a face cu motivul 
pentru care voia să deschidă Arcada Valory. 

Ca să deschidă arcada, Jacks 1-a dat viaţa peste cap, 
a adus-o în Nord, a blestemat pe cineva ca ea să se 
căsătorească, a transformat-o într-o fugară şi, fără 
îndoială, a mai făcut nenumărate alte lucruri, iar ea 
voia să ştie de ce. 

Niciodată nu îi răspunsese înainte, deci se îndoia că 
i-ar spune acum. Dar poate ar putea să-l facă să 
dezvăluie ceva ce i-ar putea da un indiciu în legătură 
cu intenţiile lui. 

— Poţi să îmi spui ce-i cu numele de pe pereți? 

Degetele lui Jacks se opriră. 

— Am uitat că erau acolo. 

Începu să fie puţin mai brusc în procesul de 
bandajare. Evangeline se crispă când el trase de 
material. 

Dar nu se dădu bătută. 

— De ce sunt numele acolo? insistă ea. 

— Acolo ne măsuram înălțimea. 

— M-am prins de asta, Jacks. Sunt curioasă ce 
legătură era între voi. Ai spus că nu făceai parte din 
Cei Trei Merrywood, dar nu mi-ai spus că ai fost 
prieten cu el. 

— Am fost prieten doar cu Lyric şi cu Castor. 

— Şi Aurora şi arcaşul? 

— Aurora a fost un parazit şi nu aş zice că arcaşul 
mi-a fost prieten. 

Jacks termină cu bandajatul şi o legă destul de 
strâns cât să îi taie răsuflarea. 

— De ce... 

— Ar trebui să dormi, o întrerupse. 

— Nu mai sunt obosită, minţi ea. 

El îi aruncă o privire neîncrezătoare. 

— Tocmai ai fost biciuită. 

— Exact, şi mă simt foarte trează. 

De fapt era copleşită de oboseală. Adrenalina se 
evaporase când Jacks îşi luă mâinile de pe ea. 

— Dacă vrei să mă culc, spune-mi o poveste. 

— Asta nu e o poveste de adormit copiii, Vulpiţă. 

— Majoritatea basmelor nu sunt aşa. 

Ridurile dure din jurul gurii lui Jacks se adânciră. 

— Nu e niciun basm. Basmele au eroi, dar toţi eroii 
au murit în acea zi la conacul Merrywood. 

Jacks privi înspre semnele de pe perete. Privirea îi 
alunecă în gol, făcând-o să creadă că trecutul nu era un 
loc pe care el îl vizita des. 

— Toţi eram puţin ca tine pe atunci, destul de 
nătângi cât să credem că dacă făceam lucrul corect, 
atunci totul avea să fie bine. Lyric era bun, Castor era 
nobil, iar eu... 

Se opri şi dădu întunecat din cap, de parcă nu voia 
să se gândească la el cel de dinainte. 

— Am încercat să fiu eroul în acea zi la conacul 
Merrywood, când Vengeance i-a atacat. Nu am fost 
acolo când s-a întâmplat. Când am ajuns, toată lumea 
era moartă, mai puţin Castor. 

Evangeline observă cum pe faţa lui Jacks se citea 
regretul. 

— Fusese înjunghiat în spate şi eu credeam că îl 
puteam salva. Mama lui, Honora, era cea mai bună 
vindecătoare din Nord şi credeam că, dacă l-aş putea 
duce la ea destul de repede, îl va putea îngriji, dar... 

Pierdu şirul gândurilor. Se vedea pe faţa lui că nu a 
fost destul de rapid. 

— Viaţa nu-i o povestitoare bună, iar eu nu sunt 
făcut să fiu salvator, completă el. 

Jacks dădu să plece. 

— Greşeşti. 

Evangeline îşi întinse braţul şi îl luă de mână. 
Strânsoarea ei nu era atât de puternică pe cât i-ar fi 
plăcut. Epuizarea îşi făcea cunoscută prezenţa, dar se 
tinu de el cât de tare putea. Voia să îi reamintească că 
el o ţinuse cât timp plânsese, că o cărase în timp ce 
sângera şi că îi bandajase rănile, dar capul îi era atât de 
greu încât tot ce putu să zică fu: 

— În seara asta m-ai salvat pe mine. 

— Nu, te-am oprit din a muri. Nu-i acelaşi lucru. 

Jacks îşi retrase mâna şi plecă. 

SS 

Evangeline nu îşi aminti când închise ochii, dar 
când îi deschise din nou, camera din copac era 
întunecată şi se temea că era singură. Nu ştia dacă 
Jacks se întorsese să o verifice după ce luase 
proviziile. Îi plăcea să se gândească că nu ar părăsi-o 
când era atât de rănită, dar făcuse lucruri asemănătoare 
în trecut. 

— Jacks, şopti ea. 

Când nu primi un răspuns, încercă mai tare. 

— Jacks? 

Podeaua de sub ea scârţâia, dar nu auzi nimic 
altceva. Era doar Evangeline, o grămadă de pături şi 
durerea mocnită. 

Se ridică graţioasă. Întregul spate o durea şi nu 
putea ignora presiunea dinăuntrul ei care îi spunea că 
avea nevoie de o baie. 

Încă o împingere ca să se pună în genunchi şi... 

Îşi aminti că nu avea haine. Avea doar bandajele pe 
piept şi o pătură care tocmai îi căzuse de pe şolduri. 

Era clar că Jacks se întorsese la un moment dat. Cu 
siguranță el îi dăduse jos rochia plină de sânge cât 
timp dormea. Nu îl putea învinovăți. Dar, dintr-odată, 
se simţi foarte uşurată că nu era acolo în timp ce 
cotrobăia prin pat, până când găsi ceva ce se simţea 
moale ca o cămaşă. El o fi lăsat-o. Mirosea a el — 
mere, magie şi nopți friguroase, pline de lumină. 

Chiar mirosea foarte bine. 

Îmbrăcă încet cămaşa şi se ridică pe picioarele care 
îi tremurau. Nu erau lumânări care să o ghideze, dar, 
din fericire, cerul era înstelat, dar destul cât să o facă 

să vadă marginea camerei, unde o scară de funie veche 
ducea într-o cameră întunecată dedesubt. 

Se simţea mai bine decât se aştepta, dar încă o 
dureau toate şi nu era nici pe departe destul puternică 
încât să poată cobori o scară. 

Asta însemna că rămânea doar podul pe care o 
cărase Jacks. 

Se pregăti pentru frigul care urma să îi învăluie 
picioarele goale, întunericul nopţii şi frica de a trece 
un pod fără să vadă bine pe unde păşea. Nu era 
pregătită pentru mulțimea de luminiţe care arătau ca 
stelele. O armată de sclipiri la miezul nopţii. Încălzeau 
aerul, îi gâdilau pielea şi o făceau să se simtă de parcă 
urma să înceapă o aventură. 

Spera doar că această aventură avea şi o baie, pentru 
că nu avea nicio idee unde mergea, când ajunse la 
uşile de la capătul podului. 

Spre deosebire de camera din copac, hanul era 
luminat şi la fel de cald cum şi-l amintea. Pe pereți 
erau lumânări care ardeau vesele şi putea simţi căldura 
emanată de focul din şemineul deschis. 

Nu ştia care era treaba cu locul ăsta, dacă erau 
luminile sclipitoare de afară sau crăpatul liniştitor al 
lemnelor din foc, dar cu fiecare pas pe care îl făcea, se 
simţea de parcă tocmai părăsise paginile poveştii 
traumatizante a vieţii sale ca să viziteze un tărâm 
pierdut de basm, unde timpul stătea în loc. 

Ştia că nu putea rămâne aici pe veci, dar pentru o 
clipă, era bucuroasă că era rănită şi că avea nevoie de 
odihnă — pentru că nu era pregătită să plece. 

SS 

Evangeline se simţi mai bine după ce reuşi să 
ajungă la baie. Era plăcut să se spele pe mâini şi pe 
faţă, apoi să se pieptene, deşi nu reuşi să aranjeze bine 
cosiţele roz şi auriu. Dar nu prea îşi putea face griji în 
legătură cu părul ei când se plimba purtând doar o 
cămaşă. Arăta precum cea pe care o purtase Jacks la 
petrecerea cu costume. Chiar dacă mânecile întunecate 
pe care el le suflecase până la coate îi atârnau peste 
mâini şi marginea de jos abia îi ajungea la coapse. 

Trebuia să ajungă înapoi în camera ei înainte să-i 
vadă cineva goliciunea — pentru că sigur trebuia să fie 

cineva aici care să aibă grijă de foc. 

Holul mirosea din nou a cidru de mere şi pâine 
caldă, făcându-i foame. Mirosul trebuia să vină de la 
taverna de lângă intrare. 

Evangeline îşi muşcă buza. Deşi se simţea mai bine, 
îi era greu să urce şi să coboare patru etaje — ca să nu 
mai vorbim de faptul că era practic dezbrăcată. Dar 
pâinea şi cidrul miroseau destul de bine cât să o facă 
să nu bage în seamă acele griji. 

După ce cobori încet, găsi o intrare drăguță la parter. 
Putea vedea uşa rotundă prin care o cărase Jacks 
noaptea trecută. Pe ea erau sculptate ciuperci precum 
cele pe care le văzuse pe acoperiş. Cineva cioplise 
deasupra cuvintele „Vizuina: Han pentru Călători şi 
Aventurier!”. 

În stânga uşii erau scările pe care tocmai coborâse. 
Lângă ele era zidul cu focul pe care îl văzuse de sus. 
Pe lângă erau cârlige în formă de ramuri, unde 
călătorii îşi puteau agăța pelerinele şi armele — se 
părea că săbiile şi cuţitele nu erau permise în tavernă, 
care se afla în dreapta uşii principale. Intrarea era 
deschisă şi Evangeline putea mirosi cidrul dulce şi 
condimentat venind de acolo. 

Mai întâi se apropie de ceasul straniu pe care îl 
observase seara trecută. Credea că doar 1 se păruse, dar 
era adevărat. Colorat viu, cu mâncăruri şi băuturi în 
loc de numere. Limba aurie care arăta ora era 
îndreptată înspre „Pacheţele”, minutarul arăta înspre 
„Cidru” şi secundarul arăta înspre „Plăcintă cu Miere”. 

Evangeline simţi o poftă subită pentru plăcinta cu 
miere, dar, din nou, atenţia îi fu distrasă de altceva. În 
dreapta ceasului, cioplite în lemn, erau două nume: 
„Aurora + Jacks”. 


AURORA + JACKS 


Simţi un gol în stomac. 
— Te distrezi cotrobăind? 

Evangeline se întoarse când auzi vocea lui Jacks. 
Voia să îi spună că era doar în căutare de pâine şi cidru 
— şi că nu era deranjată deloc să îi vadă numele lângă 
al Aurorei dar cuvintele pur şi simplu nu ieşiră. 

Jacks stătea în faţa ei şi purta doar o pereche de 
pantaloni negri, coborâți scandalos de mult pe şolduri. 
Evangeline se simţi ruşinată să îl vadă fără cămaşă. 
Formele abdomenului său erau parcă sculptate. Era 
perfect — mai puţin şirul roşu de muşcături de la umăr 
până la gât. 

— Eu am făcut asta? 

Îi reveni în minte că îl muşcase, dar credea că o 
făcuse doar o dată. 

— Chiar nu-ţi aminteşti? 

Jacks îşi aplecă capul într-o parte, iar ea putea să 
jure că o făcea doar ca să poată vedea mai bine 
locurile în care dinţii ei se înfipseseră în pielea lui. 

Voia să spună că nu îşi amintea să-l fi muşcat de gât, 
dar, din nou, cuvintele refuzară să iasă. 

— Le acopăr dacă îmi dai cămaşa înapoi. 

Ochii lui Jacks sclipeau în timp ce îşi lăsă privirea 
să coboare peste nasturi, până la picioarele ei goale. 

Îi era cald înainte, dar acum o ardea pielea. Nu 
credea că i-ar lua cămaşa, dar niciodată nu putea fi 
sigură cu Jacks. 

Zâmbi jucăuş şi făcu un pas înspre ea. 

— Vorbind de lucruri de care nu ne amintim, am o 
întrebare. 

Trasă o linie în jos pe gâtul ei cu degetul şi o prinse 
de lănţişor. 

Se simţi de parcă fusese aruncată într-un butoi cu 
apă rece. Cu tot ce se întâmplase, uitase că avea piatra 
adevărului. 

— Nu! strigă ea. 

Dar degetele lui Jacks erau mai rapide. Intrară pe 
sub cămaşă şi o făcură să suspine în timp ce scoase 
piatra aurie şi sclipitoare. 

— Ce-avem aici, Vulpiţă? 

Vocea lui avea un ton batjocoritor. 

— E un cadou de la Luc? adăugă el. 

— Nu! 

Poate că ar fi râs de uşurare că nu ştia ce era, apoi 
din nou de strâmbătura de pe faţa lui. 

— Eşti gelos pe Luc? 

— Credeam că am vorbit deja despre asta ieri. 
Mereu sunt gelos. La fel şi tu, răspunse cu un zâmbet. 

Ochii 1 se îndreptară înspre numele de pe peretele la 
care se uita ea mai devreme. 

„Aurora + Jacks” 


AURORA + JACKS 


Nu putea nega. Sentimentul nu era la fel de puternic 
ca atunci când se afla în preajma pietrei tinereţii. Era 
mai degrabă o pişcătură decât o arsură, dar era acolo. 
Nu ar trebui să fie geloasă. Aurora Valor era moartă şi, 
din ce îşi amintea Evangeline, circumstanţele morţii ei 
au fost tragice. Dar în fiecare carte pe care o citise, 
Aurora era descrisă mereu ca fiind cea mai frumoasă 
fată care trăise vreodată. Noaptea trecută, Jacks îi 
zisese lui Evangeline că Aurora fusese un parazit, dar 
aici numele lor erau legate. 

— Ai fost îndrăgostit de Aurora? 

— Nu. Nici nu ştiam că asta era acolo. 

Chiar se încruntă, ceea ce o determină să se simtă 
puţin mai bine, dar o făcu să se simtă şi prostuţă. 

Poate că Jacks o iubise pe Aurora cândva, dar asta 
nu ar fi trebuit să o deranjeze. Dar se părea că 
sentimentele delirante de atracţie pe care le 
experimentase atât de puternic ieri nu dispăruseră cu 
totul. 

Poate era pentru că Jacks stătea mult prea aproape, 
doar cu o pereche de pantaloni, fără cămaşă — şi 
colierul, căruia încă nu îi dăduse drumul. 

Probabil ar trebui să îi spună ce era piatra cu 
adevărat. Dar cu siguranţă ar încuia-o într-o cutie de 
fier şi încă mai avea atâtea întrebări pe care voia să 1 le 
pună. 

Era mai bine să aştepte până când Jacks dădea 
drumul pietrei. Nu era prea sigură de cum funcţiona, 
dar îşi aminti că atunci când îi pusese întrebări Petrei, 
ea nu voia să răspundă, dar piatra începuse să se 
încălzească şi o constrânsese să spună adevărul. Dacă 
piatra se încălzea acum, Jacks putea să îşi dea seama 
că era magică şi să i-o fure. 

— Îmi e foame, anunţă ea. 

Apoi, trase piatra din mâna lui Jacks şi o luă înspre 
tavernă. 


SSE 

Taverna Vizuinii era la fel de primitoare ca restul 
hanului, cu multă mâncare, lumânări şi un perete plin 
de geamuri care se deschideau înspre un lac care părea 
să fie plin de stele, nu de apă. Totul era o sclipire şi 
deja se întreba cum arăta în timpul zilei. 

Evangeline nu observase lacul când ajunsese, dar 
având în vedere starea în care se găsea atunci, se 
gândea că nu a observat multe lucruri. 

Precum restul Vizuinii, taverna era goală, dar fiecare 
masă şi loc de la bar erau pline de mâncare. 
Evangeline putea vedea cum se ridica aburul din 
mâncare în timp ce ea şi Jacks se aşezară la o masă 
plăcută din colţ, lângă un geam în formă de triunghi 
care dădea înspre lacul înstelat. 

Mâncarea se potrivea cu cea indicată pe ceas. Pe 
masă erau două boluri din lut, cu carne şi pacheţele, 
felii groase de pâine, căni cu cidru condimentat şi 
grămezi de frişcă şi farfurii cu plăcintă cu miere. 

Totul mirosea nemaipomenit, precum cea mai bună 
mâncare de acasă şi cele mai dulci amintiri. Ştia că 
mai avea întrebări de pus, dar nu putu să reziste 
tentaţiei de a muşca dintr-un pacheţel perfect şi să bea 
o gură de cidru. 

Jacks îi zâmbea, iar expresia ce se răsfrângea de pe 
buzele lui era de fericire. 

— Îţi place? 

— Da, gemu ea fără vreun pic de ruşine. 

Nu îşi terminase pacheţelul, dar deja avea impresia 
că va fura un bol şi de la o altă masă. 

— Tu ai făcut toate astea? 

Jacks ridică dintr-o sprânceană. 

— Crezi că eu fac de mâncare? 

— Nu, cred că nu. 

Chiar nu avea sens să fi făcut atât de multă 
mâncare. 

— Încerc doar să îmi dau seama ce e locul ăsta. 

Muşcă din plăcinta cu miere. Avea gust de vise. 

— De ce totul se simte atât de diferit aici? 

— Cu mult timp în urmă, înainte de căderea 
Valorilor, Vizuina a fost vrăjită ca să fie protejată de 
un pericol. Dar magia are de multe ori rezultate 
neintenţionate. În cazul Vizuinii, această vrajă nu doar 
a ţinut locul în siguranță faţă de un pericol, ci l-a şi 
protejat de orice blestem şi l-a păstrat neschimbat de-a 
lungul timpului. 

— ŞI de asta e toată mâncarea asta pusă pe mese. 

— Precum acele unui ceasornic, comentă leneş în 
timp ce rupse o bucată de pâine şi şi-o aruncă în gură. 

Evangeline nu credea să-l fi văzut mâncând 
vreodată ceva în afară de un măr. De fapt, de când 
ajunseseră, nici nu îl văzuse mâncând vreunul. Asta o 
făcu să se gândească din nou la ce tocmai îi spusese 
despre Vizuină şi cum era protejată de toate 
blestemele. Nu era sigură că avea ceva de-a face cu 
merele lui Jacks, dar o determină să se întrebe alte 
lucruri. 

— M-ai adus aici pentru că aş fi protejată de 
blestemul care mă leagă de Apollo? De asta s-au oprit 
loviturile când am ajuns? 

Jacks încuviinţă. 

— Mă gândeam că blestemul oglindirii ar fi pus pe 
pauză dacă ai fi aici şi speram să te vindeci mai 
repede. Magia Vizuinii e alimentată de timp — orele 
aici sunt ca zilele în alte părți —, deci oamenii tind să 
se vindece repede. 

— De ce nu m-ai adus aici mai devreme, când ai 
aflat prima dată de blestemul lui Apollo? 

Jacks rupse altă bucată de pâine. 

— Nu vin niciodată aici. Vizuina a fost casa mea 
cândva. 

Ochii 1 se transformară într-un albastru rece. 

Evangeline simţi dorinţa să-i spună că îi părea rău, 
dar nu era sigură de ce. Tot ce ştia era că i se rupse 


207 


inima când el spuse cuvântul „casă”. 

Ce se întâmplase? De ce se schimbase totul? Cum 
se transformase dintr-un băiat cu familie şi prieteni 
într-o Soartă? De ce nu mai voia să vină aici? Pentru 
ea, Vizuina era caldă şi minunată, dar pentru el era clar 
că nu era aşa. 

— Când ai venit aici ultima dată? 

— Chiar după ce am devenit o Soartă. 

Expresia lui Jacks se schimbă odată ce rosti acele 
cuvinte. 

Parcă privea cum se ridică o vrajă. 

Focul trosnea şi taverna se încălzi în timp ce întreg 
corpul lui Jacks se încordă. Scăpă pâinea, îşi încleştă 
falca, îşi miji ochii înspre Evangeline, apoi, încet, îşi 
cobori privirea furtunoasă înspre lănțişorul de la gâtul 
ei. De data asta nu mai întrebă dacă era un cadou de la 
Luc. 

— Cred că ai fost cam obraznică, Vulpiţă. Unde ai 
găsit piatra adevărului? 

— Am luat-o din mormântul  Glendorei 
Slaughterwood. 

Cuvintele îi scăpară înainte să le poată opri. 

Apoi, înainte să îl poată întreba altceva, i-o luă 
înainte. 

— Şi nu te-ai gândit să îmi spui şi mie? 

Părea rănit sau furios. Era greu de spus. 

Simţi un junghi de vinovăție, dar nu atât de vinovată 
după ce îşi dădu seama că folosea puterea pietrei 
împotriva ei, forțând-o să spună adevărul. 

— M-am gândit să îți spun, dar nu voiam să mi-o 
iei. 

Mâna lui se mişcă cu o viteză fulgerătoare peste 
masă şi prinse piatra în pumn. Pentru o clipă, ea crezu 
că i-o va smulge de la gât. 

— Nu, te rog... 

Întreg corpul i se încordă şi îi mai scăpă un adevăr 
pe care nu voia să îl spună. 

— Vreau doar să te înţeleg, Jacks. 

O privea de parcă făcea ceva greşit. Expresia feţei 
sale se relaxă, de parcă îi era milă de ea, apoi rupse 
piatra de pe lănţişor. 

— Jacks! 

Se ridică şi fugi după el afară din tavernă, dar era 
prea rapid şi pe ea încă o încetineau rănile. Nu l-ar 
prinde niciodată. O parte din ea nu voia să îl prindă, nu 
când era atât de supărat. 

Dar nu putea să îl lase să scape. Nu era sigură cât de 
aproape trebuia să fie ca piatra adevărului să 
funcţioneze, dar mai avea o întrebare la care avea 
nevoie de confirmare. Strigă după el în timp ce fugea 
din tavernă. 

— De ce vrei să deschizi Arcada Valory? 

Un mârâit frustrat ieşi din gâtlejul lui Jacks. Pașii i 
se opriră chiar în afara uşii. Apoi, aproape prea încet 
ca să îl audă, zise: 

— Nu vreau să o deschid deloc. 

Jacks nu voia să deschidă Arcada Valory. Doar la 
asta se putea gândi Evangeline când el dispăru în sus 
pe scări. 

Revelația era atât de neaşteptată şi de neînțeles, 
încât Evangeline se prăbuşi pe cel mai apropiat scaun. 
Spatele o durea din nou şi capul i se învârtea de la 
veştile noi. 

De obicei, Jacks schimba adevărul în loc să mintă, 
dar înainte îi spusese foarte clar că voia să deschidă 
Arcada Valory, nu-i aşa? 

Evangeline putea să jure că o zisese, dar când se 
gândi la ultima dată când îl întrebase despre asta, îşi 
aminti că îi răspunsese doar cu: „Sunt flatat că eşti atât 
de interesată de ceea ce vreau eu”. 

Se gândi şi mai departe în trecut, la prima dată când 
aflase de existenţa Arcadei Valory. ÎL întrebase pe 
Jacks ce era, iar el îi răspunsese că nu conta. Dar 
niciodată nu zisese clar că nu voia să o deschidă. Ceea 
ce o aducea la aceeaşi întrebare: ce voia Jacks de fapt? 

În hol bătu ceasul cu mâncarea şi limba care arăta 
„Cidru” se mută la ,„„Mied”. Sub ochii ei, cana 
pământie din faţa ei se transformă într-un pahar înalt 
plin cu lichid auriu sclipitor de culoarea pietrei pe care 
Jacks tocmai o luase de la ea. Din nou, o lovi precum 
un trăsnet, tare, electric şi dureros. Jacks nu voia să 
deschidă Arcada Valory — voia doar cele patru pietre. 

Tiberius spusese că, împreună, pietrele posedau 
mari puteri, şi Petra indicase că atunci când cele patru 
pietre sunt împreună, acestea sunt capabile de lucruri 
imposibile. Sigur Jacks voia doar această putere. 

Oare ar lăsa-o măcar să deschidă arcada şi să-l 
salveze pe Apollo? 

Având în vedere cât de repede luase cele două pietre 
după ce le găsise ea, dintr-odată se îndoia că plănuise 
vreodată să o lase să le folosească. Care era adevăratul 
motiv pentru care nu îi spusese lui Haos unde 

mergeau? Pentru că voia să păstreze pietrele pentru el 
însuşi? 

Evangeline privea în jurul tavernei — nu era sigură 
dacă Jacks avea să se întoarcă curând, dar nu plănuia 
să stea acolo şi să îl aştepte. 

Ultima sa revelaţie o lăsase cu mai multe întrebări 
decât înainte, dar aflase un lucru: Vizuina fusese casa 
lui Jacks. Dacă vreun loc ar putea avea mai multe 
răspunsuri despre Jacks şi ce urmărea de fapt, acesta 
era. 

Şi ar fi fost drăguţ să mai găsească nişte haine. 

Deşi nu era nimeni acolo, Evangeline tot se simţea 
puţin prea expusă în timp ce urca la etaj doar în 
cămaşa lui Jacks, începea să se simtă şi teribil de 
îndurerată, şi obosită. 

Prima uşă pe care o deschise avea cioplită pe ea 
imaginea unui goblin care arunca cu dulciuri. Camera 
de pe cealaltă parte era chiar şi mai plăcută, decorată 
cu borcanele pline cu bomboane colorate. Pernele de 
pe pat arătau, şi ele, ca nişte dulciuri — bomboane, 
jeleuri şi bezele pufoase. Era tentată să se aşeze puţin, 
doar pentru o clipă. Aproape că putea auzi patul 
spunându-i „Dacă te vei culca aici, şi visele tale vor fi 
dulci”. 

Dar Evangeline voia răspunsuri — şi haine — mai 
mult decât să doarmă. 

După ce deschise o debara şi un birou gol, se duse 
înspre camera următoare. Pe această uşă era imaginea 
unui cavaler cu o cheie în formă de stea şi chiar mai 
multe stele locuiau înăuntrul camerei, atârnând de 
tavan şi acoperind păturile şi covoarele. 

Trase cu ochiul în dulap — care avea mânere în 
formă de stele —, dar, din păcate, acolo nu erau nici 
haine şi nici răspunsuri la mistere. 

— Chiar nu te dai bătută, nu? întrebă Jacks. 

Se întoarse şi îl văzu în prag, cu mâinile încrucişate 
şi sprijinit de cadru. 

Venise înapoi după ea — nu se așteptase la asta. 
Părea supărat când plecase. Credea că se va izola iar şi 
va dispărea, dar uite-l aici, privind-o din pragul uşii. 

Îşi luase o cămașă curată — de un albastru fin, cu 
mânecile suflecate până la coate şi cu nasturii 

încheiaţi, mai puţin cei de sus, care îi dezvăluiau 
urmele de muşcături de pe gât. Mai devreme, îi păruse 
rău de ele, dar acum se gândea că le merita. 

— M-ai minţit. 

Ura că sunase mai degrabă rănită decât furioasă şi 
că expresia lui rece rămase neschimbată. 

— În legătură cu ce? i-o întoarse leneş. 

— Nu vrei să deschizi Arcada Valory. 

Îl privea lung, sperând să ascundă cât de tare o 
durea această trădare. 

— Vrei doar pietrele, adăugă ea. 

Ridică un umăr, nonşalant. 

— Mă gândeam că asta te-ar face fericită având în 
vedere cât de frică ţi-a fost să o deschizi. 

— Dar trebuie să o deschid ca să găsesc leacul 
pentru blestemul arcaşului. Măcar m-ai fi lăsat să fac 
asta? 

Jacks nu răspunse, ceea ce, practic, însemna că nu. 

Nu ar fi trebuit să o doară. Chiar dacă ar fi zis da, nu 
l-ar fi crezut. 

Un nou val de oboseală o copleşi în timp ce făcea 
paşi înspre uşă. 

Jacks îi blocă ieşirea. 

— Lasă-mă să plec, Jacks. 

— Ar trebui să te odihneşti, Vulpiţă. Pari obosită. 

— Mă simt fantastic. 

Măcar acum că nu mai avea piatra, putea minţi. 
Dacă bătea din picioare în timp ce spunea asta, era 
pentru că era furioasă, nu pentru că picioarele i se 
simțeau moi ca aţa. 

Mai făcut un pas şi se legănă. 

Jacks mârâi şi o luă pe sus. 

Dintr-odată nu mai avea oase. Ştia că trebuia să se 
împotrivească, dar corpul refuza, interpretând greşit 
braţele lui ca un loc sigur. Ura că putea fi atât de blând 
şi să o facă să-şi piardă minţile în acelaşi timp. Era 
conştientă că avea nevoie de ea ca să găsească ultima 
piatră, dar nu era nevoie să o care. Ar fi putut-o lăsa 
într-o cameră de oaspeţi sau pur şi simplu s-o lase pe 
jos. Înainte o lăsase să se transforme în piatră. De ce 
nu putea fi la fel de lipsit de emoţii şi acum? Nu era 

nevoie să o ţină atât de aproape de pieptul său atunci 
când ieşiseră afară şi să o protejeze de frig. 

— Încă sunt supărată pe tine, mormăi ea. 

EI oftă cât timp traversară podul. 

— Credeam că mereu eşti supărată pe mine. 

— Aproape că te-am iertat aseară. 

— Asta ar fi dat dovadă de lipsă de judecată. 

— Eram pe moarte şi... 

Evangeline se opri când ajunseră în camera din 
copac. 

Nu ştia de ce se certa cu el. Avea dreptate: ce i-a 
spus mai devreme despre pietre i-a confirmat că nu 
putea avea încredere în el. Dar, în ciuda faptului că era 
supărată pe el pentru că o minţise, pentru că o prostise 
iar, se simţea imposibil de atrasă de el. Nu conta că nu 
va ieşi nimic niciodată din asta. Dorinţa de seara 
trecută încă nu trecuse. Era chiar mai puternică. Nu 
putea crede că atracţia aceasta inexorabilă venea doar 
din partea ei. 

Se uită în ochii lui imposibil de citit în timp ce o 
punea în pat. 

— Încă mă vezi doar ca pe o unealtă? 

Jacks se încruntă. 

— Încerc să nu mă gândesc deloc la tine. 

SS 

În visul lui Evangeline, Jacks stătea în umbre la 
capătul unui doc vechi din lemn, privind înspre acelaşi 
lac pe care îl văzuseră din tavernă, cel plin de stele. 
Doar că acum nu erau stele, doar cerul luminos, blocat 
în ultimele momente ale unui apus de soare, plin de 
nori roz şi raze luminoase galbene şi portocalii. 

Îl privea cum arunca o piatră de-a lungul suprafeţei 
ca oglinda. Când aceasta dispărea, arunca alta. 

Nu îşi ridică privirea în timp ce ea se apropia. Era 
cu spatele înspre un stâlp, părul lui era şaten-închis şi 
ciufulit. 

Evangeline se opri din mers. 

De la distanţă, credea că Jacks era în umbră, dar 
acum era clar că tânărul de la capătul docului nu era 
Jacks. 

— E greu să-ţi dea cineva de urmă. 

Tânărul se întoarse către ea şi, când îi văzu faţa, lui 
Evangeline i se tăie respirația. 

Se gândea că îi părea cunoscut, dar poate pur şi 
simplu era incredibil de chipeş, cu falca ascuţită, 
sprâncene întunecate deasupra ochilor hipnotici şi un 
zâmbet fermecător care îi făcea inima să ţopăie veselă. 

— Cine eşti? 

Ignorându-i întrebarea, străinul chipeş sări în 
picioare dintr-o singură mişcare agilă. Hainele îi erau 
zdrenţuite, genul de haine făcute pentru aventurile în 
pădure, dar mişcările lui erau grațioase şi puţin 
amenințătoare. 

Evangeline simţi o furnicătură de pericol. Îşi spuse 
că era doar un vis, dar acesta era Nordul Magnific şi se 
temea că visele erau ca basmele, puţin adevărate şi 
prea puţin de încredere. 

El îşi coborî privirea înspre picioarele ei dezgolite. 
Evangeline purta doar cămaşa lui Jacks şi roşi toată. 
Încercă să nu se dea de gol când îl întrebă din nou pe 
străin cine era. 

Ochii lui sclipeau şi el îi zâmbi. 

— De ce nu rămânem la Străinul Chipeş? 

Se simţea şi mai ruşinată. 

— Îmi poţi citi gândurile. 

— Nu, dar e adevărul. Sunt incredibil de frumos. 

Începu să meargă înspre ea, lăsându-și capul pe o 
parte în timp ce o privea în ochi. 

— Văd de ce lui Jacks îi place de tine. Semeni puţin 
cu ea, ştiai asta? 

— Cu cine? întrebă Evangeline. 

Străinul Chipeş îşi frecă bărbia. 

— Nu ar fi fericit dacă ar afla că ţi-am zis, dar dacă 
nu ai grijă, o să ajungi şi tu ca ea. 

— Despre cine vorbeşti? repetă Evangeline. 

— Despre prima lui vulpe. 

Păsările ciripeau şi soarele strălucea, dar tot ce voia 
Evangeline era să se culce înapoi şi să afle mai multe 
despre prima vulpe. 

Îşi închise ochii, dar era prea în alertă şi deja avea 
presentimentul că ştia cine fusese cealaltă vulpe. Dacă 
era să dea crezare vorbelor Străinului Chipeş din visul 
ei, atunci Jacks chiar era arcaşul. 

Evangeline se gândise la asta mai demult, dar 
renunţase la idee, chiar şi înainte să vadă numele lui 
Jacks scrijelit pe perete lângă al arcaşului. Acesta era 
lucrul care o făcea să aibă dubii faţă de ce îi spusese 
Străinul Chipeş. 

L-ar fi întrebat pe Jacks, dar el nu era acolo. Mai 
mult de atât, înainte să aducă subiectul în discuţie, 
voia să fie sigură de asta. Tot ce avea erau cuvintele 
Străinului Chipeş. 

Ultimul străin „de ajutor” pe care îl întâlnise — Petra 
— încercase să o omoare. Având în vedere numărul 
celor care încercaseră să o omoare în trecut, nu era 
absurd să excludă gândul că şi acest Străin Chipeş voia 
acelaşi lucru — să îi bage în cap idei care să o facă să 
nu aibă încredere în Jacks. 

Evangeline se decise să abandoneze ideea cu totul şi 
să alunge toate gândurile legate de Străinul Chipeş în 
timp ce se dădu jos din pat şi coborî la tavernă ca să 
mănânce. Aproape că se aştepta ca şi partea asta din 
tavernă să fi fost doar un vis. Dar, la fel ca ieri, se 
aşeză la masă şi mâncarea apăru în faţa ei punctuală ca 
acele de ceasornic. 

Singurul care lipsea era Jacks. 

În timp ce mânca, se aştepta să îşi ridice privirea şi 
să îl vadă sprijinit de cadrul uşii. 

Era tentată să se panicheze când îşi termină masa şi 
el tot nu apăruse, dar Vizuina era genul de loc în care 
era greu să menţii sentimentul de panică. 

Tot ce era legat de acest han fermecat îi inspira 
curiozitate în loc de teamă. Într-o baie de la etajul al 

treilea, Evangeline găsi cea mai minunată vană de 
cupru, care îi amintea de ceasul din hol. Avea mânere 
decorate cu pietre preţioase şi un robinet din care 
curgea apă de culori diferite, bazate pe o varietate de 
mirosuri: 


„Caprifoi roz” 
„Lavandă trandafirie” 
„Ace de pin” 

„Ploaie argintie” 

Amestecă ploaia şi caprifoiul şi acum mirosea ca o 
zi dulce şi ploioasă. Nu se aştepta să poată să facă o 
baie, dar spatele i se vindecase complet. 

Era puţin cam dezamăgitor. Acum că se vindecase, 
se gândea că Jacks va vrea să o ducă de aici. Încă mai 
era o piatră de găsit. 

Dar Evangeline nu prea mai avea chef să o 
găsească. După cum realizase mai devreme, Vizuina 
nu era un loc în care să fie uşor să simţi panică sau 
frică, iar întreaga ei căutare era bazată pe frică. Acum 
nu se temea. De fapt, nu îşi putea aminti o zi în care să 
se fi simțit mai liniştită decât acum. Cumva, ştia că şi 
Apollo era în siguranţă. 

Fără Jacks sau oricine altcineva, se aştepta să se 
simtă singură în Vizuină. În mod ciudat, Evangeline nu 
se simţea singură. Vizuina părea cel mai sigur loc în 
care fusese vreodată. Îşi dorea să poată împărţi acest 
loc fermecat cu părinții ei. Tatăl ei ar fi iubit toate 
minunile magice, iar mama ei ar fi adorat toate 
camerele de basm. 

La etajul al patrulea, Evangeline găsi, în sfârşit, un 
dulap plin de rochii care o făceau să se gândească la 
fluturii din grădini şi la sentimentul de a ţine pe cineva 
de mână. 

Dintre ele, a ales o rochie fină de culoarea 
smântânii, cu broderii aurii şi o fundă roz groasă, 
legată la brâu, asortată cu mânecile dulci şi pufoase. 

Mai avea nevoie doar de papuci. 

Se aştepta să găsească o pereche de papuci magici 
cotrobăind prin dulap. În mod surprinzător, nu erau 

pânze de păianjen sau praf, doar cutii cu mănuşi şi 
fundiţe împreună cu o cărticică curioasă. 

Era prima carte găsită în Vizuină şi era încuiată. 
Evangeline căută o cheie până când îşi aduse aminte 
că îşi putea folosi sângele. 

Lacătul se deschise şi prima pagină era acoperită de 
o scriere caligrafică veche. 


Proprietatea Aurorei Valor 

Nu citi dacă nu vrei să mori la scurt timp după. 
Am blestemat această carte! 

Opreşte-te din citit dacă ţii la viaţa ta. 


Asta ţi se aplică şi ţie, Castor! 


Evangeline devenea entuziasmată citind cuvintele. 
Tocmai găsise jurnalul misterioase Aurora Valor. 
Poate conţinea mai multe informaţii despre trecutul lui 
Jacks — având în vedere că era clar că el o cunoscuse 
pe Aurora. 

Partea cu blestemul o făcu pe Evangeline să ezite, la 
fel ca şi cuvintele indescifrabile din josul paginii, care 
erau singurele scrise în limba Valorilor. Dar, ţinând 
cont de ce îi spusese Jacks, blestemele nu puteau să îi 
afecteze aici. Scrisul părea cumva şi juvenil, ceea ce o 
făcea pe Evangeline să se gândească că nu era cu 
adevărat blestemată. 

Luă jurnalul cu ea jos, ca să îl citească lângă focul 
din tavernă. 

În primele pagini ale jurnalului, Aurora se plângea 
puţin de fraţii ei şi povestea despre vreme, mâncare şi 
haine, lucruri care o făceau pe Evangeline să îşi 
imagineze că Aurora fie trăise o viaţă foarte monotonă, 
fie încerca să deruteze cititorii scriind doar despre 
detalii plictisitoare. 

Evangeline nu găsi nicăieri numele lui Jacks. Citea 
pe diagonală ca să găsească mai repede vreo menţiune 
despre el, până când stilul scrisului deveni mai 
sofisticat şi conţinutul mai interesant. 


Tata s-a decis în legătură cu data nunţii. Nu îmi vine să 


cred că mă forţează să fac asta. Niciodată nu i-ar forţa pe 

Dane, Lysander, Romulus sau pe Castor — şi dacă încă 
citeşti asta, Castor, opreşte-te! Nu glumeam cu blestemul. 

Cred că Vengeance e destul de chipeş, dar nu simt nimic 
față de el în afară de repulsie când se laudă atât de mult cu 
colecţia lui de săbii. 

Am încercat să le spun mamei şi tatei că nu îl iubesc, 
dar mama mi-a promis că îl voi iubi în timp, iar tata spune 
că sunt prea mică şi nu ştiu nimic despre iubire. Dar cunosc 
iubirea. O cunosc atât de profund încât e greu să nu umplu 
paginile acestei cărți cu sentimentele mele pentru dragostea 
mea adevărată. Dar nu îndrăznesc să scriu despre el pentru 
că, deşi această carte e blestemată, mă tem că cineva o va 
citi şi îi va spune lui Vengeance sau tatălui meu ce am scris 
înainte să îi omoare blestemul. 

LaLa îmi tot spune că ar trebui să mă căsătoresc cu 
Vengeance, dar nu cred că ei i-a plăcut vreodată de mine. 
Nu crede că sunt destul de bună pentru fratele ei, ceea ce e 
în regulă, pentru că nici eu nu cred că e destul de bună 


pentru fratele meu. 


Scrisul se oprea acolo. Evangeline răsfoi restul 
jurnalului. Din păcate, mai erau doar câteva pagini 
scrise, dar niciuna nu conţinea nimic interesant. 

Jurnalul confirma povestea pe care i-o spusese Jacks 
despre Aurora şi Vengeance, dar Evangeline fu uimită 
de ce aflase despre LaLa. Jurnalul nu menţiona numele 
fratelui ei, dar Evangeline avea impresia că ştia cine 
era fratele LaLei, pentru că ştia cine era adevărata 
iubire a Aurorei — Lyric Merrywood. 

Evangeline simţi un junghi de durere când se gândi 
la groaznica soartă a Casei Merrywood. Ştia că ar fi 
trebuit să fie supărată pe LaLa pentru că aruncase 
blestemul arcaşului asupra lui Apollo, şi chiar era — dar 
i se frângea inima când se gândea că LaLa nu şi-a 
pierdut doar fratele, ci întreaga familie. 

Era multă informaţie de procesat. Evangeline era 
puţin surprinsă că Jacks nu menţionase asta când îi 
povestise despre distrugerea familiei Merrywood, dar, 
având în vedere cât de secretos era Jacks cu trecutul, 
putea înţelege de ce era grijuliu şi cu trecutul altora. 
Desigur, asta nu îl oprise din a fi un măgar cu LaLa în 
legătură cu alegerea soţului ei. 

Totul avea sens. 

Evangeline se întrebă atunci dacă povestea asta nu 
avea vreo legătură cu dorința LaLei de a deschide 
Arcada Valory. Evangeline nu ştia încă ce voia Lala, 
doar că voia acel lucru destul de tare cât să îi blesteme 


pe ea şi pe Apollo. 
Ceasul din hol bătu — „„Ierci”. 
Evangeline  scăpă cartea — atât din cauza 


zgomotului, cât şi pentru că realiză că petrecuse o zi şi 
o noapte citind cartea şi plimbându-se prin Vizuină. 

Jacks îi spusese că timpul trecea altfel acolo, dar nu 
era vorba doar de timpul care se scurgea foarte repede, 
ci şi de faptul că ea nu fusese conştientă de asta. Şi 
Jacks încă lipsea. 

Uşa de la intrare se deschise larg. 

Evangeline se întoarse aşteptându-se să îl vadă pe 
Jacks intrând. 

Dar se părea că uşa fusese deschisă de vânt. 

Singura creatură care intră fu un mic dragon care 
părea pierdut, tuşind scântei în timp ce ţopăia înăuntru. 

Era albastru sclipitor şi atât de adorabil, încât 
Evangeline nu se putut abține din a zâmbi când îl 
privea uitându-se curios în jur. 

Dragonu nu erau făcuţi pentru a sta înăuntru, dar 
acest micuţ sclipitor nu voia să plece. Ea ţinu uşa 
deschisă un minut întreg şi rece, dar micul dragon 
zbură înspre ceas, lovindu-şi uşor capul de sticlă în 
încercarea de a ajunge la pendule — din nou şi din nou. 
Până la urmă, Evangeline îl luă în braţe şi îl duse cu ea 
în tavernă. 

Mesele erau, din nou, încărcate în mod magic cu 
boluri de terci din care se ridicau aburi şi căni cu lapte 
cu ciocolată pe care micul dragon le păstra calde 
pentru Evangeline. Se gândea că nu voia să fie aruncat 
înapoi afară şi încerca să fie de folos. 

Dragonul părea să îşi facă griji de fiecare dată când 
ea privea înspre uşă, dar ea nu se gândea să îşi alunge 
noul mic prieten afară în frig. Se uita după Jacks. Iar 
acum începea să îşi facă griji. 

Prânzul a urmat cam la fel. Printre îmbucături, 
Evangeline se tot uita înspre uşă după Jacks. 

Apoi îşi aminti că Jacks era o Soartă. Putea controla 
emoţiile oamenilor. Putea omori cu un sărut. Putea 
avea grijă de el. 

Dar pe la cină, Evangeline începu să se teamă că 
poate 1 se întâmplase ceva. Era plecat de aproape două 
zile întregi. Mai dispăruse şi înainte — când o lăsase în 
castelul lui Haos zece zile —, dar măcar scrisese un 
bilet în care îi zicea că pleacă. De data asta, pur şi 
simplu dispăruse. 

Se gândi la ultimul lucru pe care 1-l zisese: „Încerc 
să nu mă gândesc deloc la tine”. 

Oare plecase ca să îi dovedească ceva? 

Fie că de asta o făcuse sau nu, avea un sentiment 
ciudat în stomac, aproape ca greaţa, care nu voia să 
dispară în ciuda căldurii din Vizuină. Nu se temea, dar 
nu era nici liniştită. 

Evangeline se juca cu mâncarea din farfurie şi 
învârtea paharul cu cidru. 

Pe la jumătatea mesei, micul dragon sări dintr-odată 
în spatele cănii cu cidru. Evangeline simţi o 
furnicătură la cicatricea în formă de inimă frântă de pe 
încheietură şi se întoarse înspre uşa tavernei, unde îl 
văzu pe Jacks. 

Era atât de frumos încât îi tăia răsuflarea, deşi nu 
încerca să facă asta. Se sprijinea de cadrul uşii, părul 
auriu îi era ciufulit de vânt şi purta o pelerină strâmbă. 

— Unde al... 

Jacks nu se sprijinea de uşă. Se ţinea de ea pentru 
susținere. 

— Jacks! 

Fugi înspre el, îngrozită când pelerina îi alunecă de 
pe umăr şi văzu o pată mare de auriu sclipitor şi sânge. 

— Ce s-a întâmplat? întrebă Evangeline dintr-o 
suflare. 

— Doar am fost eu însumi. 

Jacks se dădu în spate şi se prăbuşi pe o bancă de la 
intrare. 

Aerul îngheţat intra înăuntru prin uşa întredeschisă. 
Ştia că ar trebui să o închidă, dar merse la el mai întâi. 
Niciodată nu îl văzuse rănit şi era surprinzător de 
înfricoşător acum. 

— Jacks... 

ÎL scutură de umeri, uşor dar ferm. Nu ştia multe 
despre îngrijirea rănilor, dar îşi aminti că el nu o lăsase 
să leşine cât timp sângerase. 

— Te rog, rămâi cu mine. Nu ştiu ce să fac. 

Sângele sclipitor se răspândea pe surtucul său, 
transformând griul fumuriu în roşu. I se strânse inima 
când văzu. Îşi dorea să nu fi stat în tavernă, să fi mers 
să îl caute. Ca Soartă, Jacks nu îmbătrânea, dar putea 
muri dacă era rănit destul de tare. 

Trebuia să aibă grijă de el repede. Trebuia să îi dea 
Jos surtucul, să îi curețe rana şi să o coasă. 

— Arma e încă acolo? 

Îşi întinse mâna înspre mantia lui ca să o dea la o 
parte. 

— E în regulă. 

Jacks o prinse de încheietură. 

— Am nevoie doar de o pătură... Şi nişte somn, 
adăugă el. 

O trase înspre el de parcă voia să se învelească cu 
ea. 

— Oh, nu — nu sunt o pătură. 

Se sprijini cu mâna liberă de perete. Stomacul i se 
întorcea pe dos când îl privea în ochii înceţoşaţi şi 
albaştri. 

— Trebuie să îţi cos rana mai întâi. 

Trebui să tragă de două ori ca să se elibereze. Chiar 
şi rănit, Jacks era incredibil de puternic. Încă putea 

simţi urma degetelor sale reci în timp ce fugea înapoi 
în tavernă. 

În spatele barului găsi nişte alcool şi câteva cârpe 
care spera să fie de ajuns pentru moment. Îl putea 
curăța mai întâi, apoi să caute aţă şi ace. 

— Pierzi vremea, Vulpiţă. 

Jacks se sprijinea de cadrul uşii, ţinându-se de o 
parte. 

— E doar un cuţit în coaste, completă. 

— ŞI se presupune că te vindeci singur? 

— Tu ai făcut-o. 

— După ce m-ai îngrijit. 

Colţul gurii i se ridică. 

— Doar pentru că voiam să te dezbrac. 

Prin faţa ochilor îi fulgeră imaginea mâinilor lui 
Jacks pe pielea ei. 

Era aproape sigură că glumea. Părea să delireze. 
Ochii îşi pierdeau concentrarea şi se legăna pe 
picioare. 

Evangeline nici nu ştiu cum reuşi să îl urce la etaj. 
Din fericire, toate camerele din Vizuină erau libere. ÎI 
duse în cea mai apropiată, o cameră care mirosea a ace 
de pin. Covoarele erau de culoarea verde-închis, patul 
era făcut din scânduri groase şi lenjeria de pe pat era 
albă. Un foc se aprinse spontan în şemineu când el se 
lăsă pe pat. 

Din fericire, sângerarea lui Jacks se oprise, dar 
părea extenuat. Înainte să închidă ochii, ea văzu că 
erau împăienjeniți de roşu cu totul. Se întrebă dacă 
dormise în ultimele câteva zile. 

Se simţea ciudat să îşi facă griji pentru Jacks, dar se 
îndoia că altcineva o făcea, inclusiv el. Pieptul lui abia 
se ridica şi cobora, stând întins pe o grămadă de pături 
albe. 

Evangeline se grăbi să aducă un lighean cu apă. 

Când se întoarse, Jacks îşi dăduse cizmele jos, dar 
încă purta pelerina şi surtucul însângerat. 

— Ai de gând să îmi spui ce-ai făcut? insistă ea. 

— Deja ţi-am zis, mormăi el, doar eram eu însumi. 
Alţi oameni erau ei înşişi, oribili, şi, după cum poţi 
vedea, nu s-a terminat bine. 

— Unde erai? 

— Nu mai pune întrebări atât de dificile. 

Mârâi cu ochii închişi în timp ce ea îi desfăcu 
pelerina ca să îi ajungă la rană. I-o atârnă pe spătarul 
unui scaun, la uscat lângă foc. Era umedă de la zăpadă, 
iar ea se gândi că era şi plină de sânge, dar materialul 
era prea închis la culoare ca să se vadă. 

Surtucul lui Jacks era mai uşor; de un gri fin, mai 
puţin partea de lângă coastele lui, care era roşie. Ea îl 
tăie de pe el. 

Pieptul i se mişca încet în sus şi în Jos. 

Scoase surtucul de pe el, având grijă să nu îi atingă 
pielea cu degetele. Totuşi, Evangeline se simţea de 
parcă îşi ţinea respirația cât timp îi curăța rana 
sângeroasă. 

Trebuia cusută. Sau cel puţin... 

Gândurile lui Evangeline se întrerupseră când văzu 
pielea vindecându-i-se sub ochii ei. Încă era dureros de 
roşie şi se gândea că probabil ar fi foarte uşor ca rana 
să se redeschidă, dar se vindeca. Nu va muri de la asta. 

Uşurarea pe care o simţea era enormă. 

El părea să fi adormit până termină ea de pansat 
rana. Ochii îi erau pe jumătate acoperiţi de părul lui 
ciufulit. Se gândi să rămână alături de el cât timp se 
odihnea. 

Era uşurată că se întorsese şi că era în siguranţă. 
Mai uşurată decât ar trebui. Îşi tot reamintea că Jacks 
era periculos, dar nu părea aşa acum — arăta ca un 
înger care dormea, un motiv în plus să îl lase singur. 

Îşi trecu degetele prin părul lui moale, doar o dată. 

Se lăsă pe mâna ei. 

— Se simte bine, mormăi. 

Îşi încolăci mâna în jurul taliei ei şi o trase în pat. 

— Jacks — ce faci? 

— Doar în seara asta. 

O strânse mai tare, ţinând-o şi mai aproape, până 
când pieptul ei era apăsat de pielea lui. 

— Eşti rănit, şopti ea. 

— Asta mă face să mă simt mai bine. 

Vorbea cu capul lipit de gâtul ei şi, după ce termină 
de vorbit, o sărută pe gât, ceea ce o făcu să ameţească. 

Era un moment foarte bun să plece. 

Gura 1 se închise peste locul unde îi putea simţi 
pulsul. 

Încercă să îi spună că nu e o idee bună, dar, în 
schimb, lăsă să-i scape doar un oftat uşor. Dacă aşa 1 
se simțeau buzele pe gât, se întreba cum i s-ar simţi pe 
ale ei. 

Închise ochii şi respiră greu. Nu ar trebui să se 
gândească la buzele lui Jacks. Totuşi, nu se putea 
abţine din a se întreba dacă l-ar putea săruta pe Jacks 
aici, în Vizuină, în singurul loc în care blestemele nu 1- 
ar putea afecta. Ideea era dureros de tentantă. Dar 
chiar dacă sărutul lui Jacks nu ar omori-o aici, asta nu 
însemna că nu ar putea-o ruina în alte feluri. 

— Nu ar trebui să facem asta, zise ea. 

Buzele i se dezlipiră de pe gâtul ei. 

— Îţi cer doar să rămâi aici noaptea asta. Nici n-o să 
tii minte, mormăi el. 

Evangeline se încordă în brațele lui. 

— Cum adică n-o să țin minte? 

— Adică... E doar o noapte, continuă blând, poți 
uita de asta dimineață. Poți să te întorci la a te preface 
că nu mă placi şi eu mă pot preface că nu îmi pasă. 
Dar în seara asta, lasă-mă să mă prefac că eşti a mea. 

Se topi când auzi „a mea”. Nu se putu încumeta să 
se despartă de el, dar nu îi putea spune nici că va 
rămâne. 

— Dacă e mai uşor, şi tu te poţi preface, îi şopti, 
poţi să te prefaci că eu sunt tot Jacks din Vizuină şi că 
vrei să fii a mea. 

Îşi apăsă din nou buzele pe gâtul ei şi începu să se 
mişte încet în sus, până la urechea ei, apoi o muşcă de 
ureche. 

Ei îi scăpă un suspin. Muşcătura fusese subită şi 
puţin dureroasă, de parcă voia să o ţină în braţe, dar şi 
să o pedepsească. Dar nu trebuia să o pedepsească. 
Asta era deja tortură pentru că o voia atât de mult. Ea 
voia ca el să o dorească, chiar dacă îşi dădea seama că 
el delira. 

— Nu, delirez. 

În glas i se simţea ceva asemănător cu somnul, dar 
când se priviră în ochi, ai lui erau clari şi lucizi. 

Şi Evangeline simţi de parcă ar putea cădea în ei. 


224 


Când era mică, mama ei îi spusese povestea unei 
femei care se juca de-a v-aţi ascunselea prin pădure cu 
iubitul ei. Tânăra fugea printre copaci, căutând un loc 
de ascunzătoare, când a căzut printr-o fisură în timp. 
Era doar una mică, de mărimea unui fir de păr, care ar 
fi trebuit să o ducă pe fată cu câteva secunde în viitor — 
sau poate în trecut. Dar Timpul a văzut-o pe această 
femeie şi s-a îndrăgostit de ea. Aşa că, în loc să ajungă 
în viitor sau în trecut, femeia a continuat să cadă. A 
căzut şi a căzut în capcana Timpului, până la sfârşitul 
timpurilor. 

Acum, Evangeline cunoştea acel sentiment. 
Trecuseră mai bine de două săptămâni de când sărise 
de pe acea stâncă cu Jacks şi cumva încă se simţea de 
parcă era în cădere înspre ceva incontrolabil şi nu se 
putea ţine de nimic în afară de Jacks. 

Ştia că Jacks nu era persoana potrivită pentru care 
să aibă sentimente, dar nu mai putea nega că asta se 
întâmpla. Nu putea nega că îl dorea. Destul de mult cât 
să o oprească mereu când voia să se îndepărteze. 
Destul cât să îi ţină numele pe vârful limbii chiar şi 
când el nu era în cameră. Atracția fizică fusese mereu 
acolo, dar totul se intensificase din acea noapte în care 
săriseră de pe stâncă împreună. 

Pentru că niciodată nu s-au mai oprit din cădere. 

Inima îi bătea tot mai tare. Încercă să nu se mişte, 
sperând ca el să nu îşi dea seama, stând în pat cu 
piepturile apăsate unul de celălalt şi cu picioarele 
încolăcite. Tot ce era între ei se simţea la fel de fragil 
ca o picătură de ploaie care înceta să mai existe atunci 
când atingea pământul. Dar Vizuina părea un astfel de 
loc, unde picăturile de ploaie nu ajungeau pe pământ. 

Jacks o mângâia uşor pe spate. 

— Te-ai hotărât să stai? 

— Credeam că deja auzeai la ce mă gândeam, i-a 
şoptit. 

— Vreau să te aud cum o spui. 

Glasul îi era şoptit. Dacă nu ar fi fost aşa de aproape 
de el, probabil că nu l-ar fi auzit. Era uimită de cât de 
intime puteau fi cuvintele, cum puteau fi spuse doar o 
dată, pentru o singură persoană şi nu vor mai fi auzite 

vreodată, vor dispărea într-o clipă, înainte să îți dai 
seama că au fost acolo. 

Inima lui Evangeline bătea foarte tare şi se întreba 
dacă nu cumva încerca să prindă din urmă toate 
momentele acestea înainte să dispară — înainte ca el să 
dispară. Ştia că se va întâmpla; mereu a fost aşa, Jacks 
pleca întotdeauna, ceea ce făcea totul mult mai 
prostesc. Dar, chiar acum, nu voia să fie inteligentă. 
Voia doar să fie a lui. 

A vrut să-i spună „în seara asta, sunt a ta”, dar îi ieşi 
doar: 

— Sunt a ta. 

În acea noapte, Străinul Chipeş se afla în taverna 
Vizuinii, doar la câțiva paşi depărtare, aruncând cu 
săgeți într-o placă vopsită pe perete şi nimerind fix în 
mijloc de fiecare dată. 

— Ştiu, zise el, e greu de crezut că sunt atât de 
chipeş şi talentat. 

Mai aruncă una. 

Din nou, în mijloc, cu toată uşurinţa unui tânăr care 
fie era foarte talentat, fie incredibil de obişnuit să îi 
meargă toate aşa cum voia. 

— De ce îmi bântui visele? 

— A bântui implică faptul că sunt mort. Cumva arăt 
a mort? 

Îşi duse o mână la piept şi îi zâmbi fermecător. 

Ea încă ezita să aibă încredere în el, dar sentimentul 
de familiaritate reveni. Felul în care o privea o făcea să 
se gândească la ceva din trecut. Numele lui îi stătea pe 
limbă, dar nu şi-l putea aminti, un sentiment pe care nu 
ştia cum să îl explice. 

— Cine eşti? întrebă ea. 

— Încă prefer Străinul Chipeş. 

Evangeline se uită urât la el. 

— De ce nu îmi spui şi gata? 

— Aş face-o, dar asta l-ar putea face pe Jacks puţin 
gelos şi, având în vedere cât de apropiaţi sunteţi, nu ar 
fi o idee bună. Deşi nici treaba cu Jacks nu e prea 


inteligentă. 

Străinul îşi ridică sprâncenele cu un aer de 
superioritate. 

— Nu e treaba ta ce fac eu cu Jacks, se răsti 
Evangeline. 


Străinul Chipeş se încruntă. 

— Nu încerc să te supăr, Evangeline, încerc să îți 
salvez viaţa. 

— Ce-ţi pasă ție de viaţa mea? îl întrebă 
suspicioasă. 

Străinul Chipeş aruncă altă săgeată, destul de tare 
cât să se împlânte în altă săgeată care era deja în 
mijloc. 

— Trebuie să ai grijă cu Jacks. Nu cred că e în toate 
minţile acum. 

— Are dreptate, aprobă LaLa intrând în tavernă 
îmbrăcată într-o rochie fără mâneci, care arăta de parcă 
era bătută în diamante, cu o curea care semăna cu o 
coroană la brâu. 

— Tu ce faci aici? se interesă Evangeline. Ăsta e 
visul meu! 

Străinul Chipeş aruncă cu o săgeată înspre LaLa. 

Ea se dădu la o parte strâmbându-se la el. 

— Suntem în aceeaşi echipă, deşteptule. 

Se întoarse înspre Evangeline cu o expresie care 
arăta de parcă îşi cerea scuze. 

— Am venit să îmi cer scuze — în legătură cu 
Apollo. M-am simţit atât de vinovată. Speram să 
vorbesc cu tine despre asta şi să îți explic totul înainte 
să fugi de la petrecere. Jacks mi-a promis că nu îţi va 
zice ce am făcut... 

— Nu mi-a zis, o întrerupse Evangeline, prea 
obosită să fie politicoasă cu persoana care îi 
blestemase soţul să o vâneze şi să o omoare, Jacks nu a 
zis nimic. V-am auzit vorbind. 

— Oh, atunci cred că îi sunt datoare cu scuze şi lui 
că l-am înjunghiat cu cuțitul de unt. 

— Tu l-ai înjunghiat? 

Evangeline era impresionată. Ai nevoie de multă 
putere şi determinare să răneşti serios pe cineva cu un 
cuţit pentru întins untul. 

LaLa ridică din umeri. 

— Probabil a fost o exagerare din partea mea, dar 
nu era doar pentru că am crezut că ţi-a spus totul. Era 
rău cu mine în legătură cu logodna mea... 

— Din ce am auzit, ai meritat-o, i-o tăie Străinul 
Chipeş. 

— Să nu îndrăzneşti să îmi ţii morală. Tu eşti pe 
Jumătate responsabil că suntem în dezastrul ăsta. Dacă 
nu ai fi... 

LaLa se opri când Străinul Chipeş dispăru. Puf! Pur 
şi simplu dispăru, lăsând în urmă doar o săgeată. 

— Ce s-a întâmplat cu el? Şi de ce ai zis că poartă 
jumătate din vină? 

— Nu sunt sigură că avem timp să îţi explic totul. 

LaLa se încruntă privind înspre săgeata de pe jos. 

— Jacks probabil l-a dat afară şi mă gândesc că va 
face la fel şi cu mine curând, deci ascultă cu atenție. 

— Dar ăsta e visul meu, protestă Evangeline. 

LaLa oftă. 

— Nu am timp să îţi explic acum cum Sorțile pot 
influenţa visele. Va trebui doar să mă crezi. 

— De ce ar trebui să te cred după tot ce ai făcut? 

LaLa îşi muşcă buza, neobişnuit de emoţionată. 

— Niciodată nu am vrut ca Apollo să te omoare. 
Chiar eşti prietena mea, Evangeline. Am făcut o 
alegere impulsivă când am aflat că poţi deschide 
Arcada Valory dar nu voiai să o faci. A fost o greşeală 
oribilă, dar chiar nu voiam să mori. De asta am aruncat 
şi blestemul oglindirii pe voi doi — mă gândeam că, 
dacă Apollo chiar te va răni, şi el va fi rănit şi atunci 
nu va putea să te tot vâneze. Toată lumea ştie că nu are 
talent la tras cu arcul, deci niciodată nu m-am gândit 
că ar putea să te nimerească în inimă cu vreo săgeată. 

În ceea ce priveau scuzele, nu erau prea reuşite, dar 
Evangeline simţea că era sinceră. LaLa o privea cu 
ochi rugători şi Evangeline putea vedea că erau roşii şi 
machiajul ei era întins. LaLa părea atât de perfectă 
când pătrunsese în vis, dar cu cât o privea Evangeline 
mai mult, cu atât putea vedea mai bine semnele de 
tristeţe pe faţa ei frumoasă. 

Evangeline ştia din experienţele sale cu Jacks că 
Sorțile aveau coduri morale diferite faţă de oameni, 
ceea ce o făcea să îi fie mai uşor să o ierte pe Lala, 
dar Evangeline tot se simţea nesigură de prietena ei. 
Putea crede că nu voia ca ea să moară, dar era 
neliniştitor să ştie că era în regulă să fie vânată. 

— Vreau să ştiu de ce ai făcut-o. Ce vrei aşa de tare 
din Valory? 

— Evangeline, nu avem timp pentru asta. 

În timp ce vorbea, pietrele de pe rochia ei începeau 
să cadă. 

— Visul începe deja să se fractureze, adăugă ea. 

— Nu mă interesează, i-o întoarse Evangeline, pot 
să te iert pentru ce ai făcut, dar dacă vrei să mă 
gândesc vreodată să am din nou încredere în tine, 
vreau să ştiu de ce ai făcut-o. 

— Valory e fie un cufăr cu comori în care se află 
cele mai mari daruri magice ale Valorilor — sau e o 
închisoare fermecată în care se află o abominaţie pe 
care Valorii au creat-o. 

Gura LaLei se contorsiona în timp ce vorbea, de 
parcă aceste cuvinte îi ieşiseră forţat. 

— Al naibii blestem al povestirii, mormăi ea, mă 
tem că din moment ce nu sunt în Vizuină, tot nu pot să 
îți spun ce e acolo. 

— Păi, trebuie să îmi zici ceva. 

Nu era sigură că putea crede orice zicea LaLa, dar 
voia măcar o explicaţie. 

— Poate aş putea să îţi spun o poveste. 

LaLa începu să se plimbe prin tavernă, făcând paşi 
mari cu cizmele ei strălucitoare. 

— Odată — era cineva pe care îl iubeam mai mult ca 
orice. El... 

Se întrerupse şi se strâmbă de parcă nu putea spune 
ceea ce voia. 

— Se putea transforma în dragon — unul mare. După 
cum ştii, dragonilor le place să strângă comori, iar mie 
mi-a plăcut mereu să port lucruri strălucitoare, şi de 
asta m-a găsit. Zbura în forma lui de dragon şi m-a luat 
de pe Jos, crezând că eram o comoară. 

Expresia LaLei deveni gânditoare în timp ce culese 
o piatră de pe rochie. Evangeline îşi aminti de un 
bărbat care era costumat în dragon la petrecerea ei, 
dansând cu o fată care era îmbrăcată într-o comoară. 

— Erau oameni îmbrăcaţi ca tine şi dragonul la 
petrecere? 

— Da, e o poveste veche. Majoritatea oamenilor din 
Nord ştiu partea pe care ţi-am zis-o, dar nu ţin minte 
cine era dragonul... 

Gura LaLei se contorsionă din nou, nereuşind să 
scoată un cuvânt. Apoi: 

— Prima mea iubire este motivul pentru care sunt 
Mireasa Nemăritată. Soții mei nu mă lasă niciodată. 
Mereu anulez eu lucrurile pentru că niciodată nu am 

putut trece peste acea iubire. Am ales să devin o Soartă 
pentru că Sorţile nu ar trebui să fie capabile să 
iubească şi voiam să nu îl mai iubesc. Voiam să trec 
peste, dar nu pot. 

LaLa îşi mângâia braţul pe care era tatuată respiraţia 
de foc a unui dragon. Evangeline credea mereu că 
simboliza personalitatea scânteietoare a LaLei, dar 
acum ştia că tatuajul era un omagiu adus primei iubiri. 

— Am încercat să mă îndrăgostesc de alții, dar 
oricât de aproape aş fi ajuns, exista doar o singură 
persoană căreia voiam să îi dau inima mea, şi doar un 
mod prin care aş putea face asta. 

LaLa se opri şi se uită la Evangeline cu ochii plini 
de lacrimi. LaLa îi mărturisi că uneori voia să aibă 
parte de iubire atât de tare, încât plângea cu lacrimi 
otrăvite. În acel moment, Evangeline credea că o 
înțelegea. Şi ea era disperată după dragoste. Dar să 
mai ai o urmă de speranţă că ai putea-o regăsi, după ce 
ai pierdut dragostea adevărată, era cu totul alt tip de 
tortură. 

— Iubirea ta se află în Valory, ghici Evangeline. 

Lala nu răspunse, de parcă nici nu putea 
recunoaşte, dar Evangeline ştia că avea dreptate — 
închiderea unui om care se putea transforma în dragon 
în Valory se potrivea cu ipoteza că Valory era o 
închisoare fermecată în care se aflau fiinţe magice. 

— De ce nu mi-ai spus povestea asta când am venit 
la tine? o întrebă Evangeline. 

Expresia LaLei căpătă mai multă profunzime. 

— Niciodată nu povestesc despre asta. Voiam să 
cred că în sfârşit m-am îndrăgostit de altcineva. Nu 
voiam să recunosc că noua mea logodnă era o altă 
minciună pe care mi-am spus-o pentru că nu puteam 
trece peste iubirea mea din copilărie. Dar apoi m-am 
temut subit că îmi voi pierde singura şansă de a-mi 
revedea adevărata iubire şi... Ştii restul... 

Fruntea ei se încreţi cu riduri pline de regret. 

— Sper că mă vei putea ierta pentru că l-am 
blestemat pe Apollo, completă ea. 

Evangeline ezită. Încă era rănită de gestul LaLei, 
dar o şi compătimea pentru tot prin ce trecuse. 

— Doar promite-mi că nu o vei face din nou. 

Evangeline îşi întinse mâinile şi îşi îmbrățişă 
prietena. 

— Toţi facem greşeli din dragoste. Eram atât de 
disperată să țin de prima mea iubire încât am făcut o 
înţelegere cu Jacks, care s-a terminat prin a transforma 
o întreagă nuntă în stane de piatră. 

Asta o făcu pe LaLa să râdă. 

— Nu ştiam că Jacks putea transforma oamenii în 
piatră. 

— Nu poate. Otravă îi era dator şi Jacks l-a pus să o 
facă. 

Lala se dădu înapoi şi o privi bănuitor pe 
Evangeline. 

— Că tot vine vorba de Jacks, mă tem că ai putea fi 
în pericol. 

Pământul începu să se cutremure când zise cuvântul 
„pericol”. 

LaLa înjură şi, când început să vorbească din nou, 
cuvintele ieşiră ca o ploaie torențială. 

— Ascultă aici. Eşti dispărută de câteva săptămâni, 
Evangeline. Toţi am crezut că ai murit, până când a 
apărut Jacks acum câteva zile. Cred că are piatra 
bucuriei şi îi afectează judecata. 

Pământul se deschise sub ele. LaLa sări înapoi şi 
mai multe pietre de pe rochia ei căzură în fisură. 

— Din ce se vede în visul ăsta, se pare că te-a 
ascuns în Vizuină, continuă grăbită, sunt sigură că 
acum se simte ca raiul, dar cât timp eşti cu Jacks, nu 
eşti în siguranţă. 

Pământul continua să se prăbuşească. 

— Dacă crezi că eşti în siguranţă — e doar pentru că 
simţi şi tu efectul pietrei bucuriei. Dar trebuie să lupți 
cu el. Găseşte piatra bucuriei, ia-o de la Jacks şi pleacă 
din Vizuină, înainte să... 

Evangeline se trezi şi inspiră adânc aerul magic şi 
rece. Buzele ei erau pe gâtul lui Jacks. Simţi un val de 
panică, până când îşi reveni treptat. 

Jacks se întorsese. Fusese rănit. Se vindecase. Apoi 
o rugase să rămână cu el. O trăsese în pat. O ţinuse 
aproape, apoi îi zisese „Lasă-mă să mă prefac că eşti a 

Se topi din nou când îşi aminti cum îi spusese „a 
mea”. Trebuia să fie doar pentru o noapte, dar 
prefăcătoria nu se oprise. Lumina se filtra prin 
geamuri, acoperindu-i de razele soarelui în timp ce 
stăteau întinşi împreună, unul în brațele celuilalt. Una 
din mâinile lui reci era în jurul taliei ei şi cealaltă era 
sub fusta ei, ţinând-o strâns de parcă atingerea ei îi era 
indispensabilă, precum aerul. 

Se apropiaseră mai tare în somn, de parcă erau atraşi 
de o forţă pe care ea o suspecta că erau ei înşişi. 

Acest gând îi făcea pieptul să se simtă uşor, sau 
poate era doar sentimentul de a se trezi lângă Jacks. 
Asta voia, mai mult ca orice piatră. Voia doar să stea 
aici cu Jacks şi să uite de tot. 

„Dar uiţi”, se gândi. 

Mai era ceva acolo. Putea simți asta, chiar sub 
suprafaţa fericirii. 

„Ignoră”, continuă. 

Dar cu cât încerca mai tare să ignore, cu atât îşi 
amintea mai multe. Visul din tavernă, Străinul Chipeş, 
săgețile, LaLa, avertismentul cu privire la Jacks, cel 
despre piatra bucuriei, totul reveni copleşitor. „Are 
piatra bucuriei şi îi afectează judecata.” 

Evangeline îşi închise ochii şi îşi spuse că era doar 
un vis. Nu voia să se gândească că Jacks o voia seara 
trecută doar din cauza pietrei. 

Nu se putea să fie din cauza pietrei. Jacks nu o avea. 
Îi dăduse jos cămaşa noaptea trecută, îi văzuse pieptul. 
Nu purta nicio piatră. Judecata nu îi era afectată. Nu 
stătea întins în pat cu ea din cauza magiei. 

„Doar dacă nu avea piatra în buzunar?” 

Evangeline trase aer în piept. Tot nu credea că o 
avea — nu voia ca el să o aibă, dar era destul de uşor să 
se asigure de asta. Una din mâinile ei era pe spatele 
lui. Tot ce trebuia era să o mişte mai în Jos... 

Degetele îi alunecară cu grijă pe piele. Încă era rece, 
fin şi moale şi, pentru o clipă, aproape că uită ce făcea. 
Îşi putea plimba cu uşurinţă degetele în sus şi în jos pe 
spatele lui sau pe abdomen, dar le lăsă să se mişte 
înspre pantalonii lui. 

Îşi muşcă buza în timp ce mâna îi cobori tot mai jos 
şi... 

Jacks Scoase un sunet. 

Inima i se opri. Degetele ei abia pipăiră buzunarul — 
dureros de încet, le mişcă mai jos. Materialul era 
moale şi buzunarul... 

Gol. 

Nu avea piatra. Aproape că îi venea să plângă de 
uşurare. 

Până când realiză... Nu ar trebui să fie uşurată. 
Trebuia să vrea să găsească piatra bucuriei. Era 
singura piatră care lipsea. Odată ce găsea piatra 
bucuriei, putea să deschidă Arcada Valory şi să rupă 
blestemul arcaşului. 

Dar nu se prea gândea la blestemul arcaşului sau la 
Apollo. Cât timp se afla acolo, nici nu voia să caute 
piatra bucuriei. Nu voia să plece. Se simţea prea 
mulțumită, prea fericită. Nici nu se simţea vinovată că 
o omorâse pe Petra. Ştia că se apăra, dar ar fi trebuit să 
simtă ceva. Încercă să se simtă tristă, dar chiar şi 
acum, nu reuşea. Mai erau gânduri pe care le dăduse la 
o parte; nu îşi putea aduce aminte de ele, dar ştia că 
erau acolo. 

Dar oare asta era pentru că o afecta piatra bucuriei 
sau de vină era atracţia ei faţă de Jacks? 

Evangeline îşi muşcă buza şi scoase încet mâna din 
buzunarul lui Jacks şi, înainte să se poată gândi din 
nou, se despărți de el şi se ridică din pat. Era ceva 
greşit în faptul că nu mai era în braţele lui. Voia să se 
întoarcă la el — să se acopere cu el. Dorinţa era mai 
puternică ca oricând. 

Cu fiecare pas pe care îl făcea mai departe de pat, cu 
atât se simţea mai tare că făcea lucrul greşit. Dar 
Evangeline nu era sigură că putea avea încredere în ce 
simţea. 

Se forță să iasă din cameră, să ajungă înapoi în hol. 

Ceasul de la intrare arăta înspre „Pâine prăjită şi 
Ceai”. 

Sunetul era luminos şi uşor ca soarele de dimineață 
care intra în taverna deschisă şi bătea pe pendulele 
strălucitoare şi pe micul dragon care încerca să ajungă 
la ele — zgâriind sticla, pupând-o, mângâind-o cu 
micuţele sale lăbuţe, sperând să ajungă la nestemate. 

— Oh, nu, dragule... 

Evangeline voia să ia bestia pe sus, dar deschise 
sticla şi întinse mâna înspre unul din pendule. Era atât 
de frumos şi... 

Îşi retrase mâna şi făcu un pas înapoi — cunoştea 
deja acest sentiment. 

Nu era doar o piatră prețioasă. Putea simţi puterea 
pulsând prin ea, dulce şi uşoară ca şi cântecul unei 
sirene. Era piatra bucuriei. 

Adevărul cumplit o apăsa pe Evangeline pe piept şi 
nu o lăsa să respire. LaLa avusese dreptate. Piatra 
bucuriei era aici. În tot acest timp, îi afectase judecata 
lui Jacks — şi a ei. Nimic din ce simţise aici nu era real. 
Sentimentul de siguranţă şi fericire, atracţia crescândă 
pentru Jacks, totul era din cauza pietrei bucuriei. 

Ar fi trebuit să se simtă uşurată. Era căsătorită cu 
Apollo şi Jacks nu era o persoană cu care ea ar putea 
avea un viitor. Deja o găsise pe fata care îi făcea inima 
să-i bată şi nu era ea. Evangeline nu era iubirea 
adevărată a lui Jacks, dar îşi dădu seama că îşi dorea să 
fi fost. 

Închise ochii, încercând să îşi  limpezească 
gândurile, deşi tot ce voia cu adevărat era să închidă 
panoul de sticlă şi să uite de descoperire. Venise în 
Nord sperând la un final fericit şi acum, că era aici cu 
Jacks, era cel mai aproape de a simţi asta. De când 
ajunseseră aici, Jacks nu părea inamicul ei, ci potrivit 
şi familiar. 

Evangeline era cuprinsă de îngrijorare. Nu ar fi 
trebuit să îşi dorească nimic din astea pentru că nu 
erau adevărate. Dar ce făcea un lucru să fie real? Dacă 
era lipsa magiei, atunci nimic din Nord nu era real. 

Evangeline ridică micul dragon. Închise cu grijă 
panoul de sticlă al ceasului, lăsând piatra bucuriei în 
siguranţă acolo. 

Ştia ce trebuia să facă — doar că nu era încă pregătită 
să facă asta. 


SRS 

În tavernă, Evangeline găsi grămezi de pâine prăjită, 
toate acompaniate de cratițe de fontă cu marmeladă de 
Vizuină, brânză dulce Nordică cu lămâie, gem de 
coacăze Merrywood şi ceva gros şi ciocolatiu. 
Dragonul ei îşi însuşi imediat castronul cu ciocolată. 

Evangeline îşi întinse nişte brânză cu lămâie pe o 
felie de pâine, dar nu reuşi să o ducă la gură. I se 
întorcea stomacul pe dos ştiind că piatra bucuriei 

stătea bine-mersi în ceasornic. Acum că ştia că era 
acolo, pacea pe care o simţea mai devreme se 
sfărâmase. 

Dar atracția pe care o simţea față de Jacks era tot 
acolo. 

ÎL simţi în momentul în care păşi în tavernă. Aerul se 
electriză, de parcă fusese preschimbat în scântei. 
Cicatricea în formă de inimă frântă de pe încheietura 
ei o gâdila, iar ea zâmbea. 

— Bună, o salută aproape ruşinat în timp ce se 
apropia de masă. 

Era desculţ, la bustul gol şi adorabil de ciufulit, cu 
părul lui auriu peste ochii scânteietori, care păreau că 
încă se trezeau. 

— Hei. 

Vocea ei răsună, de asemenea, ciudat de ruşinată, 
ceea ce îl făcu pe Jacks să zâmbească. 

— Nu era nevoie să te furişezi din pat. 

— Nu m-am furişat. 

— Atunci de ce n-ai mai rămas? 

Se aşeză cu lejeritate pe scaunul de lângă ea şi îi 
zâmbi. Era un zâmbet ca de basm, pe jumătate de 
răufăcător, pe jumătate de erou, o poveste cu un sfârşit 
imposibil. 

Îi iubea zâmbetul atât de tare, încât abia reuşea să îi 
reziste. 

Dar apoi îşi reaminti de piatră. Se gândea că s-ar 
simţi altfel dacă ar fi închisă într-o cutie de fier şi se 
temea că ar fi la fel şi în cazul lui Jacks. Se temea că 
nu s-ar mai uita la ea de parcă ar vrea să o devoreze în 
loc de micul dejun. 

— Mâine-dimineaţă nu te voi lăsa să pleci aşa uşor. 

Ochii îi sclipiră obraznici şi fură o bucăţică de pâine 
prăjită. 

Gestul lui fu atât de simplu şi de comod încât se 
gândi cât de uşor ar fi să rămână aici. 

— Credeam că ziceai că va fi doar o noapte. 

— Credeam că niciodată nu credeai ce zic. 

Dădu din cap şi o trase în braţele lui. 

— Jacks! 

Evangeline îi puse o mână pe piept. Îi putea simţi 
inima bătând, ceea ce o surprinse. În exterior, părea 

atât de obişnuit şi lipsit de griji, dar acum se gândea că 
era la fel de emoţionat ca ea. O făcea să vrea să îl tragă 
mai aproape de ea, să îşi pună capul pe umărul lui şi să 
îi spună toate lucrurile pe care încerca să nu le simtă. 

Îşi încolăci braţele în jurul gâtului său şi, pentru o 
clipă, îl strânse tare. Îl strânse de parcă era al ei şi ea a 
lui şi nimic altceva nu îi despărțea. Fără blesteme, fără 
minciuni, fără răni sau greşeli din trecut. Îl strânse de 
parcă exista doar prezentul, de parcă nimic altceva nu 
conta. Apoi îi dădu drumul. Se dădu jos din braţele lui 
cu mişcări stângace şi se împiedică atunci când încercă 
să facă un pas înapoi. 

— Evangeline... Ce s-a întâmplat? 

Între sprâncenele lui apăru o linie. 

— Nu e real, Jacks. Tu şi cu mine suntem sub 
influenţa pietrei bucuriei. 

— Crezi că ai simţi lucrurile astea pentru mine doar 
din cauza unei pietre? 

Jacks se întristă. Pentru o clipă păru furios, dar când 
îl privi în ochi putu vedea doar durere. 

Evangeline vru să îşi retragă cuvintele. Nu voia să îi 
provoace durere. Nu voia să facă asta deloc. Dar ştia 
că nu puteau sta aici, nici măcar o zi în plus, pentru că 
se temea că o zi nu ar fi destul — niciodată nu ar fi 
destul. Dacă Evangeline ar sta aici cu Jacks, ar fi ca 
Petra, ţinând de el aşa cum ea ţinea de tinereţea şi 
piatra ei, fiind dispusă să facă orice ca să le păstreze. 

— Nu cred, nu ştiu. 

Ea luă un borcan în care fusese ciocolată, dar care 
acum era gol, cu tot cu capac. 

— Am găsit piatra bucuriei acum, în dimineaţa asta. 
E în ceasul de la intrare. 

— Evangeline... 

Îl auzi sărind de pe scaun, dar nu se întoarse înspre 
el. Cu cât făcea asta mai repede, cu atât le va fi mai 
bine. 

Fugi în hol. 

— Aşteaptă! 

Jacks o prinse de mână şi o întoarse înspre el. Era 
palid şi ochii îi erau sticloşi de roşii. 

Ura că îl rănise, dar într-un minut se vor simţi altfel. 
Jacks voia pietrele mai mult ca orice, iar ea voia să îl 

salveze pe Apollo. Ea voia un final fericit — şi voia să 
fie unul adevărat, nu cauzat de magie. 

— Orice ar fi, Jacks, nu te vei simţi la fel într-un 
minut. 

Înghiţi sec şi îşi încleştă falca. 

— Nu ai nicio idee ce simt. 

Se uita la buzele ei şi pe față avea o expresie 
torturată. 

Când Jacks voia ceva, era cu o intensitate care putea 
distruge lumi sau construi regate. Emana acea energie 
acum, de parcă voia să o distrugă, dar şi să o facă 
regina lui în acelaşi timp. 

Şi era atât de tentant să îl lase. Magia scânteia în 
micul spaţiu dintre ei. Aurie, electrică şi vie. Se simţea 
ca sfârşitul unui basm, unde un sărut avea mai multă 
putere decât mii de războaie şi sute de vrăji. 

Evangeline se gândea să se apropie mai tare, să îşi 
apese buzele de ale lui Jacks şi să petreacă o eternitate 
pierdută într-un sărut fără sfârşit. 

— Nu e real, Jacks. 

O durea să spună fiecare cuvânt, dar Evangeline ştia 
că, deşi cuvintele dureau, măcar ele erau adevărate. 

— Acest loc are magia unui basm, dar fără blesteme 
sau monştri. Dar în realitate există blesteme şi monştri. 
Apollo e încă acolo... 

— Apollo e bine, i-o tăie Jacks, menţionând numele 
prinţului cu mânie, Haos l-a găsit — şi l-am văzut cât 
am fost plecat. Apollo e încuiat bine-mersi în castelul 
lui Haos, unde nu îl poate răni nimeni şi de unde nu te 
poate răni. 

— Dar nu poate trăi aşa. Nici noi nu putem. 

Evangeline îşi trase mâna dintr-a lui Jacks şi, înainte 
să o poată opri, se întoarse înspre ceasornic. Deschise 
uşiţa care dădea înspre pendul, luă piatra bucuriei şi o 
băgă în borcanul de metal. 

PARTEA a III-a 


O crimă monstruoasă 

În momentul în care piatra bucuriei fu luată din 
ceasornic, acesta se opri. Vizuina deveni tăcută şi aerul 
de la intrare deveni la fel de rece ca mormintele 
noaptea. 

Evangeline ştia că locurile nu pot fi cu adevărat 
însuflețite, dar se simțea de parcă Vizuina era pe 
moarte. Lumânările se stinseră, uşile se crăpară şi pe 
scări, unde adineauri era lumină şi sclipire, acum era 
praf. 

Vizuina poate că fusese fermecată ca să țină 
blestemele afară, dar se părea că restul magiei sale 
provenea din piatra bucuriei. 

Chiar şi micul dragon se schimbă. Începu să zgârie 
clanţa de la intrare de parcă abia aştepta să plece. 

Lui Evangeline i-ar fi plăcut să îl păstreze, dar 
deschise uşa şi îl lăsă să zboare afară, în frig. De 
cealaltă parte a uşii, zăpada nu mai sclipea. În schimb, 
era udă, îngheţată şi îi biciuia obrajii înainte să închidă 
uşa. 

I se făcu teamă. 

Nici nu voia să se uite la Jacks. Dacă Vizuina era 
atât de rece, se temea de ce ar vedea dacă s-ar întoarce 
înspre el. Deşi o parte mică din ea spera să nu se fi 
schimbat nimic, chiar dacă Vizuina fusese alterată, 
Jacks să fi rămas la fel. 

— Poţi să te întorci, Vulpiţă. 

Tonul îi era voios, dar, după cum suna, scânteia 
speranţei ei se stinse. 

— Nu trebuie să-ţi faci griji de alte declaraţii 
nedorite din partea mea, adăugă el. 

Avea dreptate. Când se întoarse, roşul din ochii lui 
dispăruse. Falca îi era tot încleştată, dar părea mai 
degrabă enervat decât îndurerat. 

— Ți-am spus că vei simţi altceva. 

Cuvintele o dureau, dar încercă să lase durerea la o 
parte. Haos îi spusese că ea simţea puterea pietrelor 
mai intens decât toţi ceilalți. Se părea că încă influenţa 

pietrei nu  încetase, dar, cu puţină speranță, 
sentimentele care rămăseseră aveau să dispară foarte 
curând. Era clar că deja îl părăsiseră cu totul pe Jacks. 

— Aveai dreptate, îi răspunse, simt nevoia să plec 
acum. Merg să iau şi celelalte două pietre. Ar trebui 
să-ţi găseşti o pelerină. 


SSE 

Evangeline descoperi o pelerină aurie căptuşită cu 
blană albă şi groasă în acelaşi dulap în care găsise 
Jurnalul Aurorei Valor. Luă pelerina şi se schimbă într- 
o rochie albă asortată, care avea flori aurii brodate pe 
ea şi un corset cu şireturi roz ca apusul de soare. Se 
decise să ia şi jurnalul. Nu era sigură de ce — după ce 
terminase de citit ultimul paragraf, aproape toate 
paginile erau goale. Nu era de parcă avea nevoie de 
jurnal să mai găsească pietre. Ea şi cu Jacks aveau 
piatra bucuriei, a adevărului şi a tinereţii, iar Haos deja 
avea piatra norocului. 

Evangeline simţi ceva asemănător unui fior când îşi 
aminti ce îi zisese Petra înainte să moară. „Abia atunci 
am aflat ce pot face cele patru pietre împreună, dar pot 
să ghicesc că nu i-au zis nici asta...” 

— Eşti gata? verifică Jacks. 

Se întoarse şi îl văzu în cadrul uşii, drept ca un 
soldat, îmbrăcat într-o mantie lungă de călătorie, care 
arăta la fel de ostilă ca expresia lui. Ştia că piatra 
bucuriei secase acel loc de orice urmă de veselie, dar 
se gândea că putea fi puţin mai fericit acum că au găsit 
toate cele patru pietre. În schimb, Jacks părea aproape 
furios în timp ce o privea. 

— În afară de a deschide arcada, începu ea, ce mai 
pot face toate pietrele împreună? 

— E cam târziu să îţi faci griji pentru asta, spuse 
tăios. 

Tonul lui nu era cu mult mai rece faţă de celelalte 
sute de dăți în care îi vorbise, dar ea tot simţi o 
împunsătură după ce se întoarse. 

Sania era gata de plecare când Evangeline ieşi afară. 
Vântul rece de iarnă îi suflă părul în față când privi 
înapoi înspre Vizuină. Florile care încadrau drumul, 
atât de luminoase când ajunseseră acum câteva zile, 
erau frânte şi îngheţate. Credea că îşi amintea de nişte 

ciuperci vesele şi flori pe acoperiş, dar acum erau doar 
nişte scânduri care arătau de parcă următoarea furtună 
urma să le smulgă. 

— Ar trebui să plecăm, insistă Jacks. 

Evangeline se urcă în sanie, lângă el. Era albă ca 
zăpada şi banca era destul de mare cât să mai intre un 
pasager. Atât de mare era distanţa dintre ea şi Jacks. Ea 
era dureros de conştientă de distanţă. 

Nu voia să se tot uite înspre el sperând că îşi va 
întoarce şi el privirea. Nu voia să simtă nimic pentru 
el, mai ales nu pentru versiunea asta insensibilă a lui, 
dar o durea inima încontinuu. 

Se tot gândea că atracția faţă de Jacks va dispărea 
acum că piatra bucuriei fusese închisă în siguranţă, dar 
nu putea să îi dea drumul. 

Drumul înapoi spre Valorfell era apăsător — rigid şi 
silențios, cu excepţia sunetului scos de copitele cailor 
care trăgeau sania. 

Se întreba dacă Jacks chiar nu simţea nimic sau 
încerca să-şi ascundă adevăratele sentimente. Ea 
fusese cea care insistase să ia piatra bucuriei din 
ceasornic ca să poată pleca şi să deschidă arcada, şi ar 
face-o din nou. 

Nu îşi regreta alegerea. 

Doar că ura că o durea atât de tare. Ura că tot ce 
voia să facă era să se întindă şi să îl ia pe Jacks de 
mână. 

Dar nu îndrăznea să se mişte. 

Chiar dacă Jacks încă simţea ceva pentru ea, alegea 
să nu îi arate asta. 


SS 

Lăsară sania la porțile cimitirului ca să meargă 
restul drumului până la castelul lui Haos pe Jos. Jacks 
avea două dintre pietre în straița lui, iar ea încă avea 
piatra bucuriei în recipientul de fontă. 

Era surprinsă că i-o lăsase ei. Doar dacă nu cumva 
mai avea ceva sentimente rămase şi doar ideea că ar 
exista îl îngrozea destul de tare cât să nu vrea să ducă 
el piatra, nici măcar sigilată în ceva. 

Doi îngeri trişti din marmură păzeau intrarea în 
castelul subteran al lui Haos — unul dintre îngeri 
plângea deasupra unei perechi de aripi frânte, în timp 

ce celălalt cânta la o harpă cu corzile rupte. Îi mai 
văzuse de câteva ori, dar, de obicei, asta se întâmpla 
noaptea. Soarele era încă sus, luminând statuile şi, 
pentru prima dată, îi veniră în minte îngerii care 
păzeau Arcada Valory. Se întreba dacă nu cumva exista 
vreo legătură de care nu se prindea. 

— Acum că ne-am întors, sunt sigur că abia aştepţi 
să îți vezi soţul, zise Jacks, dar să nu te duci să îl cauţi. 
Până când nu rupem blestemul arcaşului, Apollo e 
periculos. 

— Ştiu asta deja. 

— Păi, şi eu ştiu cât de mult îţi place să ispiteşti 
moartea, deci mă gândeam să îți reamintesc, se răsti la 
ea. 

Dând din cap, Evangeline îşi folosi sângele să 
deschidă uşa. 

Asta îl făcu pe Jacks să îi arunce altă privire în timp 
ce treceau pragul. 

— Acum ce-i? 

— Nu ai niciun simţ al conservării. Nu ai auzit când 
Haos ţi-a zis că nu ar trebui să sângerezi într-un castel 
al vampirilor? 

— E încă ziuă, vampirii dorm. 

— Deci mai ai la dispoziție câteva ore în care poți 
muri înainte să deschizi arcada. 

Ea îşi ridică bărbia sfidătoare. Aproape că îi venea 
să-i zică despre cum trăise aici două săptămâni de una 
singură — nu avea nevoie de grija lui, dar încă exista o 
parte din ea care se întreba dacă grija lui nu era doar 
legată de arcadă. 

— Credeam că nu te interesa arcada, ci voiai doar 
pietrele. 

— Da, răspunse Jacks fără ezitare, dar i-am dat lui 
Haos cuvântul meu că nu le voi folosi până când nu va 
deschide arcada şi nu îşi va da jos casca. Nu poate face 
asta până la lăsarea întunericului. Deci de ce nu eşti o 
cheie cuminte şi te încui în siguranţă în camera ta? 

Evangeline se uită urât la el. Încă suspecta că Jacks 
încerca să o enerveze ca să îşi ascundă orice sentiment 
mai avea încă, iar dacă asta era intenţia lui, atunci 
reuşea. 

— Nu-ţi face griji, Jacks, nu aş vrea să creez 
neplăceri şi să mor. 

Merse înspre camera ei. Era tentată să îl caute pe 
Apollo doar ca să îl enerveze pe Jacks. Se gândea că, 
odată ce îl va vedea pe prinţ din nou, îi va fi mai uşor 
să nu se mai gândească la Jacks, lucru care, în acel 
moment, părea imposibil. 

Evangeline trecu prin curtea în care îl văzuse jucând 
dame şi se gândi la conversaţia cu LaLa pe care o 
surprinsese, cea care implica faptul că el fusese plecat 
ca să caute un remediu pentru blestemul arcaşului. 
Acea discuţie o făcuse să îndrăznească să se gândească 
că poate îi păsa, dar acum ea îşi dorea ca el să fi jucat 
jocuri doar. Era cu mult mai uşor să nu îl placă atunci 
când era egoist. 

Aproape că îi dădură lacrimile. 

Ea şi le şterse, refuzând să plângă după el, dar era 
atât de greu. O durea tot. O durea că îl voia. O durea 
că o refuzase. O durea să respire. O durea să plângă. O 
durea chiar şi mai tare când încerca să nu plângă. 

O durea capul şi inima i se simţea greoaie când 
ajunse în camera ei. Era rece şi întunecată, dar aprinse 
câteva lumânări înainte să se prăbuşească pe pat. 

Încă ţinea recipientul de metal în care se afla piatra 
bucuriei. Ar fi atât de uşor să îndepărteze capacul. 
Totuşi, cât de mult rău îi putea face? Piatra îndepărta 
durerea, iar ea era în dureri cumplite. 

Degetele lui Evangeline  zăboviră deasupra 
capacului, apoi îl dădu la o parte. 

Sentimentul de uşurare era dulce şi instantaneu. 
Umerii lui Evangeline se relaxară, ochii i se închiseră 
ŞI 1 se ridică o greutate de pe piept. 

Dorinţa era încă acolo. După ce închise ochii, se 
strădui să audă o bătaie în uşă, urmată de vocea joasă a 
lui Jacks. Dar, în loc să cedeze liniştii, simţi un fel de 
speranţă. Nu putea crede că lui Jacks nu îi păsa de ea. 
Nu putea crede că sentimentele lui pentru ea erau doar 
datorită pietrei. Ea... 

Nu gândea limpede. 

Evangeline se forță să pună capacul înapoi pe 
recipientul de metal, apoi îl ascunse sub pernă ca să nu 
îl mai vadă. Nu conta cât de tare voia să amuţească 
durerea de inimă, să trăiască într-o minciună nu era 
răspunsul. Totul avea să fie mai bine curând. Odată ce 
va deschide arcada şi va rupe blestemul arcaşului, 
lucrurile vor fi diferite între ea şi Apollo — măcar asta 
era garantat. Dar cât de diferite aveau să fie? 

Se cutremură din tot corpul. Era tentată să îşi bage 
mâna sub pernă şi să ia piatra din nou, măcar până 
când venea momentul să o folosească. Poate că avea 
nevoie să simtă această durere ca să poată trece peste. 

Evangeline luă perna în braţe şi închise ochii. 

Timpul trecea atât de lent, încât părea că se oprise în 
loc. În cameră era linişte, până când ceva se întâmplă 
subit. Aerul din încăpere devenise greoi. O secundă 
mai târziu, simți nişte degete uşoare cum îi dădeau 
părul la o parte de pe chip. 

— Jacks... 

Inima îi bătu mai tare şi îşi deschise ochii — apoi 
abia îşi reţinu un țipăt. 

Apollo era aplecat peste ea. Mâna lui se oprise lângă 
obrazul ei, sau oare era lângă gât? Urma să o 
sugrume? 

O clipă rămase împietrită de frică, apoi se ridică în 
genunchi. Trebuia să se îndepărteze de el. 

— Nu te teme — nu îţi voi face rău, Evangeline. 

Îi spusese numele ca o rugăminte în timp ce se aşeză 
pe pat, până când era în genunchi în faţa ei. Ochii îi 
erau căprui, nu roşii. Ştia cât de repede 1 se putea 
schimba privirea, dar acum părea atât de bântuit, atât 
de singur, atât de disperat, atât de rănit. 

Parcă se uita într-o oglindă şi îşi vedea propriile 
emoții. 

Ştia că trebuia să fugă de el, dar nu voia să îl 
rănească. 

Cu grijă, el îi mângâie obrazul. Ea îngheţă, dar nu se 
trase înapoi. Se ținea de cuvânt. Nu avea să o rănească. 
Dacă atingerea lui făcea ceva, era că îi lua din durere. 

Mâna, lui era caldă şi blândă. Degetele îi tremurau 
uşor, de parcă şi el se temea. 

Totuşi, atingerea lui se simţea bine, dar poate nu era 
o idee strălucită până la urmă. 

— Apollo — nu suntem în siguranţă. 

Râse încet. 

— Nimic nu a fost în siguranţă încă de când te-am 
văzut prima oară, şi cu toate astea, n-am vrut să îmi 
iau privirea de la tine. 

O sărută. 

Pentru o clipă, uită să respire — uitase şi cum să 
sărute, dar Apollo era răbdător. Buzele lui se mişcară 
uşor peste gura ei, cu atingeri uşoare, până când 
începu să se relaxeze şi să îl sărute înapoi. 

Se mai sărutaseră şi înainte, dar niciodată aşa. Când 
Apollo se afla sub vraja lui Jacks, săruturile lui erau ca 
visele de febră, fierbinţi şi flămânde, de parcă voia să 
guste nu doar gura ei. Acest sărut era, mai degrabă, o 
invitaţie la dans. 

Apollo era un dansator foarte priceput. Încet, îşi 
duse mâna în părul ei, înclinându-i capul în timp ce ea 
îşi întredeschidea buzele. Ea simţea fluturaşi înăuntrul 
ei ŞI îşi aruncă mâinile în jurul gâtului său. 

El zâmbea în timp ce o săruta. 

— Habar nu ai cât mi-am dorit asta. 

Îi luă buza între dinţi, o sărută din nou, apoi o 
muşcă, destul de tare cât să îi dea sângele. 

— Scuze, mormăi el. 

— Nu — e bine. 

Ea se gândi pentru o clipă la Jacks, dar apoi alungă 
acel gând. ÎI muşcă înapoi pe Apollo, care zâmbi şi 
începu să o sărute tot mai tare în timp ce îi dădea jos 
mantia aurie. 

I se tăie respirația o clipă atunci când haina îi căzu. 

Ştia că nu era o idee bună, dar se simţea atât de bine 
cu Apollo. Fiecare atingere o făcea să creadă de parcă 
o venera. Odată ce mantia îi dispăru, începu să îi 
desfacă fundiţele de la corset în timp ce o împinse pe 
spate în pat. 

— Spune-mi dacă mă mişc prea repede. 

O sărută cu blândeţe, o dată pe buze, apoi pe obraz, 
coborând încet cu săruturile pe gât, în timp ce mâinile 
îi cuprinseră sânil. 

Deschise ochii. 

— Îmi cer scuze, se strădui Apollo. 

De data asta, nu o mai sărută după. 

Teroarea dinăuntrul ei crescu când ochii i se 
transformară din căprui în roşii şi începu să o sugrume. 

Evangeline era cuprinsă de o panică enormă. ÎL lovi 
pe Apollo între picioare, dar era prea greu deasupra ei 
pentru ca loviturile ei să aibă vreun efect. Corpul lui o 
țintuia de pat. 

Încercă să ţipe în timp ce degetele lui îi striveau 
gâtul. 

Începu şi el să se sufoce — aşa că îi dădu drumul, 
scuipând şi tuşind mulțumită blestemului oglindirii. 

Evangeline abia putea respira, dar când Apollo se 
dădu în spate, reuşi să ia borcanul cu piatra bucuriei şi 
să se târască de sub el. 

Cu stângăcie, cobori din pat. Totul era în ceaţă. 
Camera întunecată se învârtea cu ea, lumânările ardeau 
şi fumegau în acelaşi timp. Se chinuia să respire şi se 
împletici, dar cumva îşi aminti de maneta de lângă 
patul ei. 

Trase de ea cu toată forţa. Imediat, o cuşcă căzu 
deasupra lui Apollo. Gratule s-au închis cu zgomot. 

El se prinse de gratii mârâind. Faţa lui era ca 
turbată, ochii încă îi sclhpeau roşii, dar cuvintele sale 
erau ca o rugăminte. 

— Îmi pare rău, Evangeline. Chiar nu vreau să te 
rănesc! 

— Știu... 

Ea făcu un pas în spate până se lovi de... 

Jacks. 

Venele de pe gât erau umflate şi avea o privire 
ucigaşă. 

— Pleacă, îi ordonă lui Evangeline. 

— Nu îl poţi răni. Dacă îl răneşti, mă vei răni şi pe 
mine, imploră ea trăgând de cămaşa lui Jacks ca să îl 
facă să plece. 

Jacks mârâi ceva care semăna cu: 

— Într-o zi o să îl omor. 

Îşi puse un braţ în jurul lui Evangeline. 

— [a-ți mâinile de pe soția mea! strigă Apollo. 

Jacks o trase mai aproape şi o conduse înspre uşă. 

Evangeline se simţea ruptă în două. Nu putea merge 
înapoi la Apollo — nu cât era aşa —, dar simţea o cu 
totul altă agonie plecând cu Jacks. Era mereu acolo ca 
să o salveze, dar apoi mereu pleca. 

O împingea să părăsească încăperea, oprindu-se 
doar cât să trântească uşa, apoi se întoarse înapoi 
înspre ea. 

— Ce ţi-a făcut? 

Jacks scrâşnea din dinţi privind înspre sângele de pe 
buzele ei. 

— Sunt bine... Doar... 

„Am doar nevoie să mă ţii în braţe.” 

Nu putu să o spună cu voce tare. Nu era sigură nici 
dacă măcar îşi proiectase acel gând asupra lui. 

Dar apoi Jacks o luă pe sus. Ea se ţinu de el şi îşi 
îngropă capul în umărul lui. 

O strângea atât de tare încât o durea, dar nu o 
deranja această durere. L-ar lăsa să o strivească sau să 
o rupă în bucăţi cât timp nu i-ar mai da drumul. Asta 
voia, şi refuza să creadă că el nu simţea la fel. 

Îi putea simţi bătăile inimii în timp ce o purta în 
camera alăturată. Era un dezastru. Peste tot pe birou 
erau mere şi cotoare de măr. Lenjeria de pat era 
vraişte. În foc ardeau mai mult decât doar lemne. Era 
clar că nu doar ea era supărată după ce părăsiseră 
Vizuina. 

Închise uşa cu piciorul şi se duse în pat. 

— Vulpiţă, când te-am văzut, credeam... 

Se opri când o aşeză pe cearceafurile deranjate. Îi 
dădu părul la o parte şi îi cuprinse în palme chipul, 
privind-o intens. Faţa părea răvăşită de agonia unei 
stele căzătoare, purtând seninele frumuseţii şi ale 
distrugerii deopotrivă, iar ochii îi erau atât de albaştri 
încât totul pălea prin comparaţie cu strălucirea lor. 

Privirea lui alunecă înspre buzele ei în mod 
intenționat. 

Respira greu şi îşi dori să o poată săruta măcar o 
dată. 

Se apropie mai tare şi îi răsuci părul uşor, 
înclinându-i capul în timp ce gurile lor erau incredibil 
de aproape una de cealaltă. 

— Încă sângerezi. 

Îi atinse mijlocul buzelor, agonizant de încet şi de 
uşor. Limba lui se simţea ca raiul şi iadul, ca tot ce îşi 
putea dori dar nu putea avea. Trebuia să se abţină din a 
se apleca, deşi se îndoia că Jacks ar lăsa-o. Îi putea 
simți degetele pe chip, ţintuind-o pe loc, cu buzele 
doar puţin mai departe de ale lui. 

Dar poate era destul de aproape. Poate nu trebuiau 
să se atingă. Putea trăi aşa cât timp ar fi făcut-o alături 
de el. 

Apoi el îi dădu drumul. Îi lăsă părul şi se îndepărtă 
de pat, provocându-i un fior rece. 

— Ce s-a întâmplat? îl întrebă. 

Putea vedea cum se izolează din nou, ştergându-şi 
emoţiile de pe faţă — furia, dorinţa, frica, durerea, 
dorul. Era exact ca în Vizuină. Asta făcuse când ea 
băgase piatra bucuriei în borcan. Îşi ascunsese toate 
sentimentele. Se prefăcuse că totul se întâmplase din 
vina pietrei. 

— Trebuie să plec, spuse cu răceală. 

— Nu... 

Dădu să se ridice de pe pat. De data asta nu îl va 
mai lăsa să scape aşa uşor. 

— De ce te temi atât de tare? 

Ochii lui Jacks fură străfulgeraţi de ceva asemănător 
cu regretul. 

— Ce este? insistă ea. 

Jacks îşi trecu o mână prin păr. 

— Încă mai vrei să ştii ce fac pietrele când sunt 
împreună? 

— Da. 

Dar, dintr-odată, avea emoţii. Acesta era răspunsul 
pe care îl aştepta, cel pe care îl cerea. În tot acest timp, 
murea să ştie ce voia Jacks cu adevărat. O vreme îi 
fusese frică pentru că nu voia să rănească pe nimeni, 
dar judecând după privirea lui Jacks, realiză că singura 
persoană pe care ar răni-o răspunsul lui era ea. 

Jacks merse înspre biroul său şi luă un măr alb. 
Începu să jongleze cu el. 

— Când cele patru pietre sunt combinate, o 
persoană capătă puterea de a se întoarce în orice 
moment din trecutul său. Asta poate fi făcut doar o 
dată. Odată ce pietrele vor fi folosite în acest mod, 

niciodată nu vor mai avea puterea de a face asta din 
nou. 

Pentru o secundă, nu suna atât de rău. Mulți oameni 
aveau momente din trecut pe care voiau să le schimbe. 
Doar în acea zi se întâmplaseră nişte lucruri pe care 
Evangeline ar fi vrut să le facă diferit. 

— Şi în ce moment ai vrea să te întorci? 

Jacks se uita la mărul din mâna lui în timp ce 
răspunse. 

— Vreau să mă întorc la momentul în care am 
întâlnit-o pe Donatella. 

— Prinţesa care te-a înjunghiat? 

Dădu scurt din cap. 

O clipă, Evangeline rămase fără cuvinte. Dintre 
toate răspunsurile, nu se aştepta la acesta. Îi veni în 
minte noaptea pe care ea şi Jacks o petrecuseră 
împreună în criptă, când îi spusese, în sfârşit, povestea 
prinţesei Donatella — cum a sărutat-o şi aceasta ar fi 
trebuit să moară, dar, în schimb, i-a făcut inima să 
bată. Ea ar fi trebuit să fie dragostea lui adevărată, dar 
Donatella alesese pe altcineva şi asta îl înjunghiase pe 
Jacks în inimă. 

— De ce ai vrea să te întorci la ea? 

— Ea trebuia să fie dragostea mea adevărată — vreau 
încă o şansă la asta. 

— Dar asta nu are sens, spuse Evangeline, de ce ai 
trece prin atâtea lucruri pentru o fată pe care tu nu o 
iubeşti? 

Evangeline ştia că Jacks nu o iubise pe Donatella. 
Poate că ar fi crezut asta înainte, când auzise povestea 
pentru prima dată, dar Evangeline nici nu îşi putea 
închipui asta acum. 

Jacks nu vorbea niciodată despre ea şi, în rarele 
ocazii în care o menţiona, nu suna de parcă o iubea. 

— E doar pentru că nu ai omorât-o? Sau chiar vrei 
să fii cu ea? 

Jacks pufni. 

— Chiar n-are rost cearta asta. 

Mugşcă puternic din măr. 

— Şi oricum n-o să îţi aminteşti de asta. 

Pe Evangeline o cuprinse panica din nou. Era a doua 
oară când spunea asta. Prima dată, în Vizuină, o 

spusese de parcă nu vorbea serios, dar acum, vocea lui 
Jacks era clară şi fermă. 

— De ce spui că nu o să ţin minte? 

Se temea că deja ştia. Dacă Jacks se întorcea în 
timp, nu schimba doar cursul vieţii lui, ci şi pe cel al 
lui Evangeline. De asta zicea că va uita, pentru că 
Jacks ar crea o nouă realitate în care nimic din cele 
deja întâmplate nu ar mai avea loc. Niciodată nu ar 
mai avea această discuţie. 

Tot ce se întâmplase între Jacks şi Evangeline de 
când ea venise în Nord fusese rezultatul efortului lui 
Jacks de a căuta pietrele. Dar dacă ar reuşi să le 
folosească ca să îşi rescrie povestea, atunci nu ar mai 
trebui să le găsească din nou — nu ar mai avea nevoie 
de ea. 

Dintr-odată, lui Evangeline 1 se făcu rău. 

Jacks arăta de parcă nu îl interesa deloc. 

— Dacă te întorci în trecut, câte se vor schimba în 
viaţa mea? se interesă. 

Jacks muşcă din nou din măr. 

— Viaţa ta nu ar fi cu totul diferită. Timpul nu vrea 
să fie schimbat — majoritatea lucrurilor se vor reseta, 
doar dacă nu s-ar lupta cineva să le schimbe. Din ce 
am aflat, tot vei ajunge aici — doar că nu datorită mie. 
Poate Haos ar reuşi să te aducă aici de unul singur. 
Deci nu-ţi face griji, draga mea, tot vei fi prinţesă şi tot 
îl vei avea pe Apollo. 

— Şi cum rămâne cu tine? Ne vom întâlni vreodată? 

— Nu. 

Dacă Jacks simţise ceva zicând asta, atunci nu i se 
putea citi pe faţă. 

— Mă vei ţine minte? 

— Da, răspunse cu aceeaşi indiferenţă, dar mă voi 
asigura că drumurile noastre nu se vor intersecta 
niciodată. 

— Dar tocmai ai spus că viața mea nu se va 
schimba. 

— Păi nu o să schimbe. 

Muşcă iar din măr. 

— Vei găsi un alt mod de a-i opri nunta lui Luc. Cu 
ajutorul lui Otravă, cred. 

— Nu despre asta vorbeam. 

Îi apărură lacrimi în colţurile ochilor. Nu îi venea să 
creadă că pe Jacks nu îl interesa că îl va uita, că acest 
moment şi fiecare alt moment dintre ei vor fi şterse, că 
Otravă sau Haos pur şi simplu i-ar lua locul — asta 
dacă teoria lui cum că viaţa ei ar rămâne neschimbată 
era corectă. Dacă nu avea dreptate, atunci viaţa ei ar 
putea-o lua în atât de multe direcții. 

Dar nu îşi făcea griji despre asta chiar acum. Tot ce 
o interesa pe Evangeline era că îl va uita. Abia putea 
respira şi inima aproape că îi sărea din piept — se 
temea că îi va ceda în orice clipă, iar el doar stătea 
acolo şi molfăia mere. 

Dar ea ştia că şi el simţea ceva. Nu mai credea că tot 
ce se întâmplase în Vizuină fusese datorită pietrei 
bucuriei. Piatra nu crea fericire; tot ce făcea era să aibă 
grijă de răni şi să înlăture frica. 

De ce se temea Jacks? Ce rană avea el? 

„Ea trebuia să fie dragostea mea adevărată — vreau 
încă o şansă la asta.” Asta îi spusese când Evangeline 
îl întrebase de ce voia să se întoarcă în timp, să fie cu 
Donatella. Nu îi spusese că o iubea. O voia doar pentru 
că el credea că era singura lui şansă la dragoste. De 
fapt, era pentru că ea era singura fată pe care nu o 
omorâse cu sărutul lui. 

— Dacă greşeşti? Dacă prinţesa Donatella nu e, de 
fapt, singura ta şansă la iubire? ziceai că dacă deschid 
Arcada Valory, înăuntru va fi ceva ce va putea rupe 
blestemul lui Apollo. Dacă va fi ceva acolo care să te 
ajute şi pe tine? Poate e un mod de a-ţi găsi altă 
dragoste adevărată. 

Jacks scrâşni din dinţi şi aruncă mărul în foc. 

— Nu aşa funcţionează. 

— De ce nu încerci măcar? De ce singura ta soluţie 
e să te întorci în timp la o fată care nu te iubeşte? 

Privirea lui Jacks deveni furtunoasă. 

Probabil că Evangeline trebuia să se oprească acolo, 
dar asta era ultima ei şansă. Dacă Jacks îşi punea 
planul în funcțiune, ea avea să uite că se cunoscuseră 
cândva. Încet, se apropie de el şi îşi ridică încet capul 
să îl privească. 

— Dacă tu chiar crezi că asta vrei, atunci te minţi 
singur. 

— Nu mă mint singur, se răsti Jacks. 

— Atunci spune-mi că asta vrei cu adevărat. Jură-mi 
că vrei asta mai mult decât orice şi nu o să mai aduc 
subiectul în discuţie niciodată. 

Jacks o prinse de umeri şi o privi direct în ochi. O 
vreme nu spuse nimic. Doar se uită la ea, la sângele 
rămas pe buzele ei şi la lacrimile uscate de pe obraji. 

— Jur că asta vreau cu adevărat. 

Fiecare cuvânt suna ca un jurământ adevărat. 

— Vreau să şterg fiecare moment pe care noi doi l- 
am petrecut împreună, fiecare cuvânt pe care mi l-ai 
spus şi fiecare dată când te-am atins, pentru că, dacă 
nu o fac, o să te omor, aşa cum am omorât vulpea. 

Inima lui Evangeline se opri. 

Îl privea pe Jacks în ochi, dar tot ce vedea era 
întuneric şi tot ce simţea era apăsarea mâinilor lui. Se 
ținea de ea în felul în care o persoană se ţinea de 
marginea unei stânci, ştiind că, dacă îi dădea drumul, 
nu se va mai putea prinde de nimic. 

Iar Evangeline nu mai putea evita adevărul pe care 
nu voia să îl vadă. Jacks fusese arcaşul din Balada 
Arcaşului şi a Vulpii. De asta ştia atât de multe despre 
blestemul arcaşului şi de ce insista atât de mult că nu 
putea fi rupt, de asta spusese că nu fusese prieten cu 
arcaşul. EI fusese arcaşul. 

Evangeline se temuse că era adevărat încă din prima 
clipă în care Străinul Chipeş o menţionase pe prima 
vulpe, dar nu băgase în seamă pentru că nu voia să 
aibă dreptate. Nu voia să fie aceea povestea lui Jacks — 
ea voia să fie povestea lui. 

Îi curse o lacrimă pe obraz încercând să şi-l 
imagineze pe Jacks drept arcaşul, luptându-se cu 
dorinţa de a o vâna pe fata pe care o iubea şi pierzând. 
Nu era de mirare că era atât de rănit şi crud, nici că îşi 
perfecţionase arta de a fi nepăsător. 

— Scuze că ţi-am stricat basmul, Vulpiţă, dar 
baladele nu se termină frumos, şi nici noi doi. 

Mâinile îi căzură de pe umeri şi el se îndreptă către 
uşă. 

— Nu sunt acea vulpe! strigă Evangeline. 

— Nu înţelegi. 

Îi aruncă o privire întunecată peste umăr. 

— Fiecare fată e altă vulpe. Vrei să ştii cum se 
termină povestea? Chiar vrei să ştii partea aceea pe 
care toată lumea o uită? 

Evangeline ar fi vrut să scuture din cap. Voise 
mereu să ştie sfârşitul poveştii, dar acum îşi dorea să o 
uite cu totul. Voia ca Jacks să fie doar Prinţul Inimilor 
din nou — Soartă cu inima frântă care căuta iubirea 
adevărată — decât un erou căzut care şi-a găsit iubirea 
vieții şi a omorât-o. 

— Credeam că tocmai mi-ai spus cum se termină 
povestea, zise ea. 

— Ți-am spus că am omorât-o, dar nu cum. 

O intensitate periculoasă se simţi în tonul lui Jacks. 

— Nu ţi-am spus că am fugit, că am încercat să o 
părăsesc ca să nu o rănesc. Nu ştiam dacă o iubeam cu 
adevărat, sau dacă sentimentele mele erau de la 
blestem, pentru că nu mă lăsa să mă opresc din a mă 
gândi la ea. Dar ea credea în mine mai mult decât 
mine. M-a urmărit. Era convinsă că eu chiar o iubeam 
şi că mă puteam lupta cu blestemul. Iar eu am făcut-o. 
Niciodată nu am pus mâna pe ea. Am înfrânt blestemul 
arcaşului, dar nu a contat, pentru că odată ce am 
sărutat-o, a murit. 

Gura lui Jacks se contorsiona cu acrime. 

— De atunci, fiecare fată pe care am sărutat-o a 
murit, mai puţin una. lar tu nu eşti fata aia. 

Evangeline începu să se teamă că timpul era 
alimentat de emoţii şi lucruri precum groaza, şi asta îl 
făcea să se scurgă mai repede. Pe şemineul din camera 
lui Jacks se afla un ceas negru pe care îl observase 
când el o lăsase acolo. Acum nu îşi putea lua ochii de 
la el. Palmele începură să îi transpire privind 
secundarul cum se învârtea tot mai repede cu fiecare 
minut. 

Curând se va lăsa noaptea. Curând îl va uita. Va uita 
această versiune a vieţii ei. Poate chiar va avea o viaţă 
cu totul diferită şi nici nu va şti că această versiune a 
existat vreodată. 

Va şti în continuare că el există, dar nu va mai fi 
Jacks, ci doar un personaj mitologic: Prinţul Inimilor. 
Va uita că el era Jacks din Vizuină, arcaşul şi, pentru o 
noapte, al ei. 

Cum îi putea lua totul? Îl ura puţin pentru asta, ceea 
ce îi uşura puţin treaba, dar tot era greşit. Evangeline 
crezuse mereu că fiecare poveste avea o infinitate de 
potențiale finaluri, dar nu credea că povestea lor 
trebuia să se termine astfel. Nu îl întâlnise pe Jacks 
doar ca să îl uite. 

Trebuia să îl convingă să se răzgândească înainte să 
folosească pietrele. 

Uşa scârţâi. Evangeline îşi luă privirea de la ceas şi 
îl văzu pe Haos intrând. 

Era îmbrăcat mai degrabă ca un prinţ decât ca un 
războinic, cu un surtuc de catifea de culoarea vinului 
roşu, cu o cămaşă elegantă crem pe dedesubt. 
Mănuşile erau din piele maro, pantalonii erau închişi 
la culoare şi sabia de la brâu era aurie. Arma părea mai 
degrabă decorativă decât necesară, de parcă această 
seară era o ocazie specială. Presupunea că, pentru el, 
chiar era. 

În mâini ţinea o cutie de fier în care probabil erau 
ascunse pietrele norocului, tinereţii şi adevărului. 

Cutia cu piatra bucuriei era încă la ea şi, pentru o 
clipă, îşi dorea să o fi pierdut. 

— Eşti gata, prinţesă? 

— Nu. 

Niciodată nu va fi gata să îi fie ştearsă şi înlocuită 
viaţa. 

— Nu trebuie să îl aşteptăm pe Jacks? 

Aruncă o privire fugară în spatele lui, sperând să îl 
vadă pe Prinţul Inimilor. 

— Nu ni se va alătura, răspunse Haos, îi voi duce 
pietrele după ce deschizi arcada. 

— Nici nu are de gând să îşi ia adio? 

Evangeline îşi simţi speranţa sfărâmându-se ca nişte 
aripi de hârtie, care făcuseră greşeala prostească de a 
crede că puteau zbura. 

— A zis că oricum n-o să-ți aduci aminte, adăugă 
Haos cu blândeţe, de parcă ştia că era opusul unei 
consolări. 

— Crezi că ceea ce vrea să facă e o idee bună? 

— Cred că ar trebui să plecăm. 

— O iau ca pe un nu. 

Haos oftă, pe jumătate nerăbdător, pe jumătate 
copleşit. 

— Cred că niciodată nu e o idee bună călătoria în 
timp. Am trăit destul de mult ca să ştiu că trecutului nu 
îi place să fie schimbat. Jacks crede că îi va funcționa 
planul pentru că vrea să schimbe doar un singur lucru, 
dar judecata lui Jacks devine tulburată când vrea ceva 
destul de tare. Cred că singura ocazie în care călătoria 
în timp ar putea funcţiona ar fi dacă trecutul nu a avut 
timp să se aşeze. Cu cât mergi mai în urmă, cu atât se 
va lupta mai mult Timpul cu schimbările. Având în 
vedere natura răzbunătoare a Timpului, chiar dacă 
Jacks va reuşi să schimbe trecutul, Timpul se va 
asigura că va pierde altceva ca să plătească pentru asta. 
Deci ai dreptate, cred că face o greşeală. 

— Atunci ajută-mă să îl fac să se răzgândească! 

Haos dădu din cap cu răutate. 

— Nici tu nu eşti bună pentru el, prinţesă. Mai bună 
e greşeala asta pentru Jacks decât eşti tu. Dacă ar fi să 
stea de dragul tău, te-ar omori, iar moartea ta îl va 
omori pe el. Crede-mă, Evangeline. Dacă îţi pasă de 

Jacks, cel mai bun lucru pe care îl poţi face e să îl laşi 
să plece. 

— Dar nu se simte ca şi cum ar fi cel mai bun lucru, 
protestă ea. 

O parte din ea nu putea refuza să vadă că era posibil 
ca Haos să aibă dreptate. Acum câteva luni, credea că 
Luc era persoana cu care era menită să fie. Evident, 
greşise şi cu asta şi, dacă greşea şi în legătură cu Jacks, 
consecinţele ar fi mult mai rele. 

— Eşti gata acum? reluă Haos. 

Evangeline dădu din cap reticentă. 

În timp ce ea şi Haos mergeau de-a lungul holului, 
tot spera să audă ritmul cizmelor lui Jacks sau sunetul 
dinților săi muşcând dintr-un măr. 

Dar se auzeau doar sunetul paşilor ei, ocazionala 
scârțâială a vreunei uşi şi conştientizarea faptului că 
poate nu îl va mai vedea niciodată. El nu se va 
răzeândi. Urma să îşi ducă la bun sfârşit planul de a 
schimba trecutul şi vieţile lor odată cu el. 

Evangeline era amorțită pe când se urcă într-o 
trăsură întunecată, cu scaune de catifea, care arătau de 
parcă nu fuseseră folosite niciodată. Se gândea că 
pentru un vampir cu puteri supranaturale, o călătorie 
cu trăsura s-ar simţi dureros de înceată, dar pentru ea 
era imposibil de rapidă. 

Chiar înainte de a ajunge la Palatul Lupului, trăsura 
trecu pe lângă nişte sculpturi antice fără capete, care o 
făcură pe Evangeline să se gândească la Valori şi să 
simtă un fior subit. Încă tot nu ştia ce se afla în Valory. 

Când LaLa îi spusese povestea despre omul care se 
putea transforma în dragon, Evangeline se gândise la 
ipoteza cum că Valory era o închisoare era adevărată. 

După spusele lui Jacks, în Valory se afla un remediu 
pentru blestemul arcaşului, care fusese aruncat asupra 
lui Apollo, dar se presupune că nu exista niciunul 
pentru sărutul fatal al lui Jacks. 

Evangeline se uită la Haos, care credea că Valory îl 
va lăsa în sfârşit, să îşi dea jos casca blestemată. 
Vampirul tot freca baza căştii, mâna mişcându-i-se de- 
a lungul gravurilor cu imagini şi cuvinte. 

Lui Evangeline îi veni o idee chiar atunci, când îşi 
aminti ce îi spusese el cândva despre acele cuvinte: „E 

blestemul care mă opreşte din a-mi da jos casca”. 

— Sunt curioasă, zise Evangeline, dacă Vizuina e 
protejată de toate blestemele şi casca ta e blestemată, 
de ce nu te-ai dus în Vizuină ca să îţi dai jos casca? 

Haos a aşteptat o clipă înainte să răspundă. 

— Dacă aş pune piciorul în Vizuină, nu aş mai 
exista. Vizuina a fost vrăjită întocmai ca să fie 
protejată de cei ca mine. 

— Dar credeam că tu şi Jacks sunteți prieteni. 

— Suntem, dar de când am devenit ceea ce sunt, nu 
mai deţin controlul asupra reacțiilor mele. 

Evangeline îşi aminti de articolul din ziarul găsit la 
Castelul Slaughterwood: „Dar unii se tem că aceste 
atacuri sunt doar din cauză că Valorii nu au control 
asupra abominaţiei pe care au creat-o”. 

Încercă să îşi ascundă surprinderea când, dintr- 
odată, toate căpătară sens. 

— Tu eşti monstrul despre care toată lumea credea 
că a fost creat de Valori. 

— Valorii m-au creat. 

— Adevărat? 

— Chiar credeai că sunt atât de inocenți precum zic 
poveştile? 

Haos râse, dar nu era deloc fericit. 

— Valorii au făcut o mulţime de greşeli. Dar nu 
trebuie să-ţi faci griji, Evangeline. Nu am fost un 
monstru de mult timp. Vreau doar să deschid Valory şi 
să îmi dau jos casca asta. 

Trăsura ajunse la pământurile înzăpezite de la 
Palatul Lupului la puţin timp după aceea. 

Apoi, parcă Evangeline clipi şi se trezi în biblioteca 
regală, deschizând uşa către camera în care se afla 
Arcada Valory. 

Camera era exact cum şi-o amintea Evangeline: 
podele stricate, pereţi gri, aer fosilizat, care o zgâria pe 
gât, şi o arcadă gigantică, păzită de o pereche de îngeri 
războinici, unul trist şi unul furios. Ambii aveau 
săbiile lor de piatră încrucişate în mijlocul arcadei. 

Ultima dată când Evangeline fusese aici, îngerii nu 
se mişcaseră, dar, de data asta, putea Jura că îi văzu 
tresărind când Haos intră în cameră. 

Deschise cutia de fier în care se aflau primele trei 
pietre magice cu un clinchet. 

Aerul se schimbă imediat, sclipici începând să 
plutească în loc de praf. 

Pietrele din cutie luminau şi licăreau, practic cântau 
în splendoarea lor. La fel făcea şi piatra bucuriei din 
mâinile ei. Evangeline nici nu realizase că ridicase 
capacul de pe borcanul ei, dar acum avea piatra în 
palmă. 

Pentru o clipă, timpul părea să se fi oprit şi se 
întrebă ce s-ar întâmpla dacă ar pune piatra în cutie cu 
celelalte şi le-ar folosi să se întoarcă în trecut în loc să 
le pună pe arcadă. 

Jacks spusese că pietrele ar putea fi folosite pentru 
asta doar o dată. Dacă ar face-o ea prima dată, atunci 
el nu s-ar mai putea întoarce în trecut niciodată. 

Ştia că Haos o avertizase că Timpul era răzbunător 
şi că nu îi plăcea să fie schimbat, dar cu piatra bucuriei 
în mână, îi era greu să îi fie teamă de ceva. Magia îi 
gâdila pielea în timp ce îşi imagina cum ar fi să se 
întoarcă în timp şi să îl întâlnească pe Jacks înainte să 
o găsească pe prințesa Donatella. Apoi îşi văzu 
părinţii. Se gândea că ar putea să se întoarcă în timp şi 
să le salveze viaţa. Dacă mama ei ar fi trăit, tatăl lui 
Evangeline poate că nu ar mai fi murit de inimă frântă. 
Familia ei ar fi întreagă din nou. 

Pentru un minut sclipitor, îşi văzu părinţii, în viaţă şi 
zâmbitori. Cufărul cu amintiri se deschise şi îl văzu pe 
Jacks ţinând-o în braţe. Îşi imagina o viaţă mai fericită, 

în care nu avusese niciodată o mamă sau o soră 
vitregă. O viaţă în care nu ar mai trebui să plece în 
Nord ca să caute iubirea. Una în care Apollo nu ar fi 
fost niciodată blestemat şi ea niciodată vânată. Una în 
care Luc nu s-ar fi transformat în vampir. Şi-ar putea 
schimba viața şi ar putea să găsească unul din 
infinitele finaluri fericite în care crezuse dintotdeauna. 

— Nu uita de ce eşti aici, interveni Haos. 

— Nu-ţi face griji. 

Evangeline închise pumnul cu piatra bucuriei. Încă 
era tentată, dar, oricât ura alegerea pe care Jacks urma 
să o facă, nu voia să i-o fure. În schimb, spera că, 
pentru ultima dată, ar face o alegere mai bună. 

Inspirând adânc, puse piatra bucuriei în arcadă. 
Pentru o clipă, aşteptă să se întâmple ceva magic, ca 
pietrele să strălucească mai puternic sau să îi atace 
îngerii, dar totul era la fel ca înainte. 

Urmă piatra norocului. Din nou, nimic nu se 
schimbă. 

Palma începu să îi transpire când adăugă şi piatra 
tinereţii şi singurul lucru care se mişcă fu puţin praf. 

— Nu sunt sigură că funcţionează, zise Evangeline. 

— Va merge. 

Vocea lui Haos era fermă şi degetele îi erau 
încordate în timp ce ţinea ultima piatră. 

Evangeline simţi un val de emoţii în timp ce ţinea în 
mână ultima piatră. Tot ce făcuse şi experimentase de 
când venise în Nord o adusese în momentul acesta. 
Dacă era să creadă în soartă, ar putea să creadă că 
întreaga ei viaţă o purtase unde era. Nu îi plăcea deloc 
ideea asta, totuşi nu putea nega sentimentul de 
inevitabilitate care părea să umple camera antică, de 
parcă Soarta stătea cumva în linişte în spatele ei, 
ținându-şi respiraţia, aşteptând să vadă sfârşitul unei 
poveşti pe care o pusese în mişcare cu secole întregi 
înainte. 

Completă arcada cu ultima piatră. 

„În sfârşit.” 

Gândul se auzi de undeva din arcadă. O simţea 
respirând, suflând aer pe pielea ei. Se trezea. 
Funcţiona. 

Haos îi întinse un pumnal mic şi, cu grijă, 
Evangeline îşi împunse un deget. 

În clipa în care sângele ei atinse piatra, camera 
explodă de lumină, mai puternică decât prima dată 
când atinsese arcada. Îngerii luminau precum razele 
soarelui. Evangeline trebui să îşi acopere ochii până 
când lumina îngerilor slăbi. 

Când reuşi să vadă din nou, îngerii războinici îşi 
coborâseră săbiile şi, în spatele lor, apăruse o uşă 
groasă de lemn cu un ciocănel de fier în formă de cap 
de lup. 

Haos apăsă cu o mână pe uşă, de parcă voia să se 
asigure că era adevărată. Apoi, se întoarse înspre ea. 

— Îţi mulţumesc, Evangeline. 

Îşi luă pumnalul înapoi şi îi tăie o şuviţă de păr roz. 

Ea tresări. 

— De ce ai făcut asta? 

— Stai liniştită, eşti ultima persoană pe care vreau 
să o rănesc acum. 

Îşi puse pumnalul la centură. 

— Părul e ca să rupem blestemele care vă leagă pe 
tine şi pe Apollo — aşteaptă aici cât intru. 

— Ce e acolo? întrebă Evangeline. 

Dar Haos deja deschisese uşa şi dispăruse în Valory. 

Îngerii de piatră din fiecare parte a arcadei 
tremurară când el intră. Ea îşi aminti din nou că el era 
abominaţia despre care mulţi credeau că era închisă în 
spatele arcadei. 

Dacă aşa stăteau lucrurile, se întreba ce era înăuntru 
cu adevărat. Uşa grea era încă întredeschisă. Haos nu o 
închisese bine. Era clar că nu se temea că ceva se va 
furişa afară şi o va ataca. 

Evangeline se apropie ca să tragă cu ochiul. Cu 
arcada încă schpind ca lumina zilei, cealaltă parte 
arăta mai întâi întunecată, ca o lume de umbre sepia. 

Îi luă o vreme până ce ochii ei se obişnuiră cu 
întunericul. Pe jumătate se aştepta la cuşti şi prizonieri, 
dar era doar un hol rotund, cu pereţi de gresie pe care 
erau atârnate torţe care luminau o serie de coridoare cu 
portocaliu şi roşu. Arăta ca intrarea într-un templu 
antic, dar putea fi şi o criptă. Povestea despre Valori, 

cum că îşi ascunseseră cele mai mari comori magice, 
putea fi adevărată, până la urmă. 

Ştia că Jacks nu credea că în Valory se găsea ceva 
care i-ar permite să mai aibă o şansă la dragoste. Dar 
dacă greşea? 

Evangeline făcu un pas înăuntru. 

Acum înţelese de ce Haos o avertizase cu privire la 
Jacks mai devreme — văzuse un crâmpei din durerea 
lui Jacks când îi vorbise despre prietenii lui morți sau 
despre uciderea vulpii. Evangeline nu voia să fie un alt 
motiv pentru suferinţa lui şi nu voia nici să moară, dar 
refuza să creadă că asta însemna că trebuia să renunţe 
la Jacks. Trebuia să mai existe o cale. 

Simţi un fior de entuziasm stând la intrarea în 
Valory. La prima privire, coridoarele care şerpuiau din 
hol arătau toate la fel — intrări arcuite făcute din 
cărămidă roşie antică şi podele acoperite de covoare 
surprinzător de groase, cu fire aurii. 

Asta cu siguranţă nu era o închisoare. Evangeline 
trase cu urechea înspre fiecare coridor. Două erau 
liniştite, dar crezu că aude paşi în al treilea. Acela 
trebuia să fie cel în care se afla Haos. 

Începu să urmărească sunetele încet. De la 
jumătatea coridorului, suporturile de torţe nu mai erau 
din fier, ci din aur, iar pe pereţi apărură picturi. În 
final, găsi o uşă. 

Uşa era înaltă şi lată. Printre crăpături ieşea o 
lumină puternică, de basm, permițându-i să spioneze 
interiorul cu uşurinţă. 

Evangeline se apropie tot mai mult şi era pe cale să 
deschidă uşa, când îl văzu pe Haos de cealaltă parte. El 
se uita înspre un şir de oameni întinşi pe jos şi ţinându- 
se de mână. Hainele arătau antice, de parcă erau 
scoase din cărțile cu poveşti — multă lână vopsită 
puternic, funie împletită cu aur, platoşe de cositor şi 
apărători de umeri cu ţepi. 

Evangeline nu înţelese la ce se uita până când nu 
observă o față printre celelalte, una pe care o mai 
văzuse într-o pictură. Fata era chiar mai frumoasă 
decât în portret, iar Evangeline o recunoscu imediat pe 
Aurora Valor. 

În acel moment observă şi tiara de aur de pe capul 
unei femei mai micuţe de lângă Aurora. Pielea femeii 
era de un măsliniu-închis, părul îi era de un argintiu 
strălucitor şi faţa senină. Trebuia să fie mama Aurorei, 
Honora Valor. 

Bărbatul de lângă Aurora părea mai degrabă trecut 
prin bătălii decât chipeş. Şi el avea o coroană pe cap şi 
Evangeline se gândea că probabil acela era Wolfric 
Valor. 

Familia de pe podea era familia Valor. 

Ei fuseseră închişi în Valory, nu comoara sau 
prizonierii lor. Evangeline era năucită de acea 
descoperire. Nu se aştepta să găsească asta, dar avea 
sens — şi chiar se potrivea cu ambele ipoteze pe care le 
ştia despre Valory. Dacă Valori fuseseră închişi aici, 
atunci Valory era un fel de închisoare, una care 
ascundea cea mai mare comoară magică a familiei 
Valor — pe ei înşişi. 

Nu-i de mirare că Haos voia să deschidă arcada. 
Dacă Valorii îl blestemaseră să poarte casca, atunci tot 
ei erau cei care puteau să i-o dea jos. Evangeline se 
întrebă atunci dacă Honora era cea care putea rupe 
blestemul aruncat asupra lui Apollo. Jacks zisese că ea 
era cea mai bună vindecătoare din lume. 

Totul avea sens — mai puţin ce credea Jacks, cum că 
în Valory nu se afla o portiţă şi pentru el. Dacă Honora 
putea să îl vindece pe Apollo de blestemul arcaşului, 
atunci poate l-ar putea ajuta şi pe Jacks. 

Chiar atunci, regina începu să se mişte din locul ei 
de pe podea. Era grațioasă, chiar dacă picioarele îi 
erau nesigure. Haos părea să o privească cu respirația 
tăiată, de parcă ea ar putea dispărea. 

— Chiar tu eşti? 

Honora avea un vag accent care vorbea de timpuri 
demult trecute şi o voce la fel de delicată precum 
înfăţişarea el. 

— Castor? întrebă ea. 

Evangeline se apropie şi mai tare, nesigură dacă 
numele rostit era cel pe care îl auzise. Castor era mort. 
Jacks îi spusese cum a murit. Doar că, acum că se 
gândea la asta, Jacks nu îşi terminase povestea. Doar 
conchisese zicând că nu era un salvator. 

Evangeline privea cum Honora îl îmbrăţişa pe Haos. 

— Cât timp a trecut? întrebă ea. 

Haos răspunse, iar lui Evangeline i se păru că auzi 
cuvintele „Mi-a fost dor de tine, mamă”. 

Honora începu să plângă. 

Evangeline se simţea ca un intrus oribil, dar nu se 
putea abţine. Dacă punea totul cap la cap cum trebuie, 
asta însemna că Valorii nu creaseră un monstru ca să 
răzbune moartea lui Castor — el devenise monstrul. 
Haos era Castor Valor. De asta voia atât de tare să 
deschidă arcada. Nu doar ca să îşi dea casca jos. Voia 
să îşi salveze familia. Îi era dor de ei. Îi iubea. 

Atunci Evangeline înţelese — cum l-ar putea salva pe 
Jacks. Era atât de simplu încât se blestemă că nu se 
gândise la asta înainte. Îl putea salva cu iubire. Nu 
doar îi păsa de el şi îl voia, îl iubea. Doar trebuia să îi 
mărturisească asta. 

Gândul o cam speria. Deja o refuzase; se temea că o 
va face din nou. Dar asta era toată problema: frica. 
Jacks o refuza doar pentru că se temea că o va omori, 
dar dacă i-ar spune că îl iubeşte, poate ar fi destul cât 
să îl facă să vrea să mai rămână şi să încerce. 

Poate că unele idei despre iubire i se schimbaseră de 
când venise în Nord, dar tot credea că dragostea era 
cea mai puternică forță din lume. Dacă doi oameni se 
iubeau cu adevărat şi erau dispuşi să lupte pentru acea 
iubire, dacă erau dispuşi să meargă la război din 
iubire, zi după zi, atunci nu conta ceea ce trebuiau să 
înfrunte. Iubirea avea să triumfe mereu cât timp nu se 
vor opri din luptă. 

Dacă Jacks o iubea aşa cum îl iubea ea, ar putea găsi 
un mod să fie împreună. 

Nu conta dacă ar rămâne blestemat pe veci. Deşi 
parte din ea nu se putea abține din a crede că iubirea ei 
ar fi suficientă cât să rupă blestemul. Ştia poveştile 
care ziceau că Jacks avea doar o singură iubire 
adevărată — şi că deja găsise acea fată —, dar poveştile 
mai schimbau adevărul uneori. Valory dovedise asta. 

Cu un val de speranţă care îi dădea aripi cât să 
zboare până la lună, la stele şi mai departe, Evangeline 
se întoarse. Trebuia să îl găsească, trebuia să îi spună 
cum se simte. Ea... 

„„.Rămase locului când o rază puternică de lumină 
ieşi din camera Valorilor. 

Haos scoase un sunet care semăna cu un bocit, 
îndurerat şi gros. 

Evangeline se întoarse înapoi înspre uşa 
întredeschisă exact în momentul în care casca 
blestemată de pe capul lui Haos se rupse în bucăți. 

O azvârli în cealaltă parte a camerei cu un răcnet. 
Casca se făcu bucăţi când se izbi de perete. 

— În sfârşit, zise el cu o voce undeva între un țipăt 
şi un răcnet. 

Pentru prima dată, Evangeline îi văzu faţa. Avea un 
chip care îi tăie răsuflarea. Ochi sclipitori, bărbie 
ascuţită, piele măslinie fină şi un zâmbet care îi făcea 
inima să tresară. 

— Străinul Chipeş, icni ea. 

Honora şi Haos se întoarseră înspre ea. 

Evangeline împietri în uşă. 

— Se pare că avem un vizitator, exclamă Honora, 
înclinând din cap într-un fel care putea fi fie curios, fie 
îngrijorat. 

— Mamă, ea e Evangeline, o prezentă Haos. 

Vocea îi era diferită fără cască, catifelată, fără fum, 
mai apropiată de vocea pe care o auzise în visele ei. 

— Ea este cea care a deschis arcada, explică el. 

Dintr-odată, Haos era la uşă, deschizând-o şi 
oferindu-i un zâmbet care putea concura cu oricare alt 
zâmbet pe care îl văzuse vreodată la un nemuritor. 

— Chiar nu îți pot mulţumi destul. 

Îi luă mâna şi i-o sărută cu blândeţe. 

Fără cască, Haos era un monstru diferit, cu tot 
farmecul unui prinţ şi puterea unui vampir. Lui 
Evangeline i se tăia răsuflarea când îi zâmbea. Ochii îi 
erau de cel mai captivant verde, o mie de nuanţe 
diferite, toate sclipind cu magie, până când se 
aprinseră de căldură. 

Evangeline înţelese greşeala ei puţin prea târziu — 
nu trebuia să îl privească în ochi. Înainte să poată tipa, 
zâmbetul lui Haos se transformă în colţi, apoi colții lui 
erau pe gâtul ei, înfigându-i-se în piele. 

Simţea doar colți şi durere. 

Evangeline încercă să scape. Încercă să ţipe. 

Credea că o auzi şi pe Honora strigând, dar Haos nu 
îi dădu drumul. Una din mâinile lui era pe gâtul ei în 
timp ce îi bea sângele. Bea şi bea, golind-o cu mişcări 
violente ale gurii şi limbii şi ocazionala zgârietură cu 
dinţii care îi străpungeau mai multă piele şi sugeau 
mai mult sânge. 

Putea simţi cum sângele îi fugea din vene. 

Honora începu să se roage de el. 

Evangeline încercă să îl lovească pe Haos, dar nu 
reuşi să îşi adune forţele cât să îşi mişte mâinile. Nici 
nu îşi putea deschide ochii. Corpul îi era greu şi era 
amețită. Tot ce putea simţi erau colții lui Haos 
adâncindu-se tot mai tare în ea. 

— Castor, nu! strigă Jacks. 

Vampirul fu tras la o parte. 

Evangeline se prăbuşea, apoi Jacks era acolo. Ochii 
îi erau prea grei să îi deschidă — dar îl putea simţi. O 
ținea strâns, ca şi când nu i-ar mai fi dat drumul 
niciodată. 

Trebuia doar să îi zică că îl iubeşte. 

— Evangeline, zise răguşit, întoarce-te la mine... 

„Nu sunt moartă”, încercă să-i răspundă, dar ceva 
era în neregulă cu gâtul ei. Se părea că Jacks nu îi 
putea auzi gândurile. 

O strângea la piept în linişte şi îşi apăsa fruntea de a 
ei. Nu era sigură care dintre ei doi plângea, dar obrajii 
îi erau umezi. Simţi multe lacrimi, apoi nu a mai 
simţit... 

Nimic. 

SFÂRŞIT 

Un țipăt torturat sfârtecă noaptea ca o lamă. Cerul 
sângera şi întunericul se lăsă în locul stelelor, ştergând 
luminile de deasupra Nordului Magnific. 

Blestemul povestirii care atinsese majoritatea 
poveştilor şi baladelor din Nord privea. Această 
tragedie va deveni cu siguranţă o poveste cândva — şi, 
după cum se vede, deja era blestemată. 

Fata era moartă. Dacă nu o confirmase deja corpul 
ei lipsit de viaţă, atunci era clar după ţipătul Sorții care 
o ţinea în braţe. Blestemul povestirii era familiar cu 
durerea, dar aceasta era agonie. Prinţul Inimilor 
reprezenta fiecare lacrimă pe care o vărsase cineva 
vreodată pentru iubire. El era durerea întruchipată. 

— Îmi pare atât de rău, Jacks. Eu... 

Vampirul se uita la fata pe care tocmai o omorâse; 
îşi frecă bărbia şi apoi fugi. 

Soarta nu se clinti. Nu-i dădu drumul fetei. Părea că 
nu o va face niciodată. Continua să o strângă în braţe 
de parcă ar fi putut să o readucă la viaţă cu forţa 
dorinţei sale. Ochii îi erau umezi de la sânge. Lacrimi 
roşii îi curgeau pe obraji. Dar fata rămânea nemişcată. 

Ceilalți nemuritori începură să se trezească, dar fata 
rămase aşa. Moartă. Totuşi, Soarta continua să o ţină 
în braţe. 

— Adu-o înapoi, ceru uşor. 

— Îmi pare rău, se scuză regina, care tocmai se 
trezise. 

Era micuță. Încercase să îşi tragă fiul de lângă fată, 
să îi oprească hrănirea nenaturală, dar mâinile ei nu 
erau destul de puternice. Regina nu se putea lupta fizic 
cu nemuritorii, dar avea o voinţă de fier forjată din 
temperament şi greşeli. 

— Ştii că nu pot face asta. 

Jacks îşi ridică privirea. 

— Adu-o înapoi, repetă, pentru că şi el avea o 
voinţă de fier, ştiu că poți. 

Regina scutură din cap plină de regrete. 

— Mi se rupe inima pentru tine — pentru ceea ce s-a 
întâmplat. Dar nu o voi face. După ce l-am readus pe 
Castor la viaţă şi când am văzut ce a devenit, am jurat 
să nu mai folosesc genul ăsta de magie vreodată. 

— Evangeline ar fi diferită. 

Soarta se uita lung la regină. 

— Nu, repetă ea, nu ai salva-o pe fată, ci ai damna- 
o. La fel cum am făcut noi cu Castor. Nu ar vrea o 
asemenea viaţă. 

— Nu îmi pasă ce ar vrea ea! se răsti Jacks. Nu 
vreau să moară. V-a salvat, deci trebuie să o salvaţi. 

Regina respiră sacadat. 

Dacă blestemul povestirii ar fi putut respira, acum 
şi-ar fi ţinut respiraţia. Spera că regina va fi de acord. 
Să o readucă la viaţă, să o transforme într-un alt 
nemuritor îngrozitor. În ciuda a ce credeau Sorţile, fata 
ar fi oribilă — toţi cei cu vieţi fără sfârşit devin aşa 
până la urmă. 

— O salvez, răspunse regina încet, e mai blând să 
laşi un om să moară decât să îi sacrifici sufletul pentru 
nemurire. 

La auzul cuvântului „sacrificiu”, în ochi reci ai 
Sorţii străluci ceva. O strângea pe fată mai puternic, 
cărând-o în braţele lui acoperite de sânge de-a lungul 
coridorului. 

— Ce faci? 

Vocea reginei părea alarmată. 

— O să repar asta. 

Continuă să meargă înainte, ținând fata cât de 
aproape putea în timp ce trecea prin arcadă. 

Îngerii care o păzeau plângeau acum. Plângeau 
lacrimi de piatră în timp ce Prinţul Inimilor o aşeză pe 
fată la picioarele lor şi începu să scoată piatră după 
piatră din arcadă. 

— Jacks din Vizuină! avertiză regina. Acele pietre 
pot fi folosite pentru a călători în timp doar o dată. Nu 
au fost create pentru călătorii infinite în timp. 

— Ştiu, mârâi Jacks, o să mă întorc în timp şi o să 
îți opresc fiul din a o omori. 

Reginei nu-i veni să creadă. Pentru o clipă, arăta la 
fel de bătrână ca toţi anii pe care îi petrecuse în acea 
stare suspendată. 

— Asta nu e o greşeală mică pe care să o repari. 
Dacă faci asta, Timpul o să ia ceva la fel de valoros de 
la tine. 

Jacks îi aruncă reginei o privire mai rea decât orice 
blestem. 

— Nu există nimic la fel de important pentru mine. 

Evangeline începu să se teamă că timpul era 
alimentat de emoţii şi lucruri precum groaza, şi asta îl 
făcea să se i scurgă mai repede. Pe şemineul din 
camera lui Jacks se afla un ceas negru pe care îl 
observase pe când el o lăsase acolo. Acum nu îşi putea 
lua ochii de la el. Palmele începură să îi transpire 
privind secundarul cum se învârtea tot mai repede cu 
fiecare minut. 

Curând se va lăsa noaptea. Curând îl va uita. Va uita 
această versiune a vieții ei. Poate chiar va avea o viaţă 
cu totul diferită şi nici nu va şti că această versiune a 
existat vreodată. 

Va şti în continuare că el exista, dar nu va mai fi 
Jacks, ci doar un personaj mitologic: Prinţul Inimilor. 
Va uita că el era Jacks din Vizuină, arcaşul şi, pentru o 
noapte, al ei. 

Cum îi putea lua totul? Îl ura puţin pentru asta, ceea 
ce îi uşura puţin treaba, dar tot era greşit. Evangeline 
crezuse mereu că fiecare poveste avea o infinitate de 
potențiale finaluri, dar nu credea că povestea lor 
trebuia să se termine astfel. Nu îl întâlnise pe Jacks 
doar ca să îl uite. 

Trebuia să îl convingă să se răzgândească înainte să 
folosească pietrele. 

Uşa scârţâi. Evangeline îşi lua privirea de la ceas şi 
îl văzu pe Haos intrând. 

Era îmbrăcat mai degrabă ca un prinţ decât ca un 
războinic, cu un surtuc de catifea de culoarea vinului 
roşu, cu o cămaşă elegantă crem pe dedesubt. 
Mănuşile erau din piele maro, pantalonii erau închişi 
la culoare şi sabia de la brâu era aurie. Arma părea mai 
degrabă decorativă decât necesară, de parcă această 
seară era o ocazie specială. Presupunea că, pentru el, 
chiar era. 

În mâini ţinea o cutie de fier în care probabil erau 
ascunse pietrele norocului, tinereţii şi adevărului. 

Cutia cu piatra bucuriei era încă la ea şi, pentru o 
clipă, îşi dorea să o fi pierdut. 

— Eşti gata, prinţesă? 

— Nu. 

Niciodată nu va fi gata să îi fie ştearsă şi înlocuită 
viaţa. 

— Nu trebuie să îl aşteptăm pe Jacks? 

Aruncă o privire fugară în spatele lui, sperând să îl 
vadă pe Prinţul Inimilor. 

— Nu ni se va alătura, răspunse Haos, îi voi duce 
pietrele după ce deschizi arcada. 

— De fapt, m-am răzgândit. 

Jacks se plimba înspre ei pe hol cu o femeie 
frumoasă lângă el. Avea buzele date cu ruj roşu, păr 
negru strălucitor şi o rochie care nu părea să fie destul 
de mare nici cât pentru o cămaşă de noapte. 

Evangeline simţi un val de gelozie şi confuzie. 

— Ea ce caută aici? 

Haos dădu din cap scurt înspre fată. 

Jacks ridică din umeri. 

— Mă gândeam că poate ai vrea o gustare după ce 
îți dai jos casca. 

Haos scoase un sunet care semăna cu scrâşnitul din 
dinți. 

— Voi fi bine. 

— Sunt sigur de asta, dar... 

— Nu, i-o tăie Haos. 

— Dacă o lăsăm în trăsură? 

Jacks făcu un semn înspre fată. Ea nici nu se clinti. 
Ca o păpuşă, fata privea înainte, evident sub controlul 
lui Jacks. 

— Sunt de acord cu Haos, aprobă Evangeline, nu te 
vol lăsa să o tragi pe săraca fată după tine. 

— Nu o trag după mine. 

Jacks zâmbi înspre fată. 

— Nu-i adevărat, draga mea? adăugă el. 

— Sunt fericită să fiu aici, zise fata veselă, mereu 
am vrut să cunosc un vampir. Mi-am luat rochia asta 
ca să fie multe locuri... 

— Scapă de ea, interveni Haos, Evangeline nu vrea 
ca fata să vină cu noi. 

Jacks privea lung spre Evangeline, dar ceva nu era 
în regulă. Expresia de pe chipul său era furioasă, dar 
ochii îi erau plini de altceva — durere. 

„Alegi să fii încăpăţânată în legătură cu lucrul 
greşit”, îi transmise el. 

Jacks se frecă pe bărbie. 

Ea spera că o va contrazice — spera că măcar se va 
lupta pentru ea. Spera că, în ciuda tuturor, ar alege-o 
pe ea. Dar după ce o alungară pe fată, Jacks, Haos şi 
Evangeline porniră în linişte înspre trăsură. 

SS 

Drumul înspre Palatul Lupului fii dureros. Cu cât se 
apropiau mai mult de castel, cu atât Evangeline îşi 
simţea inima mai fragilă. Acestea erau ultimele ei 
momente cu Jacks şi, deşi stătea chiar în faţa ei, nici 
nu se uita la ea. 

Se uita în gol pe geamul îngheţat de parcă îşi dorea 
ca noaptea să se fi terminat odată şi trecutul deja 
schimbat. 

Evangeline îşi dorea să aibă dubii faţă de planurile 
lui, dar părea mai hotărât ca oricând. Îşi dorea să ştie 
ce să îi spună ca să îl facă să se răzgândească, dar nu 
voia să îl convingă să facă nimic. Voia ca el să aleagă, 
dar se temea că nu mai aveau timp. 

În loc ca timpul să se mişte ca nisipul care curge 
încet prin clepsidră, se simţea de parcă acea clepsidră 
se spărsese şi nisipul se împrăştia repede peste tot. Nu 
ştia dacă era de la frică sau din alt motiv, dar tot sărea 
peste momente. 

Nu îşi aminti când ajunseră la Palatul Lupului, dar, 
dintr-odată, erau acolo. Apoi, parcă clipi şi ajunseră 
înapoi la uşa bibliotecii cu capul de lup pe ea, gata să 
intre în camera cu Arcada Valory. 

Camera era exact cum şi-o amintea Evangeline: 
podele stricate, pereți gri, aer fosilizat, care o zgâria pe 
gât, şi o arcadă gigantică, păzită de o pereche de îngeri 
războinici, unul trist şi unul furios. Ambii aveau 
săbiile lor de piatră încrucişate în mijlocul arcadei. 

Ultima dată când Evangeline fusese aici, îngerii nu 
se mişcaseră, dar, de data asta, putea jura că îi văzu 
tresărind când Haos intră în cameră. 

Deschise cutia de fier în care se aflau primele trei 
pietre magice cu un clinchet. 

Aerul se schimbă imediat, sclipici începând să 
plutească în loc de praf. 

Evangeline aruncă o privire fugară înspre Jacks. 
Odată ce va deschide arcada, pietrele vor fi ale lui, să 
le folosească oricum voia. Îşi dorea să se 
răzgândească, îşi dorea ca noaptea aceea să nu se 
termine cu uitarea lui. Dar el încă refuza să o 
privească, de parcă o singură privire de-a ei l-ar putea 
face să se răzgândească, iar apoi toată lumea s-ar 
prăbuşi peste ei. 

Reticentă, Evangeline puse fiecare piatră la locul ei 
din arcadă. Păreau mai slabe decât îşi amintea. Ea 
spera să fi fost deja folosite pentru călătoria în timp, 
apoi imediat se simţi vinovată. Evangeline ura 
alegerea pe care urma Jacks să o facă, dar nu voia să îi 
fie luată această ocazie. În schimb, spera că va face o 
alegere mai bună. Puse şi a patra piatră în arcadă. 

„Bine ai revenit”, îi şopti arcada. 

Haos îi întinse unul din pumnalele sale, iar 
Evangeline îşi împunse degetul cu grijă. 

În clipa în care sângele ei atinse piatra, camera 
explodă de lumină, mai puternică decât prima dată 
când atinsese arcada. Îngerii luminau precum razele 
soarelui. Evangeline trebui să îşi acopere ochii până 
lumina îngerilor slăbi. 

Când putu vedea din nou, îngerii războinici îşi 
coborâseră săbule şi, în spatele lor, apăru o uşă groasă 

de lemn, cu un ciocănel de fier în formă de cap de lup. 

Haos apăsă cu o mână pe uşă, de parcă voia să se 
asigure că era adevărată. Apoi, se întoarse înspre ea. 

Îşi luă pumnalul înapoi şi îi tăie o şuviţă de păr roz. 

Ea tresări. 

— De ce ai făcut asta? 

— Părul e ca să rupem blestemele care vă leagă pe 
tine şi pe Apollo — aşteaptă aici cât intru. 

— Cred că ar fi mai bine dacă Evangeline ar pleca. 

Jacks avea ochii furioşi când se uită la ea. 

Evangeline rămase şocată. Aşa îşi lua el rămas-bun? 
Şi de ce i se înroşiseră aşa ochii? Îşi spusese că nu era 
cazul să îşi facă griji, dar, dintr-odată, simţi de parcă 
ceva nu era deloc în regulă. 

— Jacks, eşti bine? 

— Nu. 

Fulgerător, miji ochii. Vocea îi deveni veninoasă. 

— Încă nu ştiu ce mai cauţi aici. Crezi că încă avem 
nevoie de tine? continuă el. 

— Jacks... 

— Ştiu cum mă cheamă. Nu-i nevoie să tot repeţi. 

Evangeline tresări la răutatea din tonul lui. 

Chiar şi Haos părea surprins. Apoi, de parcă nu voia 
să fie parte din ultima lor ceartă, se furişă prin uşa 
către Valory. 

Evangeline şi Jacks rămaseră singuri. 

Îi zvâcnea un muşchi pe gât în timp ce continua să 
se uite la ea. 

— Ce faci aici, Evangeline? Te-ai aşteptat la un 
rămas-bun cu lacrimi? Ţi-am mai spus că pentru mine 
nu eşti nimic mai mult decât o unealtă. Acum ţi-ai 
făcut treaba. 

Pe ea o ardea ruşinea în obraji, dar nu se putea 
clinti. Evangeline nu ştia la ce se aştepta. Spera ca 
Jacks să se răzgândească, dar chiar şi dacă nu o făcea, 
nu avea niciun motiv să se comporte aşa după toate 
cele prin câte trecuseră. 

— De ce eşti aşa crud? 

— Pentru că nu vrei să pleci! strigă Jacks. Şi dacă 
stai, o să mori. Haos nu s-a hrănit de sute de ani. Ştiu 
că el crede că îşi poate controla foamea, dar nu poate. 
De asta i-au pus casca pe cap. 

— Puteai spune asta direct. Nu e nevoie să mă 
răneşti dacă nu vrei să-mi iau rămas-bun sau dacă vrei 
să plec. 

— Dar nu... Eu... 

Jacks se întrerupse brusc. Ochii nu îi mai erau roşii, 
ci ardeau cu frică. Niciodată nu îl mai văzuse atât de 
speriat. Ea fusese otrăvită, lovită de săgeți, biciuită şi 
Jacks mereu îşi păstrase calmul până acum. 

Cu mare efort, inspiră adânc şi când vorbi din nou, 
vocea îl era blândă, dar nesigură. 

— Îmi pare rău, Vulpiţă. Nu voiam să te rănesc. Eu 
doar... 

Părea de parcă tocmai îşi pierduse cuvintele, de 
parcă ce ar fi urmat să spună ar fi fost lucrul greşit. 
Niciodată nu o privise aşa înainte. 

— Jacks, te rog, nu folosi pietrele în seara asta. În 
schimb, hai cu mine. 

Inspiră sacadat. O clipă, părea să se lupte cu o 
dilemă. Îşi trecu o mână prin păr cu o mişcare 
nesigură. 

Evangeline se apropie de el. 

EI îşi schimbă expresia şi făcu un pas în spate. 

— Asta nu schimbă nimic. Tot nu poţi fi în viaţa 
mea. Noi doi nu suntem făcuţi să fim împreună. 

— Şi dacă greşeşti? 

Jacks scrâşni din dinţi şi strânse pumnii. 

Evangeline auzise cândva povestea unei perechi de 
stele damnate, care erau atrase una de lumina 
celeilalte, chiar dacă ştiau că, dacă se apropiau prea 
tare, dorinţa lor s-ar termina cu o explozie înflăcărată. 
Aşa o privea Jacks acum, de parcă niciunul dintre ei 
nu ar supravieţui dacă s-ar apropia. 

— Evangeline, trebuie să pleci. 

Un răget răsunător se auzit din Valory, atât de 
puternic încât arcada, îngerii şi chiar pământul de sub 
picioarele lui Evangeline se zguduiră. 

— Pleacă de aici! zise Jacks. 

ÎL privi în ochi pentru o ultimă oară, dorindu-și să 
ştie cum să îl facă să se răzgândească. 

— Îmi doresc ca povestea noastră să fi avut un alt 
sfârşit. 

— Nu vreau un alt sfârşit, spuse Jacks fără vreo 
emoție, vreau doar să pleci. 

Simţea numai durere, felul acela de durere care nu 
te lăsa nici să respiri. 

Tot ce voia Evangeline era să fugă înapoi la Jacks, 
dar se forță să meargă în continuare. Se forță să iasă 
din bibliotecă şi să o ia pe cel mai gol coridor pe care 
îl putea găsi, unde nu o va putea auzi nimeni plângând. 

Îşi duse mâinile la ochi şi lacrimile începură să-i 
curgă mai tare. Nu voia să plângă, dar chiar se simţea 
de parcă totul se terminase. Şi o durea. O durea atât de 
tare. O dureau pieptul şi inima pentru că el nu îi voia 
inima. Acest gând o făcea să plângă şi mai tare. Plânse 
până când nu mai putea vedea bine, până când ajunse 
într-un coridor necunoscut, ținându-se de burtă şi 
muşcându-se de braţ, încercând să îşi oprească 
scâncetele în timp ce se prăbuşea pe podea. 

Poate era mai bine să uite de el. Nu voia să îl uite 
înainte, dar acum, da. 

Voia să se termine durerea. Voia să uite de zâmbetul 
lui cu gropiţe, de ochii lui de un albastru briliant şi de 
felul în care îi spunea Vulpiţa. Dintr-odată, simţi o 
durere în piept când se gândi că poate niciodată nu va 
mai auzi acea poreclă. Nu voia să uite. Nu voia să uite 
NIMIC. 

Nu voia să îi fie şterse amintirile; voia chiar mai 
multe. 

Nu voia să îşi ia rămas-bun. Încă voia ca Jacks să se 
răzeândească, să găsească o cale către o altă iubire 
adevărată. 

Atunci Evangeline avu o revelaţie — cum l-ar putea 
salva pe Jacks. Era atât de simplu încât se blestemă că 
nu se gândise la asta înainte. Îl putea salva cu iubire. 
Nu doar îi păsa de el şi îl voia. Îl iubea. Doar trebuia 
să îi mărturisească asta. 

Iubirea era cea mai puternică armă dintre toate. 
Dacă Jacks o iubea aşa cum îl iubea ea, ar putea găsi 
un mod de a fi împreună. Nu conta dacă ar rămâne 

blestemat pe veci. Tot ce conta era că ar rămâne, că ar 
alege-o pe ea în locul fricii. 

Evangeline se întoarse înspre arcadă. Trebuia să îl 
găsească; trebuia să îi spună ce simţea înainte să fie 
prea târziu. Trebuia să o facă înainte să folosească 
pietrele şi să uite că s-au întâlnit. 

Nu putea să le fi folosit încă, pentru că încă îşi putea 
aduce aminte de el. Evangeline grăbi pasul până 
începu să alerge, respirând greoi şi cu paşi zgomotoşi. 
Sigur mersese mai departe decât credea şi stătuse 
acolo mai mult decât realizase. Palatul Lupului se 
trezea. Putea auzi servitorii cum se plimbă pe alte 
holuri şi vedea licănirea lumânărilor proaspăt aprinse 
în drumul către bibliotecă. 

Parcă dură o eternitate până ajunse înapoi. 

Aerul încă era plin de magie şi putere. Se simţea ca 
o furtună. Arcada era la fel ca atunci când plecase. Uşa 
antică era încă acolo, la fel şi toate pietrele. 

Evangeline răsuflă uşurată. Dacă Jacks nu luase 
pietrele, poate deja se răzgândise? Deşi... Dacă se 
răzgândise, era ciudat să fi lăsat pietrele acolo, să le ia 
altcineva. 

Ceva nu era în regulă. Ştia asta încă înainte să 
observe picăturile de sânge cu sclipiri aurii de pe 
aripile îngerilor războinici. 

Se cutremură. Dacă Haos se hrănise cu Jacks? Sau 
dacă îl rănise altceva din Valory? Nici acum nu ştia ce 
se afla înăuntru. 

Evangeline întinse mâna înspre uşă, dar aceasta se 
deschise înainte să o atingă. 

Făcu un pas în spate. 

— E în regulă, zise Apollo apărând în cadrul uşii. 

Evangeline se încordă. 

Apollo îşi ridică mâinile încet. 

— Te rog, nu te teme. Nu te voi răni. 

O privea cu ochi căprui şi calzi; roşul dispăruse 
odată cu agonia. 

— Blestemul a fost rupt, Evangeline. 

— Cum? 

— O femeie — nu mi-a zis cum o cheamă, dar era un 
soi de vindecătoare. M-a găsit, mi-a tăiat o şuviţă de 

păr, a zis nişte cuvinte pe care nu le-am înţeles, apoi 
am simţit cum blestemul a dispărut. 

Apollo inspiră sacadat. 

— Odată ce a fost rupt, i-am spus că trebuie să te 
găsesc, iar ea mi-a arătat o arcadă veche care m-a adus 
aici. 

Aruncă o privire în jurul camerei, de parcă voia să 
îşi dea seama unde se află, dar ochii i se întoarseră 
repede la Evangeline. 

Chiar avea nişte ochi frumoşi, blânzi şi căprui şi, 
când se uita la ea, privirea lui era atât de plină de 
emoție, încât o făcea să simtă o durere în piept. Nu ştia 
ce voia să zică, dar ea ştia că nu putea sta acolo. 
Trebuia să îl găsească pe Jacks. 

Totuşi, nu se simţea în regulă să fugă de Apollo. 
Fusese blestemat de trei ori până acum. Nici nu ştia 
dacă el avea vreo idee de ce. Nu părea bântuit sau 
disperat, ca ultima dată când îl văzuse, dar era ceva 
teribil de vulnerabil când stătea în uşă cu mâinile 
ridicate şi cu zâmbetul care i se ştergea. 

— Îmi pare rău, niciodată nu am vrut să te rănesc. 

— Nu e vina ta — ai fost blestemat. 

— Trebuia să mă lupt mai tare cu blestemul. 

Apollo îşi cobori încet mâinile. 

— Nu trebuia să vin în camera ta aseară. Trebuia să 
fug ca să nu te rănesc. 

Dădu din cap plin de regret. Părul său închis 
crescuse mai lung. Îi cădea peste un ochi, făcându-l să 
pară mai tânăr. 

— Am avut mult timp la dispoziție să mă gândesc. 
Dar în mare parte m-am gândit doar la tine. 

Inima lui Evangeline se frânse. Acum câteva 
săptămâni, asta voia să audă de la Apollo cel ne- 
blestemat: să-i zică că o dorea. Parte din ea încă îşi 
dorea să vrea asta. Avea mult mai mult sens să se 
îndrăgostească de prinţ, nu de răufăcător. Dar 
Evangeline nu voia dragostea care avea sens, voia 
dragostea care o făcea să se simtă iubită, dragostea 
care o făcea să vrea să se lupte şi să spere la imposibil. 

— Once ai crezut, era doar de la blestemul 
arcaşului. Jacks a spus că... 

— Nu poţi avea încredere în nimic din ce zice 
Jacks, se răsti Apollo. 

Pentru o clipă, arăta de parcă avea intenţii rele. 

Evangeline se dădu înapoi încă un pas. 

Apollo îşi frecă faţa cu palma. Furia dispăru şi, în 
locul ei, apăru durere. 

— Îmi pare rău. Nu voiam să mă răstesc la tine. Ne- 
a făcut atât de multe, e clar că şi-a folosit magia ca să 
te facă să ai încredere în el. 

Evangeline aproape că nu răspunse. Apollo era 
îndreptățit să fie furios, dar ea nu voia să îl 
învinovăţească pe Jacks pentru crimele pe care nu le 
comisese. 

— Ştiu că a făcut multe lucruri groaznice, dar nu și- 
a folosit deloc magia pe mine şi, dacă nu era el, 
niciunul dintre noi nu am mai fi în viaţă. 

— Nu, Evangeline. Dacă nu era Jacks, niciunul din 
noi nu am fi fost în pericol. 

Apollo îşi trecu o mână prin păr. 

— Îmi doresc ca el să nu te fi putut influenţa atât de 
tare. 

— Şi eu îmi doresc asta, recunoscu ea. 

l-ar fi spus lui Apollo că încercase cu adevărat să îl 
iubească, dar acea mărturisire părea aproape la fel de 
crudă ca unele din lucrurile pe care le făcuse Jacks. 

— Îmi pare rău, Apollo. 

O privea plin de durere. 

— Și mie. 

Dar ceva era în neregulă cu felul în care o spusese. 

Un avertisment apăru înăuntrul lui Evangeline, 
zicându-i că trebuia să plece. Dar Apollo fu mai rapid. 
Ea încercă să fugă pe lângă el, dar o prinse şi o țintui 
cu spatele de unul din îngerii de piatră, ţinând-o pe loc 
cu pieptul şi cu un braţ greoi în jurul taliei ei. 

— Apollo, opreşte-te. Lasă-mă! 

Încerca să îl împingă. 

— Şş, draga mea. 

Îi mângâie părul, nepăsător faţă de protestele ei. 

— Nu voiam să fac asta, dar e pentru binele tuturor. 

Îşi frecă degetul mare de tâmpla ei, teribil de încet şi 
dulce, iar ea simţi cum vlaga îi părăseşte membrele. 

— Ce ai... 

Respira prea greu ca să termine întrebarea. 

— E în regulă. Sunt aici. 

Mâna din jurul taliei ei o strânse mai tare. 

Încercă din nou să se zbată, dar era patetic de slăbită 
— de parcă era un ghem de lână încercând să se lupte 
cu o pisică mare. 

Apollo îi puse o mână mare pe faţă. Atingerea era 
blândă, dar era ceva în neregulă, de parcă nu doar o 
mângâia. De parcă încerca să ajungă înăuntrul ei, de 
parcă îi săpa în minte cu ajutorul unor degete 
invizibile, furându-i lucruri pe care nu ar trebui să i le 
ia. Amintirile. 

— Nu! 

Evangeline încercă zadarnic să se lupte cu el în timp 
ce îi şterse noaptea în care se întâlniseră prima oară — 
noaptea în care Evangeline îl sărutase în copac, după 
ce Jacks îi vopsise buzele cu sângele lui. Deşi... şi 
acea amintire se ştergea. 

— Nu face asta! Opreşte-te! striga ea, dar Apollo 
doar o strângea mai tare. 

— Va fi mai bine curând. 

O mângâia pe obraz şi amintirea ultimei dăți când 
fuseseră împreună, atunci când se sărutau în pat, când 
o prinsese de gât, când Jacks dăduse buzna în cameră 
şi o luase de acolo — dispăru şi ea. 

Mintea ei era goală. Ştia că ceva îi fusese furat, dar 
nu avea nicio idee ce. 

Cu corpul slăbit, se luptă să îl dea afară din mintea 
ei, să îşi ascundă amintirile rămase, dar el i le smulse 
una câte una. 

Noaptea petrecută în criptă cu Jacks... Dispărută. 

Căsătoria cu Apollo... Dispărută. 

Prietenia cu LaLa... Dispărută. 

Apollo infectat cu blestemul arcaşului... Dispărut. 

Săritura de pe stâncă cu Jacks... 

— Nu! a strigat ea. 

...Dispărută. 

Minunea Vizuinii... Dispărută. 

Jacks bandajându-i rănile... Dispărut. 

Jacks recunoscând că el a fost arcaşul... Dispărut. 

— Te rog, opreşte-te, imploră ea. 

inu strâns de amintirile cu părinţii ei, de magazinul 
de curiozităţi, de toate basmele pe care mama ei i le 
povestise vreodată. Evangeline încercă să le ţină în cap 
ca un copil păturica lui prețioasă. 

— Te rog, opreşte-te! Te rog, opreşte-te! se ruga de 
el, te rog... 

Plânse până când o duru gâtul, până când nu mai era 
sigură nici de cine se ruga. 

Plânse atât de tare încât nu mai putea vedea. 

Dar ştia că era singură. Nu doar singură în acest loc, 
ci singură pe lume. Simţi asta până în măduva oaselor. 

Epilog 


Evangeline simţea cum ceva dur îi apăsa spatele. 
Avea genunchii adunaţi la piept. Era încolăcită pe un 
petic de pământ rece şi necunoscut. 

Unde era? Cum ajunsese aici? Tot ce îşi amintea era 
că plângea până când nu mai era sigură de ce o făcea. 

Acum voia doar să meargă acasă. Îşi dorea o 
îmbrăţişare de la mama şi de la tatăl ei, dar apoi îşi 
aminti: ambii părinţi îi erau morți. 

Lacrimile au început să curgă din nou. 

Tot voia să meargă acasă, dar îi era teamă că nu s-ar 
putea întoarce acolo. Oricât de tare încerca să îşi 
amintească, nu îşi putea da seama de ce nu mai era în 
siguranță acasă. Ştia doar că era un loc în care nu mai 
putea merge. Dar unde era acum? 

Îşi ridică privirea înspre o pereche de îngeri de 
piatră, războinici, care păreau să o vegheze de parcă i- 
ar putea da un răspuns, deşi păreau de parcă şi ei 
plânseseră. 

— Aici erai! 

Un tânăr bine legat, îmbrăcat frumos, cu păr închis 
la culoare şi ochi îngrijoraţi intră grăbit în cameră. 

— Am fost atât de îngrijorat. 

Cu o mişcare galantă, o ridică şi o strânse la pieptul 
lui acoperit de un surtuc de catifea foarte fină. 

Ea împietri în braţele lui. 

— Cine eşti? 

— Nu-ţi face griji. Eşti în siguranţă cu mine. 

Nu îi dădu drumul, dar slăbi strânsoarea. 

— Niciodată nu te-aş răni, Evangeline. 

Îi pronunţă numele cu afecţiune. Încă nu recunoştea 
nimic în legătură cu el. Părea doar cu câțiva ani mai 
mare decât ea, dar ceva din privirea lui o făcea să 
creadă că trecuse prin multe. Ochii lui căprui păreau 
răniți şi puţin bântuiți, dar se linişteau acum că se uita 
la ea. 

Îşi dorea să îşi aducă aminte de el. 

— Îmi cer scuze, zise ea cu vocea răguşită de plâns, 
dar nu am nicio idee cine eşti. 

Zâmbetul lui se mări, un răspuns straniu la această 
mărturisire. Vocea lui era liniştitoare. 

— Sunt soţul tău. Ai trecut prin ceva groaznic, dar 
totul e în regulă acum. Sunt aici şi nu îţi voi mai da 
drumul niciodată. 

Mulţumiri 


Inima îmi plesneşte de recunoştinţă scriind aceste 
mulţumiri. Continui să îi mulțumesc lui Dumnezeu în 
fiecare zi că pot să scriu aceste cărți şi că sunt oameni 
în toată lumea care vor să le citească. 

Pentru această carte, am avut o viziune foarte 
specifică despre cum voiam să fie povestea şi nu 
puteam să o duc la capăt fără ajutorul a multor oameni 
extraordinari. 

Sarah Barley, eşti o adevărată campioană. Tot nu 
îmi vine să cred că ţi-ai făcut timp să citeşti această 
carte în aceeaşi săptămână în care ai născut. Sunt 
foarte recunoscătoare pentru dedicarea ta, pentru felul 
în care îmi înţelegi poveştile, pentru felul în care mă 
faci să devin o povestitoare mai bună şi pentru 
prietenia ta. 

Le mulțumesc lui Caroline Bleeke, Kimberley 
Atkins şi lui Sydney Jeon pentru că au intervenit ca 
nişte supereroi când Sarah a intrat în concediu de 
maternitate. Nu-mi puteam dori o echipă mai bună. 
Această carte este cu atât mai puternică pentru că voi 
toți aţi făcut parte din ea şi a fost atât de distractiv să 
lucrez cu voi. 

Jenny Bent, mulțumesc că eşti un agent rock star, 
pentru că ai citit prima versiune a acestei cărți şi 
pentru susținerea ta incredibilă. Nu aş vrea să fac asta 
fără tine. Molly Ker Hawn, Victoria Capello, Amelia 
Hodgson şi toată lumea de la Bent Agency, continui să 
mă simt atât de norocoasă să vă am. 

Multă iubire şi mulţumiri familiei mele fenomenale, 
surorii, fratelui, cumnatului şi părinților mei 
incredibili. Mamă şi Tată, vă iubesc mult de tot şi fără 
voi doi nu aş face asta. 

Mulţumiri enorme tuturor de la Flatiron Books! Nu 
puteam cere o publicaţie mai bună sau un grup mai 
minunat de oameni cu care să lucrez. Vă mulţumesc 
mult, Bob Miller. Megan Lynch, Malati Chavali, 
Nancy Trypuc, Jordan Forney, Cat Kenney, Marlena 
Bittner şi Donna Noetzel. 

Mulţumesc mult tuturor oamenilor minunaţi de la 
Macmillan Academic, Macmillan Library, Macmillan 

Sales şi Macmillan Audio. Vreau să îi mulţumesc mult 
şi naratoarei mele fantastice de cărți audio, Rebecca 
Solar, pentru că mereu face treaba minunată de a-mi 
aduce poveştile la viaţă. 

Mulţumesc mult tuturor de la publicaţia mea 
engleză briliantă, Hodder and Stoughton, cu mulţumiri 
speciale lui Kimberley Atkins — a fost o plăcere să fu 
editoarea mea şi sunt atât de recunoscătoare că ai vrut 
să lucrezi cu mine şi cu cărțile mele. Lydia Blagden, 
sunt în continuare recunoscătoare pentru talentul tău 
artistic! Callie Robertson, mulţumesc mult pentru 
publicitatea ta. 

Mulţumesc, Erin Fitzsimmons şi Keith Hayes, 
pentru o altă copertă fantastică! Mulţumesc mult, 
Virginia Allyn, pentru că ai turnat atâta iubire într-o 
altă hartă fantastică a Nordului Magnific. 

Prietenilor mei fabuloşi, minunaţi şi incredibili! 
Stacey Lee, mulţumesc că ai fost acolo pentru mine 
mereu — acest ultim an a părut destul de tumultuos şi 
sunt foarte  recunoscătoare pentru prietenia ta. 
Mulţumesc, Kristin Dwyer, pentru că m-ai ascultat 
cum am povestit despre cartea asta din nou şi din nou. 
Sunt foarte recunoscătoare pentru prietenia, întrebările 
şi încrederea infinită în poveştile mele! Mulţumesc, 
Kerri Maniscalco, pentru că mi-ai citit primele 
încercări şi pentru  feedbackul tău incredibil. 
Mulţumesc, Isabel Ibañez, pentru prietenia ta 
incredibilă şi pentru că ai fost acolo pentru mine tot 
timpul! Mulţumesc, Anissa de Gomery, pentru că l-ai 
iubit atât pe Jacks. Jordan Gray, mulțumesc că te-ai 
îndrăgostit de această poveste şi că m-ai ajutat să fac 
această poveste de iubire chiar mai puternică! Kristen 
Williams, mulțumesc că ai fost o prietenă atât de bună 
şi o rază de soare în această comunitate. Mulţumesc, 
Adrienne Young, pentru prietenia ta minunată şi 
fioroasă. Mulţumesc, Jenny Lundquist şi Shannon 
Dittemore, pentru toate discuţiile şi plimbările 
uimitoare. Și mulțumesc, Jodi Picoult, pentru că ai fost 
prima care a citit cartea terminată şi pentru citatul tău 
magic! 

În final, vreau să le mulţumesc cititorilor mei! Sunt 
atât de fericită că iubesc să scriu fantezie pentru tineri 

adulți pentru că eu cred că cititorii de fantezie pentru 
tineri sunt printre cei mai incredibili cititori din lume. 
Vă mulțumesc că citiți aceste cărţi, pentru că 
distribuiți lucruri despre ele şi pentru că le iubiţi. 

Despre autoare 


Stephanie Garber este autoarea #1 New York Times 
şi autoarea de bestselleruri internaţionale ale seriei A 
Fost Odată o Inimă Frântă şi trilogia Caraval. Cărţile 
ei au fost traduse în treizeci de limbi. 

Dulce-amărui (n. tr.). 

* Vengeance - răzbunare (n. tr.). 

£ Slaughterwood - slaughter înseamnă măcel (n. tr.). 

